Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 29-10-2020 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της K΄ συνεδριάσεώς του, της Πέμπτης 29 Οκτωβρίου 2020 σε ό,τι αφορά την ψήφιση στο σύνολο των σχεδίων νόμου:]] 1. «Κύρωση του Μνημονίου μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ στον τομέα της βιομηχανικής συνεργασίας» 2. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Ρωσικής Ομοσπονδίας για τη συνεργασία στην Επιστήμη, την Τεχνολογία και την Καινοτομία». 3. «Κύρωση του Μνημονίου Κατανόησης Αθλητικής Συνεργασίας μεταξύ του Υπουργείου Πολιτισμού και Αθλητισμού της Ελληνικής Δημοκρατίας και της Γενικής Αρχής Πρόνοιας Νεολαίας και Άθλησης των Ηνωμένων Αραβικών Εμιράτων». 4. «Κύρωση του Μνημονίου Κατανόησης στον Τομέα του Αθλητισμού μεταξύ της Ολυμπιακής Επιτροπής του Κράτους του Κατάρ και του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας». 5. «Κύρωση του Πρωτοκόλλου Αθλητικής Συνεργασίας μεταξύ του Υπουργείου Παιδείας και Θρησκευμάτων, Πολιτισμού και Αθλητισμού της Ελληνικής Δημοκρατίας και του Υπουργείου Φυσικής Αγωγής και Αθλητισμού της Κυβέρνησης της Δημοκρατίας της Βουλγαρίας».) Κυρίες και κύριοι συνάδελφοι, εισερχόμαστε στην ανάγνωση των αναφορών. Παρακαλείται η κυρία Γραμματέας να διαβάσει τις αναφορές προς το Σώμα. [[Ανακοινώνονται προς το Σώμα από τη Γραμματέα της Βουλής κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:]] [[Α. ΚΑΤΑΘΕΣΗ ΑΝΑΦΟΡΩΝ]] [[Να μπει η σελίδα 3α]] Β.ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ
Κυρίες και κύριοι συνάδελφοι ολοκληρώθηκε η ανάγνωση των αναφορών. Πριν εισέλθουμε στη συζήτηση των επίκαιρων ερωτήσεων έχω την τιμή να ανακοινώσω στο Σώμα το δελτίο επίκαιρων ερωτήσεων της Δευτέρας 2 Νοεμβρίου 2020. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής) 1. Η με αριθμό 84/26-10-2020 επίκαιρη ερώτηση του Βουλευτή Μαγνησίας της Νέας Δημοκρατίας κ. Χρήστου Μπουκώρου προς τον Υπουργό Αγροτικής Ανάπτυξης και Τροφίμων, με θέμα: «Εξαίρεση των αγροτικών περιοχών που επλήγησαν από τον κυκλώνα «Ιανό» από την τηλεπισκόπηση της ερχόμενης άνοιξης». 2. Η με αριθμό 89/26-10-2020 επίκαιρη ερώτηση του Βουλευτή Θεσπρωτίας του ΣΥΡΙΖΑ - Προοδευτική Συμμαχία κ. Μάριου Κάτση προς τον Υπουργό Ναυτιλίας και Νησιωτικής Πολιτικής, με θέμα: «Ιδιωτικοποίηση του Οργανισμού Λιμένος Ηγουμενίτσας «ΟΛΗΓ Α.Ε». και της χερσαίας ζώνης λιμένα». 3. Η με αριθμό 83/26-10-2020 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεωργίου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Μόνιμη ενίσχυση του εισοδήματος των χαμηλοσυνταξιούχων». 4. Η με αριθμό 85/26-10-2020 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Γιάννη Δελή προς την Υπουργό Παιδείας και Θρησκευμάτων, με θέμα: «Το άνοιγμα των πανεπιστημιακών ιδρυμάτων». 5. Η με αριθμό 93/26-10-2020 επίκαιρη ερώτηση του Βουλευτή Ηρακλείου του ΜέΡΑ25 κ. Γεώργιου Λογιάδη προς τον Υπουργό Εσωτερικών, με θέμα: «Αδιάκοπος και διαρκής ο αγώνας για το δικαίωμα των παιδιών με ειδικές ανάγκες στη μάθηση». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι. 2 και 3 και 132 παράγραφος 2 του Κανονισμού της Βουλής) 1. Η με αριθμό 88/26-10-2020 επίκαιρη ερώτηση του Βουλευτή Κέρκυρας του ΣΥΡΙΖΑ - Προοδευτική Συμμαχία κ. Αλέξανδρου - Χρήστου Αυλωνίτη προς τον Υπουργό Υγείας, με θέμα: «Καμμία μέριμνα στελέχωσης του Γενικού Νοσοκομείου Κέρκυρας». 2. Η με αριθμό 94/26-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Αγροτικής Ανάπτυξης και Τροφίμων, με θέμα: «Αποζημίωση ελαιοπαραγωγής και άλλων καλλιεργειών από τις πρόσφατες καταστροφές και αύξηση της αποζημίωσης των αγροτών - παραγωγών κηπευτικών θερμοκηπίου». 3. Η με αριθμό 86/26-10-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων, με θέμα: «Τις καταστροφές στην αγροτική παραγωγή στην Κρήτη, από την πρόσφατη χαλαζόπτωση και τα έντονα καιρικά φαινόμενα που έπληξαν την περιοχή». 4. Η με αριθμό 92/26-10-2020 επίκαιρη ερώτηση της Βουλευτού Πιερίας του ΣΥΡΙΖΑ - Προοδευτική Συμμαχία κ. Ελισάβετ Σκούφα προς τον Υπουργό Αγροτικής Ανάπτυξης και Τροφίμων, με θέμα: «Καταστροφή παραγωγής κάστανου από νέο μύκητα». 5. Η με αριθμό 95/26-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εργασίας και Κοινωνικών Υποθέσεων, με θέμα: «Αυξάνεται συνεχώς ο αριθμός των εκκρεμών συντάξεων και άμεση καταβολή της προσωρινής σύνταξης σε όλους». 6. Η με αριθμό 87/26-10-2020 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού, με θέμα: «Την εγγραφή των σωματείων στο «Μητρώο Αθλητικών Σωματείων» της Γενικής Γραμματείας Αθλητισμού (Γ.Γ.Α.)». 7. Η με αριθμό 96/26-10-2020 επίκαιρη ερώτηση του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Εθνικής Άμυνας, με θέμα: «Ανάγκη τροποποίησης νομοθεσίας για αποφοίτους των Ανωτάτων Στρατιωτικών Σχολών Υπαξιωματικών (ΑΣΣΥ) Τάξης 1992/Καταταγέντων 1990». 8. Η με αριθμό 91/26-10-2020 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Εργασίας και Κοινωνικών Υποθέσεων, με θέμα: «Εργαζόμενοι, εποχικά, στις επιχειρήσεις διαλογής - ψύξης - τυποποίησης - κονσερβοποίησης φρούτων και λαχανικών στις Περιφερειακές Ενότητες Ημαθίας και Πέλλας». Επίσης με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν είναι οι εξής: Η με αριθμό 79/19-10-2020 επίκαιρη ερώτηση, η οποία θα απαντηθεί από τον Υπουργό Ανάπτυξης και Επενδύσεων κ. Σπυρίδωνα - Άδωνι Γεωργιάδη. Η με αριθμό 74/19-10-2020 επίκαιρη ερώτηση που απευθύνεται προς τον ίδιο Υπουργό δεν θα απαντηθεί, λόγω αναρμοδιότητας. Οι με αριθμό 65/16-10-2020 και 90/26-10-2020 επίκαιρες ερωτήσεις θα απαντηθούν από τον Υπουργό Υποδομών και Μεταφορών, κ. Κωνσταντίνο Καραμανλή. Η με αριθμό 63/15-10-2020 επίκαιρη ερώτηση θα απαντηθεί από τον Υφυπουργό Προστασίας του Πολίτη, κ. Ελευθέριο Οικονόμου. Οι με αριθμό 62/14-10-2020 και 76/19-10-2020 επίκαιρες ερωτήσεις θα απαντηθούν από τον Υφυπουργό Περιβάλλοντος και Ενέργειας, κ. Νικόλαο Ταγαρά. Η με αριθμό 77/19-10-2020 επίκαιρη ερώτηση θα απαντηθεί από τον Υφυπουργό στον Πρωθυπουργό, κ. Στυλιανό Πέτσα. Η με αριθμό 74/19-10-2020 επίκαιρη ερώτηση του Βουλευτή Ηλείας του Κινήματος Αλλαγής κ. Μιχαήλ Κατρίνη προς τον Υπουργό Ανάπτυξης και Επενδύσεων, με θέμα: «Ανασφάλεια και αβεβαιότητα για τους εργαζόμενους στα ναυπηγεία Σκαραμαγκά», δεν θα συζητηθεί λόγω αναρμοδιότητος. Η με αριθμό 64/15-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Προστασίας του Πολίτη, με θέμα: «Όργιο καταστολής και ασσύμετρη βία κατά των πολιτών που συγκεντρώθηκαν στη γιορτή Δημοκρατίας κατά της εγκληματικής οργάνωσης Χρυσή Αυγή», η με αριθμό 72/19-10-2020 επίκαιρη ερώτηση του Βουλευτή Β2΄ Δυτικού Τομέα του ΜέΡΑ25 Κρίτωνα Αρσένη προς τον Υπουργό Προστασίας του Πολίτη, με θέμα: «Κακουργηματικές κατηγορίες και τρία βράδια στη ΓΑΔΑ για δεκατετράχρονο μαθητή επειδή διαδήλωσε» και η με αριθμό 80/19-10-2020 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα Αρσένη προς τον Υπουργό Ανάπτυξης και Επενδύσεων, με θέμα: «Κυβερνητική επιβράβευση του οργίου παρανομιών στην Ίο», δεν θα συζητηθούν λόγω κωλύματος του Βουλευτή. Κυρίες και κύριοι συνάδελφοι, έχω την τιμή να ανακοινώσω προς το Σώμα ότι η Διαρκής Επιτροπή Μορφωτικών Υποθέσεων καταθέτει τις εκθέσεις της στα σχέδια νόμου του Υπουργείου Αθλητισμού και Πολιτισμού: Α. «Κύρωση του Διακανονισμού Πολιτιστικής Συνεργασίας μεταξύ του Υπουργείου Πολιτισμού και Τουρισμού (ήδη Υπουργείου Πολιτισμού και Αθλητισμού) της Ελληνικής Δημοκρατίας και του Υπουργείου Πολιτισμού και Κληρονομιάς της Νέας Ζηλανδίας», Β. «Κύρωση της Συμφωνίας Συνεργασίας σε θέματα Πολιτισμού μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου» και Γ. «Κύρωση της Σύμβασης του Συμβουλίου της Ευρώπης για τα αδικήματα που αφορούν πολιτιστικά αγαθά και διατάξεις εφαρμογής». Επίσης, έχω την τιμή να σας ανακοινώσω ότι οι Ειδικές Μόνιμες Επιτροπές Ελληνισμού της Διασποράς, Προστασίας Περιβάλλοντος, Έρευνας και Τεχνολογίας, Περιφερειών, Οδικής Ασφάλειας και Σωφρονιστικού Συστήματος και λοιπών Δομών Εγκλεισμού Κρατουμένων, καθώς και οι υποεπιτροπές υδατικών πόρων και νησιωτικών και ορεινών περιοχών καταθέτουν τις εκθέσεις τους για την Α΄ Σύνοδο της ΙΗ΄ Βουλευτικής Περιόδου, σύμφωνα με το άρθρο 43Α παράγραφος 6 του Κανονισμού της Βουλής. Οι σχετικές εκθέσεις θα καταχωριστούν στα Πρακτικά της σημερινής συνεδρίασης. [[Οι προαναφερθείσες εκθέσεις βρίσκονται σε ηλεκτρονική μορφή στο αρχείο της Διεύθυνσης Ειδικών Μόνιμων Επιτροπών.]] Κυρίες και κύριοι συνάδελφοι εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η πρώτη με αριθμό 90/26-10-2020 επίκαιρη ερώτηση του πρώτου κύκλου, του Βουλευτή Β2΄ Δυτικού Τομέα του ΣΥΡΙΖΑ - Προοδευτική Συμμαχία κ. Αθανασίου Παπαχριστοπούλου προς τον Υπουργό Υποδομών και Μεταφορών, με θέμα: «Βελτίωση της συνδεσιμότητας του Καστελόριζου». Θα απαντήσει ο Υπουργός Υποδομών και Μεταφορών κ. Κωνσταντίνος Καραμανλής Κύριε Βουλευτά, έχετε τον λόγο για δύο λεπτά.
Κυρία Πρόεδρε, θα ήθελα να ζητήσω μία χάρη. Επειδή είμαστε ελάχιστα άτομα μέσα στην Αίθουσα, την ώρα που μιλάω αν μπορώ να βγάλω τη μάσκα μου. Αν δεν μου το επιτρέψετε, θα συνεχίσω έτσι. Σας το ζητάω, γιατί υπάρχουν μεγάλες αποστάσεις. Είμαστε δεκαπέντε άτομα στην Αίθουσα, που είναι χωρητικότητας τριακοσίων ατομών.
Παρά τον Κανονισμό, επειδή καταλαβαίνω ότι είναι πάρα πολύ δύσκολο να μιλάτε με τη μάσκα, παρακαλώ πολύ μπορείτε να την βγάλετε.
Ευχαριστώ. Κατ' αρχάς θα ήθελα να ευχαριστήσω τον Υπουργό. Η ερώτηση κατατέθηκε σχεδόν καθυστερημένα και πραγματικά θα ήθελα να πω ένα μεγάλο ευχαριστώ για την ευαισθησία που είχε ο Υπουργός να απαντήσει. Ένα το κρατούμενο. Έρχομαι στην ουσία αυτής της ερώτησης. Πριν μπω στο θέμα μου θα ήθελα να θυμίσω δύο, τρία πράγματα. Πρώτον, ένιωσα λίγο άσχημα όταν ένας ηλικιωμένος Καστελοριζιός - βρισκόμουν εκεί στα μέσα περίπου του Αυγούστου - μου έδειξε - και, κύριε Υπουργέ, δεν ευθύνεστε εσείς γι' αυτό, είναι διαχρονικό το λάθος - σύγχρονους χάρτες, όπου το σύμπλεγμα του Καστελόριζου δεν υπήρχε μέσα. Και δεν μου έδειξε έναν ή δύο χάρτες, μου έδειξε πολλούς. Αισθάνθηκα λίγο άσχημα. Δεύτερον, θα ήθελα ακόμα να θυμίσω ότι κάθε χειμώνα στο Καστελόριζο ζουν περίπου τριακόσιοι πενήντα με τετρακόσιους ανθρώπους και μου έκανε φοβερή εντύπωση που στα σχολεία του νησιού - νηπιαγωγείο, δημοτικό, γυμνάσιο και λύκειο - φοιτούν σαράντα πέντε με πενήντα παιδιά. Μου έκανε έκπληξη αυτό το πράγμα. Σκέφτηκα ότι θα έχει πέντε, έξι, δέκα παιδιά. Αυτό σημαίνει ότι αυτοί οι άνθρωποι δεν φεύγουν από τον τόπο τους, κάθονται εκεί. Τρίτον, ακούμε χρόνια για την κυρά της Ρω. Αυτή η γυναίκα έμεινε πάνω από σαράντα πέντε χρόνια σε ένα έρημο νησί μόνη της. Ο νοών νοείτω. Όταν έμπαινα στο Καστελόριζο κεραυνοβολήθηκα από μια απίστευτη ομορφιά. Πήγαινα για πρώτη φορά. Ήταν μέσα Αυγούστου. Στο δημοτικό συμβούλιο διδάχτηκα κάτι - και σας το λέω ευθέως, αυτή η ερώτηση δεν έχει καθόλου αντιπολιτευτικό χαρακτήρα - και εντυπωσιάστηκα γιατί όλοι οι δημοτικοί σύμβουλοι του Καστελόριζου ομόφωνα στήριζαν οκτώ, εννιά, δέκα αιτήματα τα οποία τους καίνε. Με δίδαξαν ότι, όταν το θέμα είναι εθνικό, οι κομματικές διαφορές πάνε περίπατο. Δεν σας κρύβω ότι διδάχτηκα από αυτό το πράγμα. Ένα από τα πολλά αιτήματα - αυτή είναι η δεύτερη δική μου επίκαιρη ερώτηση - είναι το εξής, κύριε Υπουργέ: Για να πάω στο Καστελόριζο χρειάστηκε να πάρω το αεροπλάνο να πάω στη Ρόδο και αν δεν έτρεχα στους διαδρόμους, θα έχανα το μικρό αεροπλανάκι που πάει στο Καστελόριζο. Βασανίζεται, δηλαδή, κάποιος, του δημιουργούνται εμπόδια για να προσεγγίσει αυτό το σύμπλεγμα νησιών. Πολλοί δεν ξέρουν ότι το αργό πλοίο από τη Ρόδο κάνει δέκα περίπου ώρες για να πάει. Πολλοί έχουμε την εντύπωση ότι είναι κάπου εκεί κοντά στη Σύμη, στην Κω. Όχι. Έχει μια ιδιατερότητα γεωγραφική. Σας μιλάω τουλάχιστον, σύμφωνα με την εμπειρία που εγώ αποκόμισα, καθώς πήγαινα για πρώτη φορά.
Κύριε συνάδελφε, σας παρακαλώ να ολοκληρώσετε την πρωτολογία σας.
Τελειώνω, κυρία Πρόεδρε, με την πρωτολογία μου. Οι άνθρωποι αυτοί δεν αισθάνονται ούτε απομονωμένοι ούτε φοβισμένοι ούτε τίποτα. Περισσότερο εμείς φοβόμαστε, παρά αυτοί. Θα ήθελα, λοιπόν, ειλικρινά να μου πείτε - γιατί σας αφορά το θέμα αυτό που έχω βάλει στην ερώτησή μου - αν η άμεση σύνδεση, τουλάχιστον η αεροπορική, του αεροδρομίου της Αθήνας με το Καστελόριζο είναι μέσα στα δικά σας πλάνα. Είναι ένα μικρό αεροδρόμιο που αν αυτή τη στιγμή επεκταθεί - δεν είναι τίποτα σπουδαίο - μπορεί κάλλιστα να υπάρχει άμεση αεροπορική σύνδεση Αθήνας - Καστελόριζου. Θα ήθελα την άποψή σας για αυτό, κύριε Υπουργέ. Επιφυλάσσομαι για τη δευτερολογία μου. Ευχαριστώ.
Ευχαριστώ πολύ, κύριε συνάδελφε. Σας παρακαλώ πολύ, κύριοι συνάδελφοι, εξαρχής σας λέω ότι θα πρέπει να κρατάτε τον χρόνο σας αυστηρά. Το ίδιο θα συνιστούσα και στους κύριους Υπουργούς, ακριβώς γιατί μετά τις επίκαιρες ερωτήσεις, οι οποίες είναι αρκετές, ακολουθεί και μία επερώτηση. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Αγαπητέ κύριε Παπαχριστόπουλε, να σας ευχαριστήσω κατ' αρχάς για την ερώτησή σας και να ξεκινήσω κι εγώ με μια παραδοχή αναφορικά με το ότι νομίζω ότι όλος ο πολιτικός κόσμος και όλες οι πτέρυγες της Βουλής δείχνουμε ιδιαίτερο ενδιαφέρον και ιδιαίτερη ευαισθησία στα θέματα που αφορούν το ακριτικό Καστελόριζο, ειδικά αυτές τις δύσκολες εποχές. Να τα πάρουμε όμως, αν μου επιτρέπετε, κυρία Πρόεδρε, με τη σειρά, για να έχουμε μια πλήρη εικόνα. Αυτή τη στιγμή ο δημοτικός αερολιμένας Καστελόριζου διαθέτει έναν διάδρομο προς απογείωση αεροσκάφους, μήκους μόνο επτακοσίων ενενήντα οκτώ μέτρων και ένα δάπεδο στάθμευσης αεροσκαφών 75,50m. Με λίγα λόγια, μόνο μία στάθμευση αεροσκάφους και ένα μικρό κτήριο εκατόν είκοσι τετραγωνικών. Το 2012 ολοκληρώθηκε το έργο που αφορούσε στην επέκταση του δαπέδου στάθμευσης αεροσκαφών, με κόστος 2,6 εκατομμύρια ευρώ. Το έργο περιελάμβανε διάφορα πράγματα. Αναφέρομαι στα πιο χαρακτηριστικά, όπως κατασκευή της θέσης στάθμευσης, τοποθέτηση αντιολισθητικού τάπητα, μετατόπιση της φωτοσήμανσης. Τότε, το 2012, εξετάστηκε από τις υπηρεσίες της ΥΠΑ η δυνατότητα επέκτασης. Σας μεταφέρω τα συμπεράσματα της ΥΠΑ. Το τι θα πράξουμε εμείς, θα σας το πω αργότερα, κύριε Παπαχριστόπουλε. Η ΥΠΑ λοιπόν - και οι υπηρεσίες της εν έτει 2012, σύμφωνα με τις μελέτες που είχαν κάνει τότε - θεωρεί ότι η επέκταση του διαδρόμου προς βορρά είναι αδύνατη, διότι εμπίπτει σε κρημνώδη περιοχή βάθους εκατόν σαράντα μέτρων. Δεύτερον, στην εναλλακτική επέκταση προς τον νότο θεωρητικά θα μπορούσε να ξεπεραστεί το πρόβλημα αυτό, γιατί υπάρχει μία κοίλη χαράδρα μεγάλου βάθος, αλλά και ακόμα και αν το κάναμε αυτό, ο διάδρομος δεν θα ξεπερνούσε τα χίλια πενήντα μέτρα. Τρίτον, σε αυτή την περίπτωση θα απαιτούνταν υποχρεωτικά καθαίρεση φυσικών εμποδίων. Τέταρτον, η όποια επέκταση θα απαιτούσε επίσης και την επέκταση του δαπέδου στάθμευσης των αεροσκαφών. Πέμπτον, το Καστελόριζο έχει χαρακτηριστεί στο σύνολό του περιοχή αρχαιολογικού ενδιαφέροντος. Οποιαδήποτε παρέμβαση, όπως φανταζόμαστε, χρειάζεται τη σύμφωνη γνώμη της Αρχαιολογίας. Η μελέτη, λοιπόν, της ΥΠΑ υπηρεσιακά μας λέει ότι η επέκταση δεν πρόκειται να αλλάξει την κατηγορία του διαδρόμου για την εξυπηρέτηση μεγαλύτερων αεροσκαφών. Πάμε τώρα στο θέμα της αεροπορικής συνδεσιμότητας. Το 2001 η αεροπορική σύνδεση του Καστελόριζου με τη Ρόδο είχε ενταχθεί σε αυτό που λέμε άγονες γραμμές. Με αυτόν τον τρόπο το ελληνικό δημόσιο εξασφάλισε την ελάχιστη εξυπηρέτηση δρομολογίων. Από το 2001 μέχρι το 2016, η γραμμή εξυπηρετείτο με τέσσερα εβδομαδιαία δρομολόγια τη χειμερινή περίοδο και με επτά κατά τη θερινή. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Τελειώνω, κυρία Πρόεδρε. Το 2016 έγινε επανασχεδιασμός των δρομολογίων και των εβδομαδιαίων συχνοτήτων. Έτσι τα τέσσερα έως επτά δρομολόγια, που σας ανέφερα, έγιναν τρία τη χειμερινή περίοδο, Νοέμβριο ως Μάρτιο, τέσσερα τη μέση περίοδο και έξι τη θερινή περίοδο. Επομένως η μείωση των δρομολογίων οφείλεται, δυστυχώς, στον λανθασμένο, κατά την άποψή μας, επανασχεδιασμό των άγονων γραμμών, που είχαν γίνει το 2016. Για τα υδατοδρόμια δεν με ρωτήσατε. Υποθέτω ότι θα με ρωτήσετε στη δευτερολογία σας, γιατί το έχετε στην ερώτησή σας. Εγώ στη δευτερολογία μου θα σας αναπτύξω τι σκοπεύουμε να πράξουμε εμείς, έτσι ώστε η συνδεσιμότητα με το αεροδρόμιο στο Καστελόριζο να γίνεται με μεγαλύτερη ευκολία.
Ευχαριστώ πολύ, κύριε Υπουργέ. Κύριε συνάδελφε, έχετε τον λόγο για τρία λεπτά αυστηρά.
Κατ' αρχάς ευχαριστώ, κύριε Υπουργέ. Θα ήθελα όμως να σας πω ότι έχω αντίστοιχες μελέτες - εδώ μπροστά μου τις έχω, αλλά δεν με παίρνει ο χρόνος να τις αναφέρω - όπου θα μπορούσε να γίνει η επέκταση του αεροδρομίου και να υπάρχει άμεση γραμμή Αθήνας - Καστελόριζου και το πιστεύω κιόλας, αν υπάρχει πολιτική βούληση. Άκουσα με σεβασμό αυτά που είπατε. Τα ξέρω ήδη. Σας λέω όμως ότι έχω αντίστοιχες μελέτες μηχανικών που έχουν ασχοληθεί με αεροδρόμια και μπορεί να επεκταθεί. Θα ήθελα να θυμίσω επίσης ότι αυτή τη στιγμή οι άνθρωποι αυτοί - στα τρία λεπτά, κυρία Πρόεδρε, θα περιοριστώ, δεν πρόκειται να μακρηγορήσω - φυλάνε Θερμοπύλες. Εγώ και εσείς μπορεί να είμαστε καλοί πατριώτες, μπορεί, μπορεί κ.λπ.. Δεν φυλάμε Θερμοπύλες. Είναι το ελάχιστο που μπορούμε να κάνουμε και για μένα δεν είναι το τελευταίο. Είναι ένα από αυτά που θα πρέπει να κάνουμε για τους Καστελοριζιούς, που πραγματικά φυλάνε Θερμοπύλες. Είναι εθνικό το θέμα. Δεν έχει σχέση δηλαδή με κάποια τοπικά προβλήματα. Και δεν σας κρύβω ότι είναι ομόφωνες αποφάσεις από όλα τα κόμματα, συνολικά. Τελειώνοντας, χωρίς να θέλω να φάω άλλο χρόνο, κυρία Πρόεδρε, θέλω να πω το εξής. Νομίζω ότι είναι στο χέρι μας, στο δικό μας το χέρι - και γι' αυτό η ερώτηση δεν έχει αντιπολιτευτικό χαρακτήρα, είναι πάνω από κόμματα - να γίνει ένα παλιό πάγιο αίτημα των Καστελοριζιών για άμεση σύνδεση και ανάπτυξη του τουρισμού. Είδα τον Άη Γιώργη, ένα νησάκι μικρό. Παρεμπιπτόντως, δεν έχει κορωνοϊό αυτό το νησί. Το κλείνω αυτό, δεν έχει να κάνει. Θα μπορούσε να έχει, δεν έχει. Έμεινα εμβρόντητος όταν είδα στο νησί αυτό τουρισμό χωρίς βοήθεια από κανέναν. Είναι ίσως συγκλονιστικό αυτό που σας λέω, αλλά κεραυνοβολήθηκα όταν μπήκα για πρώτη φορά στο πεταλωτό λιμάνι του Καστελορίζου. Αυτό το σύμπλεγμα είναι ένα μέρος που πολλοί Έλληνες πρέπει να το μάθουν. Σας μιλάω ειλικρινά. Θα γράψετε ιστορία και εσείς και οποιοσδήποτε άλλος αν αυτό που σας λέω, τη δυσκολία να πάει κάποιος εκεί, τη φοβερή δυσκολία να την τελειώσει εδώ. Ευχαριστώ.
Εγώ σας ευχαριστώ, κύριε συνάδελφε, και για τον χρόνο. Κύριε Υπουργέ, έχετε τον λόγο.
Κύριε Παπαχριστόπουλε, νομίζω ότι καλό είναι να συμφωνήσουμε ότι αυτή τη στιγμή πρέπει να επανεξεταστεί το θέμα του αεροδρομίου του Καστελορίζου σε δύο βασικούς άξονες. Ο πρώτος άξονας έχει να κάνει με την ενίσχυση των άγονων γραμμών τις οποίες - θα μου επιτρέψετε να πω - ήταν η κυβέρνηση, δυστυχώς, του ΣΥΡΙΖΑ το 2016 που στην ουσία τις μείωσε και ορθώς τις μείωσε σε άλλες περιπτώσεις. Στην περίπτωση του Καστελόριζου έκανε λάθος.
Μην μπούμε τώρα σε αυτή την…
Κύριε Παπαχριστόπουλε, εγώ δεν σας διέκοψα. Σας άκουσα με προσοχή και θα σας παρακαλέσω να με ακούσετε.
(δεν ακούστηκε)
Δεν πάω να κάνω καμμία είδους αντιπαράθεση. Εγώ γι' αυτό που μπορώ να δεσμευτώ είναι ότι εμείς θα το επανεξετάσουμε στις 31 Δεκεμβρίου, που λήγει η διαδικασία των άγονων γραμμών, έτσι ώστε να ενισχύσουμε περαιτέρω τις γραμμές στο Καστελόριζο. Αναφορικά με το αεροδρόμιο θα σας πω ότι για το 2020-2021 έχουμε περιλάβει, μαζί με την ΥΠΑ, τα κάτωθι έργα: Επισκευή κτηριακών υποδομών, προϋπολογισμού 65.000 ευρώ. Το έργο βρίσκεται σε φάση δημοπράτησης. Αναβάθμιση του φωτισμού, εκτιμώμενου προϋπολογισμού 100.000 ευρώ και εξυγίανση φανών εμποδίων ευρύτερης περιοχής του αεροδρομίου και αυτό προϋπολογισμού 250.000 ευρώ. Η βούλησή μας όμως είναι να ενισχύσουμε με όλες μας τις δυνάμεις το αεροδρόμιο του Καστελορίζου και αυτό θα το πράξουμε επενδύοντας και στο αεροπορικό προϊόν, όπως πολύ σωστά αναφερθήκατε, διότι η κίνηση του αεροδρομίου είναι κάτω του ορίου των επτακοσίων χιλιάδων επιβατών και ως εκ τούτου, οι όποιες επενδύσεις κάνουμε, που μπορούμε να τις κάνουμε, δεν κινδυνεύουν να χαρακτηριστούν ως μη συμβατή κρατική ενίσχυση από την Κομισιόν. Παράλληλα, εξετάζουμε και άλλη μια πρόταση που έχουμε στο Υπουργείο, που έχει να κάνει με το ότι τα αεροσκάφη που εξυπηρετούν το Καστελόριζο είναι παλιάς τεχνολογίας και σχεδιάζουμε μια συνολική στρατηγική για να δώσουμε κίνητρα για ανανέωση του στόλου. Επίσης, θα επανεξετάσουμε με νέα μελέτη κατά πόσο μπορούμε να επεκτείνουμε τον αεροδιάδρομο πάνω από τα χίλια εκατό μέτρα, έτσι ώστε να μπορούν να προσγειώνονται και άλλου τύπου αεροσκάφη. Για να το καταλάβουν και όσοι μας παρακολουθούν, το πρόβλημα στο αεροδρόμιο του Καστελόριζου είναι ότι είναι μικρός ο διάδρομος, ως εκ τούτου δεν μπορούν να προσγειωθούν μεγαλύτερα αεροσκάφη. Άρα, έχουμε δύο λύσεις, ή να επιδοτήσουμε και να βοηθήσουμε και να δώσουμε κίνητρα στις αεροπορικές εταιρείες να αγοράσουν αεροσκάφη που να μπορούν να προσγειώνονται ή να εξετάσουμε κατά πόσο μπορούμε να μεγαλώσουμε τον διάδρομο προσγείωσης και απογείωσης, έτσι ώστε να μπορούν να έρχονται και αεροπλάνα από άλλες περιοχές, πλην της Ρόδου, όπως πολύ σωστά αναφέρατε, από την Αθήνα. Όλα αυτά τα επανεξετάζουμε μαζί με την Υπηρεσία Πολιτικής Αεροπορίας και σε πολύ σύντομο χρονικό διάστημα θα έχουμε μια ολοκληρωμένη πρόταση για την καλύτερη λύση, διότι και εμείς, νομίζω, και όλα τα πολιτικά κόμματα σε αυτή την Αίθουσα και όλοι οι Έλληνες διαπιστώνουμε, όπως πολύ σωστά είπατε, ότι οι άνθρωποι αυτοί πραγματικά φυλάνε Θερμοπύλες. Σας ευχαριστώ πολύ για την ερώτησή σας.
Κι εγώ σας ευχαριστώ, κύριε Υπουργέ. Προχωρούμε στην πρώτη με αριθμό 65/16-10-2020 επίκαιρη ερώτηση δευτέρου κύκλου του Βουλευτή Ευβοίας του ΣΥΡΙΖΑ - Προοδευτική Συμμαχία κ. Ευάγγελου Αποστόλου προς τον Υπουργό Υποδομών και Μεταφορών, με θέμα: «Δύσκολη έως αδύνατη η απορρόφηση των αποζημιώσεων από τους πληγέντες της Εύβοιας». Θα απαντήσει, επίσης, ο Υπουργός Υποδομών και Μεταφορών κ. Κωνσταντίνος Καραμανλής. Κύριε συνάδελφε, έχετε τον λόγο για δύο λεπτά.
Κύριε Υπουργέ, έχουν ήδη περάσει δυόμισι μήνες μετά την πρώτη επίσκεψή σας στη Χαλκίδα, όταν ανακοινώσατε την καταβολή των 3.000.000 ευρώ στους πληγέντες, με σκοπό να καλύψουν άμεσες ανάγκες επιβίωσης και την αντικατάσταση της οικοσκευής που έπαθε ζημιές. Αυτό που γνωρίζω είναι ότι μέχρι τα μέσα του Οκτώβρη είχαν υποβάλει αίτημα για τα 600 ευρώ δυόμισι χιλιάδες και έχουν πληρωθεί περί τους εξακόσιους. Δηλαδή, περίπου, ο ένας στους τέσσερις έχει κάνει χρήση της συγκεκριμένης ενίσχυσης, ενώ για την αντικατάσταση της οικοσκευής οι πληρωμές είναι ελαχιστότατες, όχι μόνο λόγω δυσκολιών στην τεκμηρίωσή τους, αλλά και γιατί δεν είναι επαρκής η χρηματοδότηση της συγκεκριμένης δραστηριότητας. Στις 27 Αυγούστου, ουσιαστικά πριν από δύο μήνες, ήρθατε στη Χαλκίδα, ενημερωθήκατε για τις δυόμισι χιλιάδες αυτοψίες που έγιναν σε κτήρια που επλήγησαν στους Δήμους Μεσσαπίων, Διρφύων και Χαλκιδέων. Μάλιστα, στις δηλώσεις σας δεσμευτήκατε ότι οι δικαιούχοι αποζημιώσεων θα μπορούν με μια απλή αίτηση να λάβουν τα ποσά των 5.000 ευρώ τα φυσικά πρόσωπα και των 8.000 ευρώ οι επιχειρήσεις που επλήγησαν. Ξέρετε πώς διαμορφώνεται η κατάσταση σήμερα μετά τη λήξη της πρώτης παράτασης και την ανακοίνωση της δεύτερης που κάνατε προχθές; Στα ίδια επίπεδα με τις προηγούμενες πληρωμές. Ιδιαίτερα γι' αυτές που αφορούν τα πέντε χιλιάδες για επισκευές σπιτιών, έχει κάνει χρήση ένα στους τέσσερις. Σας το είπαμε όταν συζητούσαμε και τη σχετική πράξη νομοθετικού περιεχομένου στη Βουλή, ότι τα ποσά των δύο πληρωμών όχι μόνο δεν επαρκούν, αλλά και οι διαδικασίες που προβλέπονται για την καταβολή τους βάζουν τους πληγέντες σε μια πολύπλοκη διαδικασία, που καθιστά δύσκολη την απορρόφηση των κονδυλίων. Κύριε Υπουργέ, η ευελιξία και η διάθεση σε τέτοιες περιπτώσεις είναι απαραίτητες. Γιατί είναι δύσκολο, για παράδειγμα, ένας πολίτης που επλήγη η οικοσκευή του να δείξει το ψυγείο, τη στιγμή που ακόμη υπάρχουν σπίτια που είναι μέσα στις λάσπες. Γι' αυτό, λοιπόν, κύριε Υπουργέ, σας καλούμε πρώτον, να μας δώσετε πρόσθετα στοιχεία για την πορεία υλοποίησης της καταβολής των συγκεκριμένων ενισχύσεων και δεύτερον, να επιταχύνετε τις διαδικασίες κάλυψης όλων των αναγκών των πληγέντων κατοίκων.
Ευχαριστώ πολύ, κύριε συνάδελφε. Κύριε Υπουργέ, έχετε τον λόγο.
Κύριε Αποστόλου, πραγματικά μου προκαλεί ειλικρινή απορία η ερώτησή σας και δυστυχώς, δείχνετε σε ένα τόσο ευαίσθητο θέμα ότι προσπαθείτε να δημιουργείτε εντυπώσεις με στοιχεία τα οποία δεν έχουν καμμία σχέση με την πραγματικότητα. Γι' αυτό θα καταθέσω και στα Πρακτικά αρκετά στοιχεία που διαψεύδουν αυτά που ισχυρίζεται ο κ. Αποστόλου. Ας τα πάρουμε, όμως, τα πράγματα από την αρχή. Από την πρώτη στιγμή από το Υπουργείο Υποδομών και Μεταφορών, αλλά και άλλοι Υπουργοί, επισκεφθήκαμε την περιοχή. Ξαναπήγαμε στις 27 Αυγούστου και ανακοινώσαμε, πέρα από την υποστήριξη στις κατοικίες και τις επιχειρήσεις, και ένα ευρύτερο πρόγραμμα υποδομών ύψους 240 εκατομμυρίων ευρώ, με στόχο να βγει η περιοχή από μια ιδιότυπη απομόνωση. Και μιλάω για την ιστορία με τις τρεις παρακάμψεις. Θα σταθώ, όμως, στην ανακοίνωση, που λέτε, επιδόματος χωρίς γραφειοκρατία, που είχαμε βγάλει. Αυτό αφορά τη χορήγηση έκτακτης εφάπαξ ενίσχυσης στους δικαιούχους ύψους 5.000 ευρώ ανά κατοικία και 8.000 ευρώ ανά επιχείρηση. Αυτό γίνεται, κύριε Αποστόλου, χωρίς να είναι απαραίτητη η αυτοψία. Αυτό κυρώθηκε με δύο ΠΝΠ στις 22 Αυγούστου, για να καταλάβουμε την ταχύτητα με την οποία δράσαμε, η οποία αργότερα κυρώθηκε με τον ν.4722. Αυτό, λοιπόν, για το οποίο δεσμευτήκαμε ήταν ότι η έκτακτη εφάπαξ ενίσχυση χορηγείται τόσο στις κύριες όσο και στις δευτερεύουσες κατοικίες, καθώς, κύριε Αποστόλου, και στα δηλωμένα ως κατοικίες υπόγεια. Επομένως απαντάω στο πρώτο σκέλος της ερώτησής σας, που λέτε ότι η δέσμευσή μας είναι ακόμα ανοικτή για τις δευτερεύουσες και τα υπόγεια. Αυτό το ξεκαθαρίζουμε. Δεύτερον, τα στοιχεία έχουν ως εξής. Για κατοικίες, υποβλήθηκαν δύο χιλίαδες εννιακόσιες τριάντα έξι αιτήσεις. Μετά από έλεγχο, εγκρίθηκαν οι χίλιες διακόσιες εβδομήντα. Για τις επιχειρήσεις, υποβλήθηκαν τριακόσιες είκοσι, εκ των οποίων έχουν σήμερα εγκριθεί εκατό πενήντα τέσσερις. Απ' αυτές τις αιτήσεις που σας αναφέρω, έχουμε πληρωμές χιλίων διακοσίων εβδομήντα φυσικών προσώπων, συνολικού ύψους 5.527.000 ευρώ και σε εκατό πενήντα τέσσερις επιχειρήσεις έχουμε πληρωμές ύψους 1.232.000 ευρώ. Με άλλα λόγια, έχουν δοθεί 6,76 εκατομμύρια ευρώ σε χίλιες τετρακόσιες είκοσι τέσσερις επιχειρήσεις. Για να απαντήσω και σε αυτό που λέτε, αυτά είναι πέρα από τα χρήματα που έχουν δοθεί και τα έκτακτα επιδόματα του Υπουργείου Εσωτερικών. Αυτά είναι χρήματα που δόθηκαν για πρώτη φορά από το ελληνικό δημόσιο, με διαδικασίες γρήγορες, ψηφιακές. Με μια απλή αίτηση στην ιστοσελίδα του Υπουργείου μπορούσαν να κάνουν αίτηση οι δικαιούχοι, χωρίς να απαιτείται αυτοψία. Γιατί είδαμε τι έγινε στο Μάτι που ακόμα περιμένουν μερικοί άνθρωποι να αποζημιωθούν. Το πιο βασικό απ' όλα, για να απαντήσω και στο τελευταίο σας ερώτημα, αυτό δεν είναι το μόνο που κάνουμε. Διότι αυτά είναι χρήματα τα οποία δίνουμε ως πρώτη φάση ενίσχυσης. Μετά μπορεί κάποιος που έχει υποστεί μεγαλύτερες ζημιές, να ακολουθήσει τη διαδικασία της στεγαστικής συνδρομής που δίνεται μέχρι 60% επιχορήγηση από το κράτος και από το ΠΔΕ και 40% άτοκο δάνειο. Επομένως, εμείς φέραμε άλλη μια διαδικασία πέρα απ' αυτή και σε πολύ σύντομο χρονικό διάστημα όσοι είχαν κάνει σωστά τις αιτήσεις τους αμέσως αποζημιώθηκαν. Σας ευχαριστώ πολύ.
Κι εγώ, κύριε Υπουργέ. Κύριε συνάδελφε, έχετε τον λόγο αυστηρά για τρία λεπτά.
Κύριε Υπουργέ, στη δεύτερη επίσκεψή σας συζητήσατε για την αυτοψία σε δυόμισι χιλιάδες περιπτώσεις οικιών. Απ' αυτές, λοιπόν, οι δύο χιλιάδες εκατό, με βάση τα πορίσματα που παρουσιάσατε, δικαιούνται τη συγκεκριμένη ενίσχυση. Έχουν πληρωθεί μέχρι σήμερα, όπως είπατε, χίλιες διακόσιες εβδομήντα. Γι' αυτό και εσείς δώσατε την παράταση για τον επόμενο μήνα. Όμως, υπάρχει μια μεγάλη εκρεμότητα. Μιας και αναφερθήκατε, όμως, σε έργα, την ερώτηση αυτή την έκανα περισσότερο για να δούμε και τα έργα της επόμενης μέρας, γιατί αυτό είναι το κύριο θέμα που μας απασχολεί αυτή την ώρα. Κύριε Υπουργέ, ξέρετε ότι τα αίτια που προξένησαν ιδιαίτερα τις συγκεκριμένες πλημμύρες και καταστροφές - οκτώ νεκρούς είχε η Εύβοια, έζησε μια φοβερή τραγωδία - ήταν ότι δεν είχαν γίνει οι απαραίτητες εργασίες πρόληψης. Γι' αυτό τώρα επιμένουμε ειδικά σε μερικά ζητήματα που έχουν σχέση είτε με τα κορμοφράγματα, τα πλέγματα, όλα αυτά που αφορούσαν τις πυρκαγιές, όπου από 1,6 εκατομμύριο ευρώ έγιναν έργα μόνο 70 χιλιάδων, είτε το άλλο μεγάλο πρόβλημα που υπήρχε σχετικά με τον Λήλαντα ποταμό, όπου υπήρχε συγκεκριμένη μελέτη, εγκεκριμένη, χρηματοδοτούμενη, η οποία δεν περπάτησε από πλευράς περιφέρειας. Και επιπλέον - πρέπει να το δείτε, ιδιαίτερα εσείς ως Υπουργός Υποδομών - υπάρχει ένα τεράστιο πρόβλημα σε όλη, θα σας έλεγα, τη διαδρομή του Λήλαντα. Πρέπει να το δούμε αυτό το ζήτημα για να μην επαναληφθούν τέτοιες καταστάσεις, αφού ήδη, το ξέρετε κι εσείς, είχε προειδοποιήσει ο Λήλαντας πριν από οκτώ μήνες ότι ενδέχεται να δημιουργήσει επεισόδια σαν κι αυτά που βιώσαμε. Να δείτε, επίσης, το μεγάλο πρόβλημα που υπάρχει στο δίκτυο των συγκεκριμένων περιοχών. Το οδικό δίκτυο έχει πλήρως διαλυθεί και οι επεμβάσεις που έγιναν ουσιαστικά έγιναν για να διευκολυνθεί η επικοινωνία μεταξύ των χωριών, των οικισμών. Δεν έγιναν για να λύσουν το μεγάλο πρόβλημα που ενδέχεται να παρουσιαστεί. Απ' αυτή την άποψη, λοιπόν, θα βοηθήσουμε όλοι. Και όντως πρέπει να δοθεί η δυνατότητα να απορροφηθούν όλα τα συγκεκριμένα χρήματα από όσους έχουν πληγεί και να πάμε στην επόμενη μέρα, κύριε Υπουργέ, που δεν είναι άλλη απ' αυτή που αφορά υποδομές ευρύτερα στην Εύβοια. Αλλά μιας και μιλάμε για μία περιοχή που επλήγη αυτή την ώρα, στην κεντρική Εύβοια, αυτή την ώρα πρέπει να ολοκληρωθούν.
Ευχαριστώ, κύριε συνάδελφε. Κύριε Υπουργέ, έχετε τον λόγο.
Κυρία Πρόεδρε, σας ευχαριστώ πολύ. Να απαντήσω στο ερώτημα σας, κύριε συνάδελφε, για ποιον λόγο έχουμε δώσει πληρωμές σε χίλια διακόσια εβδομήντα φυσικά πρόσωπα, ενώ δικαιούνται τρεις χιλιάδες και γιατί δώσαμε παράταση. Για τον απλούστατο λόγο ότι στην αίτηση που έχουν κάνει ηλεκτρονικά έχουν πολλές φορές δώσει οι ίδιοι λάθος στοιχεία, όπως λάθος στοιχεία ΑΦΜ, λάθος στοιχεία ταυτότητας ή λάθος στοιχεία τραπεζικού λογαριασμού, με αποτέλεσμα να τους απαντάμε, να τους ψάχνουμε να διορθώσουν τα στοιχεία αυτά, για να τους πληρώσουμε. Επομένως, οι τρεις χιλιάδες αυτοψίες που έχουν γίνει και όσοι δικαιούνται αυτά τα χρήματα θα πληρωθούν. Ήδη έχει πληρωθεί ένας πολύ μεγάλος αριθμός, θα σας έλεγα, σε χρόνο ρεκόρ. Επίσης, όπως ανέφερα και στην πρωτολογία μου, έχουν δοθεί επιπλέον χρήματα στους δήμους από το Υπουργείο Εσωτερικών, τα οποία δίνονται σε αυτούς οι οποίοι έχουν πληγεί. Και μάλιστα, αυτά δίνονται χωρίς να απαιτούνται, όπως στην περίπτωση στο Μάτι, αυτοψίες. Τα πρώτα, λοιπόν, 5.000 ευρώ και τα πρώτα 8.000 ευρώ δίνονται χωρίς αυτοψίες. Βέβαια, το ελληνικό δημόσιο λέει μέσα στον νόμο που ψήφισε ότι αν διαπιστωθεί ότι αυτός που πήρε τα λεφτά δεν τα δικαιούται, θα πληρώσει το τετραπλάσιο σε πρόστιμο. Πάμε τώρα στα δύο θέματα που ακροθιγώς αναφέρατε, όσον αφορά τα έργα υποδομής. Είστε πολύ έμπειρος πολιτικός. Έχετε χρόνια στην πολιτική και ξέρετε καλύτερα από μένα ότι από το 2011 και μετά η διευθέτηση των ρεμάτων και όλα αυτά τα ζητήματα έχουν περάσει στην αρμοδιότητα της περιφέρειας. Δυστυχώς, πολλές περιφέρειες δεν έχουν τη δυνατότητα να αντιμετωπίσουν αυτά τα προβλήματα. Δεν θα αναλύσουμε τώρα τους λόγους. Γι' αυτό, λοιπόν, τι έκανε η Κυβέρνηση; Με τη σύμφωνη γνώμη του περιφερειάρχη, στις τρεις μεγάλες γέφυρες που έχουν υποστεί ζημιές και ενώ είναι αρμοδιότητα της περιφέρειας, κατόπιν συνεννόησης και παρότρυνσης του ιδίου του Πρωθυπουργού, παίρνει αυτήν την αρμοδιότητα η κεντρική διοίκηση και με διαδικασίες του νόμου και της παραγράφου 32, 2γ, που είναι οι γρήγορες διαδικασίες, γίνεται η αποκατάσταση άμεσα. Όσον αφορά το οδικό δίκτυο, έχετε απόλυτο δίκιο ότι έχουν υποστεί πολύ μεγάλες ζημιές. Γι' αυτόν τον λόγο το Υπουργείο Υποδομών έδωσε, αφού δώσουν οι δήμοι τεχνικά δελτία, σε πρώτη φάση 1 εκατομμύριο ευρώ επιπλέον του 1 εκατομμυρίου ευρώ που έχει δώσει το Υπουργείο Εσωτερικών, για να γίνουν από τους ίδιους τους δήμους, με τους οποίους είμαστε σε επαφή, η άμεση αποκατάσταση. Επομένως, λειτουργούμε σε δύο επίπεδα. Εκεί που μπορούμε, πάντα σε συνεννόηση με τις τοπικές αρχές, αναλαμβάνουμε εμείς την ευθύνη και την αρμοδιότητα για να κάνουμε τις μεγάλες αποκαταστάσεις. Αυτό θα γίνει άλλωστε και στην περίπτωση της Καρδίτσας και οι ανακοινώσεις θα έρθουν πολύ σύντομα. Και εκεί που μπορούν οι δήμοι και οι περιφέρειες, έρχεται η κεντρική διοίκηση και διαθέτει τους πόρους από το Πρόγραμμα Δημοσίων Επενδύσεων και από άλλα χρηματοδοτικά εργαλεία για να γίνουν οι αποκαταστάσεις. Καταλαβαίνω ότι οι ζημιές δεν έχουν αποκατασταθεί ακόμα, καταλαβαίνω ότι υπάρχει μεγάλη ανησυχία σε ένα μεγάλο μέρος του πληθυσμού, αλλά νομίζω ότι αρκετοί συντοπίτες σας έχουν αναγνωρίσει ότι για πρώτη φορά η κεντρική διοίκηση έδρασε με αποφασιστικότητα και με ταχύτητα και θα δείτε πολύ σύντομα να ξεκινάει η αποκατάσταση των ζημιών μιας πραγματικά πολύ μεγάλης τραγωδίας που έπληξε την περιοχή σας. Σας ευχαριστώ πολύ.
Κι εγώ σας ευχαριστώ, κύριε Υπουργέ. Συνεχίζουμε με την έβδομη με αριθμό 77/19-10-2020 επίκαιρη ερώτηση δευτέρου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υφυπουργό στον Πρωθυπουργό κ. Στυλιανό Πέτσα, με θέμα: «Στήριξη των περιφερειακών μέσων ενημέρωσης». Θα απαντήσει ο Υφυπουργός στον Πρωθυπουργό κ. Στυλιανός Πέτσας. Κύριε συνάδελφε, έχετε δύο λεπτά για την ερώτησή σας.
Ευχαριστώ, κυρία Πρόεδρε. Κύριε Υπουργέ, συμφωνούμε ότι η περίοδος της πανδημίας ανέδειξε τον κρίσιμο ρόλο της ενημέρωσης και βέβαια, των περιφερειακών μέσων που συνδράμουν έγκαιρα και έγκυρα αυτή την προσπάθεια. Ωστόσο, δεν υπήρξε η ανάλογη στήριξη στα μέσα αυτά προκειμένου να μπορούν να επιτελέσουν τον κρίσιμο ρόλο τους. Το Κίνημα Αλλαγής σας είχε καταθέσει συγκεκριμένες προτάσεις που αφορούσαν αφ' ενός, την εφαρμογή του νόμου για την κατανομή του 30% στα περιφερειακά μέσα και αφ' ετέρου, για να ληφθεί υπ' όψιν, κριτήριο που έχει σχέση με την τηλεθέαση, την ακροαματικότητα, την επισκεψιμότητα ή την κυκλοφορία και βεβαίως, τον αριθμό εργαζομένων των μέσων. Η πράξη έδειξε ότι η Κυβέρνηση και στην κατανομή των 20 εκατομμυρίων ευρώ αδίκησε κατάφορα τα περιφερειακά μέσα και βεβαίως, στην κατανομή των 2 εκατομμυρίων ευρώ πρόσφατα, η οποία έρχεται μόνο για τα κεντρικά τηλεοπτικά μέσα. Η Ένωση Ενημερωτικών Τηλεοράσεων Ελληνικής Περιφέρειας θέτει τέσσερα ζητήματα και τεκμηριώνει ότι βρίσκεται σε πάρα πολύ δύσκολη κατάσταση, αν δεν υπάρξει ανταπόκριση από την πλευρά της Κυβέρνησης. Το πρώτο θέμα που θέτει είναι η εφαρμογή προγραμμάτων επιδότησης εργασίας και όχι αναστολής και ανεργίας. Δεύτερον, μείωση της υπερφορολόγησης. Τρίτον, παράταση της έκπτωσης του 50% του ενοικίου της «DIGEA». Και βέβαια, συμμετοχή της περιφερειακής τηλεόρασης στις διαφημιστικές καμπάνιες. Ταυτόχρονα, ο Σύνδεσμος Ημερήσιων Περιφερειακών Εφημερίδων, αλλά και η Ένωση Ιδιοκτητών Επαρχιακού Τύπου θέτουν το ζήτημα της ενιαιοποίησης και επικαιροποίησης του μητρώου ως εργαλείου που θα εντάξει μέσα και την ψηφιακή έκδοση των εφημερίδων, αλλά και τις ιστοσελίδες, προκειμένου να υπάρχει στην Κυβέρνηση αυτό το θεσμικό εργαλείο για την αποτύπωση των μέσων. Δεύτερον, επαναφορά της υποχρεωτικότητας των κρατικών δημοσιεύσεων διακηρύξεων και προκηρύξεων του ν.3548/2007 και σε κάθε περίπτωση να παραταθεί η αναστολή, όπως ισχύει μέχρι τώρα, για την εφαρμογή της κατάργησης. Τρίτον, εφαρμογή των προγραμμάτων επιδότησης εργασίας που είναι από χρηματοδότηση 2% υπέρ του ΕΔΟΕΑΠ. Άλλως, εάν δεν λειτουργούν αυτά τα προγράμματα, να καταργηθεί το 2%. Τέταρτον, επιπλέον πρόγραμμα ενημέρωσης πανδημίας μέσω των περιφερειακών μέσων, προκειμένου να αποκατασταθεί η αδικία που υπήρξε στην πρώτη φάση και συνεχίστηκε και με την τμηματική επιχορήγηση για τη δεύτερη φάση που ανακοινώσατε πρόσφατα.​ Και το ερώτημα είναι αν αυτά τα θέματα σάς έχουν απασχολήσει - σας έχουν τεθεί σίγουρα υπ' όψιν από τους ίδιους τους φορείς - , και θα θέλαμε την άποψή σας αλλά κυρίως, θέλουμε τις αποφάσεις σας, προκειμένου να δοθούν λύσεις και να μπορέσουν τα μέσα να παίξουν τον καθοριστικό ρόλο στην αντιμετώπιση της πανδημίας και όχι μόνο.
Ευχαριστώ πολύ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Είναι οκτώ τα ερωτήματα. Θα προσπαθήσω να είμαι σύντομος. Θα ήθελα την ανοχή σας. Είναι θέμα επιδότησης εργασίας κι όχι ανεργίας, όπως είπατε, κύριε Κεγκέρογλου. Δεν κατάλαβα αν επιθυμείτε την κατάργηση των επιδομάτων ανεργίας. Παρακαλώ να μας διευκρινίσετε. Εμείς πάντως προχωρούμε και στα δυο. Μαζί με τα παραδοσιακά επιδόματα ανεργίας, προσθέτουμε εργαλεία, όπως το πρόγραμμα «ΣΥΝ - ΕΡΓΑΣΙΑ» που έχει επιδότηση καθαρών αποδοχών εργαζομένων για να παραμείνουν στη θέση τους και το πρόγραμμα των εκατό χιλιάδων θέσεων που εξήγγειλε ο Πρωθυπουργός στη Θεσσαλονίκη, το οποίο υλοποιείται. Επίσης η μείωση των φόρων στο εισόδημα των φυσικών προσώπων και η μείωση των ασφαλιστικών εισφορών δεν ενισχύει επίσης την εργασία προκειμένου να μείνει ο εργαζόμενος στη θέση του; Δεύτερο θέμα, μείωση υπερφορολόγησης. Κατηγορείτε τη σημερινή Κυβέρνηση για υπερφορολόγηση; Ποιος μείωσε τον φόρο στις επιχειρήσεις στο 24%; Ποιος μείωσε τον φόρο μερισμάτων στο 5%; Ποιος μείωσε την προκαταβολή φόρου; Ο Μητσοτάκης. Ποιος επέβαλε τον φόρο 1,5% υπέρ του κινηματογράφου στον οποίο αναφέρεται ο σχετικός σύνδεσμος που μου κοινοποιήσατε; Το ΠΑΣΟΚ το 2010. Σε κάθε περίπτωση, θέλετε να καταργηθεί κάποιος φόρος που ενισχύει τα οπτικοακουστικά μέσα στην Ελλάδα; Εμείς πάντως εξετάζουμε φόρους υπέρ τρίτων όπως ο φόρος υπέρ τυφλών 0,3%, στο πλαίσιο του εθνικού σχεδίου δράσης για τα άτομα με αναπηρίες που είχε εξαγγελθεί στο προηγούμενο Υπουργικό Συμβούλιο. Παράταση έκπτωσης 50% για την«DIGIA». Η παράταση αυτή έγινε απ' αυτή την Κυβέρνηση για πέντε μήνες και πραγματικά έδωσε ανάσα στα περιφερειακά τηλεοπτικά κανάλια. Όμως, το ποσό το οποίο αφορούσε στα δικαιώματα χρήσης των ραδιοσυχνοτήτων επίγειας ψηφιακής ευρυεκπομπής προς την ΕΕΤΤ που πλήρωνε η «DIGEA» εξαντλήθηκε με αυτή την παράταση. Επομένως δεν υπάρχει κάποιο δημοσιονομικό περιθώριο για να συνεχιστεί αυτή η παράταση. Τι υπάρχει; Υπάρχουν τα μέτρα στήριξης και των περιφερειακών τηλεοπτικών σταθμών που ισχύουν από την Κυβέρνηση οριζόντια για πολλούς κλάδους της οικονομίας, όπως το πρόγραμμα «ΣΥΝ - ΕΡΓΑΣΙΑ», η αποζημίωση ειδικού σκοπού και μια σειρά από άλλα μέτρα τα οποία σήμερα το απόγευμα θα ενισχυθούν με τις εξαγγελίες του Πρωθυπουργού και του αρμόδιου Υπουργού Οικονομικών. Συμμετοχή περιφερειακής τηλεόρασης στις διαφημιστικές εκστρατείες του δημοσίου. Φυσικά και συμμετέχουν. Στα προγράμματα που εγκρίνονται από τη Γενική Γραμματεία Επικοινωνίας και Ενημέρωσης φυσικά και τηρείται το 30%. Όσον αφορά τα προγράμματα «Μένουμε Ασφαλείς» και «Μένουμε Σπίτι», ήταν μια έκτακτη κατάσταση. Το θεσμικό πλαίσιο ήταν η ΠΝΠ της 13ης Μαρτίου 2020 και στόχος ήταν η μέγιστη ταχύτητα, η μέγιστη κάλυψη και η μέγιστη αποτελεσματικότητα του μηνύματος που είχαμε εκείνη τη στιγμή σε έκτακτες συνθήκες αντιμετώπισης πανδημίας. Κυριολεκτικά η εκστρατεία έσωσε ζωές από την πανδημία. Όσον αφορά το μητρώο περιφερειακού τύπου, λέτε ότι είναι απαρχαιωμένο. Θα καταθέσω στα Πρακτικά το δελτίο Τύπου που εξέδωσα στις 24 Ιουλίου 2020 με τη δεύτερη επικαιροποίηση του μητρώου αυτού το οποίο θεσπίστηκε το 2017 και δεν ξεκίνησε να λειτουργεί. Λειτουργεί από το 2019 με δική μου απόφαση και επικαιροποιήθηκε τον Ιούλιο 2020 πάλι με δική μου απόφαση. Συμμετέχουν σήμερα διακόσιες είκοσι τέσσερις ημερήσιες και εβδομαδιαίες εφημερίδες. [[Στο σημείο αυτό ο Υφυπουργός στον Πρωθυπουργό, κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επαναφορά της υποχρεωτικότητας των κρατικών δημοσιεύσεων. Πράγματι, είναι κάτι το οποίο λήγει στις 31-12-2020. Προτιθέμεθα ως Κυβέρνηση να δώσουμε παράταση για ένα έτος. Θα συμπεριληφθεί η σχετική διάταξη που έχει προετοιμαστεί σε συνεργασία με τον κ. Άδωνι Γεωργιάδη στο νομοσχέδιο του Υπουργείου Ανάπτυξης για τις δημόσιες συμβάσεις που επικαιροποιεί τον ν.4412/2016. Κατάργηση εισφοράς 2% υπέρ του ΕΔΟΕΑΠ. Η υπόθεση αυτή, όπως γνωρίζετε, βρίσκεται στο Συμβούλιο της Επικρατείας. Η Κυβέρνηση δεν πρόκειται να επέμβει και δεν πρόκειται να το κάνουμε όσο εκκρεμεί αυτή η δίκη. Τελευταίο θέμα, το πρόγραμμα ενημέρωσης για την πανδημία μέσω περιφερειακών μέσων. Σε αυτή τη φάση, δεν εξετάζουμε κάτι τέτοιο. Προχωρούμε στο πρόγραμμα που έχει ψηφίσει η Βουλή των Ελλήνων και υλοποιούμε σε λίγες ημέρες, όσον αφορά τα 2.000.000 ευρώ για μία νέα καμπάνια που θα τρέξει όλο τον Νοέμβριο στα μέσα εθνικής εμβέλειας, γιατί αυτό επιτυγχάνει την καλύτερη δυνατή κάλυψη και αποτελεσματικότητα του μηνύματος, με το μικρότερο δυνατό κόστος. Ευχαριστώ.
Κι εγώ ευχαριστώ, κύριε Υπουργέ. Κύριε συνάδελφε, έχετε τον λόγο για τρία λεπτά.
Ευχαριστώ, κυρία Πρόεδρε. Κύριε Υπουργέ, δεν απαντάτε σε μένα και δεν θέτω εγώ τα ζητήματα. Είναι αυτολεξεί όπως τίθενται από την Ένωση Ενημερωτικών Τηλεοράσεων Ελληνικής Περιφέρειας, τον Σύνδεσμο Ημερησίων Περιφερειακών Εφημερίδων, την Ένωση Ιδιοκτητών Επαρχιακού Τύπου, την Ένωση Δημοσιογράφων Ιδιοκτητών Περιοδικού Τύπου. Σας καταθέτω στα Πρακτικά τέσσερα έγγραφα που αφορούν αυτά τα οκτώ θέματα που θέτουν. [[Στο σημείο αυτό ο Βουλευτής Ηρακλείου, κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θα ήθελα όμως συγκεκριμένα να δούμε δύο - τρία από τα θέματα αυτά για τα οποία προσπαθήσατε να απαξιώσετε την ερώτηση. Κατ' αρχάς για το θέμα της εργασίας, τα μέσα δεν μπορούν να λειτουργήσουν με αναστολή εργασίας. Και όταν όλα είχαν σταματήσει, όλα είχαν παγώσει στην οικονομική δραστηριότητα, τα μέσα λειτουργούσαν. Αυτό σημαίνει ότι αντί δυνατότητας αναστολής, χρειάζεται η ενίσχυση με επιδότηση εργασίας. Είναι απλά πράγματα. Αν θέλετε, λάβετέ το υπ' όψιν σας. Δεν το αντιμετωπίζει με αυτή την οπτική το Υπουργείο Εργασίας. Το δεύτερο θέμα που αφορά την παράταση έκπτωσης του ενοικίου της «DIGEA», θεωρώ ότι δυο μήνες θα έπρεπε ήδη να είχατε δώσει. Το θέτουν ως βασικό ζήτημα. Εξάλλου, δεν είναι χάρισμα. Είναι παράταση της έκπτωσης του 50% για ένα διάστημα δύο μηνών. Θεωρώ, επομένως, ότι μπορείτε να το επανεξετάσετε. Για τη μείωση της υπερφορολόγησης, σε περιόδους με διαφορετική αντίληψη και οικονομική ευμάρεια θεσπίστηκαν φόροι υπέρ τρίτων σε όλο το δημόσιο. Από κει και πέρα, υπήρξε ένας εξορθολογισμός. Εγώ δεν λέω ποιοι θα καταργηθούν και ποιοι δεν θα καταργηθούν. Αλλά όταν αναγνωρίζετε ότι το 20% φορολόγηση ήταν καταστροφικό και το κάνετε 5%, με το ίδιο σκεπτικό αυτής της καταστροφικής αντίληψης που επέβαλε το 20%, ζητούν να εξαλειφθεί το 5%, να μην υπάρχει, να μην υφίσταται, γιατί είναι εμπόδιο στην ανάπτυξη της δραστηριότητας. Έρχομαι τώρα στην καμπάνια. Στα 20 εκατομμύρια που δόθηκαν, οι περιφερειακές τηλεοράσεις που είχαν το 26% της τηλεθέασης πήραν το 2% της χρηματοδότησης. Άρα, δεν τηρήθηκε το κριτήριο της τηλεθέασης. Έρχομαι και διαβάζω την υπουργική σας απόφαση και έχετε υιοθετήσει επιτέλους το κριτήριο της τηλεθέασης. Μόνο που το υιοθετήσατε μόνο για τα κεντρικά μέσα. Η απόφαση αυτή για να ήταν ολοκληρωμένη, έπρεπε να περιλαμβάνει και τα περιφερειακά μέσα που με βάση όλες τις μετρήσεις, έχουν το 25% της τηλεθέασης, είτε το θέλετε είτε όχι. Και βέβαια, θα μπορούσε αντί να είναι 2.000.000 ευρώ, να είναι 2.500.000 ευρώ και να μην υπάρχει καμμία ζημιά για κανέναν, αλλά ωφέλεια για την ενημέρωση και άρα, για την προσπάθεια αντιμετώπισης της πανδημίας. Γνωρίζετε την υπουργική σας απόφαση. Είναι ένα βήμα προς τη σωστή κατεύθυνση η υιοθέτηση του κριτηρίου, μόνο που εφαρμόζεται μερικώς και άρα, ακυρώνεται στην πράξη. Έρχομαι στο μητρώο. Ίσως η λέξη «απαρχαιωμένο» δεν αρμόζει για το θέμα του χρόνου. Όμως, ζητούν την ένταξη των εφημερίδων ψηφιακής μορφής και των ιστοσελίδων, πράγμα που δεν υπάρχει. Με αυτή την έννοια είναι απαρχαιωμένο όταν έχεις μόνο το έντυπο, όχι με την έννοια του χρόνου. Θετική η ανταπόκρισή σας για την παράταση της αναστολής κατάργησης της υποχρέωσης δημοσίευσης διακηρύξεων και προκηρύξεων. Κι έρχομαι στο 2% του ΕΔΟΕΑΠ. Εγώ δεν παρεμβαίνω, λέγοντας τι πρέπει να κάνει το δικαστήριο ή εσείς, αλλά…
Κύριε συνάδελφε, σας παρακαλώ συντομεύετε.
Ολοκλήρωσα, κυρία Πρόεδρε. Όταν, όμως, δεν εφαρμόζονται τα προγράμματα για το σκοπό για τον οποίο επιβάλλεται η εισφορά 2% και δεν αφορά ένα σημαντικό κόσμο του Τύπου, να μην υποχρεούνται στο 2%. Με αυτή την έννοια το είπα. Δεν είναι δυνατόν να πληρώνουν 2% και να μην απολαμβάνουν τον σκοπό για τον οποίο εισπράττονται αυτά τα συγκεκριμένα χρήματα. Κύριε Υπουργέ, θα σας έλεγα ως τελευταία λέξη σήμερα να κάνετε άμεση διαβούλευση και με την ένωση ελληνικών τηλεοράσεων, περιφερειακών ενημερωτικών και με τους εκπροσώπους του Τύπου για τα συγκεκριμένα θέματα. Μπορούν να δοθούν λύσεις. Δεν είναι σημαντικά τα δημοσιονομικά κόστη για τα θέματα που θέτουν. Είναι και θεσμικά εξάλλου. Επομένως, δείτε το με αυτή την κατεύθυνση, διότι πραγματικά ο ρόλος των περιφερειακών μέσων και της τηλεόρασης και του ραδιοφώνου και του έντυπου και ηλεκτρονικού τύπου είναι κρίσιμος και αναντικατάστατος.
Κύριε συνάδελφε, σας παρακαλώ.
Έχουν περισσότερη εμπιστοσύνη στους ανθρώπους που βλέπουν και δίπλα τους και ακούν περισσότερο τα θέματα, όταν αυτοί τους τα αναλύουν και τους τα παραθέτουν, από ό,τι τα κεντρικά μέσα τα οποία έχουν και αυτά το δικό τους ρόλο, τη δική τους δύναμη βεβαίως, εθνικής εμβέλειας, αλλά δεν μπορούν να υποκαταστήσουν τα περιφερειακά. Σας ευχαριστώ, κυρία Πρόεδρε.
Ευχαριστώ κι εγώ, κύριε συνάδελφε. Ελάτε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Θα ξεκινήσω αντίστροφα, όσον αφορά τα θέματα των διαβουλεύσεων. Έχω συναντηθεί πάρα πολλές φορές και με φυσική παρουσία στο γραφείο μου και με τηλεδιασκέψεις, με όλες τις ενώσεις των δημοσιογράφων. Ρωτήστε παρακαλώ πόσες φορές είχαν δει την προηγούμενη κυβέρνηση όλες αυτές οι ενώσεις και των περιφερειακών μέσων και της ΕΣΗΕΑ και θα σας πουν. Όσον αφορά τα θέματα που έχουν να κάνουν με τα επιμέρους ζητήματα που θέσατε, κατ' αρχάς, όταν μειώθηκε ο φόρος των τηλεοπτικών διαφημίσεων από το 20% στο 5%, έγινε, γιατί θεσπίστηκε ο φόρος 2% υπέρ του ΕΔΟΕΑΠ. Αυτά τα δύο είναι αλληλένδετα και το γνωρίζετε. Επομένως, όσο εκκρεμεί η υπόθεση στο Συμβούλιο της Επικρατείας για το 2% του ΕΔΟΕΑΠ, δεν πρόκειται να εξεταστούν άλλα μέτρα. Θα περιμένουμε την απόφαση του Συμβουλίου της Επικρατείας. Δεν θέλουμε να πάρουμε ως Κυβέρνηση όσο εκκρεμεί αυτή, όπως είπα και πριν, και θα περιμένουμε μετά θα δούμε τι ενέργειες θα κάνουμε. Σε κάθε περίπτωση ο φόρος των τηλεοπτικών διαφημίσεων βαρύνει τον διαφημιζόμενο, όπως γνωρίζουμε καλά. Και εμείς έχουμε λάβει τα μέτρα μας, σε μία χρονιά που έχει πολύ μεγάλη μείωση της διαφημιστικής δαπάνης, να θεσπίσουμε με τον προηγούμενο νόμο που θέσπισε το Υπουργείο Οικονομικών μία διάταξη για τις υπεραποσβέσεις για διαφημιστική δαπάνη, προκειμένου να συγκρατηθεί η πτώση της φέτος και να τονωθεί του χρόνου, για να υπάρξει μια αντιστάθμιση σε αυτή τη μείωση της διαφημιστικής δαπάνης που πλήττει φυσικά όλα τα μέσα, είτε είναι εθνικής εμβέλειας είτε περιφερειακής είτε οποιοδήποτε άλλο μέσο. Όσον αφορά το θέμα των τηλεοπτικών σταθμών και τη συμμετοχή τους στην προηγούμενη καμπάνια, κοιτάξτε, τα περιφερειακά μέσα δεν είναι μόνο οι περιφερειακοί τηλεοπτικοί σταθμοί. Είναι και τα ραδιόφωνα, είναι οι περιφερειακές εφημερίδες, είναι οι ιστοσελίδες, είναι όλα αυτά τα οποία συμμετείχαν στην πρώτη καμπάνια. Και παρά το γεγονός ότι δεν υπήρχε υποχρέωση του 30% για την κάλυψη στα περιφερειακά μέσα - γιατί σας είπα ότι υπήρχε ειδική διάταξη της πράξης νομοθετικού περιεχομένου από το Μάρτιο του 2020- , φροντίσαμε, πράγματι, το ποσό που έφτασε στα περιφερειακά μέσα να ανέλθει στο 26%. Και ήταν μία μεγάλη επιτυχία, καθώς περάσαμε το 20% που είχαμε θέσει εμείς ως στόχο. Όσον αφορά τα υπόλοιπα ζητήματα για την αναστολή εργασίας, αν εξυπηρετεί τα περιφερειακά μέσα ή όχι, γενικά δεν εξυπηρετεί τα μέσα ενημέρωσης η αναστολή εργασίας. Γι' αυτό φροντίσαμε από τον Μάρτιο και τον Απρίλιο, εκτός από τις επιχειρήσεις που έκλειναν, να τύχουν των ευεργετημάτων της πολιτείας και τα μέσα ενημέρωσης, συμπεριλαμβάνοντας τους ΚΑΔ των μέσων ενημέρωσης σε αυτούς που πλήττονται, ανεξάρτητα αν ήταν σε λειτουργία ή αν είχανε κλείσει, και ταυτόχρονα όσοι δεν είχαν τον συγκεκριμένο ΚΑΔ των μέσων ενημέρωσης φροντίσαμε με την εγγραφή τους στο Μητρώο της Γενικής Γραμματείας Επικοινωνίας και Ενημέρωσης να λάβουν μέρος στα ευεργετήματα της πολιτείας. Κι αυτό θα κάνουμε και τώρα - επαναλαμβάνω - στα μέτρα που θα ανακοινωθούν το απόγευμα από τον κ. Σταϊκούρα. Ευχαριστώ, κυρία Πρόεδρε.
Κι εγώ σας ευχαριστώ, κύριε Υπουργέ. Θα συζητηθεί η τρίτη με αριθμό 63/15-10-2020 επίκαιρη ερώτηση πρώτου κύκλου του Βουλευτή Β1΄ Βόρειου Τομέα Αθηνών του ΜέΡΑ25 κ. Κλέωνα Γρηγοριάδη προς τον Υπουργό Προστασίας του Πολίτη, με θέμα «Αυξανόμενη και αναίτια αστυνομική βία εις βάρος ειρηνικών διαδηλωτών». Θα απαντήσει ο Υφυπουργός Προστασίας του Πολίτη, κ. Ελευθέριος Οικονόμου. Κύριε συνάδελφε, έχετε δυο λεπτά.
Σας ευχαριστώ πολύ, κυρία Πρόεδρε. Ευχαριστώ κι εσάς, κύριε Υπουργέ, που όπως πάντα είστε εδώ, για να απαντήσετε στην ερώτησή μας. Κύριε Υπουργέ, την Τετάρτη 7-10-2020 κατά τη διάρκεια της γνωστής μεγαλειώδους συγκέντρωσης έξω από το Εφετείο Αθηνών με αφορμή τη δίκη της Χρυσής Αυγής και αμέσως μετά την ανακοίνωση της απόφασης ότι η Χρυσή Αυγή είναι επιτέλους εγκληματική οργάνωση, άνδρες των ΜΑΤ επιτέθηκαν με χημικά και κροτίδες κρότου - λάμψης στο συγκεντρωμένο πλήθος το οποίο διαδήλωνε ειρηνικά και δημοκρατικά. Αναίτια και χωρίς την παραμικρή προειδοποίηση, οι αστυνομικές δυνάμεις δευτερόλεπτα μετά την ανακοίνωση κινήθηκαν εναντίον των πολιτών θέτοντας έτσι σε κίνδυνο τη ζωή και τη σωματική τους ακεραιότητα. Αφορμή στάθηκαν μόνο λίγα μπουκάλια νερό και μερικοί καφέδες που εκτοξεύτηκαν προς τις ομάδες των αστυνομικών και ασφαλώς όχι και σε καμμία περίπτωση οι εκατόν πενήντα μολότοφ σύμφωνα με την ανακοίνωση του Υπουργού Προστασίας του Πολίτη, του κ. Χρυσοχοΐδη. Αδιάψευστος μάρτυρας αυτού που λέω είναι όχι μόνο όσοι από εμάς συμμετείχαμε στη συγκέντρωση, όπως και εγώ προσωπικά, που δέχθηκα προσωπικά επίθεση με χημικά και κροτίδες των ανδρών των ΜΑΤ. Αδιάψευστος μάρτυρας είναι, επίσης, οι κάμερες που κατέγραψαν, κύριε Υπουργέ, καρέ - καρέ τα γεγονότα και αποδεικνύουν περίτρανα την αλήθεια. Το βίντεο του διεθνούς κύρους ντοκιμαντερίστα, κ. Γεωργίου Αυγερόπουλου είναι κάτι παραπάνω από διαφωτιστικό. Δείτε το. Και σας το λέω ειλικρινά να το δείτε, γιατί θα βγάλετε συμπεράσματα. Δύο μέρες μετά, την Παρασκευή 9-10, μέρα μεσημέρι και ενώ η πολιτική, φυσική, διοικητική ηγεσία της ελληνικής αστυνομίας είχαν ήσυχη τη συνείδησή τους για τα προηγούμενα επεισόδια, οι άνδρες των ΜΑΤ επιτέθηκαν ξανά απρόκλητα με βιαιότητα και αυταρχισμό, αυτήν τη φορά, κύριε Υπουργέ, σε μαθητές γυμνασίων και λυκείων, τους καθηγητές και τους συνοδούς τους, που βρέθηκαν έξω από το Υπουργείο Παιδείας και Θρησκευμάτων. Οι συγκεντρωμένοι με την παρουσία τους στο δρόμο διεκδικούσαν ολιγομελή τμήματα, προσλήψεις εκπαιδευτικών και προσωπικού καθαριότητας. Στα βίντεο από αυτή την επίθεση βλέπουμε, κύριε Υπουργέ, έντρομους ανήλικους μαθητές να σηκώνουν ψηλά τα χέρια σαν αιχμάλωτοι πολέμου, για να γλιτώσουν από τη βία των αστυνομικών. Πολλοί από αυτούς συνελήφθησαν. Κι ο γνωστός πλέον στο πανελλήνιο από τις τηλεοράσεις δεκατετράχρονος από το Χαλάνδρι, τόσο αυτός όσο και οι υπόλοιποι πέρασαν τέσσερα μερόνυχτα στη Γενική Αστυνομική Διεύθυνση Αθηνών χωρίς να μπορέσουν να δουν τους γονείς τους και κοιμώμενοι στο πάτωμα, πράγμα που αποτελεί βασανιστήριο κατά τη γνώμη μας. Ερωτάται ο κύριος Υπουργός: Πρώτον, είναι επιλογή, κύριε Υπουργέ, και διαταγή της πολιτικής ηγεσίας η απρόσκοπτη, αναίτια και εξαιρετικής αγριότητας βία που επιδεικνύουν οι αστυνομικές δυνάμεις; Ζούμε σε κράτος καταστολής; Δεύτερον, η Ελληνική Αστυνομία βρίσκεται στις διαδηλώσεις, για να προστατέψει εμάς τους πολίτες ή για να τις διαλύει χωρίς λόγο; Θα βρεθούν επιτέλους οι υπαίτιοι και οι υπόλογοι της αναίτιας χρήσης βίας, ώστε να τους αποδοθούν ευθύνες ή μήπως βρίσκονται σε καθεστώς ιδιότυπης ασυλίας; Σας ευχαριστώ πολύ, κυρία Πρόεδρε.
Κι εγώ, κύριε συνάδελφε. Ελάτε, κύριε Υπουργέ.
Κυρία Πρόεδρε, κύριοι Βουλευτές, αποτελεί αναμφισβήτητα αναφαίρετο δικαίωμα κάθε μέλους της εθνικής αντιπροσωπείας ο διαρκής και αυστηρός κοινοβουλευτικός έλεγχος για δράσεις αλλά και για τυχόν παραλείψεις κατά την άσκηση της πολιτικής κάθε κυβέρνησης. Είναι, όμως, υποχρέωση της κάθε κυβέρνησης να προβάλλει τα πραγματικά περιστατικά ρίχνοντας άπλετο φως σε κάθε πτυχή των πεπραγμένων της, κόντρα στις συνήθεις ιδεοληψίες ορισμένων που αντιλαμβάνονται αυτήν τη διαδικασία ύψιστης αξίας κοινοβουλευτισμού ως μια ακόμη αφορμή για την πρόκληση προσωρινών πολιτικών εντυπώσεων. Μας χωρίζουν ήδη μερικές ημέρες από τα γεγονότα που θίγονται στην επίκαιρη ερώτηση, χρόνος κατά τον οποίο γράφτηκαν και ειπώθηκαν πολλά στο δημόσιο διάλογο. Για μια ακόμη φορά θύμα υπήρξε η αλήθεια, η οποία κακοποιήθηκε βάναυσα στην προσπάθεια κάποιων που επιχειρούν να δηλώσουν μικροπολιτικά «παρών» σε μία κοινωνία η οποία δοκιμάζεται από πλήθος προκλήσεων καθημερινά. Ανταποκρινόμενοι στη διαρκή απαίτηση της κοινωνίας για προάσπιση της αλήθειας βρισκόμαστε σήμερα εδώ να περιγράψουμε κάθε πτυχή των υπό συζήτηση ζητημάτων με την αναγκαία αντικειμενικότητα και διαφάνεια, απομακρύνοντας κάθε σκιά που επιχειρούν ορισμένοι τεχνηέντως και συστηματικά, αλλά ανεπιτυχώς, να διατηρήσουν γύρω από την Κυβέρνηση για τα πεπραγμένα της. Τη μαζική συνάθροιση πολιτών έξω από το Α΄ Τριμελές Εφετείο Κακουργημάτων στις 7 Οκτωβρίου επιχείρησαν να εκμεταλλευτούν ορισμένοι με στόχο να αμαυρώσουν την κινητοποίηση και το μεγάλο ενδιαφέρον της κοινωνίας για όσα εκτυλίσσονταν εντός της δικαστικής αίθουσας. Και ενώ πλήθος φορέων, οργανώσεων και εκπρόσωποι πολιτικών κομμάτων, καθώς και απλοί πολίτες, υψώνοντας τη φωνή τους ενάντια στο νεοναζισμό, συνέπραξαν, ώστε να διαφυλαχθεί η τάξη και η ασφάλεια όλων, μια μικρή ομάδα περίπου επτακοσίων ατόμων του αντιεξουσιαστικού χώρου στο άκουσμα της απόφασης της έδρας επιδόθηκαν εντελώς αναίτια σε ρίψη πλήθους αντικειμένων με ιδιαίτερη σφοδρότητα προς τις αστυνομικές δυνάμεις επί της οδού Λουκάρεως, πίσω από το φραγμό των υπηρεσιακών λεωφορείων. Ταυτόχρονα, ομάδα εξ αυτών με ξύλα, κοντάρια και άλλα αντικείμενα και ρίχνοντας καπνογόνα επιτέθηκαν κατά των εν λόγω οχημάτων προκαλώντας πλήθος εκτεταμένων φθορών. Αμυνόμενες οι δυνάμεις της Ελληνικής Αστυνομίας και προς τον σκοπό αποφυγής γενικευμένων επεισοδίων που θα έθεταν σε κίνδυνο τη σωματική ακεραιότητα του πλήθους που βρισκόταν στη γύρω περιοχή, έκαναν προσεκτικά ορισμένες ρίψεις νερού και εν συνεχεία, περιορισμένη, αυστηρά στοχευμένη χρήση δακρυγόνων αποκλειστικά στο χώρο των επεισοδίων και όχι προς την κατεύθυνση που κινείτο ο κύριος όγκος των συγκεντρωμένων. Κατά την αποχώρηση του πλήθους, υπήρξε εκ νέου επίθεση από την ομάδα των αντιεξουσιαστών κατά των αστυνομικών δυνάμεων που βρίσκονταν στις συμβολές της λεωφόρου Αλεξάνδρας με γύρω δρόμους. Η επίθεση και τα αποτελέσματα της σφοδρότητάς της, όπως αυτά αποτυπώνονται από τις φωτογραφίες και το μαγνητοσκοπημένο υλικό από drone πάνω από το εφετείο, τα οποία θα καταθέσω και σήμερα εδώ στα Πρακτικά, είναι κάτι παραπάνω από εμφανή, ενώ αξίζει να αναφερθεί ότι σημειώθηκε και τραυματισμός αστυνομικού συνεπεία ρίψεως βόμβας μολότοφ. Ολοκληρώνοντας με τα γεγονότα της 7ης Νοεμβρίου έξω από το εφετείο, θα ήθελα να επισημάνω ότι από τις αρμόδιες υπηρεσίες της Ελληνικής Αστυνομίας διενεργείται προανάκριση για παράβαση πλήθους άρθρων του Ποινικού Κώδικα και του ν.2168/93. Επίσης διενεργείται προκαταρκτική διοικητική εξέταση με αφορμή καταγγελία Βουλευτή της Μείζονος Αντιπολίτευσης για τραυματισμό του από ρίψη δακρυγόνου, ενώ ένορκη διοικητική εξέταση διατάχθηκε και διενεργείται για τον προαναφερθέντα τραυματισμό του αστυνομικού, καθώς και για την πρόκληση φθορών σε δημόσια είδη και υπηρεσιακά οχήματα. Τέλος, ύστερα από καταγγελίες του Γραμματέα του κόμματός σας κ. Βαρουφάκη, επιδεικνύοντας την απαιτούμενη αμεσότητα ανταπόκρισης που αρμόζει στον θεσμικό ρόλο κάθε επικεφαλής πολιτικού κόμματος, διετάχθη ένορκη διοικητική εξέταση, η οποία γίνεται με κατεπείγοντα χαρακτήρα. Δυστυχώς, οι θλιβερές μειοψηφίες δεν έλειψαν ούτε από τη συνάθροιση μαθητών δύο ημέρες αργότερα έξω από το Υπουργείο Παιδείας, Έρευνας και Θρησκευμάτων. Ενώ βρισκόταν σε εξέλιξη συνάθροιση οκτακοσίων περίπου ατόμων, μαθητών και άλλων πολιτών, λίγο μετά τις δώδεκα περί τα διακόσια άτομα, εκ των οποίων εβδομήντα περίπου με καλυμμένα χαρακτηριστικά, ευρισκόμενα πίσω από την κεφαλή της μαθητικής πορείας, άρχισαν να εκσφενδονίζουν προς το προαύλιο του Υπουργείου πλήθος αντικειμένων, όπως μπουκάλια, καπνογόνα, βαρελότα, ξύλα, αλλά και πέτρες. Στη συνέχεια, και ενώ διασπάστηκαν σε ομάδες, ορισμένοι συνέχισαν τη ρίψη αντικειμένων προς τον χώρο του Υπουργείου, άλλοι κινήθηκαν προς την είσοδο των επισήμων του, ενώ μια τρίτη ομάδα επιτέθηκε στην αστυνομική δύναμη, η οποία βρισκόταν εκατό μέτρα πιο μακριά. Κατά την περιορισμένη - λόγω της περίστασης όμως απολύτως αναγκαία - χρήση δακρυγόνων από την Ελληνική Αστυνομία, αρκετοί από τους προαναφερθέντες προσέτρεξαν στο οικείο εμπορικό κέντρο «The Mall», το οποίο χρησιμοποίησαν ως ορμητήριο για τις δύο νέες επιθέσεις τους τόσο προς το Υπουργείο Παιδείας όσο και προς το «Mall». Και ενώ η συντριπτική πλειοψηφία των συγκεντρωμένων είχε αποχωρήσει, διακόσια περίπου άτομα ξεκίνησαν να προβαίνουν σε καταστροφές στον προαύλιο χώρο του εμπορικού κέντρου, σπάζοντας μάρμαρα και πετώντας τα προς τις αστυνομικές δυνάμεις, ενώ πενήντα περίπου άτομα συνέχισαν να παραμένουν στη γέφυρα του πολυκαταστήματος, πετώντας αντικείμενα προς τους αστυνομικούς έως τις 14.00΄, οπότε και αποχώρησαν. Σας καλώ, λοιπόν, να δείτε με προσοχή το πλήθος των φωτογραφιών που θα καταθέσω σήμερα στα Πρακτικά. Ίσως έτσι αντιληφθείτε τη σφοδρότητα των επιθέσεων αλλά και την επικινδυνότητα των ενεργειών αυτής της μειοψηφίας, όπως αποκαλυπτικά απεικονίζονται. Ευτυχώς δεν υπήρξε κάποιος τραυματισμός, είχαμε όμως εκτεταμένες φθορές σε δημόσια είδη, πυρκαγιά σε ξερά χόρτα, η οποία κατασβέστηκε από τους αστυνομικούς, καθώς και υλικές καταστροφές στις εγκαταστάσεις του πολυκαταστήματος. Συνεπεία των ανωτέρω, υπήρξε μία σύλληψη μαθητή, ο οποίος εκσφενδόνισε πέτρες προς την προαναφερθείσα διμοιρία. Διενεργήθηκε προανάκριση. Η δικογραφία υπεβλήθη αρμοδίως και ο εν λόγω συλληφθείς, κατόπιν εντολής της αρμόδιας εισαγγελέως ανηλίκων, αφέθηκε ελεύθερος. Σε ό,τι δε υπαινιχθήκατε για τις συνθήκες κράτησης, θέλω να σας κάνω γνωστό ότι η προανάκριση για τον ανήλικο έγινε από το τμήμα ανηλίκων, το οποίο είναι εξειδικευμένο στο πώς θα χειρίζεται τους ανηλίκους, με την ιδιαίτερη ευαισθησία που χρειάζεται. Τηρήθηκαν απαρέγκλιτα όλες οι δικονομικές διατάξεις που αφορούν και τα θέματα των ανηλίκων. Υπήρχε επικοινωνία με τους οικείους και με τον συνήγορο και οι συνθήκες κράτησης δεν είναι αυτές στις οποίες αναφέρεστε, ούτε κοιμήθηκε κανένας στο πάτωμα. Υπάρχει ειδικός χώρος, ειδικά κρατητήρια, τα οποία προβλέπονται για τους ανηλίκους, και εκεί κρατήθηκε ο συγκεκριμένος. Ευχαριστώ.
Ευχαριστώ, κύριε Υπουργέ. Ελάτε, κύριε συνάδελφε.
Σας ευχαριστώ πολύ. Κύριε Υπουργέ, θέλω ευθύς εξαρχής να σας ξεκαθαρίσω ότι δεν είναι του χαρακτήρα μου, δεν είμαι εδώ πέρα για να κοκορομαχήσω ούτε για να αποκομίσει κάποιος τρίτος πολιτικές εντυπώσεις. Είμαι εδώ γιατί ως πολιτειακός παράγοντας, στο μικρό μέγεθος που μου αναλογεί ως Βουλευτής της Αντιπολίτευσης, θέλω να βοηθήσω την Κυβέρνηση, θέλω να βοηθήσω το σύστημα ώστε να πάψει μια μειοψηφία αστυνομικών να δημιουργεί πρόβλημα στις σχέσεις των πολιτών με τους αστυνομικούς. Θα εξηγηθώ αμέσως. Κατ' αρχάς, κύριε Υπουργέ, με όλον τον σεβασμό, εγώ ήμουν εκεί στην πρώτη περίπτωση, εσείς δεν ήσασταν. Μιλάτε για μια σειρά drone. Τα άκουσα με προσοχή. Σας ενημερώνω ότι τα έχουμε ήδη δει. Αλλά εσείς δεν έχετε δει το ντοκιμαντέρ του κ. Αυγερόπουλου. Είναι ακριβώς από το πλάι και δείχνει και τους άνδρες των ΜΑΤ, τις κλούβες παρατεταγμένες, και τους ανθρώπους οι οποίοι ξεκινάνε τα επεισόδια. Αυτοί που ξεκινάνε τα επεισόδια, επειδή παρεισέφρησαν δέκα μέτρα μπροστά από το μπλοκ του ΜέΡΑ25 συμπτωματικά, που ήμασταν ακριβώς μπροστά από το εφετείο, γι' αυτό ήμασταν εκεί, ήταν πενήντα, κύριε Υπουργέ. Τους είδα με τα μάτια μου και τους έβλεπα μισή ώρα πριν αρχίσουν αυτά τα επεισόδια. Ήταν δέκα μέτρα πιο μπροστά από εμάς, όπως σας είπα. Τώρα, προσοχή. Εμείς στο ΜέΡΑ25 δεν λέμε σε καμμία περίπτωση ότι όλοι οι άνδρες των ΜΑΤ είναι προκλητικά αναίτια επιθετικοί και κάνουν άσκοπη χρήση βίας. Κάποιοι, ίσως μάλιστα λίγοι από αυτούς που είναι, λέμε εμείς ότι δεν ελέγχονται από εσάς, από την πολιτική ηγεσία, η οποία οφείλει να τους ελέγξει και να τους επαναφέρει στην τάξη. Η συμπεριφορά του Υπουργού Προστασίας του Πολίτη, ο οποίος προσπαθεί συστηματικά κατά τη γνώμη μας να καλύψει τέτοιου είδους συμπεριφορές, προσφέρει κάτι στην υπηρεσία, στην πατρίδα; Γιατί; Γιατί εκθέτει και συκοφαντεί με αυτόν τον τρόπο στον ελληνικό λαό όλους συλλήβδην τους άνδρες των ΜΑΤ, πράγμα βαθιά άδικο για τους άνδρες των ΜΑΤ αλλά και επικίνδυνο για τις σχέσεις των πολιτών με τα Σώματα Ασφαλείας. Τώρα, όσον αφορά τη δεύτερη περίπτωση για τη σφοδρότητα που είπατε ότι αφού ταμπουρώθηκαν στο «Mall», επέδειξαν οι μαθητές, κύριε Υπουργέ, σοβαρολογείτε; Πόση σφοδρότητα μπορούν να επιδείξουν δεκατετράχρονοι μαθητές; Ξέρουμε όλοι ότι είναι δεκατετράχρονος ο συλληφθείς που έχει περάσει τέσσερα μερόνυχτα στη γενική αστυνομική διεύθυνση. Πόση σφοδρότητα, αλήθεια, μπορεί να δείξει ένας τέτοιος άνθρωπος σε αυτή την ηλικία απέναντι σε άνδρες των ΜΑΤ, που ξέρετε καλύτερα από εμένα την εξάρτηση και τον οπλισμό τους; Είναι σχεδόν στα όρια του κωμικού. Με συγχωρείτε που σας το λέω αυτό. Επίσης, ακούστε να δείτε. Ο δεκατετράχρονος που αφέθηκε ελεύθερος, όπως καταγγέλλει όχι εγώ, όχι το ΜέΡΑ25, ο Σύλλογος Γονέων του Δήμου Χαλανδρίου και ο Δήμος Χαλανδρίου, σύμφωνα με ανακοίνωση του δήμου, είναι εκλεγμένος γραμματέας του Δεκαπενταμελούς Συμβουλίου του 7ου Γυμνασίου Χαλανδρίου και βρισκόταν στο μαθητικό συλλαλητήριο, εκπροσωπώντας το σχολείο του. Ζητά ο δήμος την απελευθέρωσή του και την απαλλαγή από τις κατηγορίες, προκειμένου να γυρίσει στη ζωή του και να συνεχίσει τη φοίτησή του στο σχολείο. Από την άλλη, η Ένωση Συλλόγων Γονέων και Μαθητών Χαλανδρίου - και ξέρετε ότι είναι αρκετά συντηρητικές οι ενώσεις συλλόγων γονέων και μαθητών, δεν είναι τίποτε εξτρεμιστές - τονίζει ότι ο μαθητής συνελήφθη για κακούργημα «εντελώς αναίτια, τη στιγμή που αποχωρούσε από κατάστημα εστίασης στην πλατεία Συντάγματος και κρατείται επί τέσσερις ολόκληρες μέρες χωρίς να έχει δικαίωμα ανήλικο παιδί να επικοινωνήσει με την οικογένειά του». Κατά τη διάρκεια της κράτησής του, κύριε Υπουργέ, τον είδε μόνο ο δικηγόρος του, ενώ η μητέρα του δήλωσε ότι η επικοινωνία της μαζί του έγινε μόνο τηλεφωνικά με το πρόσχημα των μέτρων για τον κορωνοϊό. Μια μητέρα δεν μπορεί να δει ένα παιδί, σε έναν χώρο που φαντάζομαι ότι είναι παραπάνω από δύο τετραγωνικά μέτρα, λόγω του κορωνοϊού. Ο μαθητής ο ίδιος, αφότου αφέθηκε ελεύθερος, δήλωσε, κυρία Πρόεδρε και κύριε Υπουργέ, ότι κοιμήθηκε στο πάτωμα. Θα πρέπει να πείτε δημόσια ότι ισχυρίζεστε ότι λέει ψέματα ένας δεκατετράχρονος. Και πραγματικά σας θυμίζω ότι αυτός ο δεκατετράχρονος είναι εκλεγμένος από όλους τους συμμαθητές του σχολείου του ως πρόεδρος του δεκαπενταμελούς. Αυτό, λοιπόν, λέμε τόσο καιρό. Λέμε ότι καλά θα κάνετε να πιάνετε κάποιους που συμπεριφέρονται με παράνομο τρόπο. Δεν χωρά καμμία αμφιβολία. Λέμε συστηματικά και φωνάζουμε, κύριε Υπουργέ, ότι πολύ συχνά πιάνετε τους λάθος ανθρώπους. Είναι φανερό ότι το παιδί αυτό ήταν ο λάθος άνθρωπος. Δεν θα ισχυριστώ ότι πιθανόν να μην υπήρχε κάποιος δίπλα του ή πιο πέρα ο οποίος να έκανε πράγματα που έχρηζαν σύλληψης. Ενδέχεται να συνέβη. Δεν το είδα στη τηλεόραση, αλλά ενδέχεται να συνέβη. Δεν είναι και τρελοί οι αστυνομικοί. Όμως ο συγκεκριμένος προκύπτει σαφώς από τον Δήμαρχο Χαλανδρίου, από τους γονείς και τους κηδεμόνες ότι δεν είναι ο άνθρωπος που θα το έκανε αυτό. Θα τελειώσω αμέσως, κυρία Πρόεδρε, και σας ευχαριστώ πολύ για την ανοχή σας, λέγοντας σας ότι, κύριε Υπουργέ, είπατε ότι επιλαμβάνεται η δικαιοσύνη, ότι κάνετε ΕΔΕ. Εσείς ο ίδιος μου έχετε πει ότι παραπάνω από - νομίζω - τετρακόσιες ογδόντα έξι υποθέσεις μέχρι τώρα έχουν πάει σε ΕΔΕ και το είπατε με παρρησία καμαρώνοντας για αυτό. Σας ρωτάω για πολλοστή φορά: Πόσοι από αυτούς τιμωρήθηκαν; Ποιος καθαιρέθηκε; Ποιος έχασε τη θέση του; Κανένας. Το ξέρετε καλύτερα. Κανένας. Δεν μπορεί κανένας να μην έχει ασκήσει αστυνομική βία. Όπως μου έλεγε χθες ο κ. Γεωργιάδης εδώ πέρα, «δεν μπορεί να μην σας αρέσει καμμία επένδυση». Δεν μπορεί, ένας από τους τετρακόσιους ογδόντα έξι θα έχει ασκήσει αστυνομική βία. Και επαναλαμβάνω: Σκοπός μας είναι να βοηθήσουμε να αγαπηθεί η κοινωνία μεταξύ της. Σκοπός μας είναι να μην υπάρχει άσκοπη βία. Δεν είμαστε εδώ για να κοκορομαχούμε. Ακούστε το. Σας ευχαριστώ πολύ, κυρία Πρόεδρε.
Κι εγώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Κύριε Βουλευτά, άκουσα με προσοχή όσα επιλέξατε να αναδείξετε μέσα από την τοποθέτησή σας. Θα αποτελούσε, ωστόσο, παράλειψη να μην σταθώ σε ορισμένα ζητήματα που τίθενται από το περιεχόμενο της επίκαιρης ερώτησής σας. Στη δευτερολογία σας, ωστόσο, αναφερθήκατε σε ερώτηση, την οποία έχει καταθέσει ο κ. Αρσένης, ο οποίος για κάποιους λόγους σήμερα δεν μπόρεσε να παρευρίσκεται εδώ. Αναφερθήκατε σε εντελώς άλλο θέμα. Επιφυλάσσομαι να απαντήσω όταν θα συζητηθεί η ερώτηση. Επιτρέψτε μου, όμως, να κάνω ένα σχόλιο μόνο. Για όσα αναφέρατε έχουν υπάρξει και δημόσιες τοποθετήσεις δικές μας. Σε ό,τι αφορά τον συγκεκριμένο ανήλικο που υπαινιχθήκατε και τις δηλώσεις του Δήμου Χαλανδρίου κ.τ.λ., γνωρίζετε πάρα πολύ καλά ότι από την εισαγγελία ανηλίκων ασκήθηκαν κακουργηματικού χαρακτήρα διώξεις σε βάρος του συγκεκριμένου. Παρεπέμφθη στον ανακριτή. Διετάχθη η κράτησή του από την Πέμπτη και η επαναμεταγωγή του στον ανακριτή τη Δευτέρα, όπου αφέθηκε κατόπιν της απολογίας του ελεύθερος με περιοριστικούς συγκεκριμένους όρους, για τους οποίους δεν θα ήθελα - και δεν επιτρέπεται - να αναφερθώ λεπτομερέστερα σήμερα. Με κατάπληξη διαπιστώνει κανείς, όμως, μία αδυναμία διάκρισης ανάμεσα στους φιλήσυχους πολίτες κάθε ηλικίας, οι οποίοι συγκεντρώνονται για να προβάλλουν ειρηνικά τις θέσεις και τα αιτήματά τους και σε εκείνες τις ακραίες μειοψηφίες που στόχο έχουν να προκαλέσουν αναταραχή μέσα από πράξεις βίας και καταστροφής. Προκαλεί ποικίλα ερωτηματικά η επιχειρούμενη μυωπική απεικόνιση των γεγονότων του εφετείου και του Υπουργείου Παιδείας, η οποία προσπαθεί να ανακατέψει στα μάτια της κοινής γνώμης τους ταραξίες με τους υπόλοιπους συγκεντρωμένους, αποσκοπώντας να συνθέσει ένα θολό σκηνικό για τον σκοπό των εν λόγω συγκεντρώσεων και τις προθέσεις όλων όσων συμμετείχαν σε αυτές. Η επιχειρούμενη αυτή προσέγγιση κάθε άλλο παρά προασπίζει τα δικαιώματα όλων εκείνων που επιλέγουν την ειρηνική κινητοποίηση για να εκφράσουν τα αιτήματα και τις θέσεις τους. Αντίθετα, αμαυρώνει το δικαίωμά τους αυτό. Δεν μπορούμε να εξισώνουμε τις βίαιες μειοψηφίες που επιχειρούν συστηματικά να διαταράξουν την εύρυθμη ζωή των πολιτών με την υπεύθυνη συμπεριφορά της συντριπτικής πλειονότητας των πολιτών που επιλέγουν την κινητοποίηση ως τρόπο έκφρασης των θέσεων τους. Πραγματικά, σας απευθύνω μία έκκληση, όλοι μαζί αυτές τις μειοψηφίες που για τόσα χρόνια ταλαιπωρούν τον τόπο, πολιτικά και επιχειρησιακά να τις απομονώσουμε. Σε ό,τι αφορά τη στάση της πολιτικής ηγεσίας, όπως έχω αναρίθμητες φορές επισημάνει, αυτή είναι ξεκάθαρη. Η Κυβέρνηση τηρεί πιστά τις δημοκρατικές αρχές και αξίες σεβόμενη απόλυτα το κράτος δικαίου. Η Ελληνική Αστυνομία επιτελεί την αποστολή της με απόλυτο σεβασμό στο Σύνταγμα και στους νόμους του κράτους. Κυρίες και κύριοι Βουλευτές, οι αστυνομικοί, στο πλαίσιο εφαρμογής της κείμενης νομοθεσίας και του Συντάγματος, βρίσκονται καθημερινά στην πρώτη γραμμή προάσπισης της σταθερότητας και άμυνας του δημοκρατικού πολιτεύματος απέναντι σε κάθε απειλή. Δεν χωρούν υπαινιγμοί για τη δημοκρατική αντίληψη της Ελληνικής Αστυνομίας. Επανερχόμενος στο θέμα των μαθητικών κινητοποιήσεων και ολοκληρώνοντας με αυτό, θα ήθελα να υπογραμμίσω εμφατικά την αναγκαιότητα να διατηρήσουμε τη μαθητική κοινότητα έξω από κάθε είδους κομματικές αντιπαραθέσεις, διαφυλάττοντας την εύρυθμη λειτουργία των σχολικών μονάδων σε μία δύσκολη, ομολογουμένως, συγκυρία για όλους μας. Πρωταρχικό μέλημά μας είναι η προάσπιση του δικαιώματος όλων των μαθητών σε ένα καλύτερο μέλλον μέσα από μία εύρυθμη εκπαιδευτική διαδικασία. Ευχαριστώ.
Κι εγώ σας ευχαριστώ, κύριε Υπουργέ. Στη συνέχεια θα συζητηθεί η δεύτερη με αριθμό 62/14-10-2020 επίκαιρη ερώτηση του πρώτου κύκλου της Βουλευτού Β2΄Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Περιβάλλοντος και Ενέργειας, με θέμα: «Μείζον ζήτημα η αποξήλωση των εναέριων γραμμών μεταφοράς υψηλής τάσης από τον Δήμο Αγίων Αναργύρων - Καματερού και αντικατάσταση τους με υπόγεια καλώδια υψηλής τάσης (Υ.Τ)» Θα απαντήσει ο Υφυπουργός Περιβάλλοντος και Ενέργειας, κ. Νικόλαος Ταγαράς. Κυρία συνάδελφε, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, σήμερα με την επίκαιρη ερώτηση που συζητάμε θέλω να σας τονίσω ένα μείζον ζήτημα, το οποίο ταλανίζει, απασχολεί, προβληματίζει τους κατοίκους της δυτικής Αθήνας και ιδιαίτερα, τους κατοίκους της Δημοτικής Ενότητας Αγίων Αναργύρων, του Δήμου Αγίων Αναργύρων - Καματερού και έχει να κάνει με την έκκληση, την οποία έχουν κάνει επανειλημμένως προς την πολιτεία για τα σοβαρά προβλήματα που έχουν ανακύψει από την ύπαρξη των εναέριων γραμμών υψηλής τάσης. Καταλαβαίνετε ότι υπάρχει ένας έντονος κίνδυνος. Και είναι αυτό που ζητούν, καθώς υπάρχουν μελέτες και μετρήσεις, οι οποίες έχουν διενεργηθεί και δείχνουν ότι τα μεγέθη της έντασης των ηλεκτρικών και μαγνητικών πεδίων της ηλεκτρομαγνητικής ακτινοβολίας κυμαίνονται σε ορισμένα σημεία του πυκνοκατοικημένου ιστού, όχι απλά πλησίον του ορίου, αλλά κάποιες φορές αρκετά πάνω από τα επιτρεπόμενα όρια, τα οποία έχουν τεθεί από τους σχετικούς κανονισμούς προστασίας και συγκεκριμένα από τις οδηγίες του Ευρωπαϊκού Κοινοβουλίου. Συγκεκριμένα, η ζώνη διέλευσης των εναέριων γραμμών υψηλής τάσης αναφέρεται σε μεγάλο αριθμό κατοικιών, ακόμη και μέσα σε προαύλια σχολείων, κύριε Υπουργέ - αν είναι δυνατόν - και σχολικών συγκροτημάτων, καθώς και σε έκταση αρκετών οικοδομικών τετραγώνων. Αφορά περίπου εκατόν εβδομήντα επτά ακίνητα, σαράντα πέντε οικοδομικά τετράγωνα και επτακόσια τριάντα νοικοκυριά. Αν μπορώ, θα ήθελα να δώσω πολύ συνοπτικά κάποιες περιοχές, τις οποίες αφορά το συγκεκριμένο πρόβλημα. Έχει να κάνει στην οδό Αναργύρων στο 1ο Δημοτικό, όπου λόγω του μετασχηματιστή της ΔΕΗ οι τιμές ηλεκτρομαγνητικής ακτινοβολίας είναι σταθερά πάνω από το όριο. Στην οδό Μεγάλου Αλεξάνδρου και Γεωργίου Παπανδρέου υπάρχουν πυλώνες της ΔΕΗ και οι τιμές ηλεκτρομαγνητικής ακτινοβολίας είναι σε πολύ υψηλά επίπεδα. Και είναι πολλές ακόμη. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Καταλαβαίνετε ότι όλο αυτό δημιουργεί, πέραν από την όχληση την οπτικοακουστική που είναι σοβαρή και την απαξίωση των ακινήτων των ανθρώπων εκεί, και έντονο προβληματισμό και ανησυχία για την υγεία τους από τη συνεχή έκθεση τους στα ηλεκτρικά και μαγνητικά πεδία. Κανείς δεν ξέρει εάν θα μπορέσει να υπάρξει - και πότε - το απαραίτητο έργο υπογειοποίησης των γραμμών. Μία εκτιμώμενη υπογειοποίηση περιλαμβάνει τρία κυκλώματα. Αφορά, επίσης και την αντικατάσταση του υποσταθμού Χαλκηδόνας με κλειστού τύπου υποσταθμό τεχνολογίας GIS. Κλείνοντας, θα ήθελα να σας πω ότι ο Πρωθυπουργός της χώρας, ο κ. Μητσοτάκης, ο οποίος εκλέγεται στη δυτική Αθήνα, είναι Βουλευτής της δυτικής Αθήνας και κατά τον αγιασμό της φετινής σχολικής χρονιάς βρέθηκε στο εν λόγω σχολείο, το οποίο είναι δίπλα ακριβώς στον μετασχηματιστή υψηλής τάσης…
Ολοκληρώστε, κυρία συνάδελφε, σας παρακαλώ.
…ήταν αυτόπτης μάρτυρας. Είδε την κατάσταση. Φοβάμαι όμως ότι μέχρι στιγμής δεν έχει κάνει κάτι. Άρα, λοιπόν, εμείς θέλουμε να μας δώσετε μία σαφέστατη εικόνα για τα μέτρα τα οποία προτίθεστε να λάβετε προκειμένου να εξασφαλιστεί η προστασία του περιβάλλοντος, της δημόσιας υγείας και της ποιότητας ζωής. Θα θέλαμε να μας πείτε, τι πρόκειται να κάνετε με τις υπογειοποιήσεις. Να μας πείτε, αν θα τις εντάξετε στα προγράμματα τα οποία υπάρχουν από τον ΑΔΜΗΕ. Και γενικά, θέλουμε να μας πείτε, πώς πιστεύετε ότι θα αντιμετωπιστεί η παρούσα κατάσταση.
Ευχαριστώ, κυρία συνάδελφε. Τον λόγο έχει ο κύριος Υπουργός.
Ευχαριστώ πολύ, κυρία Πρόεδρε. Κατ' αρχάς, θέλω να ευχαριστήσω την κ. Γιαννακοπούλου για την ερώτησή της. Πράγματι, η περιοχή της δυτικής Αθήνας και η καθημερινότητα των κατοίκων της συγκεντρώνουν, όπως γνωρίζετε, το ενδιαφέρον της Κυβέρνησης και προσωπικά του Πρωθυπουργού, του Κυριάκου Μητσοτάκη, διότι, ακριβώς όπως είπατε κι εσείς, είναι και Βουλευτής Δυτικού Τομέα. Άρα έχει μία ευαισθησία ακόμη παραπάνω. Γνωρίζουμε την ανησυχία των κατοίκων και με τις αναφορές που κάνατε σήμερα εδώ για τις πιθανές επιπτώσεις στην υγεία των κατοίκων από τη διέλευση των εναέριων γραμμών μεταφοράς και προσπαθούμε να δώσουμε ουσιαστικές και άμεσες λύσεις. Από την ευρύτερη περιοχή του Δήμου Αγίων Αναργύρων - Καματερού διέρχονται τμήματα τριών εναέριων γραμμών μεταφοράς υψηλής τάσης. Είναι η γραμμή μεταφοράς Ρουφ - Αλιβερίου, η γραμμή μεταφοράς Χαλκηδόνας - Αλιβερίου και η γραμμή μεταφοράς Αχαρνών - Χαλκηδόνας. Στο πλαίσιο εκσυγχρονισμού και αναβάθμισης των υποδομών και τη διατήρηση της αξιοπιστίας του εθνικού συστήματος μεταφοράς ηλεκτρικής ενέργειας, ο ΑΔΜΗΕ έχει εντάξει στο δεκαετές πρόγραμμα ανάπτυξής του την υπογειοποίηση των δύο πρώτων γραμμών, δηλαδή των γραμμών μεταφοράς Ρουφ - Αλιβερίου και Χαλκηδόνας - Αλιβερίου και συγκεκριμένα για το τμήμα από τον υποσταθμό Χαλκηδόνας έως το τμήμα της Αττικής Οδού, μήκους τεσσάρων χιλιομέτρων το καθένα. Ο ορίζοντας υλοποίησης των υπογειοποιήσεων αυτών είναι το δεύτερο εξάμηνο του 2024. Στη συνέχεια θα πραγματοποιηθεί η αποξήλωση των αντίστοιχων επίγειων τμημάτων των γραμμών μεταφοράς. Ο ΑΔΜΗΕ ως κύριος διαχειριστής του εθνικού συστήματος μεταφοράς ηλεκτρικής ενέργειας, οπότε και αρμόδιος για την κατασκευή, τη διαχείριση αλλά και τη συντήρηση των υποδομών μεταφοράς ρεύματος, δίνει ιδιαίτερη σημασία στην προστασία της υγείας και του περιβάλλοντος, μέσα από μία αυστηρή τήρηση και εφαρμογή διεθνών και εθνικών κανονισμών, που ενσωματώνουν αποτελέσματα της πλέον σύγχρονης επιστημονικής έρευνας και πρακτικής. Τόσο ο ΑΔΜΗΕ όσο και το Υπουργείο Περιβάλλοντος και Ενέργειας γνωρίζουμε τις ανησυχίες, σχετικά με την επιβάρυνση της υγείας από την ύπαρξη των πυλώνων, που σχετίζονται με το ζήτημα των ηλεκτρικών και μαγνητικών πεδίων, όπως αναφέρατε, εξαιρετικά χαμηλής συχνότητας και των πιθανών βιολογικών επιδράσεων. Το ζήτημα αυτό απασχολεί τη διεθνή επιστημονική κοινότητα και την κοινή γνώμη τα τελευταία τριάντα χρόνια. Ο ΑΔΜΗΕ έχει πραγματοποιήσει πληθώρα μετρήσεων στον περίγυρο γραμμών υψηλής και υπερυψηλής τάσης, ενώ ανάλογες μετρήσεις έχουν πραγματοποιηθεί από ερευνητικά ιδρύματα και την Ελληνική Επιτροπή Ατομικής Ενέργειας. Οι τιμές των πεδίων αυτών, όπως προκύπτει από τις μετρήσεις, πληρούν τις θεσπισμένες οριακές τιμές με μεγάλα περιθώρια ασφάλειας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Τελειώνω αμέσως, κυρία Πρόεδρε. Ειδικά ως προς το μαγνητικό πεδίο, στο οποίο κυρίως επικεντρώνονται οι έρευνες, οι τιμές που προκύπτουν είναι σημαντικά χαμηλότερες των οριακών τιμών. Λόγω του περιορισμού του χρόνου θα συνεχίσω στη δευτερολογία μου.
Ευχαριστώ, κύριε Υπουργέ. Ορίστε, κυρία συνάδελφε, έχετε τον λόγο για τρία λεπτά.
Οι τιμές που προκύπτουν στις συγκεκριμένες περιοχές που σας ανέφερα, κύριε Υπουργέ, είναι σημαντικά υψηλότερες από τις επιτρεπόμενες, με βάση τα όρια τα οποία ορίζει η Ευρωπαϊκή Επιτροπή και αυτό είναι μείζον ζήτημα. Γι' αυτό επιμένουμε και γι' αυτό ζητούμε να υπάρχει μία άμεση λύση του συγκεκριμένου προβλήματος, το οποίο, ναι, δεν αμφιβάλλει κανείς, βεβαίως είναι ένα πρόβλημα το οποίο χρονίζει, όμως κάποια στιγμή πρέπει να υλοποιηθεί και κάποια στιγμή πρέπει επιτέλους να γίνει έργο αυτό το οποίο ζητούμε: η υπογειοποίηση των συγκεκριμένων γραμμών. Ακούσαμε με ικανοποίηση τη δέσμευσή σας ότι θα υπάρξει η αποξήλωση των προαναφερθέντων γραμμών υψηλής τάσης και η υπογειοποίησή τους - αυτό είπατε, έτσι δεν είναι; - μέσω της ένταξης του Δήμου Αγίων Αναργύρων στο δεκαετές πρόγραμμα ανάπτυξης του «ΑΔΜΗΕ Α.Ε.». Περιμένουμε, λοιπόν, να δούμε εάν όλα αυτά θα μπορέσουν να υλοποιηθούν στο εύλογο χρονικό διάστημα. Το 2024 δεν είναι κοντά, κύριε Υπουργέ. Δεν είναι κοντά και τα παιδιά μας θα συνεχίσουν να πηγαίνουν σε σχολεία, τα οποία σας είπα ότι είναι άμεσα εκτεθειμένα απέναντι σε τέτοιου είδους υψηλές συχνότητες. Οι πλατείες, που δυστυχώς έχουν τα ίδια προβλήματα στους Αγίους Αναργύρους, θα συνεχίσουν να έχουν τα ίδια προβλήματα. Εμείς θα είμαστε εδώ πέρα να ελέγχουμε την πορεία του συγκεκριμένου έργου, γιατί είναι ένα ζήτημα πρώτιστης, πρωταρχικής σημασίας για τους κατοίκους των Αγίων Αναργύρων, για τους κατοίκους της δυτικής Αθήνας, που γνωρίζετε πάρα πολύ καλά, ως αρμόδιος Υπουργός ότι έχει μία τρομερή περιβαλλοντική επιβάρυνση με κάθε τρόπο, είτε με τον ΧΥΤΑ Φυλής είτε με πολλά ακόμη. Γι' αυτό, λοιπόν, αυτό που ζητούμε είναι να σταματήσετε να αντιμετωπίζετε τη δυτική Αθήνα και τους κατοίκους της, τους πολίτες της σαν πολίτες δεύτερης κατηγορίας και επιτέλους, να βάλετε σοβαρές προτεραιότητες, όσον αφορά την υγεία τους, όσον αφορά την περιβαλλοντική αναβάθμιση της δυτικής Αθήνας και τα λόγια να γίνουν πράξη, κύριε Υπουργέ. Θα σας ελέγχουμε διαρκώς.
Ευχαριστώ, κυρία συνάδελφε, και για την τήρηση του χρόνου. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Σέβομαι και την περιοχή και βεβαίως και τους κατοίκους και γι' αυτόν ακριβώς τον λόγο είπα ότι ο προγραμματισμός είναι τα δύο δίκτυα, οι γραμμές μεταφοράς, να υπογειοποιηθούν και να αποξηλωθούν οι επίγειες γραμμές μεταφοράς, όπως προγραμματίζονται από τον ΑΔΜΗΕ. Συνεχίζοντας, όμως, το ζήτημα των επιδράσεων του ηλεκτρικού και μαγνητικού πεδίου, οι ενδεχόμενες βιολογικές επιδράσεις ιδιαίτερα του μαγνητικού πεδίου, όπως γνωρίζετε και εσείς, έχουν αποτελέσει ερευνητικό πεδίο για πολλά χρόνια, για να ξεκαθαρίσουν πολλά στοιχεία και επικινδυνότητες που σίγουρα υπάρχουν. Τα αποτελέσματα των μελετών αυτών συνεκτιμώνται, αναλύονται και σταθμίζονται, σύμφωνα με τα διεθνή δεδομένα και την επιστημονική κοινότητα και από αρμόδιους οργανισμούς. Οι πλέον αυστηρές τιμές αναφοράς καθορίστηκαν με την οδηγία της Διεθνούς Επιτροπής Προστασίας από τη μη ιονίζουσα ακτινοβολία που εκδόθηκε το 1998 και αναθεωρήθηκε το 2010. Τα επίπεδα τιμών αναφοράς της παραπάνω οδηγίας υιοθετήθηκαν από το Ευρωπαϊκό Συμβούλιο με σύσταση που εξέδωσε το 1999. Αυτή η οδηγία στην Ελλάδα ενσωματώθηκε σε υπουργική απόφαση τον Σεπτέμβριο του 2000, που υιοθέτησε το 80% των τιμών της σύστασης της Ευρωπαϊκής Επιτροπής. Περαιτέρω, τον Απρίλιο του 2002 εκδόθηκε κοινή υπουργική απόφαση των Υπουργών Ανάπτυξης, Περιβάλλοντος και Υγείας που υιοθέτησε το 100% των τιμών της σύστασης της Ευρωπαϊκής Επιτροπής. Σε συνδυασμό με τη νομοθεσία για την αδειοδότηση και εγκατάσταση διατάξεων εκπομπής ηλεκτρομαγνητικών πεδίων και χαμηλών συχνοτήτων, η Ελλάδα συγκαταλέγεται πλέον στις χώρες που έχουν θεσπίσει από τα πλέον αυστηρά όρια στην Ευρώπη. Οι θεσπισμένες τιμές αναφοράς δεν αποτελούν όρια επικινδυνότητας και εμπεριέχουν σημαντικά περιθώρια ασφαλείας. Αντίθετα, οι κανονισμοί και οι κατευθυντήριες οδηγίες σε εθνικό και διεθνές επίπεδο δεν καθορίζουν αποστάσεις ασφαλείας από τις υποδομές για τη μεταφορά ηλεκτρικής ενέργειας, αφού η ανάπτυξη ηλεκτρικών πεδίων και μαγνητικών είναι συνυφασμένη με τη χρήση ηλεκτρικής ενέργειας. Από εκεί και πέρα, ο ΑΔΜΗΕ δίνει μεγάλη σημασία στην αυστηρή τήρηση των κανόνων προστασίας της ανθρώπινης υγείας και του περιβάλλοντος. Αυτό το επιτυγχάνει εφαρμόζοντας πλήρως τους διεθνείς και εθνικούς κανονισμούς και τις σχετικές κατευθυντήριες γραμμές. Παράλληλα, στο πλαίσιο της κοινωνικής αποστολής του για την παροχή ενέργειας, αδιάλειπτα και αξιόπιστα ο ΑΔΜΗΕ δίνει έμφαση στη βελτίωση της καθημερινότητας και της ποιότητας ζωής των πολιτών. Αυτό προκύπτει από τα αναπτυξιακά σχέδια, τα έργα και τις δράσεις που αναπτύσσει και υλοποιεί όχι μόνο στις περιοχές της δυτικής Αθήνας, αλλά και σε όλη την έκταση του εθνικού συστήματος μεταφοράς. Αυτή είναι σήμερα η κατάσταση. Αναφέρθηκα στον προγραμματισμό και την υπογειοποίηση μέχρι το 2024 και βεβαίως αμέσως μετά την αποξήλωση των επίγειων τμημάτων. Τέλος, υπάρχει διαρκής παρακολούθηση των επιδράσεων στην υγεία και στο περιβάλλον, όπου με τα μέχρι τώρα δεδομένα δεν δικαιολογούν και δεν συνιστούν λόγο ανησυχίας. Σας ευχαριστώ πολύ, κυρία Πρόεδρε.
Κι εγώ σας ευχαριστώ, κύριε Υπουργέ. Προχωρούμε στην πέμπτη με αριθμό 76/19-10-2020 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλειου Κεγκέρογλου προς τον Υπουργό Περιβάλλοντος και Ενέργειας, με θέμα: «Μικρός ο προϋπολογισμός για την Κρήτη στο πρόγραμμα «Εξοικονομώ - Αυτονομώ». Στην ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς. Ορίστε, κύριε Κεγκέρογλου, έχετε τον λόγο για δύο λεπτά.
Ευχαριστώ, κυρία Πρόεδρε. Κύριε Υπουργέ, το πρόγραμμα «Εξοικονομώ - Αυτονομώ» μπορεί να συνεχίσει την επιτυχία του προγράμματος «Εξοικονόμηση κατ' οίκον» για την ουσιαστική αναβάθμιση του κτηριακού αποθέματος της χώρας, αρκεί να αξιοποιηθούν οι σύγχρονες τεχνολογίες, οι νέες τεχνικές και βεβαίως να υπάρξει μία δίκαιη και αναγκαία κατανομή για τις περιφέρειες, προκειμένου να ενταχθούν όλα όσα μπορούν να ενταχθούν από τα επενδυτικά σχέδια στον τομέα αυτό. Η προβλεπόμενη χρηματοδότηση για την Κρήτη είναι 31 εκατομμύρια ευρώ σύμφωνα με την απόφαση κατανομής, ενώ το συνολικό ποσό που διατίθεται σε όλη τη χώρα είναι κατά πολύ αυξημένο σε σχέση με το προηγούμενο πρόγραμμα που αντιστοιχούσε πάλι το ίδιο ποσό στην Κρήτη. Επειδή με όποιο κριτήριο και αν πάρουμε την κατανομή αυτή, δεν θεωρείται δίκαιη και αντικειμενική για την Κρήτη, αλλά και για άλλες νησιωτικές περιοχές, εμείς ζητούμε την επανεξέταση με συμπληρωματική χρηματοδότηση για την Κρήτη και τα άλλα νησιά. Εάν δούμε τον πληθυσμό των περιφερειών, θα δούμε ότι υπολείπεται κατά πολύ άλλων περιφερειών και όχι μόνο της δυτικής Μακεδονίας και της Πελοποννήσου. Είναι, λοιπόν, ένα σημαντικό ζήτημα το οποίο το έθεσα με αυτή την επίκαιρη ερώτηση και με τη διάσταση την οποία πολιτικά έχει. Δεν είναι δυνατό στην Κρήτη να λέει η Νέα Δημοκρατία «Έχουμε κρητικό Πρωθυπουργό, έχουμε κρητικό Υπουργό Περιβάλλοντος κ.λπ.» και το τίμημα να είναι λιγότερες χρηματοδοτήσεις. Θεωρώ ότι πρέπει να επανεξετάσετε το ύψος της χρηματοδότησης για την Κρήτη. Το πρόγραμμα αρχίζει βεβαίως 30 του μήνα και να δείτε και τις άλλες νησιωτικές περιοχές. Ευχαριστώ.
Κι εγώ, κύριε συνάδελφε. Κύριε Υπουργέ, έχετε τον λόγο.
Ευχαριστώ, κυρία Πρόεδρε. Θέλω, κατ' αρχάς, να ευχαριστήσω τον κ. Κεγκέρογλου για την ερώτησή του και να ζητήσω συγγνώμη εκ μέρους του Υπουργού που δεν μπορεί να παραβρίσκεται ο ίδιος εδώ να απαντήσει στην ερώτησή σας. Να ξεκινήσω αναφέροντας πως η Κυβέρνηση στο σύνολό της αποδίδει ιδιαίτερη σημασία στην Κρήτη, τις προοπτικές, αλλά και τον σημαντικότατο ρόλο που επιτελεί και ακόμη περισσότερο σήμερα. Η σημασία αυτή είναι για όλους μας αδιαμφισβήτητη. Το ίδιο ισχύει και για το Υπουργείο Περιβάλλοντος και Ενέργειας που έχει εντάξει την Κρήτη στην πρώτη γραμμή των πολιτικών που αφορά σε έργα που αφορούν στην λεγόμενη πράσινη ανάπτυξη. Περνάω τώρα στο πρόγραμμα «Εξοικονομώ - Αυτονομώ» που είναι μια ακόμη εμβληματική παρέμβαση του Υπουργείου και της Κυβέρνησης, το γνωστό σε όλους «Εξοικονομώ - Αυτονομώ» και «Εξοικονομώ κατ' οίκον» που ξεκίνησε το 2009 από τον Κωστή Χατζηδάκη στη θέση τού τότε Υπουργού Ανάπτυξης. Περνάει στην επόμενη φάση ενσωματώνοντας πέραν από την διάσταση της εξοικονόμησης και αυτή της ενεργειακής αυτονομίας. Ο ανασχεδιασμός του προγράμματος έγινε με βάση τις κατευθυντήριες γραμμές της Ευρωπαϊκής Επιτροπής για σημαντική βελτίωση στην ενεργειακή κατανάλωση έως το 2030, όπως και στους φιλόδοξους στόχους που αποτυπώθηκαν στο Εθνικό Σχέδιο για την Ενέργεια και το Κλίμα που η Κυβέρνηση ολοκλήρωσε τον Δεκέμβριο του περασμένου έτους. Το «Εξοικονομώ - Αυτονομώ» έχει προϋπολογισμό σημαντικά μεγαλύτερο από αυτόν των προηγούμενων προγραμμάτων. Πρόκειται για ένα πρόγραμμα προϋπολογισμού 850 εκατομμυρίων ευρώ, ενώ όλα τα προηγούμενα «Εξοικονομώ κατ' οίκον» είχαν συνολικό προϋπολογισμό της τάξης του 1,3 δισεκατομμυρίου ευρώ. Το πρόγραμμα έχει πολύ μεγαλύτερο ποσοστό επιδοτήσεων από τους προκατόχους του, που φτάνει ακόμη και το 85% και συνδέεται για πρώτη φορά με την εκτιμώμενη ετήσια εξοικονόμηση πρωτογενούς ενέργειας που μπορεί να επιτευχθεί μέσα από τις εργασίες στις κατοικίες. Ακόμα, πέραν των κλασικών παρεμβάσεων ενεργειακής βελτίωσης και εξοικονόμησης, προστίθεται η παράμετρος της ενεργειακής αυτονομίας και η δυνατότητα επιδότησης για την εγκατάσταση έξυπνων συστημάτων διαχείρισης ενέργειας και παρεμβάσεων παραγωγής και αποθήκευσης ενέργειας. Μιλάμε, λοιπόν, για ένα χρηματοδοτικό πρόγραμμα πιο σύγχρονο, πιο φιλόδοξο και πιο συμβατό με τις ευρωπαϊκές προδιαγραφές. Για το ζήτημα της Κρήτης και της συμμετοχής στο πρόγραμμα, σύμφωνα με τον σχεδιασμό και τον οδηγό που δημοσιεύτηκε στις 13 Οκτωβρίου, η υποβολή αιτήσεων ένταξης στο πρόγραμμα, όπως γνωρίζετε, είναι για την Κρήτη στις 30 Νοεμβρίου 2020. Οι πόροι του προγράμματος που θα διατεθούν και οι οποίοι τονίζουμε ότι προέρχονται από το Επιχειρησιακό Πρόγραμμα της Περιφέρειας Κρήτης και από το Επιχειρησιακό Πρόγραμμα ΕΠΑνΕΚ, ανέρχονται στα 31 εκατομμύρια ευρώ. Μαζί με τη συνεισφορά από το ταμείο του «Εξοικονομώ ΙΙ», εκτιμάται ότι συνολικά θα διατεθούν στην Κρήτη 33 εκατομμύρια ευρώ. Λόγω των χρονικών περιορισμών θα συνεχίσω στη δευτερολογία μου. Ευχαριστώ πολύ.
Ευχαριστώ, κύριε Υπουργέ. Κύριε συνάδελφε, έχετε τον λόγο.
Ευχαριστώ, κυρία Πρόεδρε. Κύριε Υπουργέ, στο προηγούμενο πρόγραμμα η υποβολή αιτήσεων διήρκησε σαράντα πέντε λεπτά. Στο τωρινό πρόγραμμα με βάση τα κριτήρια εκτιμάται ότι θα ενταθούν το πολύ χίλια εννιακόσια πενήντα, άντε δύο χιλιάδες κτήρια. Είναι ο τρόπος που είναι δομημένο το πρόγραμμα και οι απαραίτητες βεβαίως εργασίες και τεχνικές που πρέπει να εφαρμοστούν στα σπίτια με χαμηλό ενεργειακό δείκτη εξοικονόμησης που δεν αρκούν σε παραπάνω αιτήσεις. Αυτό είναι το ένα θέμα. Εάν αυτό ήταν για όλη την Ελλάδα το ίδιο, θα έλεγα ότι πάει καλά, ότι βάζετε αυτά τα χρήματα ή ότι χρειάζεται να αυξηθούν. Όμως έχετε ένα πρόβλημα με την κατανομή. Προηγουμένως συζητούσαμε με τον κ. Πέτσα την κατανομή των χρημάτων για τα μέσα. Έχετε ένα πρόβλημα με τις κατανομές. Δεν δημοσιεύετε συγκεκριμένα κριτήρια με βάση τα οποία κάνετε τις κατανομές. Δεν ακολουθείτε συγκεκριμένα κριτήρια και δεν μπορεί να βρει κανείς ποια είναι η λογική την οποία ακολουθείτε σε ορισμένες περιπτώσεις. Θα σας καταθέσω έναν πίνακα με τους πληθυσμούς όλης της χώρας για να δείτε. Η Περιφέρεια Κρήτης, λοιπόν, με εξακόσιες είκοσι χιλιάδες πληθυσμό, λαμβάνει 31 εκατομμύρια. Η δυτική Ελλάδα με λίγο παραπάνω πληθυσμό, λαμβάνει 57 εκατομμύρια, η Θεσσαλία, επίσης με λίγο παραπάνω πληθυσμό, 84 εκατομμύρια, η Ήπειρος με τον μισό πληθυσμό, 65 εκατομμύρια. Κοιτάξτε, το «Εξοικονομώ - Αυτονομώ» μην το μπερδεύετε με το επίδομα θέρμανσης. Δεν είναι για τις ψυχρές περιοχές. Περισσότερο ανάγκη έχει η εξοικονόμηση της ενεργοβόρας διαδικασίας αντιμετώπισης των υψηλών θερμοκρασιών και το ξέρετε πολύ καλά αυτό. Και τα κτήρια που είναι σε μεγάλο βαθμό, το ποσοστό 80% από αυτά είναι σπίτια, χρειάζονται πραγματικά το πρόγραμμα αυτό προκειμένου να συμβάλουν και στην εξοικονόμηση ενέργειας συνολικά, αλλά και στη βελτίωση των συνθηκών στα σπίτια. Υπάρχει μια παράμετρος που χρησιμοποιείτε για την δυτική Μακεδονία και πιθανόν για την Πελοπόννησο που έχει να κάνει με την απολιγνιτοποίηση και την στήριξη των ανθρώπων εκεί λόγω του ότι θα χάσουν τη δυνατότητα που έχουν από τα συστήματα τηλεθέρμανσης και άλλα για τα σπίτια τους. Σας έχω υποβάλει μία ερώτηση και μία πρόταση. Η ερώτηση αναφέρεται στις επιπτώσεις από τη δημιουργία του νέου αεροδρομίου στο Καστέλι, που έχουμε από ηχορύπανση μέχρι μια σειρά άλλες αρνητικές συνέπειες, που μπορούν να αντιμετωπιστούν μέσα από αυτό το πρόγραμμα αρκεί να υπάρξει η δυνατότητα να ενταχθούν τα σπίτια στην ευρύτερη περιοχή. Δεν είναι δυνατόν για την Πελοπόννησο να υπάρχει ιδιαίτερη μέριμνα για τη Μεγαλόπολη, να υπάρχει ιδιαίτερη μέριμνα για τη δυτική Μακεδονία, θα δούμε και πώς θα εφαρμοστεί βεβαίως και εκεί θα το ελέγξουμε, και να μην υπάρχει αυτή η μέριμνα σε μια άλλη περιοχή. Το αναφέρω ενδεικτικά για να μη μου πείτε ότι τα χρήματα τα παραπανίσια σε άλλες περιοχές έχουν ειδική αιτία. Δεν στέκει πουθενά το νούμερο 31 εκατομμύρια την Κρήτη. Δεν στέκει πουθενά! Δείτε το άμεσα να το τροποποιήσετε. Δείτε το άμεσα να βάλετε συγκεκριμένα κριτήρια που αδικούν και άλλες νησιωτικές περιοχές που έχουν το ίδιο πρόβλημα. Είναι δυνατόν στο νότιο Αιγαίο να είναι 27 εκατομμύρια και στο βόρειο Αιγαίο να είναι μόνο 12; Σε σχέση με την Κρήτη είναι μια ισορροπία, αλλά και τα δύο είναι ριγμένα και η Κρήτη και το νότιο Αιγαίο και το βόρειο κυρίως και βεβαίως και η Στερεά Ελλάδα. Δεν καταλαβαίνει κανείς και δεν βγάζει άκρη με ποιον τρόπο κάνατε αυτή την κατανομή. Γι' αυτό θα σας καταθέσω τον πίνακα που έχω γράψει δίπλα στον πληθυσμό και τα αντίστοιχα ποσά και θα σας παρακαλούσα να επανεξετάσετε αυτή την απόφασή σας τουλάχιστον μετά την ολοκλήρωση των αιτήσεων, εάν δεν μπορείτε πριν. Εάν τώρα δεν είστε έτοιμοι, δώστε μία υπόσχεση ότι από τα χρήματα του Ταμείου Ανάκαμψης ή εξετάστε το που θα οδηγηθούν για την εξοικονόμηση ενέργειας, δεν θα πάνε στους μεγάλους όλα, αλλά θα πάει ένα ποσό και στο «Εξοικονομώ - Αυτονομώ» που αφορά τις κατοικίες και τα κτήρια που έχουν ανάγκη αυτή την ενεργειακή αναβάθμιση. Σας ευχαριστώ.
Και εγώ σας ευχαριστώ, κύριε συνάδελφε. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Σχετικά με το ύψος χρηματοδότησης για κάθε περιφέρεια, θέλω να τονίσω ότι αυτό συνδέεται με τους πόρους που διέθεσε κάθε περιφέρεια από τα περιφερειακά προγράμματα και από το πρόγραμμα, βεβαίως, ΕΠΑνΕΚ, καθώς και από εθνικούς πόρους. Γι' αυτό και βλέπετε και διαφοροποιήσεις σε ό,τι αφορά τα ποσά ανά περιφέρεια. Το ποσό των 31 εκατομμυρίων ευρώ συν 2 εκατομμύρια ευρώ, συνολικά 33 εκατομμυρίων ευρώ που διατίθενται για την Κρήτη θέλω να πω ότι αφορά ποσοστό για κάλυψη της επιχορήγησης. Άρα ο συνολικός προϋπολογισμός που διατίθεται για την ενεργειακή αναβάθμιση είναι μεγαλύτερος από αυτό το ποσό. Στους προηγούμενους κύκλους του προγράμματος «Εξοικονομώ κατ' Οίκον ΙΙ», η μέση επιχορήγηση, ανά κατοικία, ήταν περίπου 8.000 ευρώ. Στο «Εξοικονομώ - Αυτονομώ» το εκτιμώμενο κόστος, ανά κατοικία, ανεβαίνει στις 14.000 ευρώ, ακριβώς επειδή ο σχεδιασμός επιτρέπει πραγματοποίηση μεγαλύτερου εύρους παρεμβάσεων, αλλά και επειδή η ένταξη και η επιδότηση συνδέεται με την προβλεπόμενη βελτίωση στην ενεργειακή κατανάλωση. Με βάση τις εκτιμήσεις και τους διαθέσιμους πόρους για την Περιφέρεια Κρήτης εκτιμάται ότι θα επιχορηγηθούν από το πρόγραμμα περίπου δύο χιλιάδες τριακόσιες πενήντα κατοικίες. Σίγουρα το ενδιαφέρον που υπάρχει από τα νοικοκυριά της Κρήτης και ολόκληρης της χώρας και η ζήτηση που υπάρχει είναι πιο μεγάλη από τους πόρους που διατίθενται αυτή τη στιγμή και είναι σημαντική η παρέμβαση, αλλά έχει και συνέχεια. Ωστόσο, η κατανομή των πόρων από εθνικές και ευρωπαϊκές πηγές έγινε στη βάση συγκεκριμένων κριτηρίων, όπως οι κλιματικές συνθήκες σε κάθε περιφέρεια, ο πληθυσμός, η παλαιότητα του κτηριακού αποθέματος και η ζήτηση. Και θέλω να είμαι ξεκάθαρος σε αυτό, χωρίς να έχουμε καμμία διάθεση να δώσουμε λιγότερα στην Κρήτη και περισσότερα κάπου αλλού. Έπρεπε - αναγνωρίζουμε όλοι μας - να υπάρξει μέριμνα για τις περιφέρειες που επηρεάζονται από την απολιγνιτοποίηση - το αναφέρατε και εσείς - για τη Μακεδονία και τη Μεγαλόπολη που έχουν σίγουρα πρόσθετες ιδιαιτερότητες. Θα πρέπει, επίσης, να γνωρίζουμε όλοι ότι όπως έχει ανακοινωθεί από τον Υπουργό, τον κ. Χατζηδάκη, το «Εξοικονομώ - Αυτονομώ» θα ακολουθήσουν ακόμα μεγαλύτερα προγράμματα από το 2021 και έπειτα, μέσω ετήσιων προγραμμάτων προκηρύξεων που θα χρηματοδοτούνται από το νέο ΕΣΠΑ 2021-2027 και από το Ταμείο Ανάκαμψης και θα διατεθούν έως το 2023 και σε θέματα που αφορούν παρεμβάσεις ενεργειακής εξοικονόμησης έως και 3 δισεκατομμύρια ευρώ. Ας μην ξεχνάμε, άλλωστε, ότι μέχρι σήμερα από το 2011 που ξεκίνησε το «Εξοικονομώ - Αυτονομώ» έχουν πραγματοποιηθεί ενεργειακές αναβαθμίσεις σε περίπου εκατόν τριάντα χιλιάδες κατοικίες, τη στιγμή που μέσα από την υλοποίηση του νέου προγράμματος «Εξοικονομώ» στοχεύουμε ετησίως σε τουλάχιστον εξήντα χιλιάδες ενεργειακές αναβαθμίσεις κατοικιών. Άρα, ακόμη και αν δεν υπαχθούν στην παρούσα φάση του προγράμματος και επειδή γνωρίζω το αυξημένο ενδιαφέρον, θα έχουν τη δυνατότητα σε επόμενους κύκλους, κύριε Κεγκέρογλου, να επιδοτηθούν και να μπουν πολλές περισσότερες κατοικίες, για να προβούν στην ενεργειακή αναβάθμιση. Θα διασφαλίσουμε πως όλοι θα έχουν τη δυνατότητα να συμμετέχουν στο μεγάλο άλμα για την ενεργειακή εξοικονόμηση που θα πραγματοποιηθεί τα επόμενα χρόνια. Αυτό θα δώσει σίγουρα αξία και στην ακίνητη ιδιοκτησία των νοικοκυριών, θα τονώσει τον κατασκευαστικό κλάδο και τα συναφή επαγγέλματα, θα κινητοποιήσει κεφάλαια και βέβαια, θα συμβάλει στην επίτευξη των εθνικών και των ευρωπαϊκών ενεργειακών στόχων. Ευχαριστώ πολύ.
Και εγώ σας ευχαριστώ, κύριε Υπουργέ. Κυρίες και κύριοι συνάδελφοι, επειδή έχει καθυστερήσει ο Υπουργός Ανάπτυξης, θα κάνουμε μία ολιγόλεπτη διακοπή για να ξεκινήσουμε με την τελευταία ερώτησή μας, της κ. Τζάκρη. Ευχαριστώ.
Κυρίες και κύριοι συνάδελφοι, συνεχίζεται η συνεδρίαση. Ακολουθεί η τέταρτη με αριθμό 79/19-10-2020 επίκαιρη ερώτηση δεύτερου κύκλου της Βουλευτού Πέλλας του ΣΥΡΙΖΑ - Προοδευτική Συμμαχία κ. Θεοδώρας Τζάκρη προς τον Υπουργό Ανάπτυξης και Επενδύσεων, με θέμα: «Η αποεπένδυση της «SIEMENS» και η φυγή της «PITSOS» στην Τουρκία». Στην ερώτηση θα απαντήσει ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης. Ορίστε, κυρία συνάδελφε, έχετε τον λόγο για δύο λεπτά.
Κύριε Υπουργέ, βάσει της συμφωνίας εξωδικαστικού συμβιβασμού που υπογράφηκε μεταξύ της Ελληνικής Δημοκρατίας και της «SIEMENS», η τελευταία ανέλαβε την υποχρέωση ως ένα ελάχιστο αντιστάθμισμα για τη ζημία του δημοσίου από τις παράνομες δραστηριότητές της και τα εγκλήματα διαφθοράς στη χώρα μας επί δεκαετίες, μεταξύ άλλων, να επενδύσει 100 εκατομμύρια ευρώ για να διασφαλίσει τη συνεχιζόμενη παρουσία της στη χώρα και επίσης να επενδύσει 60 εκατομμύρια ευρώ για την κατασκευή ενός νέου εργοστασίου που θα οδηγούσε στην απασχόληση άνω των επτακοσίων εργαζομένων. Μάλιστα, στο πλαίσιο αυτής της συμφωνίας του εξωδικαστικού συνεστήθη ευθεία ad hoc επιτροπή επενδύσεων με έργο της τη διερεύνηση με την υπόχρεη εταιρεία του τομέα της επένδυσης, όπως ακριβώς προκύπτει από τη συμφωνία, που αφορούσε στην κατασκευή ενός νέου εργοστασίου παραγωγής στην Ελλάδα, ένα έργο αξίας άνω των 60 εκατομμυρίων ευρώ που θα οδηγούσε στην απασχόληση άνω των επτακοσίων εργαζομένων, το οποίο από τη διοικητική αλληλογραφία προσδιορίζεται στο εργοστάσιο της «PITSOS» του Ρέντη. Πράγματι, αυτή η επιτροπή συνεδρίαζε επί δεκαοκτώ μήνες, από τον Σεπτέμβριο του 2012 μέχρι και τον Μάρτιο του 2014, όπου, όπως προκύπτει από τα Πρακτικά, η «SIEMENS» εντελώς παρελκυστικά καταθέτει προσχηματικές, πρόχειρες και εντελώς αστείες προτάσεις και προβαίνει μάλιστα και σε κάποιες παράξενες ερμηνευτικές παραδοχές, για να αποφύγει ακριβώς την υποχρέωσή της να προβεί στην οφειλόμενη επένδυση. Το αποκορύφωμα του εμπαιγμού και της κοροϊδίας ήταν όταν την 7η Μαρτίου 2014 κατέθεσε αυτή η επιτροπή μια εντελώς αστεία, ολιγοσέλιδη και ακοστολόγητη πρόταση, όπου ο μόνος αριθμός που αναγραφόταν μέσα ήταν ο αριθμός των ολίγων σελίδων - δεκαπέντε τον αριθμό - όπου μιλούσε για ένα παγκόσμιο κέντρο δεξιοτήτων για την ανάπτυξη βιομηχανικού λογισμικού. Αντιλαμβάνεστε ότι το εργοστάσιο των 60 εκατομμυρίων ευρώ με απασχόληση άνω των επτακοσίων ατόμων έγινε ένα παγκόσμιο κέντρο δεξιοτήτων για την ανάπτυξη βιομηχανικού λογισμικού. Αυτός ο εμπαιγμός οδηγεί σε αντίδραση τους υπηρεσιακούς παράγοντες της επιτροπής επενδύσεων εδώ, οι οποίοι απευθύνονται προς την πολιτική ηγεσία, στον Υπουργό Ανάπτυξης και στον Υπουργό Οικονομικών - τον κ. Χατζηδάκη και τον κ. Στουρνάρα τότε - και τους ενημερώνουν ότι ουσιαστικά η «SIEMENS» τους εμπαίζει με την «PITSOS» και ότι η καινούργια της πρόταση είναι ένα ακριβώς γονατογράφημα. Για τα Πρακτικά, κύριε Υπουργέ - και αξίζει να το αναφέρω - θα πω ότι στην αλληλογραφία, που ήταν σωρεία, με αυτούς τους πολιτικούς παράγοντες, η επιτροπή αναφέρει τα εξής: Παρά την προαναφερόμενη έκτακτη σημασία των εργασιών της Επιτροπής Επενδύσεων και με αποκλειστική ευθύνη των εκπροσώπων της οφειλέτριας εταιρείας «SIEMENS», δεν έχει υπάρξει παρά μόνο οριακή πρόοδος μέχρι σήμερα, ενώ κατά τις τελευταίες συνεδριάσεις της Επιτροπής Επενδύσεων η υπόχρεη εταιρεία «SIEMENS» άρχισε να επικαλείται παράδοξες - τουλάχιστον ερμηνευτικές - εκδοχές για το περιεχόμενο της συμβατικότητας των υποχρεώσεων προς το ελληνικό δημόσιο. Κατακλείδα των προαναφερόμενων παρελκύσεων και παρερμηνειών είναι η κατάθεση της από 6 Φεβρουαρίου του 2014 πρότασής της. Η κεντρική ιδέα της ως άνω επενδυτικής πρότασης είναι η δημιουργία ενός παγκόσμιου κέντρου δεξιοτήτων για την ανάπτυξη βιομηχανικού λογισμικού. Ωστόσο, η μεγάλη και αδικαιολόγητη καθυστέρηση στην κατάθεση της πρότασης, καθώς και η εν τέλει πενιχρότατη παρουσίαση του περιεχομένου της, εγείρουν σοβαρότατες επιφυλάξεις για την πραγματική πρόθεση της «SIEMENS» να τηρήσει τις ανωτέρω συμβατικές της δεσμεύσεις και να προχωρήσει στην πραγματοποίηση της οφειλόμενης επένδυσης στην Ελλάδα. Με δεδομένη τη διαβίβαση της ως άνω επενδυτικής πρότασης στον δεύτερο εξ υμών Υπουργό Οικονομικών κ. Στουρνάρα, βάσει του άρθρου του υπ' αριθμόν πρωτοκόλλου 78 σχετικού εγγράφου τού προς αξιολόγηση στην ανώνυμη εταιρεία «ENTERPRISE GREECE», σημειώνουμε ότι ο εν λόγω φορέας κλήθηκε με δική μας πρωτοβουλία και επανειλημμένως σε όλες τις κρίσιμες συνεδριάσεις της επιτροπής επενδύσεων, παρέστη διά αντιπροσώπου του και έχει ήδη προ πολλού ενημερωθεί - λεπτομερώς, μάλιστα - για το πλήρες περιεχόμενο της διαβιβαζόμενης επενδυτικής πρότασης στη «SIEMENS». Συνεπώς η κατάθεση της έκθεσης αξιολόγησης του προαναφερόμενου φορέα θα πρέπει να ζητηθεί τις αμέσως επόμενες μέρες.
Πρέπει να ολοκληρώσετε, κυρία συνάδελφε. Προχωρήστε στην ερώτησή σας.
Μισό λεπτό, κυρία Πρόεδρε. «Θεωρώ ατελέσφορη…» - λέει η επιτροπή - «…οποιαδήποτε συνέχιση της διαδικασίας της επιτροπής επενδύσεων, χωρίς προηγούμενη επίσημη κατάδειξη της μέχρι σήμερα αντισυμβατικής και αντίθετης με την καλή πίστη συμπεριφοράς της υπόχρεης γερμανικής εταιρείας. Λόγω δε της σοβαρότητας του ζητήματος, της γενικότερης συγκυρίας και των πολύ πιεστικών συμβατικών χρονοδιαγραμμάτων, παρακαλούμε για την υπόδειξη του ενδεδειγμένου τρόπου διαμαρτυρίας, προκειμένου να διαμορφωθεί η καταλληλότερη πολιτικά και νομικά πράξη εκπροσώπησης της ελληνικής πολιτείας για την αντισυμβατική συμπεριφορά της «SIEMENS», η οποία είναι τουλάχιστον παρελκυστική.» Κύριε Υπουργέ, εγώ δεν γνωρίζω - εκτός αν γνωρίζετε εσείς - υπήρξε κάποια επίσημη αντίδραση από τον Υπουργό Οικονομικών;
Κυρία συνάδελφε, σας παρακαλώ πολύ, πρέπει να πάτε στην ερώτησή σας.
Όχλησε την εταιρεία; Της απέστειλε κάποιο δικόγραφο; Προέβη σε κάποιες δικαστικές ενέργειες;
Κυρία συνάδελφε, σας παρακαλώ!
Δεν έκανε τίποτα απ' όλα αυτά και αυτό όλο συνιστά…
Κυρία συνάδελφε, σας απευθύνει τον λόγο το Προεδρείο!
…την επένδυση στη «SIEMENS». Ευχαριστώ.
Κυρία συνάδελφε, όταν σας απευθύνει τον λόγο το Προεδρείο, νομίζω ότι πρέπει να σταματάτε και να ακούτε τι σας λέει. Έτσι νομίζω. Είστε παλιά κοινοβουλευτικός και γνωρίζετε τον Κανονισμό της Βουλής. Σας παρακαλώ πολύ. Ορίστε, κύριε Υπουργέ, έχετε τον λόγο.
Ευχαριστώ, κυρία Πρόεδρε. Αγαπητή κυρία Τζάκρη, με εκπλήσσει η ερώτησή σας. Πραγματικά με εκπλήσσει! Επίσης, με εκπλήσσει και η αγόρευση που άκουσα προηγουμένως. Κυρίως με εκπλήσσει διότι για ένα διάστημα υπήρξατε και εσείς Υπουργός Βιομηχανίας, εσείς η ίδια, προσωπικά. Άρα είναι αδύνατο να μη γνωρίζετε το χαρτί που τώρα θα καταθέσω για τα Πρακτικά. Υπάρχει στην Υπηρεσία του Υπουργείου Βιομηχανίας και Εμπορίου και το καταθέτω. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Στενογραφίας και Πρακτικών της Βουλής]] Συγκεκριμένα γράφει το δελτίο Τύπου και την πράξη μεταβίβασης όλων των μεριδίων της εταιρείας «SIEMENS» από την εταιρεία «BSH», δηλαδή την εταιρεία η οποία είναι η μητρική εταιρεία της «PITSOS». Άρα από το έτος 2014 η «SIEMENS» και η «PITSOS» δεν έχουν απολύτως καμμία σχέση. Ποιος το ήξερε αυτό σίγουρα; Το ήξερε η κυβέρνηση ΣΥΡΙΖΑ. Γιατί αποδεικνύεται ότι το ήξερε η κυβέρνηση ΣΥΡΙΖΑ; Διότι αν αυτό που σας λέω τώρα δεν είναι αληθές και επί πέντε χρόνια οι Υπουργοί Βιομηχανίας - δηλαδή και εσείς - και οι Υπουργοί Ανάπτυξης, οι συνάδελφοί σας κ. Σταθάκης, κ. Σκουρλέτης, κ. Παπαδημητρίου, κ. Χαρίτσης και λοιποί, δεν είχαν πιέσει την εταιρεία «SIEMENS» να προχωρήσει στην επένδυση στην «PITSOS», θα ήταν ένοχοι του αδικήματος της απιστίας. Δεν είστε ένοχοι του αδικήματος της απιστίας ούτε εσείς ούτε οι συνάδελφοί σας στον ΣΥΡΙΖΑ, γιατί κατά το διάστημα που κυβερνήσατε, δηλαδή 2015-2019, ήδη είχε γίνει η μεταβίβαση των εταιρικών μεριδίων της «SIEMENS» από την «PITSOS» στην «BSH», άρα δεν είχε καμμία μετοχική σχέση η «SIEMENS» με την «PITSOS» και, άρα δεν μπορούσε το εργοστάσιο της «PITSOS» να αποτελεί αντικείμενο αυτού του όποιου συμβιβασμού μεταξύ του ελληνικού δημοσίου και της «SIEMENS». Ειδάλλως, επαναλαμβάνω, εάν αυτό που λέω είναι ψευδές, θα πρέπει όλοι οι επιλαμβάνοντες Υπουργοί του ΣΥΡΙΖΑ που μεσολάβησαν κι εσείς προσωπικά να διωχθείτε για απιστία. Δεν ζητώ κάτι τέτοιο, γιατί, προφανώς, καλώς γνωρίζετε ότι η «SIEMENS» δεν έχει σχέση με την «PITSOS». Τώρα, το γιατί ενώ το γνωρίζετε, έρχεστε στη Βουλή και κάνετε αυτού του τύπου την αγόρευση, εμένα πραγματικά με ξεπερνά. Θα πω μόνο κάτι για τα Πρακτικά, επειδή στον ΣΥΡΙΖΑ η μνήμη σας είναι πολύ κοντή και έχετε δε και την αίσθηση ότι μπορείτε να πολιτεύεστε κατά τον τρόπο που πολιτευόσασταν πριν κυβερνήσετε. Διαβάζω, λοιπόν, το εξής: «Γιώργος Σταθάκης, Υπουργός ΣΥΡΙΖΑ: Το κλείσιμο της «PITSOS» δεν δείχνει κενό εμπιστοσύνης στην Ελλάδα, αλλά αποτελεί μέρος αναδιάρθρωσης της πολυεθνικής που το ελέγχει». Μιλάμε για το έτος 2017. Με συγχωρείτε, κυρία Τζάκρη, το έτος 2017 η κυβέρνηση ΣΥΡΙΖΑ, διά του αρμοδίου Υπουργού, ανακοινώνοντας το κλείσιμο του εργοστασίου «PITSOS» στην Ελλάδα, δηλώνει ότι δεν την ανησυχεί αυτή η εξέλιξη γιατί είναι στο πλαίσιο της αναδιαρθρώσεως της εταιρείας παγκοσμίως και δεν αφορά στην ελληνική οικονομία και το έτος 2020 αποτελεί αντικείμενο του εξωδικαστικού συμβιβασμού «SIEMENS» και ελληνικού δημοσίου; Καλά, δεν το ήξερε ο Σταθάκης το 2017; Αυτό που μου λέτε σήμερα; Από εσάς το μαθαίνουμε το 2020; Ο λαϊκισμός, λοιπόν, έχει κάποια όρια. Και επαναλαμβάνω ότι εσείς έχετε κυβερνήσει και ως ΠΑΣΟΚ - καλώς σας θυμάμαι εδώ Υφυπουργό του κ. Ραγκούση - και ως ΣΥΡΙΖΑ - καλώς σας θυμάμαι εδώ Υφυπουργό Βιομηχανίας - και άρα δεν μπορείτε να έρχεστε στη Βουλή και να αραδιάζετε σε μένα πράγματα τόσο εξωφρενικά. Τώρα, αν θέλετε στη δευτερολογία να κάνουμε μία συζήτηση λογικών ανθρώπων για το τι πήγε στραβά με την «PITSOS» και τι μπορεί να γίνει από δω και μπρος, πολύ ευχαρίστως. Όμως, να έρχεστε εδώ και να με κατηγορείτε γι' αυτά που κάνατε εσείς, δεν το ανέχομαι! Και έχω πει πολλές φορές, ότι είμαι πολύ καλόπιστος και μπορώ να κάνω πολύ καλόπιστη συζήτηση με καλόπιστους ανθρώπους. Απαντώ, λοιπόν, σε όλους στην πρωτολογία. Εάν αυτά που είπατε είναι αληθή, πρέπει να μπείτε φυλακή για απιστία εσείς προσωπικά. Εγώ λέω ότι δεν πρέπει να μπείτε, γιατί όσα είπατε είναι ψευδή. Ευχαριστώ πολύ.
Ευχαριστώ πολύ, κύριε Υπουργέ. Ορίστε, κυρία συνάδελφε, έχετε τρία λεπτά, σας παρακαλώ.
Κύριε Γεωργιάδη, υπάρχει ένας ελέφαντας που κυκλοφορεί στο δωμάτιο και εσείς ψάχνετε στο πάτωμα για καρφίτσες. Αυτό ακριβώς κάνετε. Εσείς είστε ο ελέφαντας της κακοδιαχείρισης και το κόμμα σας και διαχρονικά «ο κ. Στουρνάρας, ο κ. Σαμαράς και ο κ. Μητσοτάκης και ΣΙΑ», γιατί πρόκειται για την ίδια παρέα, που όταν πρόκειται για φαγητό κάθονται στο τραπέζι, καλοστρώνονται και στέλνουν μετά τον λογαριασμό στον ελληνικό λαό, φροντίζοντας πρώτα - πρώτα να μοιράσουν γύρω - γύρω διάφορα ψίχουλα, για να μας πείσουν ότι, εν πάση περιπτώσει, ο ΣΥΡΙΖΑ φταίει για την κακοδιαχείριση. Είναι η διαχρονική ιστορία της Δεξιάς μεταπολιτευτικά: κυβερνητική διαφθορά, ουσιαστικά μιντιακός πατερναλισμός και δικαστικό αλισβερίσι, διότι «όταν έρθουμε στην Αντιπολίτευση, θα πρέπει εν πάση περιπτώσει να μη μας κάτσει και καμμιά στραβή…». Αυτή είναι η ιστορία της Δεξιάς. Μήπως το ίδιο δεν κάνατε και με τη «NOVARTIS»; Είχατε ένα τσουβάλι κλέφτες και λαμόγια από τη μία πλευρά και εσείς προσπαθήσατε να πείσετε τον ελληνικό λαό ότι φταίνε κάποιοι δικαστές που δεν έκαναν καλά τη δουλειά τους και γι' αυτό θα πρέπει, εν πάση περιπτώσει, να φταίνε οι δικαστές. Κοιτάξτε, κύριε Γεωργιάδη, πραγματικά με εκπλήσσετε με αυτά που λέτε. Τα έγγραφα που σας αναφέρω και η ίδια η συμφωνία του εξωδικαστικού κανονισμού προβλέπει τριετή περίοδο συμβατικής υποχρέωσης για τη «SIEMENS» προκειμένου να ολοκληρώσει την επένδυσή της σε ό,τι αφορά το εργοστάσιο των 60 εξήντα εκατομμυρίων ευρώ. Τα μερίδια που διαβιβάστηκαν, κύριε Υπουργέ, αφορούν στην πρώτη υποχρέωση της «SIEMENS» για την αύξηση του μετοχικού κεφαλαίου κατά 100 εκατομμύρια ευρώ, που πραγματικά το έκανε εντός του 2012 όπως όφειλε. Τα έβγαλε από τη μία τσέπη και τα έβαλε στην άλλη. Αυτό είναι το έγγραφο, στο οποίο αναφέρεστε, κύριε Υπουργέ. Επομένως η απιστία αφορά αποκλειστικά το πολιτικό προσωπικό της εποχής εκείνης και καμμία άλλη κυβέρνηση, γιατί παρήλθε μέχρι το 2014. Από εκεί και πέρα, πραγματικά, κύριε Υπουργέ, με εκπλήσσετε με αυτά που είπατε, γιατί δεν κάνατε κάτι για να αποσοβήσετε - αν θέλετε να συζητήσουμε επί της ουσίας - αυτό το βάρος, αυτό το τερατώδες έγκλημα που συντελείται εις βάρος της ελληνικής οικονομίας και της ελληνικής ανάπτυξης. Γιατί, πραγματικά, δεν είναι μόνο ότι η «SIEMENS» γλίτωσε τα κλεμμένα και τις μίζες, δεν είναι μόνο ότι το ελληνικό ΑΕΠ έχασε τη δυνατότητα να επωφεληθεί από την προστιθέμενη αξία που σημαίνει η παραγωγή των προϊόντων τους εδώ, δεν είναι ότι χάθηκαν εκατόν ογδόντα θέσεις εργασίας, δεν είναι ότι χάθηκαν άλλες επτακόσιες, είναι και ένας απροσδιόριστος αριθμός επιχειρήσεων - παραγωγικών μονάδων, μικρών βιοτεχνιών κ.λπ. - , που πάντα, εν πάση περιπτώσει, υπάρχουν γύρω από μία σοβαρή βιομηχανική επένδυση. Την ίδια στιγμή βοηθήσατε τη «SIEMENS» κύριε Υπουργέ, τη διευκολύνατε - το κόμμα σας διαχρονικά, ο κ. Στουρνάρας, ο κ. Σαμαράς, ο κ. Μητσοτάκης, εσείς - να γλιτώσει εργατικά κόστη, αλλά και να κερδίσει υπεραξίες εκμεταλλευόμενη την τελωνειακή ένωση της Τουρκίας με την Ευρωπαϊκή Ένωση, την οποία τώρα ο κ. Δένδιας θυμήθηκε να ψελλίσει ότι δήθεν θα την καταγγείλει. Αστεία πράγματα δηλαδή, πράγματα που δεν εξαρτώνται από εμάς, πράγματα για εσωτερική κατανάλωση, όπως αντιλαμβάνεστε. Κύριε Υπουργέ, πραγματικά θα μείνετε στην ιστορία εσείς και το κόμμα σας ως ο χορηγός του τουρκικού ΑΕΠ και της τουρκικής οικονομίας. Και όχι μόνο αυτό, κύριε Υπουργέ. Θα είστε και επιταχυντής της ραγδαίας αποβιομηχάνισης της ελληνικής οικονομίας. Τι να μας, πείτε όμως; Για εσάς φταίνε οι δήμαρχοι του ΣΥΡΙΖΑ, φταίνε οποιοιδήποτε άλλοι. Έχετε αυτή την τάση, να αθωώνετε τους κλέφτες και να ρίχνετε, εν πάση, περιπτώσει το βάρος στους νοικοκυραίους. Αυτή είναι η διαχρονική σας πορεία. Από εκεί και πέρα, τι να μας πείτε, βέβαια, και εσείς ως φουκαράς Υπουργός της Επένδυσης της Νέας Δημοκρατίας, της αποεπένδυσης, με τις αποψιλωμένες αρμοδιότητες; Σας αφαίρεσε ο κύριος Πρωθυπουργός το 90% των αρμοδιοτήτων σας και καλά που προνοήσατε να πληρώσετε και καμμιά μπουλντόζα εκεί στο Ελληνικό, που σας φεύγουν κάθε μέρα οι επενδύσεις, για να περνάει κανένας δύσμοιρος από την Ποσειδώνος και να νομίζει, εν πάση περιπτώσει, ότι η ανάπτυξη ξεκίνησε στη χώρα μας. Επί της ουσίας - και κλείνω με αυτό - εσείς που υποτίθεται ότι κόπτεσθε υπέρ της ανάπτυξης, που είστε λαλίστατος Υπουργός, απορώ πώς δεν κάνετε κάτι, δεν λέτε κάτι, δεν κάνετε κάποιες ενέργειες ως - πώς να το πω; - «θηριοδαμαστής της ανάπτυξης», προκειμένου να σταματήσει αυτό το οικονομικό έγκλημα, αυτό το τερατούργημα. Είναι ντροπή, κύριε Υπουργέ, να υπάρχει νόμος του κράτους και να μας τρίβουν - τώρα, επί των ημερών σας, γιατί επί υπουργίας κανενός Σταθάκη δεν τόλμησε η «SIEMENS» να φύγει - οι Γερμανοί τον νόμο. Ε, λοιπόν, τι θα κάνετε; Εγώ ξέρω τις απαντήσεις. Ξέρω γιατί γίνεται αυτό. Γίνεται γιατί έχουν τόσα ράμματα για την Κυβέρνησή σας, που δεν τολμάτε καν να ψελλίσετε κάτι. Είναι αυτό που λέει ο ελληνικός λαός, «σας κρατάνε από παντού». Εγώ στη θέση σας, κύριε Υπουργέ, αν μία ελληνική επιχείρηση είχε κάνει το ένα χιλιοστό των εγκλημάτων που έκανε η «SIEMENS» στην Ελλάδα, θα είχε αποκλειστεί από όλους τους ελληνικούς διαγωνισμούς και δεν θα είχε λάβει ούτε σεντ, αν θέλετε, δημόσιου χρήματος. Θέλετε να καταθέσουμε μία νομοθετική πρωτοβουλία; Αν εσάς δεν σας πάει η ψυχή σας και τρέμει η ψυχή σας, θα την γράψουμε, θα την καταθέσουμε εμείς και θα την ψηφίσουμε μαζί, ώστε να αποκλειστεί η «SIEMENS» διά παντός από κάθε διαγωνισμό στη χώρα μας γι' αυτή την παράνομη και αντισυμβατική συμπεριφορά. Θα το κάνετε ή φοβάστε μήπως βγουν στο «SPIEGEL» τίποτα φωτοτυπίες από τίποτα επιταγές; Ευχαριστώ πολύ, κυρία Πρόεδρε.
Και εγώ σας ευχαριστώ, κυρία συνάδελφε. Κύριε Υπουργέ, έχετε τον λόγο.
Ευχαριστώ πάρα πολύ, κυρία Πρόεδρε. Θα προσπαθήσω να διατηρήσω το χιούμορ μου για όσα άκουσα προηγουμένως. Πρώτον και κυριότερον, η συμφωνία με τη «SIEMENS» υπεγράφη τον Αύγουστο του 2012. Το θέμα του εργοστασίου είχε τριετή διάρκεια. Άρα μέχρι τον Αύγουστο του 2015 μπορούσε οποιαδήποτε κυβέρνηση υπήρχε να πιέσει τη «SIEMENS» γι' αυτό το εργοστάσιο. Απ' ό,τι θυμάμαι εκλεγήκατε τον Ιανουάριο του 2015. Άρα για έξι μήνες είχατε το περιθώριο να κάνετε αυτό για το οποίο μόλις με κατηγορήσατε. Δεν το κάνατε για τον λόγο που σας εξήγησα προηγουμένως, γιατί πολύ απλά δεν γινόταν. Δεύτερον, εκπλήσσομαι με το εξής: Η κ. Τζάκρη - δηλαδή ο ΣΥΡΙΖΑ - μας είπε ότι πρέπει να ψηφίσουμε από κοινού έναν νόμο και να αποκλείουμε τη «SIEMENS» από όλους τους διαγωνισμούς του ελληνικού δημοσίου. Με συγχωρείτε, κύριε Παππά, πέντε, πεντέμισι χρόνια κυβερνήσατε. Γιατί δεν ψηφίσατε αυτόν τον νόμο, γιατί περιμένατε την κακιά τη Δεξιά για να ψηφίσετε αυτόν τον νόμο και δεν το κάνατε μόνοι σας;
Κυρία συνάδελφε, σας παρακαλώ!
Κυρία Τζάκρη, εσείς, βεβαίως, το πάτε στη Δεξιά και δεν κάνετε αυτό που κάνουν οι υπόλοιποι του ΣΥΡΙΖΑ που λένε, «το ΠΑΣΟΚ και η Νέα Δημοκρατία», για ευνόητους λόγους. Δακρύβρεχτη σας άκουσα να λέτε, «Αν ήμουν στη θέση σας…». Κυρία, Πρόεδρε, μα ήταν στη θέση μου. Ήταν ακριβώς στη θέση μου. Εγώ είμαι Υπουργός Ανάπτυξης και Επενδύσεων και στο χαρτοφυλάκιό μου με τις δήθεν αποψιλωμένες αρμοδιότητες, είναι το Υπουργείο Βιομηχανίας και Εμπορίου που είχατε. Έχουμε ακριβώς την ίδια θέση. Αντί να ήσασταν, κ. Τζάκρη, στη Βουλή και να κλαίτε λέγοντας, «Αν ήμουν στη θέση σας»...
...γιατί δεν τα κάνατε όταν ήσασταν στη θέση μας; Γιατί; Γιατί είστε ψεύτρα και έρχεστε εδώ για να παίξετε με τον πόνο του ελληνικού λαού. [[Θόρυβος από την πτέρυγα του ΣΥΡΙΖΑ]] Λοιπόν η ιστορία της «PITSOS», που είναι μία πονεμένη ιστορία, έχει ως εξής: Το έτος 2009 η εταιρεία «BSH» αγόρασε στη Μαγούλα μία μεγάλη έκταση για να φτιάξει ένα εργοστάσιο. Πριν αγοράσει την έκταση, ζήτησε από την τότε Κοινότητα Μαγούλας τη σύμφωνη γνώμη για την αλλαγή των όρων δόμησης για να κτιστεί το εργοστάσιο και να φτιάξει στην Ελλάδα μία μεγάλη μονάδα παραγωγής για τα προϊόντα της «BSH». Τότε έγινε ο «ΚΑΛΛΙΚΡΑΤΗΣ» και ενώθηκε η Μαγούλα με την Ελευσίνα. Ο τότε δήμαρχος Ελευσίνας - ΣΥΡΙΖΑ - έκανε αγώνα και πήγε στο δημοτικό του συμβούλιο και καταψήφισε τη συμφωνία της πρώην Κοινότητας Μαγούλας με την εταιρεία «BSH» και, έτσι, η εταιρεία «BSH» έμεινε με ένα οικόπεδο, στο οποίο δεν μπορούσε να κτίσει. Μετά από τρία χρόνια προσπάθειας αυτής της εταιρείας να συνεννοηθεί με το δήμο για την αλλαγή των όρων δόμησης που κατέστη ατελέσφορη, πούλησε το οικόπεδό, ίδρυσε το εργοστάσιο στην Πολωνία, όπου τώρα εκεί εργάζονται εννέα χιλιάδες εργάτες και το άλλο το πήγε στην Τουρκία. Αυτά το έτος 2015-2016. Το 2017- επαναλαμβάνω - ο Υπουργός του ΣΥΡΙΖΑ κ. Σταθάκης δήλωνε την ημέρα που ανακοίνωνε το κλείσιμο του εργοστασίου «PITSOS». Σταθάκης: «Το κλείσιμο της «PITSOS» δεν δείχνει κενό εμπιστοσύνης στην Ελλάδα, αλλά αποτελεί μέρος αναδιάρθρωσης της πολυεθνικής που το ελέγχει». Οι δε εργαζόμενοι, για τους οποίους τώρα κόπτεσθε, έστειλαν δύο φορές επιστολή στον Πρωθυπουργό τότε Αλέξη Τσίπρα χωρίς να λάβουν απάντηση, χωρίς να τους δεχτεί. Άρα είναι αργά για δάκρυα, κυρία Τζάκρη! Είναι πολύ αργά για δάκρυα! Και αφού εσείς, ως ΣΥΡΙΖΑ, σαμποτάρετε από την αρχή αυτή την επένδυση και αφού ως κυβέρνηση επί πέντε χρόνια δεν κάνατε τίποτα για την επένδυση, έρχεστε τώρα και μας πουλάτε πνεύμα. Να πω κάτι και για τους εργαζόμενους. Εγώ, πράγματι, έχω αναλάβει πρωτοβουλία. Δεν θέλω να ανακοινώσω περισσότερα τώρα, γιατί όταν είναι σε διαπραγμάτευση μια εταιρεία, η διαπραγμάτευση δεν γίνεται δημόσια. Φυσικά και έχουμε αναλάβει πρωτοβουλία και, φυσικά, μιλάμε με την εταιρεία για να βρούμε λύση. Να ξέρουμε, όμως, και την αλήθεια. Όταν ο κ. Σταθάκης έκανε αυτή τη δήλωση που σας διάβασα, στην εταιρεία εργάζονταν πεντακόσιοι άνθρωποι. Σήμερα εργάζονται λιγότεροι από εκατόν πενήντα, διότι στο ενδιάμεσο βγήκαν σε σύνταξη, πήραν τα πακέτα που έδινε η εταιρεία για την εθελούσια έξοδο. Δηλαδή, η εταιρεία αυτά τα τρία χρόνια που μεσολάβησαν, προσγειώθηκε αργά, αλλά σταθερά, προς το σβήσιμο, όπως το συμφώνησε με την κυβέρνηση Τσίπρα και τον κ. Σταθάκη. Και τώρα μας ζητάτε και τα ρέστα! Όταν η διαπραγμάτευσή μας θα λήξει κάπου, τότε θα ανακοινώσω τι έχουμε πετύχει ή δεν έχουμε πετύχει, προσπαθώντας να λύσουμε άλλο ένα πρόβλημα που εσείς μας κληροδοτήσατε. [[Θόρυβος από την πτέρυγα του ΣΥΡΙΖΑ]] Και για να κλείσω: Όλη αυτή η εικόνα του ΣΥΡΙΖΑ και της Τζάκρη του οικονομικού προστατευτισμού και του να μην πάνε επενδύσεις στην Τουρκία, που είπατε προηγουμένως, εγώ την ακούω με μεγάλη χαρά. Εγώ και τη δήλωσή σας περί διεθνισμού, κυρία Τζάκρη, και ότι ο διεθνισμός δεν είναι πατριωτισμός και ότι ο διεθνισμός είναι προδοσία την υπογράφω. Σας χειροκροτώ για τη δήλωσή σας. Βλέπω τον κ. Φίλη τώρα - έχω διαβάσει άρθρο του περί διεθνισμού - και θέλω να τον ρωτήσω το εξής: Πώς αισθάνεστε, κύριε Φίλη, που η συνάδελφός σας, η κ. Τζάκρη, είπε ότι ο διεθνισμός είναι προδοσία; Εγώ αυτά τα έλεγα από μικρός αλλά με λέγατε ακροδεξιό. [[Θόρυβος από την πτέρυγα του ΣΥΡΙΖΑ]] Ένα περίεργο πράγμα, λοιπόν, κύριε Φίλη. Ακούω τώρα και όλοι τα ανέχεστε. Για ποιον λόγο; Για να μη χάσετε τις καρεκλίτσες σας. Αυτή είναι η Αριστερά και χαίρομαι που φαίνεται το πραγματικό σας πρόσωπο. Και ναι, κυρία Τζάκρη, είχατε δίκιο. Ο διεθνισμός είναι προδοσία. Ευχαριστώ πολύ.
Και εγώ σας ευχαριστώ, κύριε Υπουργέ. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.
Κυρίες και κύριοι συνάδελφοι, εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 1/1/5-10-2020 επίκαιρη επερώτηση των Βουλευτών του Συνασπισμού Ριζοσπαστικής Αριστεράς - Προοδευτική Συμμαχία κ.κ. Αλέξανδρου (Αλέξη) Χαρίτση, Νικολάου Φίλη, Ανδρέα Ξανθού, Νικολάου Παππά, Θεανώς Φωτίου, Χαράλαμπου (Χάρη) Μαμουλάκη, Ιωάννη Σαρακιώτη, Ελευθερίου Αβραμάκη, Ειρήνης - Ελένης Αγαθοπούλου, Αθανασίου (Νάσου) Αθανασίου, Τρύφωνα Αλεξιάδη, Σταύρου Αραχωβίτη, Αλεξάνδρου - Χρήστου Αυλωνίτη, Σωκράτη Βαρδάκη, Γεωργίου Βαρεμένου, Καλλιόπης Βέττα, Χρήστου Γιαννούλη, Αναστασίας (Σίας) Γκαρά, Ιωάννη Δραγασάκη, Σουλτάνας Ελευθεριάδου, Κωνσταντίνου Ζαχαριάδη, Χουσεΐν Ζεϊμπέκ, Νικολάου Ηγουμενίδη, Εμμανουήλ Θραψανιώτη, Διονυσίου - Χαράλαμπου Καλαματιανού, Γεωργίου Κατρούγκαλου, Μάριου Κάτση, Χαρούλας (Χαράς) Καφαντάρη, Βασιλείου Κόκκαλη, Σπυρίδωνος Λάππα, Κυριακής Μάλαμα, Κωνσταντίνου Μάρκου, Αλέξανδρου Μεϊκόπουλου, Ανδρέα Μιχαηλίδη, Ιωάννη Μπαλάφα, Μαρίας - Ελίζας (Μαριλίζας) Ξενογιαννακοπούλου, Γεωργίου Παπαηλιού, Αθανασίου (Θανάση) Παπαχριστόπουλου, Παύλου Πολάκη, Παναγιούς (Γιώτας) Πούλου, Ιωάννης Ραγκούσης, Νεκταρίου Σαντορινιού, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ (Μπέττυς) Σκούφα, Χρήστου Σπίρτζη, Νικολάου Συρμαλένιου, Ολυμπίας Τελιγιορίδου, Μερόπης Τζούφη, Αλέξανδρου (Αλέκου) Τριανταφυλλίδη, Σωκράτη Φάμελλου, Δημητρίου (Τάκη) Χαρίτου, Ραλλίας Χρηστίδου, Γεωργίου Ψυχογιού προς τον Υπουργό Ανάπτυξης και Επενδύσεων με θέμα: «Καμμία αξιοποίηση του ΕΣΠΑ για την αντιμετώπιση των υγειονομικών, οικονομικών και κοινωνικών συνεπειών της πανδημίας του κορωνοϊού». Τα κόμματα όρισαν ως Κοινοβουλευτικούς Εκπροσώπους τους εξής συναδέλφους: Ο ΣΥΡΙΖΑ τον κ. Τσακαλώτο, Βουλευτή Β1΄ Βορείου Τομέα Αθηνών, η Νέα Δημοκρατία τον κ. Μπουκώρο, Βουλευτή Μαγνησίας, το Κίνημα Αλλαγής τον κ. Λοβέρδο, Βουλευτή Β1΄ Βορείου Τομέα Αθηνών, το Κομμουνιστικό Κόμμα Ελλάδας τον κ. Κατσώτη, Βουλευτή Β3΄ Νοτίου Τομέα Αθηνών, η Ελληνική Λύση τον κ. Βιλιάρδο, Βουλευτή Επικρατείας και το ΜέΡΑ25 την κ. Φωτεινή Μπακαδήμα, Βουλευτή Β΄ Πειραιώς. Τον λόγο έχει ο πρώτος επερωτών, ο κ. Αλέξανδρος Χαρίτσης, Βουλευτής Μεσσηνίας του Συνασπισμού Ριζοσπαστικής Αριστεράς - Προοδευτική Συμμαχία, για δέκα λεπτά.
Ευχαριστώ, κυρία Πρόεδρε. Κύριε Υπουργέ, κύριοι συνάδελφοι, δεν νομίζω ότι χρειάζεται να επιχειρηματολογήσω για το πόσο κρίσιμα και επικίνδυνα πλέον είναι τα πράγματα στη χώρα μας, πρωτίστως, βεβαίως, στο υγειονομικό κομμάτι, με την έξαρση των κρουσμάτων και, δυστυχώς - ακόμα χειρότερα - των διασωληνωμένων συμπολιτών μας που χάνουν καθημερινά τη ζωή τους, με την πανδημία να δοκιμάζει τα όρια του δημόσιου συστήματος υγείας. Δυστυχώς η Κυβέρνηση δεν αξιοποίησε το κρίσιμο διάστημα που της προσέφερε η κοινωνία από το πρώτο κύμα της πανδημίας, με την υπεύθυνη στάση την οποία επέδειξε τότε η κοινωνία, αλλά και σε όλο, θα έλεγα, το μετέπειτα διάστημα από την αρχή του lockdown, για να ενισχύσει το Εθνικό Σύστημα Υγείας, να προετοιμάσει το ασφαλές άνοιγμα των σχολείων, να σχεδιάσει τη λειτουργία των κοινωνικών υποδομών με ασφάλεια για όλους. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Αντιθέτως, στην υγεία βλέπουμε ότι το ΕΣΥ παραμένει ανοχύρωτο με πέντε χιλιάδες λιγότερο προσωπικό σε σχέση με το καλοκαίρι του 2019. Θα περιμέναμε έστω και τώρα από τον κ. Μητσοτάκη να εξαγγείλει, να ανακοινώσει ένα έκτακτο πλάνο ενίσχυσης του Εθνικού Συστήματος Υγείας, με προσλήψεις και μαζικά διαγνωστικά τεστ για τους πολίτες. Δυστυχώς αυτό δεν έχει γίνει μέχρι σήμερα. Στην παιδεία, επίσης, τα πράγματα είναι πάρα πολύ δύσκολα. Βλέπουμε τα σχολεία μας να έχουν ανοίξει, μέχρι και με είκοσι επτά μαθητές ανά τάξη, χωρίς τεστ, χωρίς κατάλληλες μάσκες, με μεγάλες ελλείψεις σε προσωπικό και τώρα, λόγω των κρουσμάτων, βλέπουμε σχολεία να κλείνουν το ένα μετά το άλλο. Και στις μεταφορές δυστυχώς οι εικόνες που βλέπουμε καθημερινά είναι εικόνες ντροπής, με πολίτες να στοιβάζονται στα μέσα μαζικής μεταφοράς, αφού οι δεσμεύσεις του Πρωθυπουργού για αυξήσεις των δρομολογίων διαψεύστηκαν για μία ακόμη φορά. Εξαιρετικά κρίσιμη όμως είναι η κατάσταση και στο πεδίο της οικονομίας. Υπενθυμίζω ότι η Κυβέρνηση της Νέας Δημοκρατίας παρέλαβε από τον ΣΥΡΙΖΑ μία οικονομία, η οποία έτρεχε με ρυθμούς ανάπτυξης 2,8%. Κατάφερε - γιατί περί κατορθώματος πρόκειται - να προσγειώσει την ανάπτυξη στο 1% στο τέλος του χρόνου, παρ' ότι είχε δώδεκα συνεχή τρίμηνα και βεβαίως με δύο συνεχόμενα αρνητικά τρίμηνα, όπως λένε και όλοι οι οικονομολόγοι - αυτός είναι ο ορισμός της ύφεσης - να ξαναβάλει την οικονομία σε ύφεση, ήδη πριν την έλευση του κορωνοϊού. Σήμερα που μιλάμε, περιγράφουν, καταγράφουν μία πολύ ζοφερή πραγματικότητα στην εργασία σε επιχειρήσεις στο σύνολο της οικονομίας. Και δεν μιλώ μόνο για το ύψος της ύφεσης, το 15,2% για το δεύτερο τρίμηνο. Μιλώ και για στοιχεία, αν θέλετε, πιο ποιοτικά, που έχουν να κάνουν με την πορεία της μεταποίησης, των εξαγωγών, με μείωση 14,2%, της βιομηχανίας 15,1%, χονδρικό εμπόριο 21%, για να μη μιλήσουμε για τον τουρισμό και την εστίαση, όπου εκεί η πτώση είναι συντριπτική. Φτάνει το 78,8% τον Αύγουστο που μας πέρασε. Επιπλέον, ένας στους τρεις εργαζόμενους με αμοιβές κάτω από τον κατώτατο μισθό, ένας στους οκτώ με αμοιβές κάτω από 200 ευρώ. Αυτά σύμφωνα με τα επίσημα στοιχεία της ΕΛΣΤΑΤ. Η πρόβλεψη του ΙΝΕ της ΓΣΕΕ, στην ετήσια έκθεση που δημοσιεύτηκε πριν από λίγες μέρες, μιλάει για έκρηξη και πάλι της ανεργίας στο τέλος της χρονιάς, στο 21,2%. Την ίδια στιγμή η κατάσταση στις μικρομεσαίες επιχειρήσεις είναι δραματική. Σύμφωνα με την εξαμηνιαία έκθεση της ΓΣΕΒΕΕ, μία στις τρεις επιχειρήσεις σύντομα δεν θα μπορεί να καλύψει τις βασικές της υποχρεώσεις, ενώ την ίδια στιγμή οι ελληνικές τράπεζες έχουν αποκτήσει πρόσβαση σε πρωτοφανή ρευστότητα, μέσω της Ευρωπαϊκής Κεντρικής Τράπεζας, που αγγίζει τα 50 δισεκατομμύρια ευρώ. Παρ' όλα αυτά, για τις μικρομεσαίες επιχειρήσεις - και αυτό είναι το κρίσιμο, κύριε Υπουργέ - μέχρι και τον Ιούλιο είχαμε μείωση των χορηγήσεων, μείωση των δανείων προς μικρομεσαίες επιχειρήσεις από τις τράπεζες σε σχέση με την περσινή χρονιά, γιατί η αύξηση η οποία παρουσιάστηκε στις συνολικές χορηγήσεις αφορά μόνο πέντε πολύ μεγάλους επιχειρηματικούς ομίλους. Και ποια είναι η αντίδραση της Κυβέρνησης σε όλο αυτό; Δυστυχώς οδήγησε σε ιστορικά χαμηλά ποσοστά εικοσαετίας το Πρόγραμμα Δημοσίων Επενδύσεων το δεύτερο εξάμηνο του 2019, οδήγησε σε μείωση της δημόσιας κατανάλωσης το πρώτο εξάμηνο του 2020, ενώ η παροχή ρευστότητας αποτελεί σταγόνα στον ωκεανό, γιατί μπορεί να επαίρεστε ότι η στήριξη της πραγματικής οικονομίας ανέρχεται στα 7,9 δισεκατομμύρια ευρώ, όμως για πολλοστή φορά δυστυχώς αυτό το οποίο κάνετε - και το οποίο δεν συμβαίνει σε καμμία άλλη χώρα της Ευρώπης - είναι να αθροίζετε ανόμοια πράγματα, δάνεια, εγγυοδοσία και ρευστότητα, πράγματα τα οποία πουθενά αλλού δεν αθροίζονται. Ακόμη και αν δεχτούμε ότι τα στοιχεία τα οποία παρουσιάσατε προχθές - χθες, νομίζω, με τον Υπουργό Οικονομικών - είναι ακριβή, τα χρήματα αυτά είναι ελάχιστα σε σχέση με τις πραγματικές ανάγκες της οικονομίας, τη στιγμή που ο τζίρος των επιχειρήσεων προβλέπεται να μειωθεί κατά 50 δισεκατομμύρια ευρώ μόνο για την τρέχουσα χρονιά, σύμφωνα με μελέτη της Εθνικής Τράπεζας. Και βεβαίως ο κ. Μητσοτάκης είχε μιλήσει - και την Κυριακή το έκανε αυτό - για ενίσχυση της ρευστότητας 24 δισεκατομμύρια στην πραγματική οικονομία, κάτι το οποίο εσείς οι ίδιοι ουσιαστικά με τις ανακοινώσεις σας αποδομείτε και δημιουργείτε έτσι μία επίπλαστη εικόνα της πραγματικότητας, που κατά τη γνώμη μας συνιστά προσβολή απέναντι στους πολίτες, οι οποίοι δέχονται, αυτή τη στιγμή, καθημερινά τις τρομερές συνέπειες αυτής της κρίσης. Είναι μία εικόνα ότι όλα βαίνουν καλώς, μία εικόνα ότι κάνετε ό,τι μπορείτε. Ειλικρινά θέλω να ρωτήσω, την πιστεύετε αυτή την εικόνα την οποία παρουσιάζετε; Ή μήπως τελικά αληθεύουν οι πληροφορίες οι οποίες χθες είδαν το φως της δημοσιότητας ότι το προσχέδιο του προϋπολογισμού, που κατατέθηκε στη Βουλή πριν από λίγες μέρες, ήδη έχει πεταχθεί στον κάλαθο των αχρήστων και ετοιμάζεται νέο προσχέδιο προϋπολογισμού, με πρόβλεψη για ύφεση που θα ξεπερνάει το 10%; Ο ΣΥΡΙΖΑ από την πρώτη στιγμή απέναντι σε αυτή τη ζοφερή πραγματικότητα, επέλεξε να είναι χρήσιμος προς την κοινωνία. Καταθέσαμε ολοκληρωμένες προτάσεις για την ουσιαστική στήριξη σε πολύ δύσκολες συνθήκες. Από την πρώτη στιγμή, με το πρόγραμμα «ΜΕΝΟΥΜΕ ΌΡΘΙΟΙ», μετά με την επικαιροποίησή του, πολύ πρόσφατα στη Θεσσαλονίκη, με την ομιλία του Αρχηγού της Αξιωματικής Αντιπολίτευσης και Προέδρου του ΣΥΡΙΖΑ, του Αλέξη Τσίπρα καταθέσαμε ολοκληρωμένες, κοστολογημένες προτάσεις για στήριξη εργαζομένων, επιχειρήσεων, τοπικής αυτοδιοίκησης, τοπικών οικονομιών. Ενδεικτικά αναφέρω την επιδότηση της εργασίας για όσο διαρκεί η κρίση, με 40% μισθολογικό και 100% ασφαλιστικό κόστος, εισόδημα έκτακτης ανάγκης για όσους έχουν πληγεί από την πανδημία, μη επιστρεπτέα ενίσχυση στις επιχειρήσεις, μείωση του ΦΠΑ στην εστίαση, επιδότηση του ενοικίου 40% για την επαγγελματική στέγη, προτάσεις οι οποίες είναι αυτές που ακουμπάνε πραγματικά στις αγωνίες της ελληνικής οικονομίας σήμερα. Εσείς δυστυχώς επιλέξατε να τις απαξιώσετε και να τις αγνοήσετε αυτές τις προτάσεις και αυτό στοιχίζει σήμερα ακριβά στην ελληνική κοινωνία, γιατί οι δυνατότητες είναι εδώ, είναι υπαρκτές. Αυτό το οποίο πλέον δεν υπάρχει είναι δικαιολογίες, γιατί πέρα από την άρση των δημοσιονομικών περιορισμών, πέρα από το «μαξιλάρι» ασφαλείας που διασφάλισε ο ΣΥΡΙΖΑ, πλέον βλέπουμε και τις δυνατότητες που υπάρχουν από το ΕΣΠΑ και για αυτό καταθέσαμε και τη συγκεκριμένη επίκαιρη επερώτηση. Είχαμε ήδη προειδοποιήσει. Σας υπενθυμίζω επιστολή η οποία στάλθηκε στις 30 Απριλίου από πρώην γραμματείς του Υπουργείου Ανάπτυξης προς τον αρμόδιο Υφυπουργό και το Γενικό Γραμματέα, στην οποία επιστολή επισημαίνεται ακριβώς ότι το μεγαλύτερο μέρος των δαπανών αντιμετώπισης της πανδημίας του κορωνοϊού μπορεί να καλυφθεί από το ΕΣΠΑ και μάλιστα αυτό να γίνει με 100% ευρωπαϊκή χρηματοδότηση, χωρίς καμμία εθνική συμμετοχή, χωρίς καμμία επιβάρυνση του κρατικού προϋπολογισμού, χωρίς κανένα γραφειοκρατικό εμπόδιο, όπως αυτό το οποίο γνωρίσαμε όλα τα προηγούμενα χρόνια στη διαχείριση των ευρωπαϊκών προγραμμάτων από τις Βρυξέλλες και με αναδρομικότητα από τον Φλεβάρη. Ενδεικτικά, στον τομέα της υγείας: Πρόσληψη πρόσθετου ιατρικού και νοσηλευτικού προσωπικού, υγειονομικό υλικό και εξοπλισμός στα νοσοκομεία συμπεριλαμβανομένων και των ΜΕΘ. Στον τομέα της παιδείας, πρόσληψη αναπληρωτών εκπαιδευτικών, διαγνωστικά τεστ και μέσα ατομικής προστασίας για εκπαιδευτικούς και μαθητές. Στον τομέα των μεταφορών, πρόσληψη εκτάκτου προσωπικού, προμήθεια συρμών και λεωφορείων. Επίσης, προστασία ευάλωτων κοινωνικών ομάδων, δαπάνες σε γηροκομεία, σε φυλακές, σε κέντρα υποδοχής προσφύγων και μεταναστών. Αυτές είναι δαπάνες οι οποίες θα μπορούσαν να έχουν καλυφθεί από τα ευρωπαϊκά προγράμματα, τα οποία δεν είναι συγχρηματοδοτούμενα πλέον. Είναι χρηματοδοτούμενα αμιγώς από ευρωπαϊκά κονδύλια. Και βεβαίως για τη στήριξη των επιχειρήσεων, μη επιστρεπτέα ενίσχυση κεφαλαίου κίνησης για τις μικρές και πολύ μικρές επιχειρήσεις σε πανελλαδική κλίμακα, μη επιστρεπτέα ενίσχυση ατομικών επιχειρήσεων και ελευθέρων επαγγελματιών, κάλυψη ενοικίου επαγγελματικής στέγης, επιδότηση μισθολογικού και ασφαλιστικού κόστους εργαζομένων, μέσα ατομικής προστασίας για τους εργαζόμενους, ενίσχυση εισοδήματος επισφαλώς και εποχικά εργαζομένων. Όλα αυτά επίσης και άλλα - τα οποία θα τα παρουσιάσουν στη συνέχεια και οι συνάδελφοί μου, αρμόδιοι τομεάρχες, που θα είναι προφανώς πιο αναλυτικοί στον τομέα του ο καθένας - μπορούσαν να καλυφθούν από το ΕΣΠΑ με ένα κρίσιμο διαθέσιμο χώρο, ο οποίος υπήρχε ήδη από τον Απρίλιο της τάξης των 7,5 περίπου δισεκατομμύρια ευρώ. Ειδικά για τις μικρομεσαίες επιχειρήσεις, κύριε Υπουργέ - επειδή δεν έχω λάβει καμμία απάντηση ακόμα, και το έχουμε ρωτήσει πολλές φορές - οι περιφέρειες πολύ πρόσφατα πήραν την πρόταση του ΣΥΡΙΖΑ, πήραν την έγκριση από την Ευρωπαϊκή Επιτροπή και υλοποιούν ένα σχετικό πρόγραμμα μη επιστρεπτέας αποζημίωσης προς τις περιφερειακές, προς επιχειρήσεις στην περιφέρειά τους. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Την ανοχή σας, κύριε Πρόεδρε, για ένα λεπτό. Αναρωτιέμαι γιατί αρνείστε πεισματικά όλους αυτούς τους μήνες να προχωρήσετε σε ένα πρόγραμμα πανελλαδικής κλίμακας για τη μη επιστρεπτέα ενίσχυση μικρομεσαίων επιχειρήσεων και εξαντλείτε τις παρεμβάσεις σας σε αναστολή υποχρεώσεων και σε δανειοδότηση, δηλαδή νέα πρόσθετα βάρη στο μέλλον για τις επιχειρήσεις. Κύριε Υπουργέ, ελπίζω στην απάντησή σας να μην επικαλεστείτε την αύξηση της απορρόφησης του ΕΣΠΑ, γιατί βεβαίως κάθε σύγκριση με την περίοδο προ του κορωνοϊού στερείται σοβαρότητας. Είναι απολύτως αναμενόμενη η αύξηση αυτή, καθώς η Ευρωπαϊκή Ένωση έχει δώσει απεριόριστη ευελιξία μετά την έκρηξη της πανδημίας, ευελιξία που ούτε μπορούσαμε να φανταστούμε ούτε εμείς ούτε οι προηγούμενες κυβερνήσεις. Για να είμαι απολύτως δίκαιος, δεν αφορά μόνο τη δικιά μας κυβέρνηση αυτό, αλλά όλα τα προηγούμενα χρόνια. Σε αυτή τη φάση δεν έχει νόημα η απορρόφηση για την απορρόφηση. Σε αυτή τη φάση, αυτό το οποίο έχει νόημα - ειδικά σε αυτή τη φάση - είναι ακριβώς η αξιοποίηση των διαθέσιμων κονδυλίων για την αντιμετώπιση της πανδημίας σε όλα τα πεδία τα οποία σας παρουσίασα. Δυστυχώς το αποτέλεσμα μέχρι σήμερα είναι απολύτως αρνητικό. Κάτι τελευταίο. Κάθε μέρα που περνάει είναι πάρα πολύ κρίσιμη, η κοινωνία δοκιμάζεται πάρα πολύ σκληρά, επειδή ο φόβος και η ανασφάλεια έχουν πλέον φτάσει σε πρωτοφανή επίπεδα. Η ευθύνη της πολιτείας και, εν προκειμένω, της Κυβέρνησής σας είναι τεράστια. Δεν μπορεί να αντιμετωπιστεί αυτή η πρωτοφανής κατάσταση ούτε με μια επικοινωνιακή διαχείριση ούτε με τα μέτρα - «μπαλώματα», όπως αυτά τα οποία λαμβάνετε μέχρι σήμερα. Σας καλούμε, έστω και τώρα, να αλλάξετε «ρότα» και να αξιοποιήσετε τις δυνατότητες οι οποίες υπάρχουν. Η ευελιξία και η άρση των γραφειοκρατικών εμποδίων στο ΕΣΠΑ δεν θα ισχύουν για πάντα. Ισχύουν, σύμφωνα με την Ευρωπαϊκή Επιτροπή, μέχρι τέλος του 2020 και βλέπουμε. Έχει ήδη χαθεί πολύτιμος χρόνος. Σας καλούμε, λοιπόν, να απαντήσετε για ποιον λόγο δεν έχετε αξιοποιήσει πλήρως αυτές τις δυνατότητες σε αυτή τη συγκυρία, την τόσο κρίσιμη για την ελληνική κοινωνία, και με ποιον τρόπο σκοπεύετε, έστω και τώρα, έστω από εδώ και πέρα, να χρησιμοποιήσετε αυτές τις δυνατότητες για να ενισχύσετε δημόσιες κοινωνικές υποδομές, να στηρίξετε εργαζόμενους, να στηρίξετε νοικοκυριά, να στηρίξετε επιχειρήσεις. Αυτές τις απαντήσεις πρέπει να τις δώσετε σήμερα και αν δεν τις δώσετε σήμερα, θα τις δώσετε στην ελληνική κοινωνία αύριο. Σας ευχαριστώ.
Ευχαριστούμε. Θέλω να ενημερώσω ότι οι επόμενοι συνάδελφοι από τον ΣΥΡΙΖΑ που ακολουθούν είναι οι εξής: ο κ. Φίλης, ο κ. Ξανθός, ο κ. Παππάς, η κ. Φωτίου, ο κ. Μαμουλάκης και ο κ. Σαρακιώτης. Οι τρεις πρώτοι έχουν από πέντε λεπτά και εφόσον το επιθυμούν, μπορούν να κάνουν χρήση της δευτερολογίας τους για άλλα τρία λεπτά. Σας παρακαλώ, όμως, να είμαστε μέσα στους χρόνους, γιατί η συζήτηση θα διαρκέσει τουλάχιστον τέσσερις ώρες. Κύριε Φίλη, θέλετε και την δευτερολογία σας;
Θα δούμε. Την κατανόησή σας θέλω.
Η κατανόησή μου, μετά τα πέντε λεπτά, θα είναι η δευτερολογία σας. Είναι και άλλοι εδώ και μας ακούν. Διαφορετικά, θα σας άφηνα να μιλάτε μέχρι το πρωί.
Ουκ εν τω πολλώ το ευ, κύριε Πρόεδρε.
Παρακαλώ.
Κύριε Πρόεδρε, κύριοι Υπουργοί, κυρίες και κύριοι συνάδελφοι, η πρωτοβουλία σήμερα του ΣΥΡΙΖΑ να καταθέσει επίκαιρη επερώτηση για την πανδημία και τα κονδύλια του ΕΣΠΑ είναι άλλη μια έμπρακτη απόδειξη της υπεύθυνης αντιπολίτευσης που ασκεί ο ΣΥΡΙΖΑ όλη αυτή την περίοδο, που η κοινωνία και οικονομία δοκιμάζονται - και φοβάμαι ακόμα περισσότερο στο άμεσο μέλλον - από την πανδημία. Διότι εμείς δεν είμαστε της εύκολης αντιπολίτευσης. Με προτάσεις από την πρώτη μέρα - και σήμερα επιμένουμε στις προτάσεις - θέλουμε να βελτιώσουμε τη δύναμη, την οχύρωση της κοινωνίας, των σχολείων, της εκπαίδευσης, της οικονομίας, που παραμένουν ανοχύρωτα μπροστά στο δεύτερο κύμα πανδημίας, το οποίο είχαν προβλέψει οι ειδικοί, αλλά η Κυβέρνηση δεν θέλησε να το ακούσει και άφησε έτσι τη χώρα να αντιμετωπίζει τα προβλήματα. Δυστυχώς η Κυβέρνηση αντιμετωπίζει τα προβλήματα με επικοινωνιακή τακτική. Είδαμε χθες το απόρρητο μέιλ που έστειλε το Μαξίμου προς πρόθυμα μέσα μαζικής ενημέρωσης, για να καθοδηγήσει, δηλαδή να αποπροσανατολίσει, τους πολίτες από την πραγματική κατάσταση που έχουν για το θέμα των μίντια. Ντροπή μια τέτοια πολιτική για ένα τόσο σημαντικό θέμα, όπως είναι η πανδημία! Με εμπιστοσύνη, λοιπόν, εμείς αντιμετωπίζουμε τη γνώμη των ειδικών και των εμπειρογνωμόνων. Και πιστεύουμε ότι αυτή η εμπιστοσύνη θα είναι ακόμη πιο ισχυρή και είναι αναγκαίο να είναι πιο ισχυρή στο μέλλον, αρκεί, βεβαίως, να μην τους πιάνει μερικούς απ' αυτούς η εύκολη κλίση να αφήνουν το επιστημονικό τους βάρος να υποκύπτει σε πολιτικές σκοπιμότητες. Εμπιστευόμαστε, λοιπόν, τους εμπειρογνώμονες. Άλλο επιστήμη και άλλο πολιτική διαχείριση από την Κυβέρνηση, την οποία και ελέγχουμε σήμερα με την επερώτησή μας. Κυρίες και κύριοι συνάδελφοι, από τον Μάιο ζητήσαμε θεσμική διαβούλευση με τους ειδικούς, γιατί το δεύτερο κλείσιμο των σχολείων θα ήταν καταστροφικό για τα παιδιά και τις οικογένειες. Ιούνιο, Ιούλιο, Αύγουστο καταθέταμε συγκεκριμένες και κοστολογημένες προτάσεις, για να ανοίξουν τα σχολεία με υγειονομική ασφάλεια και παιδαγωγική επάρκεια. Το Υπουργείο Παιδείας αρνήθηκε κάθε συζήτηση και μας έλεγε ότι θέλουμε να χτίσουμε μέσα στο καλοκαίρι καινούργια κτήρια. Άλλο ένα στοιχείο αποπροσανατολισμού του δημόσιου διαλόγου. Μην συγκρίνετε τα ανοικτά σχολεία της Γαλλίας και της Γερμανίας εν μέσω lockdown, γιατί εκεί υπάρχουν, όπως ξέρετε, υγειονομικοί όροι και συνθήκες, όπως μεγάλες και σύγχρονες αίθουσες, που απέχουν παρασάγγας από την Ελλάδα. Εδώ είναι αλλιώς η κατάσταση στα σχολεία. Την ξέρουμε όλοι. Τι έπρεπε να γίνει; Από τον Ιούνιο ζητάμε να ξεκινήσει η μαθητική αραίωση, με το σπάσιμο των μεγαλύτερων τάξεων, εκείνων που συσσωρεύουν ακόμα σήμερα ενενήντα χιλιάδες μαθητές πανελλαδικά, σε τμήματα άνω των είκοσι πέντε έως και τριάντα ένα παιδιών και να γίνουν απλές βελτιώσεις στις υπόλοιπες, που ήταν δυνατόν να υλοποιηθούν με πόρους του ΕΣΠΑ. Το τονίζουμε: Με πόρους του ΕΣΠΑ! Για τις ανάγκες αναπληρωτών, που δεν αφορούσαν τον αριθμό και τα ποσά που διέδιδε το Υπουργείο για να τρομοκρατεί τους πολίτες, αφού δεν ήσαν όλες οι τάξεις αναγκαίο να σπάσουν, τα ποσά ήταν επιλέξιμα από το ΕΣΠΑ. Το τονίζουμε: Επιλέξιμα από το ΕΣΠΑ! Δεν έγινε καμμία προσπάθεια να βρεθούν αίθουσες και να βρεθούν καθηγητές. Οι επιστημονικές ειδικότητες της παράλληλης στήριξης στην ειδική αγωγή, που ακόμα δεν έχουν καλυφθεί, θα μπορούσαν να χρηματοδοτηθούν εγκαίρως από πόρους του ΕΣΠΑ. Με δεδομένο ότι το σύστημα εξ αποστάσεως εκπαίδευσης που επέλεξε το Υπουργείο Παιδείας σε συνεργασία με την αμερικανική «SISCO» ήταν διάτρητο, ήταν αναγκαίο να αναβαθμιστούν τα δημόσια συστήματα ασύγχρονης και σύγχρονης τηλεκπαίδευσης με την παιδαγωγική επίβλεψη του ΙΕΠ. Ενδεικτικά αναφέρω ότι σύμφωνα με τους ειδήμονες: Πρώτον, η υποστήριξη αυξημένης δικτυακής κίνησης του πανελληνίου σχολικού δικτύου μπορούσε να επιτευχθεί με 2 εκατομμύρια ευρώ, επιλέξιμα από το ΕΣΠΑ. Δεύτερον, η αναβάθμιση των δικτυακών προσβάσεων με οπτικές ίνες στα σχολεία Αθήνας και Θεσσαλονίκης, όπως είχε γίνει νωρίτερα σε χίλια οκτακόσια σχολεία της περιφέρειας, θα είχε κόστος 25 με 30 εκατομμύρια ευρώ, επιλέξιμα από το ΕΣΠΑ, συμπεριλαμβανομένου του λειτουργικού κόστους για μια δεκαπενταετία. Τρίτον, η επένδυση στην αναβάθμιση των υποδομών του σχολικού δικτύου και η συγκρότηση υποδομής υπολογιστικού νέφους θα ήταν της τάξης των 3 εκατομμυρίων ευρώ, επιλέξιμα από τα ΕΣΠΑ. Με δεδομένο ότι πολλές χιλιάδες μαθητές δεν θα μπορέσουν να πάρουν μέρος στην τηλεκπαίδευση σε τυχόν νέο και απευκταίο κλείσιμο των σχολείων - ήδη περίπου τετρακόσια σχολεία έχουν κλείσει στη χώρα μας - έπρεπε ήδη από τον Απρίλιο, που το θέταμε με έμφαση, να «τρέχει» πρόγραμμα προμήθειας ενός φτηνού λάπτοπ ή ταμπλέτας σε κάθε μαθητή από οικογένεια με χαμηλό εισόδημα, που, ούτως η άλλως, θα μπορούσε να αξιοποιηθεί στη συνέχεια για τον μαθητή, με πόρους επιλέξιμους από το ΕΣΠΑ. Οι εργαζόμενοι στην καθαριότητα ήταν δυνατόν να απασχοληθούν σε αυξημένους αριθμούς, που είναι απολύτως απαραίτητοι, με πόρους από κοινού του κρατικού προϋπολογισμού και του ΕΣΠΑ. Ειδικά στα πανεπιστήμια, είναι προκλητική η μη τήρηση του ένα προς ένα στην αναπλήρωση του ακαδημαϊκού προσωπικού. Έχετε αναγγείλει διακόσιες ογδόντα δύο θέσεις όλες κι όλες, όταν έχουν εκκενωθεί περίπου εννιακόσιες σε δύο έτη. Το τρομακτικό αυτό κενό επιχειρείτε να καλύψετε με δύο χιλιάδες «ανταποδοτικές υποτροφίες», όπως ονομάζετε, που θα εκτελούν επικουρικό έργο με μισθό κάτω από μισθό γαλέρας: 650 ευρώ ανά εξαμηνιαίο μάθημα. Ποιος νους το σκέφτηκε αυτό; Αυτό είναι το μέλλον που δίνουμε στα νέα παιδιά που έχουν τελειώσει τα πανεπιστήμια; Αυτή είναι η έμπρακτη απάντηση στο πώς θα έρθουν οι νέοι επιστήμονες από το εξωτερικό ξανά στη χώρα μας; Αντίθετα, «τρέχει» ακόμη το δικό μας πρόγραμμα από το ΕΣΠΑ της περιόδου 2019-2022, με χίλιες πεντακόσιες θέσεις ετησίως για απόκτηση διδακτικής εμπειρίας. Θα μπορούσε να διευρυνθεί πλατιά φέτος, με πόρους προφανώς επιλέξιμους από το ΕΣΠΑ. Για την εκπαίδευση προσφυγόπουλων, κανένα προσφυγόπουλο δεν πηγαίνει, δυστυχώς, μέχρι στιγμής σε τάξεις εκτός camp. Τα έχετε φυλακισμένα, με αντιπαιδαγωγικό και - φοβούμαι - αντιδημοκρατικό τρόπο, μέσα σε περίεργους χώρους, όπου ξέρετε ότι εκεί η συρροή των κρουσμάτων μπορεί να είναι πολύ επικίνδυνη. Ευχαριστώ.
Τον λόγο τώρα έχει ο κ. Ξανθός. Κύριε συνάδελφε, θα πάρετε και τη δευτερολογία σας;
Θα προσπαθήσω να το αποφύγω.
Ο κ. Φίλης πήρε δύο λεπτά από τη δευτερολογία του. Έχετε τον λόγο.
Αγαπητοί συνάδελφοι, νομίζω ότι είμαστε όντως σε μια πολύ οριακή φάση για την εξέλιξη της πανδημίας στη χώρα μας. Έχουμε μπει σε έναν ρυθμό εκθετικής αύξησης των κρουσμάτων. Η πίεση στο σύστημα υγείας αυξάνεται. Εννοείται ότι δεν μείναμε ασφαλείς, όπως ήταν το βασικό σύνθημα της Κυβέρνησης. Και νομίζω ότι η συζήτηση που έχει τεθεί δημόσια πλέον και τα σενάρια για ένα πρόσεχες μερικό ή γενικευμένο lockdown, κατά την άποψή μου, είναι ομολογία αποτυχίας, εκ του αποτελέσματος. Το ερώτημα και το θέμα είναι πώς σε αυτή τη φάση αξιοποιούμε όλους τους διαθέσιμους πόρους, ανθρώπινους και υλικούς - και εδώ είναι το θέμα της συζήτησης - τα χρηματοδοτικά εργαλεία, δηλαδή τα ευρωπαϊκά και του ΕΣΠΑ και του Ταμείου Ανάκαμψης - το οποίο επίσης, θέλει ένα σοβαρό σχέδιο για να μπορέσουμε να απορροφήσουμε πόρους - για να κάνουμε μια, κατά την άποψή μου, μεγάλη επένδυση κατ' αρχάς στο Δημόσιο Σύστημα Υγείας, αλλά και στις υπηρεσίες δημόσιας υγείας, αυτές δηλαδή τις υπηρεσίες που προστατεύουν την υγεία του πληθυσμού και δεν παρέχουν απλώς νοσηλευτική και ιατρική φροντίδα, να ενισχύσουμε και να έχουμε έναν σταθερό και μόνιμο μηχανισμό αξιόπιστης επιδημιολογικής επιτήρησης, να ενισχύσουμε τα εργαστήρια δημόσιας υγείας και φυσικά, να κάνουμε και παρεμβάσεις σε κοινωνικούς τομείς που επηρεάζουν τη δημόσια υγεία, όπως είναι για παράδειγμα τα μέσα μεταφοράς, τα σχολικά κτίρια, οι κλειστές δομές που αφορούν ευάλωτους πληθυσμούς, τα κέντρα φιλοξενίας προσφύγων - μεταναστών κ.λπ.. Αυτό είναι, λοιπόν, το ερώτημα. Οι νέες ανάγκες που έχουν προκύψει λόγω της πανδημίας, ειδικά στο σύστημα υγείας, είναι πάρα πολλές: Οικογενειακός γιατρός. Ανάγκη συστηματικής κατ' οίκον παρακολούθησης και φροντίδας χρονίως πασχόντων, που δεν πρέπει να μετακινούνται προς το σύστημα υγείας και να έχουν μια καλή παρακολούθηση και ρύθμιση στο σπίτι τους. Επείγουσα προνοσοκομειακή φροντίδα, ΕΚΑΒ, αεροδιακομιδές, πλωτές διακομιδές κ.λπ.. Τμήματα επειγόντων περιστατικών, η πρώτη γραμμή άμυνας των νοσοκομείων. Κλινικές και εργαστήρια τα οποία είναι εστιασμένα στον COVID. Φυσικά, οι ΜΕΘ. Αποθεραπεία - αποκατάσταση. Post - COVID ιατρεία για την παρακολούθηση των επιπλοκών που μπορεί να έχουν και απ' ό,τι φαίνεται η βιβλιογραφία λέει ότι υπάρχει ανάγκη συστηματικής παρακολούθησης των αναρωννυόντων από την πανδημία. Και φυσικά, ψυχική υγεία, κοινωνικές υπηρεσίες κ.λπ.. Είναι ένα ολόκληρο φάσμα αναγκών που έχουν αναδειχθεί με μεγάλη ένταση παγκόσμια και φυσικά στη χώρα μας. Το ερώτημα είναι υπάρχει σχέδιο από την Κυβέρνηση να αξιοποιήσει τα χρηματοδοτικά εργαλεία, τα οποία είναι σαφώς πιο ευέλικτα και πιο προσβάσιμα, όπως αναφέρθηκε από τον εισηγητή μας, σε αυτή τη φάση, ναι ή όχι; Υπάρχει σχέδιο μιας παρέμβασης μόνιμου χαρακτήρα, μακροπρόθεσμης, ένα πολυετές πλάνο, για παράδειγμα στις εθνικές υποδομές που αφορούν την υγεία; Κατά την άποψή μας, όχι. Η Κυβέρνηση πάγωσε ουσιαστικά μια μεταρρύθμιση που είχαμε καταφέρει εμείς να ξεκινήσουμε την προηγούμενη περίοδο, στην πρωτοβάθμια φροντίδα. [[Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή]] Χωρίς να υπάρχει τομεακό πρόγραμμα υγείας στην αρχιτεκτονική του ΕΣΠΑ που εσείς φτιάξατε, χωρίς να υπάρχει θεματικός άξονας που να αφορά την υγεία, καταφέραμε κάτω από τον άξονα που αφορούσε τη φτώχεια να παρουσιάσουμε ένα σοβαρό σχέδιο, να καταστήσουμε επιλέξιμη τη δαπάνη, να προωθήσουμε μια νέα μεταρρύθμιση με επίκεντρο τον οικογενειακό γιατρό, τις ομάδες υγείας, την κοινοτική φροντίδα, την πρόληψη και την προαγωγή υγείας, μια εντελώς νέα κουλτούρα που έλειπε από το σύστημα υγείας. Αυτό το σχέδιο εσείς το έχετε παγώσει εδώ και ενάμιση χρόνο. Δεν έχετε προσθέσει ούτε μία νέα δημόσια δομή από αυτές που ανοίξαμε, τις εκατόν είκοσι επτά τοπικές μονάδες. Υποεκτελείται, λοιπόν, αυτή η παρέμβαση κι αυτό το πρόγραμμα. Δεν ασχοληθήκατε με τη ψυχική υγεία καθόλου. Μόλις πρότινος ορίσατε αρμόδιο Υφυπουργό για την ψυχική υγεία, έναν χρόνο μετά. Άρα όλο το πακέτο των έργων, τα οποία είχαν δρομολογηθεί έχουν επίσης παγώσει. Κακοποιήσατε την ιδέα των κινητών ομάδων υγείας που είχαμε θεσμοθετήσει εμείς και την κάνατε απλώς κινητά συνεργεία δειγματοληψιών, με έναν οδηγό και έναν νοσηλευτή. Και βεβαίως, δεν έχετε ενδιαφερθεί ειδικά για την πολύ ευάλωτη ομάδα των προσφύγων - μεταναστών για την υγειονομική τους φροντίδα, να ανανεώσετε το πρόγραμμα «PHILOS» με το οποίο είχαμε καταφέρει εμείς να αξιοποιήσουμε ευρωπαϊκούς πόρους κ.λπ.. Άρα, λοιπόν, και κλείνω με αυτό, και στο θέμα της διαχείρισης του ΕΣΠΑ, κατά την άποψή μας, υπάρχουν δύο διακριτά πολιτικά σχέδια. Το ένα πολιτικό σχέδιο λέει αξιοποιούμε την κρίση ως ευκαιρία μιας μεγάλης παρέμβασης που θα μειώνει ανισότητες, θα ενισχύει το Δημόσιο Σύστημα Υγείας, το κοινωνικό κράτος, την πραγματική οικονομία, θα στηρίζει τη μικρομεσαία επιχείρηση, τους εργαζόμενους που πλήττονται κ.λπ.. Υπάρχει και το άλλο πολιτικό σχέδιο το οποίο λέει αξιοποιώ πανδημία ως ευκαιρία να συμπιέσω εργασιακά δικαιώματα και να κάνω μια ολιγοπωλιακή αναδιάρθρωση της αγοράς. Αυτή είναι η αλήθεια και πάνω σε αυτό εμείς έχουμε καταθέσει ένα τεκμηριωμένο εναλλακτικό σχέδιο, το οποίο πραγματικά είναι μια διέξοδος από αυτήν την κρίση, με την κοινωνία όρθια. Ευχαριστώ πολύ.
Ευχαριστούμε. Ο κ. Παππάς έχει τον λόγο. Μέχρι τώρα μόνο ο κ. Φίλης ήταν εντός των ορίων.
Ευχαριστώ πάρα πολύ, κύριε Πρόεδρε. Θα έλεγα, κύριε Υπουργέ, ότι είναι άδικο για σας να είστε σήμερα εδώ, διότι θα υποστείτε τη βάσανο της κριτικής και για το Υπουργείο Υποδομών. Θα έλεγα, επίσης, ότι πρέπει να στέλνετε αυτά τα e - mail, που καθοδηγούν ηλεκτρονικά μέσα και τους εξηγούν πώς ακριβώς να κάνουν την κριτική τους απέναντι στον Τσίπρα, και στον Υπουργό Υποδομών για να μην λέει ανακρίβειες και ασυναρτησίες στην τηλεόραση. Ή μάλλον, του τα στέλνετε και λέει ανακρίβειες και ασυναρτησίες. Και μπαίνω κατευθείαν στο θέμα, γιατί δυστυχώς ο χρόνος είναι περιορισμένος. Κανένας σχεδιασμός για τις μεταφορές. Τίποτα. Δεν υπάρχει κανένας προγραμματισμός για τις μεταφορές, καμμία πρόνοια για ανθρώπινους πόρους και εξοπλισμό. Και, άκουσον - άκουσον, από πέρυσι σε φέτος, τα στοιχεία του οργανισμού του ίδιου, δείχνουν διακόσια λιγότερα δρομολόγια την ημέρα και τετρακόσιες βάρδιες λιγότερες την ημέρα, εν μέσω πανδημίας. Προσέξτε να δείτε τι κάνετε. Χθες ήμουν στον ΟΣΥ. Πήγα και στο Ρουφ στη Φιλαδέλφεια. Διακόσια εβδομήντα οχήματα με μικρές επιδιορθώσεις μπορούν να βγουν στον δρόμο. Δεν τα λέμε εμείς. Τα λέει ο Πρόεδρος των μηχανικών, των τεχνικών του ΟΣΥ. Διακόσια εβδομήντα οχήματα! Είναι εγκληματικές οι ευθύνες, προσέξτε! Και αυτά τα οχήματα με επιδιορθώσεις που διαρκούν από τρεις μέρες έως ένα μήνα. Εκτός των άλλων, υπάρχουν και οχήματα τα οποία απλώς περιμένουν στην ουρά. Τι περιμένουν; Περιμένουν οδηγό. Κάντε μια γενναία κίνηση, να άρετε την απόσπαση οδηγού του ΟΣΥ που έχετε στο γραφείο σας. Έχετε οδηγό στο γραφείο σας, ναι.
Δεν ξέρετε; Επειδή έχω εδώ την απόφαση, θα την καταθέσω για τα Πρακτικά. Και να πείτε στον κ. Καραμανλή ότι είναι ανήθικο να έχει τέσσερις οδηγούς του ΟΣΥ στο γραφείο του. Με ακούτε; Έχει τέσσερις οδηγούς του ΟΣΥ στο γραφείο του ο άνθρωπος. Αναρωτιέμαι αν μπορούν να κρατήσουν κοινωνικές αποστάσεις μέσα εκεί. Θα καταθέσω για τα Πρακτικά τα σχετικά. Υπάρχουν, λοιπόν, οδηγοί του ΟΣΥ και στο γραφείο του Υπουργού Μεταφορών και Υποδομών και στο γραφείο το δικό σας, κύριε Γεωργιάδη. Θα ήταν μια πράξη γενναιότητας, όταν πάρετε τον λόγο, να δεσμευτείτε ενώπιον της Εθνικής Αντιπροσωπείας ότι ο οδηγός του ΟΣΥ αύριο το πρωί θα πάει να πάρει ένα τρόλεϊ και θα εξυπηρετήσει. Δεκαπέντε άτομα είναι σε υπουργικά και βουλευτικά γραφεία! Εδώ είναι όλες οι αποφάσεις. Καλείστε να δείξετε στοιχειώδη ευθύνη. Σας ευχαριστώ πάρα πολύ. [[Στο σημείο αυτό ο Βουλευτής κ. Νικόλαος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Πραγματικά, δεν ξέρει κανείς από πού να ξεκινήσει. Πρόκειται για εγκληματική αδιαφορία, η οποία, βεβαίως, είναι μεθοδευμένη. Διότι θέλατε να δείξετε ότι δεν επαρκεί η υποδομή για να δώσει την υπηρεσία για το έργο που απαιτείται για τους ανθρώπους, το ενάμιση εκατομμύριο συμπολιτών μας που χρησιμοποιούν τις αστικές συγκοινωνίες, για να πάτε να κάνετε τη σύμβαση με τα ΚΤΕΛ, την οποία δεν μας έχετε δώσει ακόμα. Την κρατάτε. Την έχουμε ζητήσει δια της κοινοβουλευτικής οδού και δεν υπάρχει πουθενά! Τι πρέπει να κάνετε, λοιπόν; Πρώτον, αμέσως τώρα να ανακαλέσετε τις αποσπάσεις των οδηγών. Δεύτερον, να επισκευάσετε τις μικροβλάβες των εκατόν εβδομήντα λεωφορείων και των εκατό τρόλεϊ που μπορούν να εξυπηρετήσουν. Να προκηρύξετε αμέσως θέσεις οδηγών και μηχανικών. Το έκανε ο κ. Βορίδης όταν ήθελε να πάρει κτηνιάτρους για την γρίπη των χοίρων. Να το κάνετε άμεσα. Διαφανώς, με διαδικασίες ΑΣΕΠ, με διακομματικό έλεγχο. Μην κάνετε κι αυτήν την ανάγκη ευκαιρία για αδιαφανείς προσλήψεις. Μη μου λέτε ότι δεν υπάρχει το θεσμικό πλαίσιο, γιατί υπάρχει η σχετική ΠΝΠ από τα μέσα Σεπτεμβρίου. Επαναπροκηρύξτε τον διαγωνισμό για τα επτακόσια πενήντα λεωφορεία. Ένα λεπτό, αν επιτρέπετε για συνολικά ζητήματα του Ταμείου Ανάκαμψης. Η Κομισιόν σε ανακοίνωσή της, στις 17 Σεπτεμβρίου παροτρύνει τα κράτη μέλη να συνεχίσουν με ώριμα έργα. Εσείς, κάνατε ακριβώς το ανάποδο. Έχετε ακυρώσει τα πάντα με το που έγινε η πολιτική αλλαγή και οι εκλογές τον Ιούλιο του 2019. Κάθεστε και κοιτάτε και υπόσχεστε διάφορα πράγματα τα οποία δεν μπορούν να περάσουν ούτε απ' έξω από τις υπηρεσίες της Κομισιόν. Από πού να αρχίσει και πού να τελειώσει κανένας. Από τον ΒΟΑΚ; Την Ε65; Την Πατρών - Πύργου; Το αεροδρόμιο του Καστελίου; Το μετρό της Θεσσαλονίκης; Μηδέν. Αντί να αντιληφθείτε ότι ο τομέας των υποδομών, επειδή δεν προαπαιτεί τη συνάθροιση πάρα πολλών ανθρώπων που εργάζονται σε αυτόν, θα μπορούσε να είναι μια διέξοδος για να κρατηθεί η οικονομία μας, να διαμορφωθούν θέσεις εργασίας, να εισπράξει το δημόσιο, να έχει αυξημένο απόθεμα υποδομών, αντ' αυτού, έχετε παγώσει τα πάντα. Αυτό νομίζω ότι θα σας κυνηγάει. Δεν έχετε καταθέσει βεβαίως, το σχέδιο. Απαριθμώ τις χώρες οι οποίες το έχουν καταθέσει. Μαθαίνουμε από διαρροές ότι θα το καταθέσετε Φλεβάρη, Μάρτη: Γερμανία, Γαλλία, Ιταλία, Ισπανία, Κροατία, Τσεχία, Πορτογαλία, Ρουμανία, Αυστρία, Σουηδία, Φιλανδία, Πολωνία, Σλοβακία, Βουλγαρία έχουν υποβάλει τις προτάσεις τους για το Ταμείο Ανάκαμψης. Γιατί καθυστερείτε, βέβαια; Διότι και αυτό υποτάσσεται στη λογική της ανοσίας αγέλης στην οικονομία. Το είπε και ο Ανδρέας Ξανθός, κατεβαίνοντας. Έχετε την αντίληψη ότι θα αποκτήσετε όλον τον κόσμο τώρα από τα χρηματοδοτικά εργαλεία. Τον δίνετε βορά, διά του πτωχευτικού, στους πιστωτές του και κρατάτε τα χρήματα για όσους επιβιώσουν μετά. Η ανάκαμψη της οικονομίας δεν μπορεί να γίνει πάνω σε ερείπια. Το γνωρίζετε, αλλά έχετε υποταχθεί και εσείς σε αυτούς που συνέγραψαν ελαφρά την καρδία την έκθεση Πισσαρίδη και χαρακτηρίζει «ζόμπι» τις ελληνικές επιχειρήσεις. Θα πληρώσετε μεγάλο τίμημα. Θα γευτείτε και την αποδοκιμασία και την κατακραυγή του ελληνικού λαού για αυτές τις επιλογές.
Η κ. Θεανώ Φωτίου έχει τον λόγο.
Σας επερωτώ, λοιπόν, κύριοι Υπουργοί, σε θέματα ΕΣΠΑ που αφορούν την πρόνοια και την κοινωνική συνοχή. Από τον Ιούλιο του 2019, εδώ και δεκαέξι μήνες δηλαδή και μέχρι σήμερα, παγώσατε και δεν επεκτείνατε υπάρχοντα προγράμματα ΕΣΠΑ για την κοινωνική συνοχή, όπως είναι τα διακόσια σαράντα πέντε κέντρα κοινότητας που ίδρυσε ο ΣΥΡΙΖΑ και έπρεπε να καλύψουν τους δήμους με πληθυσμό πάνω από δέκα χιλιάδες. Συγκεκριμένα, δεν τα επεκτείνατε σε δεκαεννιά δήμους της Πελοποννήσου, διότι ο τότε περιφερειάρχης δεν ευδόκησε. Τα κέντρα κοινότητας μπορούν, όμως, σήμερα σε συνθήκες πανδημίας να είναι ο ψηφιακός συντονιστικός πυρήνας κάθε δήμου, για δράσεις ενίσχυσης των πολιτών σε κοινωνικά παντοπωλεία, φαρμακεία, συσσίτια κ.λπ.. Σας επερωτώ, κύριοι Υπουργοί, γιατί αφήσατε να χαθούν μέχρι σήμερα, οκτώ μήνες μετά την έναρξη πανδημίας, η μοναδική ευκαιρία που σας δόθηκε, να μην τηρούνται οι πάγιες προϋποθέσεις και αιρεσιμότητες του ΕΣΠΑ και κυρίως, για εκείνες τις ομάδες που πλήττονται από την κρίση - ηλικιωμένοι, παιδιά, γυναίκες, ανάπηροι και άποροι - δεν κάνατε τίποτα, γιατί έτσι κι αλλιώς δεν ενδιαφέρεστε. Σας δόθηκε η ευκαιρία να επεκτείνετε υφιστάμενα προγράμματα και να δρομολογήσετε νέα. Δεν κάνατε τίποτε από αυτά. Αντίθετα, παγώσατε τα δρομολογημένα προγράμματα και δεν ενισχύσατε υφιστάμενα, όπως θα αποδείξω. Πρώτον, για τους ηλικιωμένους, παγώσατε εκατόν πενήντα κέντρα ολοκληρωμένης φροντίδας ηλικιωμένων, ΟΦΗΛΙ, που είχε σχεδιαστεί από τον ΣΥΡΙΖΑ. Αφορούν δύο εκατομμύρια περίπου ηλικιωμένους. Είχαν εγκριθεί από το Ευρωπαϊκό Κοινωνικό Ταμείο. Είχαν ενταχθεί στα ΠΕΠ, με κόστος 25 εκατομμύρια. Τα εκατόν πενήντα κέντρα ΟΦΗΛΙ λειτουργούν εντός των Κέντρων Κοινότητας με κοινωνικούς λειτουργούς και ψυχολόγους και συντονίζουν τις δομές που ασχολούνται με τους ηλικιωμένους, την τρίτη ηλικία, δηλαδή ΚΑΠΗ, ΚΗΦΗ και «Βοήθεια στο Σπίτι» για δημιουργική απασχόληση, φάρμακα, παρακολούθηση, καθαρισμό, ψώνια, διάθεση φαγητού κ.λπ.. Αν δεν τα είχατε παγώσει δεκαέξι μήνες τώρα, μπορούσατε με τις νέες οδηγίες να τα έχετε κάνει για όλους τους δήμους. Καταλαβαίνετε την ωφέλεια. Επίσης, μπορούσατε να έχετε ενισχύσει τα κέντρα ημερήσιας φροντίδας ηλικιωμένων ΚΗΦΗ με προσωπικό καθώς να τα έχετε πολλαπλασιάσει σε δήμους που, ενώ είχαν τις υποδομές, δεν είχαν ενταχθεί στο ΕΣΠΑ. Για την αναπηρία παγώσατε δεκαέξι μήνες τώρα τις εγκεκριμένες από το ΣΥΡΙΖΑ και ενταγμένες στα ΠΕΠ εκατόν εξήντα Στέγες Υποστηριζόμενης Διαβίωσης για άτομα με αναπηρία και χρονίως πάσχοντες. Συνολικά, δηλαδή, προϋπολογισμού 51 εκατομμυρίων για δυο χιλιάδες τριακόσια άτομα. Με αυτήν τη δράση ιδρύονται μικρά σπίτια για τα άτομα με αναπηρία, διασφαλίζεται το μέλλον τους και τελειώνει η αγωνία των γονιών τους, χωρίς να μπαίνουν στα ιδρύματα. Τρίτον, για το παιδί και τη μητέρα αφήσατε στα χαρτιά δεκαέξι μήνες τώρα εκατό Κέντρα Στήριξης Οικογένειας, κόστους 21 εκατομμυρίων που αφορούν όλες τις οικογένειες, ενταγμένα στα ΠΕΠ. Τα Κέντρα Στήριξης Οικογένειας αφορούν προβλήματα ενδοοικογενειακά και θα στελεχωθούν με κοινωνικούς λειτουργούς, ψυχολόγους κ.λπ.. Σήμερα λόγω πανδημίας με αυξανόμενη την ενδοοικογενειακή και έμφυλη βία καταλαβαίνετε ότι αυτό θα ήταν καταφύγιο για κάθε οικογένεια. Δεν τα υλοποιήσατε, ενώ μπορούσατε όχι μόνο να τα έχετε εν λειτουργία, αλλά να τα πολλαπλασιάσετε. Και βέβαια, να αυξήσετε τη χρηματοδότηση των ΚΔΑΠ και ΚΔΑΠ ΜΕΑ εν μέσω πανδημίας, αφήνοντας εξήντα πέντε χιλιάδες παιδιά εκτός. Όσο για την ακραία φτώχεια δεν κάνατε απολύτως τίποτα και αφήσατε λιμνάζοντες πόρους στις περιφέρειες για τους Ρομά. Αλίμονο. Αυτούς πια τους αφήσατε χωρίς υγειονομική ενίσχυση και θωράκιση σε άθλιους καταυλισμούς και συγχρόνως, ούτε λέξη για μετεγκατάστασή τους σε οικισμούς με ανθρώπινες συνθήκες που είχε σχεδιάσει ο ΣΥΡΙΖΑ. Σας επερωτώ, όμως κύριοι Υπουργοί και για τα νέα προγράμματα ΕΣΠΑ που εδώ και οκτώ μήνες δεν υποβάλατε με το νέο καθεστώς, ενώ μπορούσατε. Και γι' αυτό σας προτείνουμε εμείς τρία προγράμματα. Πρώτον, για τον ανάπηρο και χρονίως πάσχοντα να χρηματοδοτηθεί από το ΕΣΠΑ η ηλεκτρονική κάρτα αναπηρίας, που θα λειτουργήσει ως ηλεκτρονικό πάσο, συνδεδεμένη με τον ηλεκτρονικό φάκελο του αναπήρου, που εμείς κάναμε. Με αυτήν ο ανάπηρος θα παίρνει ψηφιακά όσα δικαιούται: παροχές υγείας και πρόνοιας. Δεύτερον, διασφαλίζει τη δωρεάν πρόσβαση στα μέσα μεταφοράς και σε υπηρεσίες δημόσιες, ιδιωτικές, όπως τράπεζες κ.λπ.. Τρίτον, θα εξασφαλίζει υπηρεσίες στήριξης, μέσω του φροντιστή ανάπηρου και συγχρόνως, τη συμμετοχή του σε εργαστήρια, στον αθλητισμό, στο διαδίκτυο. Ενισχύεται έτσι, η αυτονομία και η προσβασιμότητα του ανάπηρου. Δεύτερο πρόγραμμα για το παιδί και τη μητέρα. Να χρηματοδοτηθεί από το ΕΣΠΑ σε δομές και vouchers η καθολική φροντίδα για το παιδί και τη μητέρα, από την περίοδο της κύησης μέχρι της ενηλικίωσης, με παροχές ανάλογες με τις ανάγκες κάθε ηλικιακής φάσης. Δηλαδή, για παιδιά μηδέν έως τεσσάρων χρονών, vouchers για όλους τους βρεφονηπιακούς και αν δεν υπάρχουν αρκετές θέσεις, να τα παίρνει άτομο πιστοποιημένο που θα φροντίζει το παιδί. Για παιδιά τεσσάρων έως δώδεκα χρονών vouchers για ΚΔΑΠ και ΚΔΑΠ ΜΕΑ και δομές δημιουργικής απασχόλησης. Για παιδιά έξι έως δώδεκα χρονών vouchers για δομές πολιτισμού και αθλητισμού. Τέλος, για τη φτώχεια που κάθε μέρα αυξάνει, χρήση προπληρωμένης κάρτας για όλα όσα παρέχει σήμερα το ΤΕΒΑ, το οποίο πάει πολύ αργά και δεν απορροφάται, για να προμηθεύονται τα τρόφιμα από την αγορά, χωρίς τις καθυστερήσεις του ΤΕΒΑ. Είναι κάτι σαν και αυτό που κάναμε εμείς για την αντιμετώπιση της ανθρωπιστικής κρίσης. Σας ευχαριστώ.
Τον λόγο έχει ο κ. Μαμουλάκης για τρία λεπτά. Εφόσον επιθυμείτε και τον χρόνο της δευτερολογίας σας, θα έχετε άλλα δύο λεπτά.
Ευχαριστώ, κύριε Πρόεδρε. Κύριε Υπουργέ, δεν είναι το φορτίο που σε συνθλίβει, αλλά είναι ο τρόπος που το κουβαλάς. Και σίγουρα, δεν αποφορτίζεται μέσω διαρροών και πληροφοριών δημοσιογραφικού κόσμου σε άμεση σχέση με το Μαξίμου. Είναι ένας σχολιασμός που είναι και της επικαιρότητας, αλλά νομίζω ότι συνδέεται και άρρηκτα με αυτό που θα παραθέσω περαιτέρω στο μειωμένο χρόνο που μου δίνει ο κανονισμός. Ο κανονισμός του Ευρωπαϊκού Κοινοβουλίου και του Συμβουλίου, ο υπ' αριθμόν 558 του 2020, εισήγαγε ειδικά μέτρα για την παροχή έκτακτης ευελιξίας και τη χρήση ευρωπαϊκών διαρθρωτικών επενδυτικών ταμείων για την αντιμετώπιση της πανδημικής κρίσης του COVID. Οποιαδήποτε δαπάνη υλοποιηθεί και δηλωθεί μέσα στο 2020 καθίσταται δημοσιονομικά ουδέτερη και επιστρέφεται ακέραιη στα ταμεία της χώρας από την Ευρωπαϊκή Ένωση. Η ευκαιρία, λοιπόν, για υλοποίηση ενός ολοκληρωμένου δημοσιονομικού πακέτου στήριξης της οικονομίας είναι μεγάλη και δεν θα πρέπει να μείνει αναξιοποίητη. Δυστυχώς, όμως, εδώ, σ' αυτό το σημείο να πούμε ότι συζητώντας με τους ίδιους τους stakeholders της αγοράς, αυτό που παρατηρούμε είναι ότι τα μέτρα που έχουν ληφθεί μέχρι στιγμής από την Κυβέρνησή σας κάθε άλλο παρά πλήρη, ολιστικά και καθολικά είναι και μάλιστα, στις επιχειρήσεις που πλήττονται στο μέγιστο δυνατό βαθμό όλο αυτό το διάστημα των επτά μηνών, στις μικρές, πολύ μικρές και μικρομεσαίες επιχειρήσεις. Άλλωστε, οι φορείς με τους οποίους έχουν μια συνεχόμενη αλληλεπίδραση και όσμωση, αυτό καταδεικνύουν και συνεχώς το επισημαίνουν. Σε αυτό το σημείο να πούμε και το εξής. Έπρεπε να έρθουν και οι περιφέρειες να ενστερνιστούν, να εναρμονιστούν με το πρόγραμμα του ΣΥΡΙΖΑ, που εγκαίρως έχουμε παραθέσει και με το πρόγραμμα «Μένουμε Όρθιοι Ι» και «Μένουμε Όρθιοι ΙΙ», να το αφομοιώσουν, να το προτείνουν στην ίδια την Κομισιόν και φυσικά, η Ευρωπαϊκή Επιτροπή να το δεχθεί. Δηλαδή, ουσιαστικά, προκρίθηκαν οι λύσεις αυτές της λύσης της Κυβέρνησης. Και πραγματικά, είναι απορίας άξιον ότι η Κυβέρνηση επιλέγει να αφήνει τον χρόνο να περνάει και δεν αξιοποιεί αυτήν τη μεγάλη δυνατότητα σε εθνικό επίπεδο, μια δυνατότητα που βρίσκει ευήκοα ώτα και πραγματικά ανταποκρίνεται - εννοώ την προσπάθεια των περιφερειών - μέσω αυτής της κίνησης, που ήταν απλή, πρακτική και κυρίως, αποτελεσματική για τις μικρές και μικρομεσαίες επιχειρήσεις. Γιατί - το τονίζω για άλλη μια φορά - όλα τα εγγυοδοτικά μέσα και εργαλεία τα οποία κατατέθηκαν το προηγούμενο διάστημα στη δημόσια σφαίρα από την πλευρά σας δεν άγγιξαν αυτήν την κρίσιμη ομάδα των μικρομεσαίων επιχειρήσεων, που, όπως πολύ καλά γνωρίζετε, είναι οκτακόσιες επτά χιλιάδες στη χώρα, με μέσο όρο 1,72 εργαζομένους ανά επιχείρηση και άρα, πραγματικά, είναι η ραχοκοκαλιά της ελληνικής κοινωνίας. Και βέβαια, σε όλα αυτά έρχεται επιπρόσθετα ο Πτωχευτικός Κώδικας. Η πρόθεση για τη μη αξιοποίηση σε όλο του το φάσμα των δυνατοτήτων που έχει στα χέρια της η Κυβέρνηση είναι μάλλον η ίδια. Ένα και μόνο πράγμα συμβαίνει: η επιτάχυνση ρευστοποίησης της περιουσίας των μικρομεσαίων επιχειρήσεων σε όφελος μεγαλύτερων επιχειρηματικών σχημάτων. Άρα, λοιπόν, εδώ μέσα σε όλο αυτό το μομέντουμ που επικρατεί, η βούλησή σας κατεδείχθη με τον πιο απερίφραστο τρόπο με τον Πτωχευτικό Κώδικα, που ήταν ουσιαστικά και η ταφόπλακα όλων αυτών των μικρομεσαίων επιχειρήσεων και κάθε άλλο παρά προσπάθεια ενίσχυσης αυτών με εργαλεία πραγματικά ορθολογικά. Στη δευτερολογία μου θα σας αναφέρω καλές πρακτικές που υπάρχουν στην Ευρώπη και με συγκεκριμένα παραδείγματα, απλά, μετρήσιμα και αποδεκτά. Και φυσικά, υπάρχει διαφοροποίηση με τη δική σας πολιτική, που νομίζω ότι η ιδεοληψία της όσον αφορά την ενίσχυση συγκεκριμένων μεγάλων στρωμάτων, οικονομικών και όχι μόνο, είναι ξεκάθαρη. Ευχαριστώ.
Τον λόγο έχει ο κ. Σαρακιώτης.
Ευχαριστώ, κύριε Πρόεδρε. Η συζήτηση σήμερα αφορά τη μη αξιοποίηση διαθέσιμων πόρων από το ΕΣΠΑ για την αντιμετώπιση της πανδημίας. Η υγειονομική κρίση έχει αναμφίβολα οικονομικές και κοινωνικές συνέπειες. Οπότε οφείλουμε να λάβουμε υπ' όψιν μας τις οδηγίες των διεθνών οργανισμών για την καταπολέμησή της. Ο ΟΟΣΑ στην έκθεσή του στις 4 Μαΐου τονίζει: «Η διενέργεια τεστ κορωνοϊού είναι τρόπος, για να αρθούν τα περιοριστικά μέτρα», ενώ ο Παγκόσμιος Οργανισμός Υγείας ήδη από τον Μάρτιο επισημαίνει: «Εκπέμπουμε ένα απλό μήνυμα προς τα κράτη: «τεστ, τεστ, τεστ»». Και επειδή ισχυρίζεστε ότι βρισκόμαστε στις υψηλότερες θέσεις σε ό,τι αφορά τη διαχείριση της πανδημίας συγκριτικά με άλλες χώρες, ας δούμε τι συμβαίνει στην πραγματικότητα σε αυτόν τον τόσο κρίσιμο τομέα. Σύμφωνα με τα επίσημα στοιχεία, στην αρχή της πανδημίας, στις 30 Απριλίου του τρέχοντος έτους, το Βέλγιο διενήργησε 1,67 τεστ ανά χίλιους κατοίκους, η Πορτογαλία 1,33 και η χώρα μας μόλις 0,22. Πρόσφατα, στις 25 Σεπτεμβρίου το Βέλγιο διενήργησε 3,1 τεστ ανά χίλιους κατοίκους, η Πορτογαλία 1,91 και η χώρα μας μόλις 1,02. Και για να έρθουμε και στο σήμερα, στις 26 Οκτωβρίου το Βέλγιο έκανε 5,6 τεστ ανά χίλιους κατοίκους, η Πορτογαλία 2,77 και η χώρα μας μόλις 1,7. Ποιοι είναι, όμως, εκείνοι οι φορείς οι οποίοι θα μπορούσαν να σηκώσουν το βάρος της διενέργειας μεγάλου αριθμού ελέγχων, περιορίζοντας έτσι την έξαρση της πανδημίας, εάν όμως υπήρχε η πολιτική βούληση και η αντίστοιχη χρηματοδότηση; Βεβαίως, τα ερευνητικά μας κέντρα, αυτά τα κέντρα τα οποία ευχαριστούσε ο κ. Μητσοτάκης την άνοιξη, τους έδινε συγχαρητήρια. Μετά, βεβαίως, τα ξέχασε και τα εγκατέλειψε. Και όπως γνωρίζετε, κύριε Υπουργέ, μιας και ανήκει στην αρμοδιότητα σας, η ελληνική ερευνητική κοινότητα έχει αποδείξει τους τελευταίους μήνες τις δυνατότητές της και εσείς επιμένετε να τους υποαξιοποιείτε και να τους υποχρηματοδοτείτε. Και δεν το λέω εγώ. Σας το λένε με σειρά επιστολών προς Υπουργούς, προς το Μαξίμου αλλά και με δημόσιες τοποθετήσεις οι επικεφαλής των κορυφαίων ερευνητικών ιδρυμάτων της χώρας μας. Ο καθηγητής του ΕΚΠΑ και ένας από τους συντονιστές της δράσης, ο κ. Γοργούλης διερωτάται δημοσίως: «Περισσεύουμε; Δεν χρειάζεται η χώρα τις υπηρεσίες μας;». Η κ. Στυλιανοπούλου, Πρόεδρος του Ινστιτούτου Παστέρ, έχει αποκαλύψει ότι διενεργούσαν ελέγχους χρησιμοποιώντας τα αποθεματικά τους, καθώς η Κυβέρνησή σας κώφευε και αδιαφορούσε για την υπογραφή συμβάσεων. Είναι ξεκάθαρο πλέον ότι σκοπίμως δεν αξιοποιείτε κανένα χρηματοδοτικό εργαλείο για τη στήριξη των επιστημόνων οι οποίοι είναι το κλειδί για την αντιμετώπιση της πανδημίας. Αντί της στήριξης του ερευνητικού δυναμικού της χώρας, το οποίο έχει αποδεδειγμένα δυνατότητες για τη διενέργεια χιλιάδων διαγνωστικών ελέγχων ημερησίως με αξιοπιστία, επιστημονική επάρκεια, αλλά και την ελάχιστη οικονομική επιβάρυνση του δημοσίου, αντιλαμβάνεστε ακόμη και τον πυρήνα της υγειονομικής κρίσης ως ευκαιρία για την εξυπηρέτηση ισχυρών οικονομικών συμφερόντων. Και σας ρωτώ, κύριε Υπουργέ: Μπορεί να υπάρξει σχέδιο αντιμετώπισης της πανδημίας χωρίς την οικονομική ενίσχυση και την επιστράτευση σε επιτελικό ρόλο σύσσωμης της ελληνικής ερευνητικής κοινότητας;
Ευχαριστούμε. Όπως καταλαβαίνετε, όλοι οι συνάδελφοι από τον ΣΥΡΙΖΑ έχουν και δευτερολογίες. Άρα πάμε τώρα να συνεχίσουμε με τον κ. Τσακίρη, Υφυπουργό Ανάπτυξης, αμέσως μετά με τον Υπουργό Ανάπτυξης. Θα συνεχίσουν οι Κοινοβουλευτικοί Εκπρόσωποι, θα πάμε μετά στις δευτερολογίες και στο τέλος, στη δευτερολογία Κοινοβουλευτικού Εκπροσώπου και Υπουργού, εφόσον υπάρξει, από τον ΣΥΡΙΖΑ και τη Νέα Δημοκρατία και θα ολοκληρωθεί η διαδικασία. Ελάτε, κύριε Τσακίρη, έχετε τον λόγο για δέκα λεπτά.
Αξιότιμοι κύριοι Βουλευτές, πριν ξεκινήσω την ομιλία μου, θα ήθελα να κάνω δυο παρατηρήσεις. Κατ' αρχάς, θα αναφερθώ σε κάποια που είπε ο κ. Φίλης και ο κ. Παππάς σε ό,τι αφορά τα έργα υποδομής. Και θέλω να φέρω ένα παράδειγμα, ένα έργο υποδομής, μέσα από αυτά που ανέφερε, το οποίο ωρίμασε και έφυγε από τις υπηρεσίες του ΕΣΠΑ - αν δεν απατώμαι, τον Σεπτέμβριο του 2019- και ακόμη αυτό το έργο δεν έχει συμβασιοποιηθεί. Και ο λόγος είναι πάρα πολύ απλός. Γιατί υπάρχει ν.4412/2016, ο οποίος πραγματικά αποτελεί τροχοπέδη σε οποιοδήποτε έργο υποδομής ή προμήθεια του ελληνικού δημοσίου μπορεί να γίνει. H δεύτερη παρατήρηση αφορά τη μη επιστρεπτέα ενίσχυση των περιφερειών. Για τις περιφέρειες δεν μιλάνε με την Κομισιόν και ούτε παίρνουν έγκριση από την Κομισιόν. Τα περιφερειακά προγράμματα είναι ΕΣΠΑ και εποπτεύονται από το Υπουργείο Ανάπτυξης. Η έγκριση αυτών των δράσεων ζητήθηκε από το Υπουργείο Ανάπτυξης προς την Κομισιόν και δόθηκε. Όλες αυτές οι δράσεις εντάσσονται σε ένα μεγαλύτερο πλάνο αντιμετώπισης των οικονομικών συνεπειών της πανδημίας και είναι ένα κομμάτι του. Ο δικαιούχος, που ίσως να είναι ένα εστιατόριο στη Χαλκιδική, είναι ο ίδιος και από τη μη επιστρεπτέα προκαταβολή του Υπουργείου Οικονομικών που χρηματοδοτείται από το ΕΣΠΑ και από τη μη επιστρεπτέα ενίσχυση που χρηματοδοτείται από την περιφέρεια. Άρα δεν κάνει ο καθένας μόνος του ό,τι θέλει. Συντονισμένα τόσο οι περιφέρειες όσο και το Υπουργείο Ανάπτυξης αντιμετωπίζουν τις οικονομικές συνέπειες. Τώρα, με την έναρξη της πανδημίας η Κυβέρνηση ανακοίνωσε άμεσα μέτρα στο πλαίσιο της κοινής ευρωπαϊκής στρατηγικής, με στόχο την προστασία της δημόσιας υγείας, την ενίσχυση του παραγωγικού ιστού της οικονομίας και την ανάσχεση της ύφεσης κυρίως, μέσω της στήριξης των εργαζομένων και της ρευστότητας των επιχειρήσεων. Το Υπουργείο Ανάπτυξης και Επενδύσεων, αξιοποιώντας έγκαιρα και αποτελεσματικά τις δυνατότητες του προσωρινού Ευρωπαϊκού Πλαισίου Κρατικών Ενισχύσεων - και η Κομισιόν πολλές φορές έχει επισημάνει ότι η Ελλάδα ήταν από τις πρώτες χώρες η οποία αιτήθηκε διάφορες δράσεις και προγράμματα - προχώρησε στον σχεδιασμό εξειδικευμένων παρεμβάσεων για την αντιμετώπιση των επιπτώσεων της πανδημίας. Οι σχετικές δράσεις που προκηρύχθηκαν υλοποιούνται με σημαντική συνεισφορά πόρων από το Επιχειρησιακό Πρόγραμμα «Ανταγωνιστικότητα και Επιχειρηματικότητα», το ΕΠΑνΕΚ, το Επιχειρησιακό Πρόγραμμα «Ανάπτυξη Ανθρωπίνου Δυναμικού, Εκπαίδευση και Διά Βίου Μάθηση», όπως και από το Επιχειρησιακό Πρόγραμμα «Μεταρρύθμιση Δημοσίου Τομέα 2014-2020», ενισχύοντας έτσι την πραγματική οικονομία και τη ρευστότητα των επιχειρήσεων. Η συνολική προστιθέμενη αξία των μέτρων που έχει ανακοινώσει μέχρι σήμερα η Κυβέρνηση, συνυπολογίζοντας τη μόχλευση ιδιωτικών πόρων, προσεγγίζει το 14% του ΑΕΠ. Το ποσοστό αυτό, το οποίο πλησιάζει τον μέσο όρο των κρατών - μελών, είναι ιδιαίτερα σημαντικό, δεδομένων των δημοσιονομικών περιορισμών και των μεγεθών της ελληνικής οικονομίας. Ένα σημαντικό μέρος της δημόσιας συνδρομής στα μέτρα αντιμετώπισης των οικονομικών και κοινωνικών επιπτώσεων της πανδημίας προήλθε από τα συγχρηματοδοτούμενα προγράμματα του ΕΣΠΑ. Και θα αναφέρω αναλυτικότερα παρακάτω. Σε ό,τι αφορά, λοιπόν, την αξιοποίηση του ΕΣΠΑ, το Υπουργείο Ανάπτυξης και Επενδύσεων προχώρησε άμεσα, όπως προέβλεπε και το προσωρινό πλαίσιο κρατικών ενισχύσεων, στην αναθεώρηση των επιχειρησιακών προγραμμάτων του ΕΣΠΑ, προχωρώντας σε ανακατανομή των διαθέσιμων πόρων. Από τις αναπροσαρμογές αυτές αξιοποιήθηκαν πόροι της τάξεως του 1,5 δισεκατομμυρίου ευρώ - και είναι πολύ σημαντικό, το σημειώνω - , χωρίς να διαταραχθεί ο υπάρχων προγραμματισμός των επιχειρησιακών προγραμμάτων, εξασφαλίζοντας έτσι αφ' ενός τη βέλτιστη αξιοποίηση των πόρων και αφ' ετέρου την απρόσκοπτη συνέχιση των δρομολογημένων δράσεων και έργων του ΕΣΠΑ χωρίς καμμία απένταξη, συμπεριλαμβανομένων και δράσεων της προηγούμενης ηγεσίας του Υπουργείου Ανάπτυξης και Επενδύσεων. Επιπλέον, δόθηκε η δυνατότητα στα τομεακά και περιφερειακά προγράμματα να υπερδεσμεύσουν τους διαθέσιμους πόρους των προγραμμάτων και να εντάξουν πρόσθετες δράσεις για την περαιτέρω ενίσχυση των περιφερειών, όπως ακριβώς ανέφερε και η επιστολή που εστάλη και ανέφερε ο κ. Χαρίτσης του πρώην Γενικού Γραμματέα Δημοσίων Επενδύσεων και ΕΣΠΑ κ. Κορκολή προς εμάς: Προχωρήσαμε σε υπερδέσμευση. Ο συνολικός προϋπολογισμός των ενταγμένων έργων στα επιχειρησιακά προγράμματα του ΕΣΠΑ, όπως ίσχυε κατά την περίοδο της πρώτης φάσης της πανδημίας, ανερχόταν σε 20,8 δισεκατομμύρια ευρώ. Ωστόσο ο συνολικός προϋπολογισμός των ενταγμένων έργων σε όρους συνολικής δημόσιας δαπάνης, που είναι και ο προϋπολογισμός τον οποίο καλείται να χρηματοδοτήσει το Πρόγραμμα Δημοσίων Επενδύσεων, συμπεριλαμβανομένων και των μη επιλέξιμων δαπανών κάθε έργου, ανέρχεται σε 25 δισεκατομμύρια ευρώ περίπου. Σημειώνω ακόμη ότι ο συνολικός προϋπολογισμός των ενταγμένων έργων στο ΕΣΠΑ σήμερα, δηλαδή τέλος Οκτωβρίου του 2020, είναι 26,2 δισεκατομμύρια ευρώ, υπερκαλύπτοντας τους διαθέσιμους πόρους σε ποσοστό 122%. Αυτή είναι και η υπερδέσμευση. Οι συμβάσεις των ενταγμένων έργων ανέρχονται σε 18,1 δισεκατομμύρια ευρώ, ενώ οι δαπάνες έως σήμερα σε 9,7 δισεκατομμύρια ευρώ. Εδώ αξίζει να σημειωθεί πως οι δαπάνες που πραγματοποιήθηκαν και δηλώθηκαν από τη χώρα μας προς την Ευρωπαϊκή Επιτροπή από τον Ιούλιο του 2019 έως σήμερα ισοδυναμούν με τις συνολικές δαπάνες που πραγματοποιήθηκαν τα προηγούμενα πεντέμισι χρόνια από την έναρξη του ΕΣΠΑ έως τον Ιούνιο 2019. Στην ίδια κατεύθυνση - και είναι σημαντικό να το πούμε κι αυτό, γιατί υπάρχει η φιλολογία της υποεκτέλεσης του Προγράμματος Δημοσίων Επενδύσεων - , η εκτέλεση του Προγράμματος Δημοσίων Επενδύσεων του έτους 2002, τόσο στο συγχρηματοδοτούμενο όσο και στο εθνικό του σκέλος, ενεργοποιήθηκε πλήρως προς την κατεύθυνση ενίσχυσης των πρόσφατων αναγκών λόγω της πανδημίας και υπερκάλυψε τα εγκεκριμένα ετήσια όρια. Και για να σας πω και κάποια νούμερα, οι πληρωμές του συγχρηματοδοτούμενου Προγράμματος Δημοσίων Επενδύσεων στις 30-9-2020 είναι στο 93,6%, ενώ του εθνικού ΠΔΕ στο 99,92%. Μάλιστα, προκειμένου να ανταποκριθούμε στις αυξημένες ανάγκες χρηματοδότησης και τους αυξημένους ρυθμούς εκτέλεσης του Προγράμματος Δημοσίων Επενδύσεων, στην ψήφιση του προϋπολογισμού του 2020 το Πρόγραμμα Δημοσίων Επενδύσεων αυξήθηκε κατά 1 δισεκατομμύριο 250 ευρώ και ενώ έχει δρομολογηθεί και περαιτέρω αύξηση κατά 1,5 δισεκατομμύριο ευρώ. Επίσης, είναι σημαντικό να αναφέρουμε ότι πρόσθετοι πόροι 2 δισεκατομμυρίων ευρώ αναμένονται από την Ευρωπαϊκή Επιτροπή το επόμενο διάστημα μέσω του προγράμματος «REACT», αφού οριστικοποιηθεί ο κανονισμός του. Αυτοί οι πόροι θα κατευθυνθούν αντίστοιχα για μέτρα ενίσχυσης της οικονομίας. Πιο αναλυτικά και με στόχο την άμεση και αποτελεσματική αντιμετώπιση της υγειονομικής κρίσης, το Υπουργείο Ανάπτυξης και Επενδύσεων σχεδίασε μια ολοκληρωμένη δέσμη δράσεων που αντιμετωπίζει στοχευμένα το σύνολο των κλάδων και τομέων πολιτικής που έχουν πληγεί από την πανδημία. Οι δράσεις του ΕΣΠΑ για την καταπολέμηση των συνεπειών της πανδημίας και την ενίσχυση της οικονομίας και της κοινωνίας μπορούν εν περιλήψει να αναφερθούν ως εξής: Οι βασικές δράσεις είναι ύψους 6,5 δισεκατομμυρίων ευρώ, τα οποία περιλαμβάνουν: Πακέτο δράσεων κρατικών ενισχύσεων συνολικού ύψους 4,6 δισεκατομμυρίων ευρώ, το οποίο αφορά την παροχή εγγυήσεων, την επιδότηση του επιτοκίου ενήμερων δανείων, όπως και την επιστρεπτέα προκαταβολή. Δράσεις οικονομικής ενίσχυσης αυτοαπασχολουμένων και μικρών επιχειρήσεων μέχρι είκοσι εργαζομένους, συνολικού ύψους 420 εκατομμυρίων ευρώ. Προσλήψεις γιατρών και νοσηλευτών και προμήθειες αναγκαίου υγειονομικού εξοπλισμού σε συνεργασία με το Υπουργείο Υγείας, προϋπολογισμού 750 εκατομμυρίων ευρώ. Στήριξη του τομέα παιδείας μέσω προσλήψεων αναπληρωτών εκπαιδευτικών και προμηθειών εκπαιδευτικού και υγειονομικού εξοπλισμού, προϋπολογισμού 500 εκατομμυρίων ευρώ. Αναλυτικότερα, τα μέτρα, σε ό,τι αφορά τις επιχειρήσεις και τους εργαζόμενους, είναι η επιστρεπτέα προκαταβολή που μέχρι σήμερα μέσω του μέτρου αυτού έχουν εισρεύσει στην πραγματική οικονομία 3,1 δισεκατομμύρια ευρώ, εκ των οποίων τα 900 είναι από πόρους ΕΣΠΑ σε διακόσιες τριάντα τέσσερις χιλιάδες επιχειρήσεις. Έχει προβλεφθεί ότι το συνολικό διαθέσιμο κονδύλια για τον τρίτο και τον τέταρτο κύκλο θα ανέλθουν σε άλλα 2,1 δισεκατομμύρια ευρώ. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Υφυπουργού]] Κύριε Πρόεδρε, αν μπορώ, να έχω δύο λεπτά. Δεν θα δευτερολογήσω.
Παρακαλώ.
Το δεύτερο μέτρο αφορά στην επιδότηση τόκων υφιστάμενων δανείων πληγέντων μικρομεσαίων επιχειρήσεων, όπου επιδοτήθηκε για τέσσερις μήνες κατά 100% το επιτόκιο όλων των ενήμερων δανείων των μικρομεσαίων επιχειρήσεων. Εδώ ανοίγω μια παρένθεση να πω ότι όλα αυτά τα μέτρα, έτσι όπως προέβλεπε το προσωρινό πλαίσιο κρατικών ενισχύσεων, ξεκίνησαν αναδρομικά από τον Φεβρουάριο. Παρ' ότι κάποια από τα επιτόκια πληρώθηκαν τον Μάιο, ξεκίνησαν να μετράνε από τον Φεβρουάριο. Ταμείο Εγγυοδοσίας Επιχειρήσεων: Ο προϋπολογισμός του ταμείου αφορά σε εγγυήσεις νέων δανείων κεφαλαίων κίνησης και ανέρχεται προς το παρόν σε 1,78 δισεκατομμύριο ευρώ, το οποίο θα μοχλεύσει γύρω στα 7 δισεκατομμύρια ευρώ σε δάνεια προς μικρομεσαίες επιχειρήσεις. Προς το παρόν, έως σήμερα οι εκταμιεύσεις του πρώτου κύκλου ανέρχονται σε 3,1 δισεκατομμύρια ευρώ και αντιστοιχούν σε πέντε χιλιάδες πεντακόσιες επιχειρήσεις. Άρα δεν είναι οι πέντε μεγάλες επιχειρήσεις, είναι πέντε χιλιάδες πεντακόσιες επιχειρήσεις με ένα μέσο δάνειο περίπου 130.000 ευρώ. Δανειοδότηση κεφαλαίων κίνησης με επιδότηση επιτοκίου μέσω ΤΕΠΙΧ: Το πρόγραμμα αυτό αφορά στη χορήγηση δανείων κεφαλαίου κίνησης έως πέντε έτη με επιδότηση επιτοκίου για τα πρώτα δύο έτη έως 500.000 ευρώ. Ο προϋπολογισμός του μέτρου σήμερα είναι στα 832 ευρώ εκ των οποίων τα 1,3 δισεκατομμύρια ευρώ του συνολικού προϋπολογισμού του ΤΕΠΙΧ χρηματοδοτείται από πόρους του ΕΣΠΑ. Συνολικά - γιατί πάντα όταν κάνουμε χρηματοδοτικά προϊόντα, έχουμε και μόχλευση ιδιωτικών πόρων, δηλαδή τραπεζικών πόρων - τα συνεπενδυμένα κεφάλαια θα κυμανθούν γύρω στα 2,6 δισεκατομμύρια ευρώ και οι έως τώρα επιχειρήσεις που έχουν επωφεληθεί είναι άλλες δεκατρείς χιλιάδες ογδόντα έξι επιχειρήσεις. Πηγαίνοντας παρακάτω, αποζημίωση ειδικού σκοπού σε αυτοαπασχολούμενους, ύψους 420 εκατομμύρια ευρώ και ωφελήθηκαν πεντακόσιοι είκοσι πέντε λήπτες. Επιπρόσθετα και συμπληρωματικά με τις παραπάνω οριζόντιες δράσεις και σε στενή συνεργασία με τις περιφέρειες, πραγματοποιήθηκε υποβολή και έγκριση του νέου καθεστώτος κρατικής ενίσχυσης που ανέφερα στην αρχή της ομιλίας μου, στο πλαίσιο του προσωρινού πλαισίου κρατικών ενισχύσεων της Ευρωπαϊκής Επιτροπής, συνολικού ύψους 1,5 δισεκατομμυρίου ευρώ προκειμένου να ενισχυθούν πολύ μικρές και μικρές επιχειρήσεις με άμεσες επιχορηγήσεις για κεφάλαια κίνησης. Έχω κι άλλα να αναφέρω, αλλά θα κλείσω. Τελειώνοντας, θέλω να επιβεβαιώσω για άλλη μια φορά ότι όλοι οι διαθέσιμοι πόροι, τόσο του ΕΣΠΑ όσο και του Προγράμματος Δημοσίων Επενδύσεων, αξιοποιούνται στο έπακρο ακόμα και με υπερδέσμευση, έτσι ώστε όχι μόνο να αντιμετωπίζονται οι ανάγκες της μέρας ή της εβδομάδας των επιχειρήσεων, αλλά παράλληλα να υπάρχει προετοιμασία με το βλέμμα στο μέλλον για την ανάκαμψη που όλοι περιμένουμε να έρθει. Ευχαριστώ πολύ.
Ευχαριστούμε, κύριε Υπουργέ. Εάν κάποια στοιχεία από την ομιλία σας δεν τα είπατε, μπορείτε να τα καταθέσετε, για να μείνουν στα Πρακτικά της Βουλής. Τον λόγο έχει ο κύριος Υπουργός για είκοσι λεπτά. Να σας θυμίσω ότι έχετε μια δευτερολογία δέκα λεπτών και μια τριτολογία πέντε λεπτών, αν θέλετε να τις χρησιμοποιήσετε.
Ευχαριστώ, κύριε Πρόεδρε. Κυρίες και κύριοι συνάδελφοι, πρώτα απ' όλα θέλω να συμφωνήσω ότι βρισκόμαστε σε μια πάρα πολύ κρίσιμη στιγμή. Όλοι αντιλαμβανόμαστε πού είναι η Ελλάδα, πού είναι η υπόλοιπη Ευρώπη σήμερα, τι μέτρα πρέπει να λάβουμε και τι πρέπει να κάνουμε για να αποφύγουμε τα ακόμη χειρότερα. Θέλω να απαντήσω καλόπιστα στον κ. Ξανθό, ο οποίος είπε ότι αυτά τα μέτρα είναι ομολογία αποτυχίας. Κύριε Ξανθέ, εννοείτε δηλαδή ότι η Ισπανία που είναι σε γενικό lockdown και έχει ξεπεράσει το ένα εκατομμύριο κρούσματα και έχει κηρύξει όλη τη χώρα σε κατάσταση εθνικής καταστροφής με κυβέρνηση Podemos έχει αποτύχει. Εννοείτε ότι η Γερμανία που από τις 2 Νοεμβρίου ομολόγησε και ανακοίνωσε σχεδόν γενικό lockdown έχει αποτύχει. Εννοείτε ότι η Γαλλία που είναι σε γενικό lockdown έχει αποτύχει. Το Ισραήλ που είναι σε ένατη εβδομάδα γενικού lockdown έχει αποτύχει. Εννοείτε ότι η Τσεχία που είναι από προχθές σε γενικό lockdown έχει αποτύχει κ. ο. κ.. Κύριε Ξανθέ, θέλω να είμαι μαζί σας πάρα πολύ ειλικρινής. Σας σέβομαι και σας σέβομαι και ως Υπουργό. Πιστεύω ότι σας αδικούν πάρα πολύ τέτοιες αναφορές. Ζούμε μια παγκόσμια καταστροφή. Αυτή είναι η πραγματικότητα. Σε αυτήν την παγκόσμια καταστροφή, δόξα τω θεώ, η Ελλάδα ακόμη - τονίζω το «ακόμη» - τα πηγαίνει καλύτερα. Εάν είχαμε μια ζημιά στην Ελλάδα, χωρίς σύγκριση με άλλες χώρες, και τα λέγατε αυτά, θα μπορούσε κάποιος να πει ότι έχετε κάποιο δίκιο. Όταν, όμως, αυτά συμβαίνουν στον πλανήτη που ζούμε παντού - χθες, η Μελβούρνη εξήλθε από lockdown εκατόν τριάντα ενός ημερών - κι εσείς έρχεστε εδώ ελαφρά τη καρδία και λέτε ότι αυτά είναι ομολογία αποτυχίας, με συγχωρείτε, αλλά πιστεύω ότι αυτού του τύπου η κριτική δεν σας τιμά. Όσον αφορά την κριτική του κ. Φίλη, θέλω να πω μόνο δυο λόγια. Κύριε Φίλη, ξέρετε, γιατί είστε επιμελής άνθρωπος, ότι τα σχολεία σε όλες τις ιχνηλατήσεις που έχουν γίνει δεν ευθύνονται για τη διάδοση του κορωνοϊού. Γι' αυτό και παραμένουν ανοικτά ακόμα και στη Θεσσαλονίκη που έχουμε και αυστηρότερα μέτρα ή οπουδήποτε αλλού βρεθούμε στο κόκκινο. Τα επίσημα στοιχεία που κατατέθηκαν στο Υπουργικό Συμβούλιο είναι ότι στα σχολεία υπάρχει διάδοση κορωνοϊού, σύμφωνα με τους επιστήμονες, κατά 0,03%. Γι' αυτό, επαναλαμβάνω, τα σχολεία δεν κλείνουν. Θεωρούνται από τους ειδικούς απολύτως ασφαλή. Άρα στην πραγματικότητα όλη η κριτική και η ανησυχία, την οποία ασκούσατε προς την κυρία Υπουργό Παιδείας - να της ευχηθούμε και περαστικά - έχει αποδειχτεί στην πράξη λανθασμένη.
Στο αποτέλεσμα λέω. Όσον αφορά τη σύγκριση με άλλες χώρες και τις αίθουσες, θα σας παραπέμψω σε έναν διάλογο του κ. Δερμιτζάκη ένα πρωί στον «ΣΚΑΪ» όταν είπε ότι στην Ελβετία οι μαθητές είναι είκοσι πέντε σε κάθε τάξη. Και όταν του είπαν ότι η Ελβετία έχει μεγαλύτερες αίθουσες - αυτό που είπατε εσείς προηγουμένως - είπε: «Όχι, έχει μικρότερες». Μπορείτε να δείτε το βίντεο. Εγώ δεν είμαι στην Ελβετία. Δεν έχω πάει σε σχολείο της Ελβετίας. Πείθομαι από αυτό που είπε ο κ. Δερμιτζάκης. Πάντως, σε κάθε περίπτωση, ο λόγος που οι ειδικοί μας είπαν ότι δεν πρέπει να κλείσουμε τα σχολεία, γιατί στην ιχνηλάτηση έχει αποδεχθεί ότι τα σχολεία δεν ευθύνονται για τη διάδοση του κορωνοϊού. Και θέλω να το πω αυτό από το Βήμα, για να μην ανησυχούν οι γονείς που μας ακούνε. Είναι καλό νέο ότι στα σχολεία δεν διαδίδεται μέχρι στιγμής ο κορωνοϊός. Διαδίδεται αλλού. Θα ακούσετε τις σχετικές δηλώσεις του κυρίου Πρωθυπουργού σήμερα και τα μέτρα που θα ληφθούν, βάσει των στοιχείων που οι επιστήμονες έχουν καταλήξει. Δεν χρειάζεται να αντιδικούμε, λοιπόν, σε πράγματα απολύτως αυτονόητα. Θέλω να πω και ορισμένα στον κ. Παππά, για να έρθω μετά στα στοιχεία της επερώτησης την οποία θεωρώ σημαντική και είναι καλό που έγινε. Πρώτα απ' όλα, κύριε Παππά, εσείς προσωπικά να κάνετε κριτική στην Κυβέρνηση Μητσοτάκη ότι δίνει γραμμή σε εφημερίδες, να υπάρχει και μια ενσυναίσθηση.
Δίνει;
Η απάντηση είναι ότι δεν δίνει. Ξέρετε πάρα πολύ καλά, κύριε Παππά, ότι υπάρχει ένας επιχειρηματίας ονόματι Καλογρίτσας που έχει κατηγορήσει εσάς προσωπικά ότι μεσολαβήσατε για να ιδρυθεί μια εφημερίδα, το «DOCUMENTO». Σας έχει κατηγορήσει ότι χρησιμοποιήσατε κρυφά χρήματα των αδελφών Χούρυ για να υβρίζει τον Μητσοτάκη, εμένα, τη Νέα Δημοκρατία κ.τ.λ.. Όταν εσύ προσωπικά έχεις εμπλακεί σε αυτό, τέτοιου τύπου κριτική την αποφεύγεις για λόγους στοιχειώδους ενσυναίσθησης. Αν δεν έχετε αυτήν την ενσυναίσθηση, έχετε σοβαρό πολιτικό πρόβλημα. Να πω κι ένα τελευταίο. Α, ήταν της κ. Τζάκρη. Δεν έχει σημασία. Το αφήνω. Της κ. Τζάκρη είναι ασήμαντη. Έρχομαι στο θέμα της επερώτησης. Επαναλαμβάνω ότι είναι χρήσιμο ότι κατατέθηκε. Μας επιτρέπει να κάνουμε μια λογική κουβέντα πολιτισμένων ανθρώπων με κανονικά επιχειρήματα. Ποια είναι η επερώτηση; Ποιος είναι ο πυρήνας της; Τι ρωτάτε; Ρωτάτε κατά πόσο η Ελλάδα αξιοποίησε εν μέσω COVID το ΕΣΠΑ, τους ευρωπαϊκούς πόρους. Και το βασικό επιχείρημα του κ. Χαρίτση, για να προσπεράσει εύκολα την πολύ ταχύτερη απορρόφηση του ΕΣΠΑ επί των ημερών μας. Εδώ, δεν κάνουμε γενική κουβέντα περί του ΕΣΠΑ. Εγώ σας προκαλώ, κύριε Χαρίτση, να καταθέσετε μια νέα επερώτηση γενικά για το ΕΣΠΑ. Είναι καλό να κάνουμε αυτήν τη συζήτηση. Διότι την πρώτη μέρα που πήγα στο Υπουργείο παρέλαβα επιστολή του τότε Επιτρόπου Χαν που με προειδοποιούσε ότι είναι η πρώτη φορά στην ιστορία της Ελλάδας που κινδυνεύουμε να χάσουμε χρήματα από το ΕΣΠΑ - έχει δημοσιευθεί η σχετική επιστολή, αν θέλετε, όταν θα κάνετε την επερώτηση, θα την καταθέσω και στα Πρακτικά - , κατηγορώντας την προηγούμενη κυβέρνηση ότι έχει μείνει εξαιρετικά πίσω στην απορρόφηση του ΕΣΠΑ. Η μεγαλύτερή μας ανησυχία στο Υπουργείο από την πρώτη μέρα ήταν αν θα καταφέρναμε να απορροφήσουμε το ΕΣΠΑ και σήμερα είμαστε εξαιρετικά ευτυχείς που έχουμε φθάσει σε αυτά τα εξαιρετικά υψηλά ποσοστά απορρόφησης. Άρα μια επερώτηση γενικά για το ΕΣΠΑ θα ήταν πάρα πολύ χρήσιμη, αν τολμάτε φυσικά! Περιττό να πω - το αναφέρω έτσι σαν τίτλο - ότι στη διαχείριση του ΕΣΠΑ η κυβέρνηση ΣΥΡΙΖΑ είναι εντυπωσιακά τόσο άσχημα τα πήγε! Εντυπωσιακά, χάλια! Κλείνω την παρένθεση. Έρχομαι τώρα στον πυρήνα της σημερινής συζητήσεως. Ας μείνουμε τώρα στη σημερινή και ερχόμαστε μετά γενικά για το ΕΣΠΑ. Τι ρωτά ο ΣΥΡΙΖΑ; Ρωτά αν κατά τη διάρκεια της πανδημίας η Ελλάδα αξιοποίησε ή όχι, με καλό ή όχι τρόπο, τους ευρωπαϊκούς πόρους. Και ως προς το επιχείρημα ότι λόγω του COVID αυξήσαμε την απορρόφηση του ΕΣΠΑ, είναι λανθασμένο για τον εξής λόγο: Και οι άλλες χώρες είχαν το ίδιο νέο θεσμικό πλαίσιο λόγω του COVID, εμείς όμως τα πήγαμε καλύτερα από τις άλλες χώρες. Καταθέτω, λοιπόν, το πρώτο χαρτί για τα Πρακτικά. «Στους πρώτους της Ευρωπαϊκής Ένωσης η Ελλάδα στη διαχείριση ευρωπαϊκών πόρων του ΕΣΠΑ, σύμφωνα με τα στοιχεία της Κομισιόν». Δεν το είδατε; Το είδατε. Αφού τα στοιχεία τα ξέρετε. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχει νόημα να αντιδικούμε μεταξύ μας και να λέω: «Εγώ είμαι φανταστικός Υπουργός, εσύ όχι, είσαι κακός Υπουργός»; Δεν έχουν σημασία αυτά. Σημασία στους αριθμούς έχουν τα στοιχεία. Η Ελλάδα, λοιπόν, σύμφωνα με τα επίσημα στοιχεία της Κομισιόν, κατετάγη δεύτερη σε όλες τις χώρες της Ευρωπαϊκής Ενώσεως ως προς το μέγεθος και ως προς την ταχύτητα απορροφήσεως των ευρωπαϊκών πόρων για το ΕΣΠΑ. Άρα στην ουσία θα μπορούσα να τελειώσω εδώ την αγόρευσή μου λέγοντας: Η απάντηση στο ερώτημά σας έχει έρθει από την Κομισιόν. Πήγαμε πολύ καλά, για την ακρίβεια καταλάβαμε τη δεύτερη θέση έναντι όλων των χωρών της Ευρωπαϊκής Ενώσεως. Και μάλιστα - το τονίζω - για να μην ξεφύγετε με το επιχείρημα «σας βοηθάει ο COVID», και οι άλλοι είχαν COVID και οι άλλοι είχαν το ίδιο θεσμικό πλαίσιο, εμείς όμως πήγαμε καλύτερα από τους άλλους. Θυμίζω ότι Πρόγραμμα Εγγυοδοσίας που ξεκίνησε το Υπουργείο Ανάπτυξης και Επενδύσεων είναι το πρώτο αντίστοιχο πρόγραμμα που κατάφερε να μπει σε λειτουργία σε όλη την Ευρωπαϊκή Ένωση. Λάβαμε γι' αυτό ειδικά συγχαρητήρια από την Κομισιόν. Υπάρχουν άλλες χώρες που ακόμα δεν το έχουν θέσει σε λειτουργία. Πρέπει δε να σας πω - και είμαι ευτυχής γι' αυτό και μου δημιουργεί και μια τιμή για τη θητεία μου στο Υπουργείο - ότι η αρμόδια Επίτροπος κ. Βεστάγκερ προ δεκαπέντε ημερών σε τηλεφωνική μας συνδιάλεξη με τον κ. Σταϊκούρα μάς είπε ότι η Ελλάδα, σύμφωνα με την Κομισιόν, είναι παράδειγμα προς μίμησιν έναντι των υπολοίπων ευρωπαϊκών χωρών για τον τρόπο που αξιοποίησε τα κονδύλια του ΕΣΠΑ. Όμως ας δούμε αν αυτά τα μέτρα που λέει η Κομισιόν ότι μας φέρνουν στη δεύτερη θέση, ήταν και αποτελεσματικά. Διότι μπορεί εμείς να παίρνουμε μέτρα, να είμαστε γρήγοροι αλλά να μην είναι αποτελεσματικά και άρα ο πυρήνας της συζητήσεώς μας να πάει εκεί. Είναι αυτό που περίπου πετάχτηκε και είπε ο κ. Παππάς. Δεν ξέρω αν έχει δευτερολογία ή αν την έφαγε. Και αν την έφαγε, δώστε του χρόνο να απαντήσει - δεν με πειράζει - για να την κάνουμε τη συζήτηση.
Εδώ δεν αποφασίζει ο Υπουργός ποιος θα δώσει τον λόγο.
Εγώ απλώς το πρότεινα.
Υπάρχει Πρόεδρος.
Από εμένα σας τον δίνω, αν δεχθεί το αίτημά μου ο κύριος Πρόεδρος. Επανέρχομαι, λοιπόν. «EUROSTAT: Η Ελλάδα είχε τις λιγότερες απώλειες θέσεων εργασίας λόγω του lockdown». Καταθέτω το σχετικό έγγραφο από τη EUROSTAT. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Τώρα μη μου αρχίσετε τις ανοησίες τύπου λίστα Πέτσα, γιατί φαντάζομαι δεν αγόραζε η λίστα Πέτσα τη EUROSTAT. Ξαναλέω λοιπόν: Μέσα στα lockdown από όλες τις χώρες της Ευρώπης η Ελλάδα είχε τη χαμηλότερη απώλεια θέσεων εργασίας. Ας κάνω και μία σύγκριση, να την ακούσει ο κόσμος. Σύμφωνα με τα στοιχεία που εξέδωσε η Κοινοτική Στατιστική Υπηρεσία κάτω από το 2% των εργαζομένων στην Ελλάδα έχασε τη δουλειά του. Στην Ισπανία - αναφέρω την Ισπανία γιατί είχα βαρεθεί εκείνες τις ημέρες του lockdown να ακούω την κ. Αχτσιόγλου και τον ΣΥΡΙΖΑ να μας λένε για το πόσο καταπληκτικά είναι τα μέτρα που έπαιρνε η Ισπανία, λόγω των Podemos προφανώς - το αντίστοιχο ποσοστό ξεπέρασε το 6,5%! Σημειώστε ότι η Ισπανία, που την θεωρείτε παράδειγμα προς μίμηση, είναι η πρώτη χώρα στην Ευρώπη σε απώλεια θέσεων εργασίας λόγω lockdown. Η πρώτη! Είναι η Ισπανία, αυτή που μας λέγατε ότι πρέπει να ακολουθήσουμε το παράδειγμά της και μου είχε η «ΑΥΓΗ» τέσσερα πρωτοσέλιδα γιατί δεν ακολουθώ το παράδειγμα της Ισπανίας. Ε, η Ισπανία - που δεν ακολουθώ το παράδειγμά της - είναι η πρώτη χώρα σε απώλεια θέσεων εργασίας! Καταθέτω τα στοιχεία από τη EUROSTAT για τους φίλους σας τους Podemos. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ας πάμε γενικά σε μια αναφορά για την οικονομία, για να καταλάβουμε λίγο τι έκανε ακριβώς αυτή η Κυβέρνηση κατά την πρώτη φάση του κορωνοϊού. Το τονίζω διότι δυστυχώς σήμερα είμαστε εν μέσω του δεύτερου κύματος και άρα θα ξανακριθούμε μετά από μερικούς μήνες για το πώς θα αντιμετωπίσουμε τη νέα κρίση. Εδώ μιλάμε για την έως σήμερα κρίση. Στην αρχή της κρίσης - θα σας καταθέσω δύο δημοσιεύματα από την «ΚΑΘΗΜΕΡΙΝΗ» και από το «iefimerida» - βγήκαν οι τότε προβλέψεις της Κομισιόν για το τι θα συνέβαινε στις οικονομίες της Ευρώπης κατά το έτος 2020. «Κομισιόν: Στην Ελλάδα η βαθύτερη ύφεση εντός Ευρωπαϊκής Ένωσης», «iefimerida»: Πρόβλεψη σοκ για ύφεση 9,7 κ.λπ. το 2020. Τα καταθέτω στα Πρακτικά. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα δημοσιεύματα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Θυμίζω πως εκείνη την ημέρα - ήταν ακόμα σκιώδης τομεάρχης μου ο κ. Παππάς - είχε βγάλει και μια σχεδόν χαρούμενη ανακοίνωση αναφέροντας ότι είναι εντυπωσιακό ότι η Ελλάδα θα έχει χειρότερη ύφεση από την Ισπανία και από την Ιταλία που είχαν αυτούς τους νεκρούς και την καταστροφή που όλοι ξέρουμε και που εμείς είχαμε αποφύγει. Σχεδόν πανηγύριζε ο ΣΥΡΙΖΑ για τις προβλέψεις της Κομισιόν. Έλα όμως που «ο Θεός αγαπάει τον κλέφτη, αλλά αγαπάει και τον νοικοκύρη» και ως γνωστόν εμείς είμαστε η παράταξη των νοικοκυραίων. Πάμε, λοιπόν. Έρχεται δύο μήνες μετά η Κομισιόν: «Πιο ήπια η ύφεση στην Ελλάδα το 2020 προβλέπει η Κομισιόν». Το καταθέτω και αυτό. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν έβγαλε τότε ανακοίνωση ο κ. Παππάς, όταν πια η Ελλάδα πήγε σε πιο ήπια ύφεση και η Ισπανία των Podemos σε χειρότερη ύφεση. Γι' αυτό δεν ήταν ανάγκη να βγει δήλωση από τον κ. Παππά, το ξέχασε ο κ. Παππάς! Πάνε και τα πανηγύρια στην Κουμουνδούρου, έπαιρναν τον καφέ της παρηγοριάς γιατί καταλάβαιναν ότι γι' άλλη μια φορά οι προβλέψεις τους πήγαν περίπατο. Άρα, ξαναλέω, τι έκανε η Κυβέρνησή μας; Ξεκινάει η κρίση. Τι είπε και το Διεθνές Νομισματικό Ταμείο; Ξέχασα, κύριε Τσακαλώτε, να το καταθέσω πριν. Είναι πάλι από τον Απρίλιο. «Πρόβλεψη για βαθιά ύφεση 10% από το Διεθνές Νομισματικό Ταμείο». Το καταθέτω και αυτό. Τι έλεγαν όλοι οι διεθνείς οργανισμοί; Έλεγαν ότι η Ελλάδα θα έχει τη μεγαλύτερη ύφεση σε όλη την ευρωζώνη για δύο βασικούς λόγους. Ο πρώτος λόγος ήταν η πολύ μεγάλη εξάρτησή της από τον τουρισμό. Άρα αναλογικά, δεδομένου ότι ο τουρισμός θα δεχόταν το μεγαλύτερο πλήγμα ως προϊόν, ως βιομηχανία - όπερ και εγένετο - , θα επηρέαζε αναγκαστικά την ελληνική οικονομία περισσότερο, αφού ως μερίδιο στο ΑΕΠ της ο τουρισμός έχει μεγαλύτερη επίπτωση. Ο δεύτερος λόγος ήταν ότι, λόγω του υψηλού δημοσίου χρέους της, η Ελλάδα δεν θα μπορούσε να δανειστεί από τις αγορές σε λογικά επιτόκια, ώστε να μπορέσει να χρηματοδοτήσει την οικονομία και να διατηρήσει τη ρευστότητα. Έρχεται, λοιπόν, το Διεθνές Νομισματικό Ταμείο, κύριε Τσακαλώτε, στην έκθεσή του προ ενός μηνός και γράφει - σας διαβάζω - τα εξής: «Εύσημα στην Κυβέρνηση για την ταχεία αντίδρασή της στο πρώτο κύμα της πανδημίας για το κατάλληλο πακέτο μέτρων στήριξης» - εν μέρει απαντά και στην ερώτησή σας - «…Η ταχεία αντίδραση της Κυβέρνησης έναντι της πανδημίας είναι αξιέπαινη. Η έγκαιρη εφαρμογή ταξιδιωτικών περιορισμών, η απαγόρευση δημόσιων εκδηλώσεων και άλλα μέτρα βοήθησαν στη συγκράτηση της αρχικής εξάπλωσης του ιού, κ.λπ.». Για το πακέτο οικονομικής στήριξης λέει ότι είναι μεγάλο, έγκαιρο και κατάλληλο, αποτελούμενο από κυρίως προσωρινά μέτρα εντός προϋπολογισμού κ.λπ.. Καταθέτω και την έκθεση του Διεθνούς Νομισματικού Ταμείου, το οποίο και αυτό αναθεώρησε επί τα βελτίω τις προβλέψεις του και από 10% πήγε στο 9%. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Έχει δε ενδιαφέρον να σημειώσουμε και κάτι ακόμα, για να καταλάβουμε τι έχει κάνει αυτή η Κυβέρνηση στην οικονομία. Τόσο η Κομισιόν όσο και το Διεθνές Νομισματικό Ταμείο για όλες τις άλλες χώρες της Ευρωζώνης αναθεώρησαν τις προβλέψεις τους επί τα χείρω. Η μόνη χώρα στην οποία έκαναν πρόβλεψη επί τα βελτίω είναι η Ελλάδα! Δηλαδή η μόνη χώρα που κατάφερε να τους πείσει ότι κάνει καλή δουλειά και καλύτερη από αυτήν που περίμεναν είναι η Ελλάδα! Και εδώ δεν έχετε τη γενναιότητα, δεν έχετε τον πολιτικό πολιτισμό να πείτε: «Κάνατε και κάτι σωστό! Ένα, ρε παιδάκι μου! Έγινε σωστό ένα! Αλλά εμείς αν ήμασταν, θα κάναμε δέκα σωστά.». Εντάξει. Το ξέρουμε. Άκουσα πριν την κ. Φωτίου που μας έλεγε για μια σειρά προγραμμάτων του ΣΥΡΙΖΑ που τόλμησε αυτή η κακιά δεξιά Κυβέρνηση να μην τα συνεχίσει ή να μην τους δώσει την αξία που τους έπρεπε. Με συγχωρείτε, ο ελληνικός λαός αποφάσισε πέρσι το καλοκαίρι. Τα ήξερε όλα σας τα προγράμματα, τα συνυπολόγισε στην ψήφο του. Το αποτέλεσμα είναι γνωστό. [[Θόρυβος από την πτέρυγα του ΣΥΡΙΖΑ]] Εσάς και τα προγράμματά σας σας έστειλε εκεί που ξέρουμε και έφερε εμάς, για να εφαρμόσουμε το δικό μας πρόγραμμα. Αν ποτέ ξανακερδίσετε την εξουσία - που δεν το βλέπω - ελάτε να κάνετε τα δικά σας προγράμματα. Άρα συγκεφαλαιώνοντας, για να μιλάμε σοβαρά μεταξύ μας και καλόπιστα. Δύο τινά συμβαίνουν εάν η Κομισιόν, η EUROSTAT, το Διεθνές Νομισματικό Ταμείο και το κυριότερο οι ίδιες οι αγορές, που ξέχασα να αναφέρω - γιατί μην ξεχνάμε ότι στις αγορές σήμερα η Ελλάδα δανείζεται με τα χαμηλότερα επιτόκια της ιστορίας της και μην πείτε ότι γι' αυτό ευθύνεται μόνο η μεγάλη ρευστότητα που δίνει η Ευρωπαϊκή Κεντρική Τράπεζα, γιατί καλώς γνωρίζετε ότι αυτό δεν ισχύει - θεωρούσαν ότι η Κυβέρνηση δεν τα πάει καλά, τα επιτόκια θα είχαν εκτοξευθεί. Σήμερα οι αγορές κρίνουν αυτό που περίπου κρίνουν τα ινστιτούτα, ότι η Κυβέρνηση τα πάει καλά, και γι' αυτό τα επιτόκια πέφτουν. Προς Θεού, θέλω να ξεκαθαρίσω ότι με όλα όσα είπα δεν εννοώ ότι ζούμε σε κανέναν παράδεισο ή ότι πρέπει να πανηγυρίζουμε για κανέναν θρίαμβο. Προφανώς το 2020 είναι μια χρονιά συμφοράς που μακάρι να μην την είχαμε ζήσει ποτέ. Προφανώς το 2020 είναι μια χρονιά της οποίας οι οικονομικές επιπτώσεις θα κυνηγούν πολλές επιχειρήσεις και πολλά νοικοκυριά για πολλά επόμενα χρόνια, όχι προφανώς μόνο στην Ελλάδα, αλλά και σε όλον τον κόσμο. Πρόσφατη μελέτη της EUROSTAT - φαντάζομαι τη διαβάσατε, κύριε Χαρίτση - λέει ότι στην Ευρωπαϊκή Ένωση το 50% των μικρομεσαίων επιχειρήσεων κινδυνεύουν με κλείσιμο τους επόμενους δώδεκα μήνες. Το 50% στην Ευρωπαϊκή Ένωση! Λέτε για όλα αυτά να φταίει ο Μητσοτάκης; Άρα, λοιπόν, όταν ζούμε σε αυτόν τον πλανήτη όπου το 50% κινδυνεύει να κλείσει τους επόμενους δώδεκα μήνες, δεν μπορεί να έρχεται ένας Βουλευτής, που ήταν και καλός Υπουργός, ο κ. Ξανθός και να λέει ότι είναι ομολογία αποτυχίας. Εδώ να ξέρουμε για πού μιλάμε. Είμαστε και διανύουμε τη μεγαλύτερη παγκόσμια καταστροφή από τον Β΄ Παγκόσμιο Πόλεμο. Άρα και η δική σας αντιπολίτευση πρέπει να είναι σοβαρή και όχι αφοριστική. Και να έρθετε εμένα να μου πείτε ότι έχετε σκεφτεί ένα μέτρο για το ΕΣΠΑ, που δεν σκεφτήκαμε. Ποια μέτρα σκεφτήκαμε εμείς; Πληρώσαμε τους τόκους των επιχειρηματικών δανείων. Βγάλαμε εγγυοδοτικά προγράμματα. Βγάλαμε το ΤΕΠΙΧ. Δώσαμε επιστρεπτέα προκαταβολή. Δώσαμε και μη επιστρεπτέα προκαταβολή. Είπατε για τα προγράμματα των περιφερειών. Μα, δεν γνωρίζετε ότι αυτά πρέπει να είναι σε συνεργασία μαζί μας; Δεν ξέρετε ότι αυτά τα προγράμματα ξεκίνησαν σε συμφωνία δική μου, με επιστολή μου, στον Πρόεδρο της Ένωσης Περιφερειαρχών τον κ. Τζιτζικώστα στο τέλος Ιουλίου, όπου θέσαμε και το χρονοδιάγραμμα για το πότε θα ξεκινούσαν αυτά τα προγράμματα και για τα οποία έχει στείλει το Υπουργείο Ανάπτυξης κοινοποίηση στην επιτροπή με το πρότυπο που προκρίνει για να γίνονται αυτά τα προγράμματα; Τι νομίζετε; Ότι οι περιφερειάρχες τα έχουν κάνει χωρίς τη συνεργασία με το Υπουργείο Ανάπτυξης; Δεν είναι κι αυτά τα προγράμματα ενταγμένα στα συνολικά κυβερνητικά σχέδια για ανακούφιση των επιχειρήσεων; Πώς το λέτε αυτό; Τα ξέρετε αυτά. Μπορεί οι περιφερειάρχες να έχουν εκλεγεί όλοι από τη Νέα Δημοκρατία, αλλά ένα τηλέφωνο έχετε να τους πάρετε. Άρα, λοιπόν, ξέρετε ότι αυτά τα προγράμματα είναι σε συνεργασία με το Υπουργείο Ανάπτυξης και όμως έρχεστε εδώ και μας λέτε: «Είδατε οι περιφερειάρχες που αφουγκράστηκαν το λαϊκό αίσθημα κι εσείς δεν το καταλάβατε». Μα, είναι αυτή αντιπολίτευση σοβαρού επιπέδου; Για να κλείσω, η χρονιά είναι δύσκολη. Σήμερα ο Πρωθυπουργός θα ανακοινώσει νέα δύσκολα μέτρα. Πρέπει όλοι να προσέξουμε όσο μπορούμε περισσότερο, γιατί ένα γενικό lockdown μέσα τις γιορτές των Χριστουγέννων ο καθένας μπορεί να καταλάβει το μέγεθος της οικονομικής ζημίας που θα προκαλέσει στο σύνολο της οικονομίας και τις επιχειρήσεις και άρα πόσο σημαντικό είναι να το αποφύγουμε. Σε αυτήν την εθνική προσπάθεια δεν χωράνε γκρίνιες και δεν χωράνε πέτρες στη τζαμαρία. Παρακολουθώ τις τελευταίες μέρες το ότι στοχοποιήσατε τον κ. Τσιόδρα, ο κ. Παππάς και ο κ. Γιαννούλης. Λες και ότι για τα προβλήματα της Ελλάδας φταίει ο Τσιόδρας. Ο Τσιόδρας σας μάρανε τώρα! Χαίρομαι που τουλάχιστον ο κ. Ξανθός έχει γράψει διθυράμβους για τον κ. Τσιόδρα και διαφωνεί με τον κ. Παππά. Ευτυχώς! Άρα, λοιπόν, ας σοβαρευτούμε όλοι. Και επαναλαμβάνω, αν έχετε να μας προτείνετε σχέδιο ή ένα πρόγραμμα αξιοποίησης του ΕΣΠΑ που δεν σκεφτήκαμε, εγώ δεσμεύομαι να το εξετάσω πάρα πολύ σοβαρά. Δεν διεκδικώ το αλάθητο, ούτε τη σοφία του σύμπαντος. Διεκδικώ, όμως, δίκαιη κριτική από τους πολιτικούς μου αντιπάλους. Δεν μπορεί όλοι οι διεθνείς οργανισμοί να λένε αυτά κι εσείς να μας βγάζετε περίπου άχρηστους. Ευχαριστώ πολύ.
Ευχαριστούμε, κύριε Υπουργέ, και για τον χρόνο της πρωτολογίας σας. Ξεκινάμε με τους Κοινοβουλευτικούς Εκπροσώπους. Τον λόγο έχει ο κ. Τσακαλώτος για δώδεκα λεπτά για την πρωτολογία του και έξι και τρία λεπτά για δευτερολογία και τριτολογία αντίστοιχα. Μετά είναι ο κ. Μπουκώρος, ο κ. Λοβέρδος, ο κ. Κατσώτης, ο κ. Βιλιάρδος και η κ. Μπακαδήμα για έξι λεπτά ο καθένας. Θα κλείσουμε με αυτό και θα πάμε στις δευτερολογίες και θα κλείσουμε με τον Υπουργό. Ορίστε, κύριε Τσακαλώτε.
Ευχαριστώ, κύριε Πρόεδρε. Προσέξτε λίγο τη μάσκα μου. Έχω ένα χρέος που με βαραίνει από το καλοκαίρι προς τον κ. Γεωργιάδη. Γιατί αυτή τη μάσκα δεν την αγόρασα εγώ. Το καλοκαίρι ήμουν στο εξαιρετικά όμορφο νησί στην Κίμωλο και μια κυρία που με είδε στην κεντρική αγορά που ασχολούνταν με ρούχα, μου είπε: «Έλα εδώ. Θέλω να σου κάνω αυτό το δώρο». Βέβαια, δεν ήταν τελείως δώρο, γιατί μου είπε: «Όμως θα έχεις και εσύ μια υποχρέωση. Θα δώσεις 13 ευρώ στον κ. Γεωργιάδη, γιατί αυτό μου έδωσε από τη φορολογία». Της είπα με ευγενικό τρόπο ότι μάλλον έχετε κάνει λάθος και ότι είναι για τον κ. Σταϊκούρα. Αλλά φαίνεται, κύριε Γεωργιάδη, ότι εσείς είστε ο Υπουργός της καρδιάς της κι επέμεινε ότι πρέπει σε εσάς να δώσω τα 13 ευρώ. Τώρα δεν ξέρω, όταν θα σας τα δώσω, αν θα τα μοιραστείτε εσείς με τον κ. Σταϊκούρα, λόγω εντιμότητας και του ότι δεν έχετε μόνο εσείς την ευθύνη. Έχει όμως μια σημασία, γιατί βγήκατε στις εκλογές με την υπόσχεση για τα μεσαία στρώματα. Αυτή η κυρία - που ήταν εξαιρετικά συμπαθητική - ανήκει στα μεσαία στρώματα και αυτή αισθάνθηκε ότι πήρε 13 ευρώ, ενώ τα πιο πολλά λεφτά από τις φορολογικές σας μειώσεις δεν πήγαν σε ανθρώπους σαν αυτήν την κυρία από την Κίμωλο. Και έχει σημασία γιατί βγήκατε στις εκλογές και για τα μεσαία στρώματα και για το «ανάπτυξη για όλους». Και τώρα αυτό συζητάμε. Σήμερα συζητάμε τα βραχυπρόθεσμα μέτρα. Στο μέλλον θα συζητήσουμε τα πιο μακροπρόθεσμα ή μεσοπρόθεσμα μέτρα από το Ταμείο Ανάπτυξης. Το βασικό ερώτημα που βάζουν οι Βουλευτές του ΣΥΡΙΖΑ και με αυτήν την ερώτηση, είναι αν τουλάχιστον για τα βραχυπρόθεσμα τηρείτε την υπόσχεσή σας ότι αυτή θα είναι ανάπτυξη για όλους. Γιατί η ερώτηση που σας θέσαμε δεν είχε καμμία σχέση με την απάντησή σας, γιατί δεν σας κάναμε μια ερώτηση γενικά για το ΕΣΠΑ, για το αν πάμε καλά, γιατί πάντα πάμε καλά. Είμαστε στην πρώτη ή δεύτερη θέση. Η ερώτηση ήταν πολύ συγκεκριμένη. Υπήρχαν χρήματα με τους νέους κανόνες επιλέξιμων δαπανών για το κοινωνικό κράτος, για τις μεταφορές, για την παιδεία, για την υγεία, που εσείς θα μπορούσατε να τα χρησιμοποιήσετε και δεν τα χρησιμοποιήσατε; Αυτή ήταν η ερώτηση και σε αυτό δεν είπατε τίποτα. Μάλιστα μας είπατε ότι αν κάνουν προτάσεις και ο κ. Χαρίτσης και όλοι οι άλλοι, θα τις κοιτάξετε με μεγάλο ενδιαφέρον. Και έκαναν προτάσεις! Δεν ξέρω που ήσασταν, αν παίζατε με το κινητό ή ακούγατε. Δεν έκανε η κ. Φωτίου συγκεκριμένες προτάσεις για το κοινωνικό κράτος; Άρα το ερώτημα είναι: Πρώτον, γιατί δεν απαντήσατε στην ερώτηση που θέσαμε και απαντήσατε σε άλλες ερωτήσεις; Και εγώ επειδή πολλές απ' αυτές τις ερωτήσεις ήταν οικονομικής φύσεως, είμαι διαθέσιμος να τις συζητήσουμε για την ανάπτυξη και για τις προβλέψεις. Αλλά δεν σας ρωτάμε αυτό. Σας ρωτάμε: Υπήρχαν από το ΕΣΠΑ επιλέξιμες δαπάνες που θα μπορούσαμε να χρησιμοποιήσουμε στην πανδημία; Συμφωνούμε όλοι ότι είναι μια τραγωδία. Δεν έχετε δίκιο για την ευθύνη της Κυβέρνησης. Ο κ. Ξανθός και όλη η αντιπολίτευση ήμασταν πάρα πολύ υπεύθυνοι στην κριτική μας στο πρώτο κύμα. Καμμία σχέση με τη δική σας αντιπολίτευση. Ο κ. Μητσοτάκης για τριάντα οκτώ νεκρούς από μια κανονική γρίπη είχε ζητήσει να παραιτηθεί ο κ. Ξανθός. Δεν κάναμε τέτοια αντιπολίτευση. Και σήμερα και οι έξι - επτά ομιλητές ήρθαμε με συγκεκριμένες προτάσεις και για καμμία από αυτές δεν είπατε ότι ναι, αυτή ήταν επιλέξιμη δαπάνη και θα ήταν κάτι χρήσιμο να δαπανήσουμε. Και πάω πιο συγκεκριμένα να καταλάβω το γιατί. Διότι αυτό που θέλουμε τώρα - στα βραχυπρόθεσμα προγράμματα και μετά πηγαίνοντας στα μεσοπρόθεσμα - είναι να δούμε όχι μόνο τι κάνουμε ανά πάσα στιγμή, αλλά προς τα πού θέλουμε να πάμε. Θέλουμε να πάμε σε δύο, τρία χρόνια σε μια Ελλάδα που θα είναι διαφορετική από την Ελλάδα από την οποία ερχόμαστε; Άρα θέλει διαφορετική παραγωγική βάση, θέλει διαφορετική σχέση με το κοινωνικό κράτος, με λιγότερες ανισότητες. Και γίνομαι λίγο πιο συγκεκριμένος. Το προσχέδιο του προϋπολογισμού που καταθέσατε - όχι εδώ, στην Ευρωπαϊκή Ένωση, γιατί εδώ δεν κάνουμε προβλέψεις για την ισότητα - έχει αύξηση της ανισότητας. Η κ. Θεανώ Φωτίου κάνει συγκεκριμένες προτάσεις είτε για τους μεγάλους ανθρώπους είτε για τη φροντίδα για το σπίτι είτε για τους ανθρώπους με ειδικές ανάγκες, που θα μπορούσαν να είναι επιλέξιμες δαπάνες, να τις ξοδέψετε για να μειωθούν αυτές οι ανισότητες. Ε, δεν το κάνετε! Και το ερώτημα είναι γιατί δεν το κάνετε. Η απάντηση που δίνω εγώ είναι ότι δεν σας ενδιαφέρει η ανισότητα και δεν παρακολουθείτε την παγκόσμια βιβλιογραφία, η οποία λέει - αυτό που πιστεύουμε - ότι δεν ισχύει πως πρώτα πρέπει να γίνει η ανάπτυξη και μετά η αναδιανομή, ότι οι ανισότητες που υπάρχουν στις δυτικές κοινωνίες τραβούν κάτω και την ανάπτυξη. Όμως εσάς φαίνεται ότι δεν σας ενδιαφέρει αυτό. Πάμε τώρα στην υγεία, όπου και ο κ. Ξανθός έκανε συγκεκριμένες προτάσεις. Τι λέει η βιβλιογραφία για τον COVID αυτή τη φορά; Ότι αυτά τα εθνικά συστήματα υγείας είτε ήταν για τεστ είτε ήταν για καθαριότητα, που έλυναν προβλήματα εκ των εν όντων και δεν έκαναν υπεργολαβίες στον ιδιωτικό τομέα τα πήγαν καλύτερα με τον COVID. Άρα όταν ο κ. Ξανθός σας λέει: «Αφήστε τον ιδιωτικό τομέα και αυτό που θέλετε να βοηθήσετε, αυτήν τη στιγμή χρειαζόμαστε ένα εθνικό σύστημα υγείας και αυτό χρειάζεται και πρωτοβάθμια υγεία». Δεν θα μπορούσατε κάποια λεφτά από τα ΕΣΠΑ με τους νέους κανόνες να τα ξοδέψετε για την υγεία, για την πρωτοβάθμια υγεία και για άλλα παραδείγματα που έχει δώσει ο κ. Ξανθός; Πραγματικά, δεν δώσατε απαντήσεις και θα μπορούσα να πω και για την παιδεία που είπε ο κ. Φίλης και για την έρευνα που είπαν οι πιο παραγωγικοί αντιπρόσωποί μας, ο κ. Μαμουλάκης, ο κ. Σαρακιώτης. Πάλι η αποτυχία του νεοφιλελευθερισμού σε όλο τον κόσμο με πολύ χαμηλούς ρυθμούς επένδυσης - και ιδιωτικές επενδύσεις και δημόσιες επενδύσεις ως ποσοστό του ΑΕΠ - είναι επειδή υπάρχει έλλειψη δημοσίων επενδύσεων που χρειάζονται σε μια κρίση να ανεβάσουν και τις ιδιωτικές και στην έρευνα. Και ο ιδιωτικός τομέας στην έρευνα έχει φανεί ότι είναι παρασιτικός σε ερευνητικές πρωτοβουλίες του δημοσίου. Να μια ευκαιρία να αλλάξουμε την Ελλάδα, γιατί ο ΣΥΡΙΖΑ και έκανε πράγματα για την κοινωνική πολιτική και όλοι οι δείκτες καλυτέρευσαν στα τέσσερα χρόνια - οι δείκτες της φτώχειας, της παιδικής φτώχειας, της ανισότητας - και αυξήσαμε τις δαπάνες για την έρευνα. Διότι παρ' όλο που ήμασταν σε πολύ δύσκολη θέση, θέλαμε σιγά σιγά να αλλάξουμε τη σχέση της οικονομίας με την κοινωνία, να προτάξουμε τον κόσμο της εργασίας, να προτάξουμε την ισότητα ως μέρος της λύσης και όχι ως μέρος του προβλήματος. Και τώρα δεν έχετε πολλές δικαιολογίες. Καταλαβαίνουμε όλοι και όλες ότι πραγματικά είναι πολύ δύσκολα τα πράγματα. Και υπάρχει μια κρίση που είναι λίγο εξωγενής. Δεν είναι τελείως εξωγενής η κρίση, γιατί έχει σχέση και με την αλυσίδα του φαγητού, με το πώς γίνεται η μαζική παραγωγή τροφίμων και τα λοιπά. Όμως ας δεχθούμε ότι είναι μια εξωγενής κρίση στη βάση. Εσείς, όμως, έχετε μία ευκαιρία και από το μαξιλάρι - που πήγαμε από τον κ. Σκυλακάκη, που έλεγε τη μεγαλύτερη γκάφα που υπάρχει εδώ και ότι είναι «αχρείαστο μαξιλάρι» στον κ. Μητσοτάκη να λέει «είναι δικό μας» - έχετε δέκα χρόνια ρυθμισμένο χρέος, έχετε την αναστολή του συμφώνου σταθερότητας για τα δημοσιονομικά, έχετε το Ταμείο Ανάκαμψης που έρχεται και το ερώτημα που τίθεται είναι πώς θα τα χρησιμοποιήσετε αυτά. Θα χρησιμοποιήσετε όλες αυτές τις ευκαιρίες για να επιστρέψουμε στην οικονομία που ήταν το 2009, χωρίς τη διαφοροποίηση στην παραγωγή; Σας είπα στην προηγούμενη μου ομιλία μου εδώ που ήταν για τη μομφή ότι το μεγάλο κρυφό μυστικό του συστήματος του ΠΑΣΟΚ και της Νέας Δημοκρατίας ήταν ότι το 2009, δηλαδή μετά από χρόνια ανάπτυξης, ήταν πολύ μεγάλη η ανισότητα και πολύ μεγάλη η φτώχεια, όχι μετά τα δέκα χρόνια κρίσης, το 2009. Αν κάνετε τις συγκρίσεις, παιδική φτώχεια, γενική φτώχεια, ανισότητα, δαπάνες για την υγεία, ήταν χαμηλές και το 2009. Και το ζήτημα είναι και σας ρωτάμε: Έχετε μια αίσθηση ότι είναι μια τελευταία ευκαιρία για την Ελλάδα να χρησιμοποιηθούν αυτοί οι πόροι, αυτές οι ευκαιρίες για ένα διαφορετικό μοντέλο; Προφανώς, θα έχουμε ιδεολογικές διαφορές, αλλά και εσείς κάπου πρέπει να έχετε καταλάβει ότι οι μεγάλες ανισότητες είναι εμπόδιο στην οικονομία. Κάπου πρέπει να έχετε καταλάβει ότι τα εθνικά συστήματα υγείας μάς έσωσαν σε αυτή την κρίση, γιατί όλοι λένε ότι θα υπάρχουν και άλλες πανδημίες. Και πολύ φοβόμαστε, όταν σας ακούμε να μην απαντάτε. Δεν απαντήσατε σε τίποτα σε αυτή την ερώτηση. Σας ρωτήσαμε γιατί δεν χρησιμοποιήσατε τις δαπάνες που θα μπορούσατε από το ΕΣΠΑ για συγκεκριμένες προτάσεις. Και θα ήθελα, κύριε Υπουργέ, στη δευτερολογία σας να μπορέσετε να μας απαντήσετε. Πολύ φοβόμαστε ότι έχετε δεσμευτεί και κλειδωθεί σε παλιές ιδέες και παλιές σκέψεις, πριν από τη χρηματοπιστωτική κρίση, πριν από την υγειονομική κρίση, όπου πιστεύατε ότι μόνο ο ιδιωτικός τομέας είναι η λύση, όταν πιστεύατε ότι δεν έχει σημασία η ισότητα γιατί κάποτε θα κερδίσουν και οι φτωχοί. Και αυτό δεν είναι λύση. Σας ευχαριστώ πάρα πολύ.
Ευχαριστούμε τον κ. Τσακαλώτο για τον χρόνο. Τον λόγο έχει τώρα για έξι λεπτά ο κ. Μπουκώρος. Θα ακολουθήσουν επίσης για έξι λεπτά οι υπόλοιποι Κοινοβουλευτικοί Εκπρόσωποι. Ορίστε, κύριε συνάδελφε, έχετε τον λόγο.
Κύριε Πρόεδρε, δεν θα αναφερθώ στα γενικότερα σχόλια για την πορεία της οικονομίας. Είχαμε πολύ πρόσφατα την ευκαιρία στο Κοινοβούλιο με αφορμή την πρόταση δυσπιστίας κατά του Υπουργού Οικονομικών να τα συζητήσουμε όλα αυτά τα ζητήματα. Θα σταθώ συνοπτικά σε δύο θέματα. Ένα είναι αυτό που περιγράφεται στην ερώτηση των Βουλευτών του ΣΥΡΙΖΑ για το αν χρησιμοποιήθηκαν πόροι για συγκεκριμένους τομείς στο πλαίσιο αντιμετώπισης των συνεπειών της πανδημίας. Και το άλλο είναι ένα ζήτημα που αναδύθηκε κατά τη διάρκεια της παρουσίασης της επερώτησης για το αν αντιμετωπίζουμε καλά την πανδημία σε υγειονομικό επίπεδο και τις οικονομικές επιπτώσεις αυτής. Πρώτα από όλα, αντιλαμβάνομαι ότι η τοποθέτηση του Υπουργού Ανάπτυξης σάς ενοχλεί, γιατί δεν περιορίζεται στην παράθεση στοιχείων, αλλά κάνει και τα σχόλια. Σας είπε τι ακριβώς κάνατε εσείς, σας είπε τι κάνουν κυβερνήσεις ταυτόσημες ιδεολογικά μαζί σας και τι κάνει η χώρα. Το να πούμε εμείς ότι τα καταφέρνουμε μια χαρά δεν λέει τίποτα, όπως δεν λέει τίποτα το να λέτε και εσείς ότι τα πάμε χάλια. Συγκριτικά είναι τα πράγματα, βλέπουμε τι συμβαίνει στις υπόλοιπες χώρες της Ευρώπης, βλέπουμε τι συμβαίνει και στην Ελλάδα. Είναι δύσκολη η κατάσταση, όπως διαμορφώνεται με την πανδημία; Ασφαλώς είναι δύσκολη, γι' αυτό και η χώρα βρίσκεται σε συναγερμό. Αν δούμε, όμως, συγκριτικά τα στοιχεία με τις υπόλοιπες χώρες και ιδιαίτερα με τις χώρες που έχουν τον ίδιο πληθυσμό με την Ελλάδα, βλέπουμε ότι και τα κρούσματα είναι λιγότερα και η πίεση στο σύστημα υγείας είναι μικρότερη, ευτυχώς και οι θάνατοι είναι λιγότεροι. Αυτό πρέπει να μας εφησυχάζει; Κάθε άλλο! Γι' αυτό και ο Πρωθυπουργός το απόγευμα θα ανακοινώσει νέα δέσμη μέτρων για την αντιμετώπιση της πανδημίας. Το να λέμε ότι η χώρα τα πάει χάλια δεν ξέρω αν προσφέρει στην αντιμετώπιση της πανδημίας. Εμείς δεν δηλώνουμε ούτε ευχαριστημένοι ούτε ότι ζούμε σε παράδεισο ούτε ότι δεν υπάρχει πανδημία. Λέμε ότι είναι ένας κρυφός, ύπουλος εχθρός και εκπονούμε όλα εκείνα τα μέτρα πολιτικής τα οποία θα την αναχαιτίσουν και θα την αντιμετωπίσουν. Τα στοιχεία μέχρι τώρα δείχνουν - συγκρινόμενα, βεβαίως, με άλλες ευρωπαϊκές χώρες - ότι βρισκόμαστε σε καλύτερη θέση και αν είχαμε σήμερα δύο χιλιάδες Μονάδες Εντατικής Θεραπείας, οπωσδήποτε η πίεση θα ήταν πολύ μικρότερη. Όμως, βλέπετε, παραλάβαμε εξακόσιες ΜΕΘ, οι οποίες έχουν φτάσει τις χίλιες. Φιλοδοξούμε μέχρι το τέλος της χρονιάς να φτάσουν τις χίλιες διακόσιες οι Μονάδες Εντατικής Θεραπείας. Δεν εφησυχάζουμε, λοιπόν. Τα στοιχεία, όμως και οι αριθμοί δεν λένε ψέματα. Τώρα, όμως, ο κ. Τσακίρης που περιορίστηκε στην παράθεση στοιχείων, σας είπε ότι τα χρηματοδοτικά εργαλεία που έπεσαν στη μάχη αντιμετώπισης των συνεπειών της πανδημίας φτάνουν στο 14% του ΑΕΠ. Βεβαίως, εμείς, κύριε Χαρίτση, υπολογίζουμε ότι η ύφεση στο τέλος της χρονιάς θα είναι πολύ κάτω από το 10%, πολύ κάτω και από το 9%, στο 8,7%. Αντιλαμβάνεστε, λοιπόν, ότι τα χρηματοδοτικά εργαλεία που φτάνουν στο 14% του ΑΕΠ είναι κάτι, είναι σημαντικό. Θα θέλαμε και περισσότερα. Από πού προέρχονται αυτά τα χρηματοδοτικά εργαλεία; Είναι σαφές. Πήραμε κάποιες χρηματοδοτήσεις απευθείας από την Ευρωπαϊκή Ένωση μέχρι τώρα για την αντιμετώπιση της πανδημίας; Όχι. Είναι τα χρηματοδοτικά εργαλεία τα υφιστάμενα σε ένα άλλο πλαίσιο και είναι και ο φτηνός δανεισμός που παίρνει η χώρα και δείχνει την εμπιστοσύνη των αγορών στην πορεία και στο μέλλον της εθνικής οικονομίας. Από εκεί προέρχονται τα χρηματοδοτικά εργαλεία. Και, βεβαίως, το Ταμείο Ανάκαμψης θα χρηματοδοτήσει την οριστική έξοδο της χώρας από την κρίση. Εκεί θα αξιοποιηθεί, γιατί έχουμε και ένα αύριο το οποίο μας περιμένει. Αν φύγουμε με τις χαμηλότερες δυνατές απώλειες από την αντιμετώπιση της πανδημίας και των οικονομικών της συνεπειών, αντιλαμβάνεστε ότι και η έξοδος από την κρίση θα είναι πιο γρήγορη, χρησιμοποιώντας τα χρηματοδοτικά εργαλεία τα οποία έρχονται. Θα αναφερθώ τώρα στους συγκεκριμένους τομείς. Θα αρχίσω από τα μέσα μαζικής μεταφοράς. Έχετε δαιμονοποιήσει ότι ο ιός μεταδίδεται στα μέσα μαζικής μεταφοράς της Αθήνας. Βλέπουμε κάποιες εικόνες, αλλά οι εικόνες δεν λένε πάντα την αλήθεια. Πράγματι υπάρχει συνωστισμός; Υπάρχει συνωστισμός, όπως υπήρχε πάντα. Μεταδίδεται ο ιός σε κλειστούς χώρους που παρατηρείται συνωστισμός; Βεβαίως μεταδίδεται, αλλά δεν είναι η αποκλειστική αιτία, γιατί αν ίσχυε αυτό, πώς εξηγείται ότι σε περιφερειακές πόλεις, όπως είναι η Κοζάνη, τα Ιωάννινα, οι Σέρρες έχουμε αναλογικά, με βάση τον πληθυσμό, περισσότερα κρούσματα; Παρατηρείται και εκεί συνωστισμός στα μέσα μαζικής μεταφοράς;
…(δεν ακούστηκε)
Και σύμφωνα με σημερινά στοιχεία της «ΚΑΘΗΜΕΡΙΝΗΣ», παραλάβαμε επτακόσια πενήντα λεωφορεία στην Αθήνα και σήμερα κυκλοφορούν χίλια διακόσια εβδομήντα. Νομίζω ότι αυτό δείχνει μία αύξηση της τάξεως άνω του 30% σε αυτά τα μέσα μεταφοράς. Θα μπορούσαν να υπάρχουν και τρεις χιλιάδες, κύριε Φίλη. Αυτό είναι το ευκταίο. Το εφικτό, όμως, είναι αυτό που γίνεται.
Τα χρειαζόμαστε; Τι τα παίρνετε;
Κύριε Φίλη, τα χρειαζόμαστε και τα λεωφορεία και θα ήταν ιδανικό και ευκταίο να έχουμε και δεκαπέντε μαθητές σε κάθε αίθουσα, σε όλες τις αίθουσες της χώρας. Λέμε ποιο είναι το εφικτό. Σας είπε ο κύριος Υπουργός ότι οι επιδημιολόγοι λένε ότι στις σχολικές μονάδες δεν έχουμε μετάδοση του ιού και θεωρείται ασφαλής η λειτουργία.
Πού είναι η μετάδοση;
Αυτό θα το πουν οι ειδικοί, κύριε Φίλη. Δεν θα το πω ούτε εγώ ούτε εσείς. Σας είπε ο κ. Τσακίρης ότι 700 εκατομμύρια ευρώ δόθηκαν σε συνεργασία με το Υπουργείο Υγείας για υγειονομικό υλικό και άλλες ανάγκες. Σας ανέλυσα τα χρηματοδοτικά εργαλεία προς τις μικρομεσαίες επιχειρήσεις. Στις 16 Οκτωβρίου λέει το Υπουργείο Παιδείας ότι οι προσλήψεις εκπαιδευτικών έφτασαν τις σαράντα εννιά χιλιάδες και για να είμαι ακριβής τις σαράντα εννιά χιλιάδες διακόσιες δεκατέσσερις. Αυτό αφορά σε ανανεώσεις συμβάσεων αναπληρωτών, νέους αναπληρωτές, ολοκλήρωση των προσλήψεων στην ειδική αγωγή και δύο χιλιάδες τριακόσιους ογδόντα εκπαιδευτικούς για τις ανάγκες αντιμετώπισης της πανδημίας στις σχολικές μονάδες. Σας είπα για τα λεωφορεία. Σας είπα για τους πόρους που εδόθησαν στο Υπουργείο Υγείας, δηλαδή, τα τρία σημεία τα οποία θέτετε με την επερώτησή σας. Και ακόμα δεν έχει ολοκληρωθεί. Στο 14% του ΑΕΠ φθάνουν τα χρηματοδοτικά εργαλεία, με στοιχεία που φτάνουν…
Ευχαριστούμε, κύριε Μπουκώρο.
Έχουμε, λοιπόν, ακόμα δύο μήνες και στο τέλος της χρονιάς θα δούμε αυτή η πρωτοφανής πανδημία που έχει συγκλονίσει τον κόσμο, κάτω από το βάρος της οποίας καταρρέουν πανίσχυρες οικονομίες, τι αποτύπωμα υγειονομικό και οικονομικό έχει αφήσει στην Ελλάδα σε σύγκριση με τις υπόλοιπες χώρες. Τότε θα δούμε ποιο είναι το αποτέλεσμα της κυβερνητικής πολιτικής. Ευχαριστώ πάρα πολύ.
Ευχαριστούμε. Θέλω να κάνω μία επισήμανση που δεν έγινε στον κ. Μπουκώρο. Με συγχωρείτε, είναι ευθύνη δικιά μου. Όποιος συνάδελφος επιθυμεί να μιλάει από τη θέση του, θα πρέπει να φοράει τη μάσκα. Αυτή είναι η απόφαση της Διάσκεψης των Προέδρων.
Δηλαδή, να μιλάμε κάτω από τη μάσκα.
Ναι, αν θέλετε να μιλήσετε από τη θέση σας, θα μιλήσετε με τη μάσκα. Με συγχωρείτε που δεν το επεσήμανα προηγουμένως. Ορίστε, κύριε Λοβέρδο, έχετε τον λόγο.
Κυρίες και κύριοι συνάδελφοι, έχω κουραστεί πραγματικά, συζητώντας για το ΕΣΠΑ, να ακούω κατατάξεις σε ό,τι αφορά την απορρόφηση των πόρων από τις κυβερνήσεις και τις αντιπολιτεύσεις. Εδώ και κάποια χρόνια έχω πει ότι αυτό δεν θα το κάνω ποτέ. Τι δεν θα κάνω δηλαδή; Δεν θα μεταχειρίζομαι κάποια στατιστικά στοιχεία που δείχνουν πόσο καλά τα πηγαίνω ως Κυβέρνηση και πόσο άδικο έχει η Αντιπολίτευση που μου κάνει κριτική, αν αυτά τα στατιστικά στοιχεία δεν αφορούν την απορροφητικότητα αυτή καθαυτή, τα χρήματα στην αγορά. Όταν συζητάς γι' αυτό, χρειάζεται να προβληματιστείς, πριν μιλήσεις υπέρ ή κατά. Τι εννοώ «απορροφητικότητα»; Εννοώ προκαταβολές, προχρηματοδοτήσεις, ενδιάμεσες χρηματοδοτήσεις, τελική απορρόφηση. Κάνω στατιστική με κριτήριο την κανονικότητα του ΕΣΠΑ ή το ΕΣΠΑ υπό ευελιξία, λόγω πανδημίας, για να επαίρομαι ότι τα πάω πάρα πολύ καλά; Επομένως, πρέπει να είμαστε πολύ ακριβείς και τουλάχιστον όταν μιλάμε για αριθμούς, πρέπει να έχουμε όλοι το ίδιο κριτήριο, για να μπορεί ο λόγος που αρθρώνουμε να είναι κατανοητός. Κάνοντας τη δική μου κριτική προσέγγιση στην Κυβέρνηση για δεύτερη φορά - γιατί το δικό μας κόμμα, το Κίνημα Αλλαγής, έκανε τον Ιούνιο - Ιούλιο επίκαιρη επερώτηση και επί του θέματος και θυμάμαι τι είχαμε πει τότε - επικαιροποιώντας τον κριτικό μας λόγο και μιλώντας για αριθμούς, πριν θέσω ένα πολύ συγκεκριμένο θέμα, βλέπω τα 8,8 δισεκατομμύρια ευρώ υπολοίπου του προγράμματος 2014-2020 και σκέφτομαι: «Εντάξει, η χρονιά τελειώνει, το πρόγραμμα κλείνει, υπάρχει το «ν+3», θα πάτε πίσω, θα πάτε μέχρι το 2023 και θα έχετε σε μία μασχάλη τρία καρπούζια, δηλαδή το υπόλοιπο αυτό, το νέο πρόγραμμα και το Ταμείο Ανασυγκρότησης με τους πόρους του, για να δούμε πώς θα τα καταφέρετε!». Πώς θα τα καταφέρετε, σε μία εποχή που η αγορά χρειάζεται χρήματα, ρευστότητα, όσο τίποτε άλλο, ειδικά με την ύφεση έτσι όπως σκαρφαλώνει και με την ύφεση έτσι όπως θα σκαρφαλώσει ξανά, λόγω των μέτρων που παίρνονται καθημερινά για τη μία ή για την άλλη πόλη. Εύχομαι να μην πάει η χώρα σε γενικό lockdown, όπως τον Μάρτιο, αλλά να τα καταφέρουμε, χωρίς αυτό. Απ' όλα τα θέματα στο εξάλεπτό μου επέλεξα να προετοιμάσω το θέμα «ΕΣΠΑ και μέσα μαζικής μεταφοράς» και γιατί είναι επίκαιρο, λόγω της πανδημίας και γιατί είναι προβληματικό, κυρίες και κύριοι Βουλευτές, λόγω των στοιχείων που δίνονται στη δημοσιότητα από την Κυβέρνηση. Είναι πολύ σοβαρός ο αριθμός του ενός εκατομμυρίου επικαιροποιήσεις στο κέντρο, στην Αττική, για χρήση μέσων μαζικής μεταφοράς κάθε μορφής - μετρό, ηλεκτρικό, τραμ, τρόλεϊ και λεωφορεία - και αν προσθέσουμε στη μεγαλούπολη και τη Θεσσαλονίκη, το τι γίνεται και εκεί με τα μέσα μαζικής μεταφοράς, ο αριθμός είναι πάρα πολύ μεγάλος. Όταν αναφέρομαι στη Θεσσαλονίκη, δεν μπορώ να μην κοιτάξω και στα αριστερά της Αίθουσας και να μη θυμηθώ τα εγκαίνια με τις ζωγραφιές στους τοίχους, με τα πλαστικά στους τοίχους και με τους μουσαμάδες. Δεν μπορώ να μη θυμηθώ κιόλας τις επίκαιρες ερωτήσεις και τις ερωτήσεις που κάναμε στην κυβέρνηση του ΣΥΡΙΖΑ και των ΑΝΕΛ - θυμάμαι τον κ. Κεγκέρογλου πρόσφατα να κάνει μία αναφορά σε αυτό, έτσι το έχω καταγράψει - για πολλά πράγματα, για τους βανδαλισμούς, τα πολύ προβληματικά οικονομικά των μέσων μαζικής μεταφοράς κ.λπ.. Όταν κάνεις κριτική, πρέπει να είσαι εντάξει εσύ στα δικά σου πεπραγμένα. Πάμε, όμως, στην Κυβέρνηση. Η Κυβέρνηση είναι το θέμα μας. Η εικόνα του κόσμου «πατείς με, πατώ σε» μέσα στα μέσα μαζικής μεταφοράς, είναι εικόνα που την έχουμε δει όλοι. Την κατέθεσε ο Αρχηγός της Αξιωματικής Αντιπολίτευσης με φωτογραφίες κινητών των συνεργατών του. Όμως δεν τις χρειαζόμασταν. Τα βλέπουμε στα μέσα μαζικής ενημέρωσης όλοι μας. Και όσοι κυκλοφορούν με μέσα μαζικής μεταφοράς, το λένε παντού: πολλοί με μάσκες, λίγοι χωρίς, πάντως όλοι μέσα στα μέσα μαζικής μεταφοράς στριμωγμένοι. Έγινε μία συζήτηση προ μηνός για την ετοιμότητα της Κυβέρνησης στο θέμα αυτό, για τη σύνδεση του ΕΣΠΑ με τις επενδύσεις που θα γίνουν στα μέσα μαζικής μεταφοράς και τώρα, που έχουμε τους καθρέφτες του 2020 και 2021, βλέπουμε, αγαπητοί φίλοι και φίλες της Κυβέρνησης του κ. Μητσοτάκη, ότι το 2020 στο προσχέδιο προϋπολογισμού 4 εκατομμύρια ευρώ είναι καταγεγραμμένα σε ό,τι αφορά τις προσλήψεις προσωπικού και σε ό,τι αφορά τις άλλες παρεμβάσεις στον χώρο των μέσων μαζικής μεταφοράς. Στους πίνακες του ΕΣΠΑ δεν βλέπουμε χρήματα για λεωφορεία. Πώς ο Υπουργός έρχεται εδώ και μας λέει ότι παρέλαβε από την προηγούμενη κυβέρνηση οκτακόσια πενήντα και τα πήγε στα χίλια εκατό; Με ποια χρήματα και πόσο διευκολύνθηκαν οι συγκοινωνίες από αυτήν την παρέμβαση; Και από τους έξι παραπάνω συρμούς - τριάντα δύο βρήκε, τριάντα οκτώ έχουμε - πόσο έχουμε διευκολυνθεί; Λύθηκε το πρόβλημα; Πρώτα απ' όλα, πού είναι τα χρήματα καταγεγραμμένα, για να δούμε εάν μας κοροϊδεύετε και δεύτερον, πού έχουν γεννηθεί παρεμβάσεις; Εσείς που έχετε το ΕΣΠΑ, τη συνολική ευθύνη, μπορείτε να μας πείτε γιατί δεν έχει καταγραφεί στους δικούς σας πίνακες το κονδύλι αυτό, εάν τα χρήματα έχουν προέλθει από εκεί. Κοιτάξτε, είναι ένα από τα πολύ σοβαρά προβλήματα. Μας λέτε ότι υπάρχουν θέματα ατομικής ευθύνης κ.λπ.. Προφανώς συμφωνεί όλη η Αίθουσα. Ποιος θα πει όχι; Ποιος δεν θα μεμφθεί τους ασυνείδητους; Όταν υπάρχουν, όμως, ζητήματα στα οποία οι κυβερνητικές παρεμβάσεις μπορούσαν να είχαν δώσει ήδη λύσεις, ελέγχεστε. Ελέγχεστε για τη μειωμένη απορροφητικότητα στο ΕΣΠΑ, στο προκείμενο, και για μία καθόλου σοβαρή αντιμετώπιση των μεταφορών σε φάση πανδημίας, όταν η χώρα μας υποφέρει. Ευχαριστώ.
Ευχαριστώ. Τον λόγο έχει ο κ. Κατσώτης, για έξι λεπτά. Δεν έχουμε δευτερολογία.
Ευχαριστώ, κύριε Πρόεδρε. Η συζήτηση γίνεται για το αν η Κυβέρνηση αξιοποίησε και το ΕΣΠΑ, για να ενισχύσει σε περίοδο πανδημίας το δημόσιο σύστημα υγείας, τις μεταφορές και τους άλλους πληττόμενους κλάδους. Ας δούμε, όμως, ποιο είναι το βασικό κριτήριο της διαχείρισης της πανδημίας στη χώρα μας, αλλά και στις άλλες χώρες. Προβλήθηκε εδώ και αυτό το επιχείρημα. Είναι η προστασία της υγείας του λαού, με τη λήψη όλων των ενδεδειγμένων μέτρων προστασίας από τη διασπορά του ιού; Όχι. Αυτά τα κριτήρια έχουν πολύ κόστος και λίγο όφελος. Τα κριτήρια στη διαχείριση είναι ταξικά. Είναι αυτά που τα χαρακτηρίζετε ρεαλιστικά. Αυτά που δεν διαταράσσουν την καπιταλιστική λειτουργία και ανάπτυξη, προσαρμοσμένα στις ανάγκες των επιχειρηματικών ομίλων. Η σαρωτική εξάπλωση σε όλο τον κόσμο με πάνω από σαράντα πέντε εκατομμύρια κρούσματα, με ένα εκατομμύριο εκατόν ογδόντα μία χιλιάδες θανάτους, σχεδόν σε μισό χρόνο από το ξέσπασμά της - σχεδόν επτακόσιοι θάνατοι στη χώρα μας - αποκαλύπτει τη γύμνια των δημόσιων συστημάτων υγείας, ακόμη και στα πιο ισχυρά καπιταλιστικά κράτη, την έλλειψη ουσιαστικών μέτρων προστασίας στους τόπους κατοικίας και εργασίας, με εκατομμύρια θύματα. Αυτήν τη στρατηγική υπηρετεί η Κυβέρνηση της Νέας Δημοκρατίας και συναντιέται - με τις όποιες επιμέρους διαφορές - με τη στρατηγική των προηγούμενων κυβερνήσεων και του ΣΥΡΙΖΑ και του ΠΑΣΟΚ. Είναι η λογική του κόστους - οφέλους για το κεφάλαιο, τα κέρδη τους και το κράτος τους. Αυτό δεν επιτρέπει την ικανοποίηση των αναγκών της εργατικής λαϊκής οικογένειας, αυτό την εκθέτει στον όποιο κίνδυνο, ακόμα και για τη ζωή του. Η Κυβέρνηση μπροστά στην αρνητική εξέλιξη για τη διασπορά του COVID προκλητικά κρύβεται πίσω από την ατομική ευθύνη και τη βολική σύγκριση με τα άλλα κράτη που αντιμετωπίζουν τα ίδια αδιέξοδα, γιατί προτάσσουν τις ανάγκες της καπιταλιστικής οικονομίας και όχι την προστασία της δημόσιας υγείας. Το ΕΣΠΑ αποτελεί ένα από τα πολλά πακέτα διάσωσης και στήριξης των επιχειρηματικών ομίλων, των κλάδων που πλήττονται από τις αναταράξεις στην καπιταλιστική οικονομία, εκτός από το πακέτο βέβαια των αντεργατικών μέτρων που υλοποιεί διαχρονικές αξιώσεις του κεφαλαίου. Η Κυβέρνηση, λοιπόν, αξιοποίησε την πανδημία και ικανοποιεί αυτές τις απαιτήσεις των επιχειρηματιών, επιδεινώνοντας παραπέρα τη ζωή των εργαζομένων και του λαού. Στο όνομα της πανδημίας, με τις πράξεις νομοθετικού περιεχομένου και όλο το νομοθετικό πλαίσιο, τσάκισε ακόμα παραπέρα τους όρους αμοιβής και εργασίας των εργαζομένων, την ίδια τη θέση των εργαζομένων. Μετέφερε πακτωλό χρημάτων στους επιχειρηματικούς ομίλους, στο όνομα της διατήρησης των θέσεων εργασίας οι οποίες δεν διατηρήθηκαν, όπως προκύπτει από την τεράστια αύξηση της ανεργίας. Νομοθέτησε τη γενικευμένη ευελιξία με ανατροπή του σταθερού ημερήσιου χρόνου, την τηλεργασία με τον ελεύθερο χρόνο να αξιοποιείται από τους επιχειρηματικούς ομίλους, όπως εκείνοι θέλουν. Συνεχίζει με το νομοθετικό έκτρωμα για τα εργασιακά, το οποίο δόθηκε στη δημοσιότητα και στοχεύει να μετατρέψει όλη τη χώρα σε μία μεγάλη ειδική οικονομική ζώνη πλήρους ασυδοσίας του κεφαλαίου, απαγόρευσης των συνδικαλιστικών ελευθεριών και φίμωσης κάθε φωνής που αγωνίζεται για τα εργατικά δικαιώματα. Αξιοποίησε την πανδημία, όχι για να δαπανήσει χρήματα για τα αναγκαία μέτρα προστασίας και ασφάλειας του λαού, αλλά για να θωρακίσει την καπιταλιστική λειτουργία και ανάπτυξη, τη δημιουργία του φιλικού περιβάλλοντος για τους επενδυτές, τους μονοπωλιακούς επιχειρηματικούς ομίλους. Αυτό εξάλλου δήλωσε και ο Κυβερνητικός Εκπρόσωπος, παρουσιάζοντας το νέο νομοσχέδιο - έκτρωμα, που είναι αναγκαίο, όπως είπε, για την προσέλκυση επενδύσεων, που διατηρεί και ενισχύει το ευρωπαϊκό κεκτημένο, με κατάργηση των συνδικαλιστικών ελευθεριών, με ποινικοποίηση της συνδικαλιστικής δράσης, κάνοντας ιδιώνυμο αδίκημα την περιφρούρηση της απεργίας, με διώξεις όσων αγωνίζονται. Η Κυβέρνηση εκμεταλλεύεται με άθλιο τρόπο την έξαρση της πανδημίας, νομίζοντας ότι με αυτόν τον τρόπο θα πιάσει στον ύπνο τους εργαζόμενους. Είναι, όμως, βαθιά γελασμένη. Οι εμπνευστές του νομοσχεδίου θα έχουν την τύχη των προηγούμενων από αυτούς, που προσπάθησαν να βάλουν στον γύψο τις μεγαλύτερες κατακτήσεις της εργατικής τάξης και τελικά έμειναν στην Ιστορία ως πολιτικές γελοιογραφίες. Η ιστορία του ταξικού κινήματος διδάσκει ότι ποτέ και κανείς δεν μπορεί να σταματήσει την ταξική πάλη. Οι εργαζόμενοι, τα λαϊκά στρώματα, τα θύματα αυτής της βάρβαρης πολιτικής, που οδηγεί στη φτώχεια και τη δυστυχία, στην αρρώστια και στον θάνατο, πρέπει τώρα να ξεσηκωθούν πριν να είναι αργά. Απάντηση σε αυτήν τη βαρβαρότητα δεν μπορεί να είναι τίποτα λιγότερο από την οργανωμένη πάλη για τη ζωή, την υγεία και τα δικαιώματα των εργαζομένων και του λαού. Ήδη ομοσπονδίες, εργατικά κέντρα και συνδικάτα βρίσκονται σε θέση μάχης και απεργιακής ετοιμότητας μπροστά στη νέα κλιμάκωση της αντεργατικής επίθεσης κυβέρνησης και εργοδοσίας, με αιχμή το νέο νομοσχέδιο των βάρβαρων ανατροπών που παρουσίασε χθες στο Κυβερνητικό Συμβούλιο ο Υπουργός Εργασίας. Με την οργάνωση της πάλης, με απεργιακή κινητοποίηση, οι εργαζόμενοι διεκδικούν: Άμεσα να προσληφθούν μαζικά υγειονομικοί στα δημόσια νοσοκομεία, τα κέντρα υγείας, τις μονάδες πρόνοιας, να ανοίξουν όλες οι μονάδες υγείας που έκλεισαν τα προηγούμενα χρόνια, να ανοίξουν νέα κρεβάτια στις δημόσιες ΜΕΘ - τρεισήμισι χιλιάδες αντιστοιχούν στη χώρα μας με βάση τις διεθνείς προδιαγραφές και έχουμε εννιακόσιες εβδομήντα - , να γίνονται μαζικά, επαναμβανόμενα και δωρεάν τεστ, σύμφωνα με τις επιστημονικές ενδείξεις και καθολικός εμβολιασμός κατά της εποχικής γρίπης, να επιταχθούν εργαστήρια, κρεβάτια απλά και ΜΕΘ του ιδιωτικού επιχειρηματικού τομέα της υγείας και να ενταχθούν στον κρατικό σχεδιασμό, χωρίς καμμία αποζημίωση στους επιχειρηματίες, πρόσληψη εκπαιδευτικών και προσωπικού καθαριότητας στα σχολεία με δεκαπέντε παιδιά στην τάξη, πύκνωση των δρομολογίων στα μέσα μαζικής μεταφοράς τις ώρες αιχμής, με πρόσληψη εργαζομένων και εξασφάλιση του απαραίτητου στόλου οχημάτων με επισκευές παλαιών και αγορά νέων, επίταξη των ΚΤΕΛ, να καταργηθούν οι πράξεις νομοθετικού περιεχομένου και όλες οι αντεργατικές ρυθμίσεις, να εξασφαλιστεί ένα αξιοπρεπές εισόδημα για όλους τους πληττόμενους εργαζόμενους, όπως στον τουρισμό, τον πολιτισμό, τις μεταφορές, να καταργηθεί ο πλειστηριασμός πρώτης κατοικίας, να διασφαλιστούν και να διευρυνθούν οι συνδικαλιστικές και κοινωνικές ελευθερίες ενάντια στην επιχειρούμενη κατάργηση, ενάντια στην κρατική και εργοδοτική καταστολή και τρομοκρατία. Σε ό,τι αφορά εμάς θα πρωτοστατήσουμε στον αγώνα για τα μέτρα προστασίας της ζωής, αλλά και των ίδιων των δικαιωμάτων των εργαζομένων. Ευχαριστώ, κύριε Πρόεδρε.
Ευχαριστούμε, κύριε Κατσώτη. Συνεχίζουμε με τον κ. Βιλιάρδο και ολοκληρώνουμε με την κ. Μπακαδήμα. Αμέσως μετά, θα ξεκινήσουμε τον κύκλο των δευτερολογιών με τον κ. Χαρίτση. Κύριε Βιλιάρδο, έχετε τον λόγο.
Ευχαριστώ πολύ, κύριε Πρόεδρε. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Κύριε Υπουργέ, η εμπιστοσύνη των αγορών οφείλεται στη σιγουριά τους ότι θα ξεπουλήσετε τα πάντα, όπως επίσης πως θα δώσετε όσα ανταλλάγματα σας ζητηθούν, ακόμη και εθνική κυριαρχία. Για τα επιτόκια δανεισμού το έχουμε εξηγήσει τόσες πολλές φορές. Μετρούν τα πραγματικά και όχι τα ονομαστικά. Με αρνητικά επιτόκια διαπραγματεύονται 6 τρισεκατομμύρια ευρωπαϊκά ομόλογα, αγοράζονται από τις ελληνικές τράπεζες κ.λπ., οπότε δεν υπάρχει λόγος να επαναλαμβανόμαστε. Δεν μηδενίζουμε τίποτα, αλλά δεν είναι σωστές οι υπερβολές ούτε η παραποίηση των γεγονότων. Μας στενοχωρεί πάντως που οι σημερινές σας προβλέψεις για την ύφεση φτάνουν στις δικές μας του Απριλίου, στο -10% δυστυχώς για την Ελλάδα, όπως επίσης, η χρήση του Προγράμματος Δημοσίων Επενδύσεων για άλλα πράγματα, όπως πρόσφατα 266 εκατομμύρια για μισθούς καθηγητών, εκτός από επενδύσεις. Η συγκεκριμένη τώρα επερώτηση αποτελεί επανάληψη σε κάποιο βαθμό προηγούμενων επερωτήσεων του ΣΥΡΙΖΑ από τον Μάιο, αυτές με αριθμό 22 και 20, με σχετικά ανάλογο περιεχόμενο. Η επανάληψη δικαιολογείται εν μέρει από το γεγονός ότι η Κυβέρνηση δεν έκανε πολλά για τα υγειονομικά μέσα της χώρας το καλοκαίρι, εκτός από το να τρομοκρατεί κυριολεκτικά τους πολίτες, παραμένοντας στο να διεκδικεί δάφνες για την υποτιθέμενη σωτηρία του κοινωνικού συνόλου, αφού προηγουμένως «κλείδωσε» την οικονομία, χωρίς να ρωτήσει κανέναν - τη Βουλή εννοώ - και παρά τα χαμηλά κρούσματα. Από την άλλη πλευρά άνοιξε ανεξέλεγκτα τα σύνορά μας στον τουρισμό, υποκύπτοντας στις πιέσεις των εταίρων μας και των αεροπορικών εταιρειών, σύμφωνα με δηλώσεις της κ. Μπακογιάννη. Η αποτυχία της, όμως, στις εισπράξεις, που δεν θα ξεπεράσουν τα 3,5 δισεκατομμύρια ευρώ, είναι ολοφάνερη. Αλήθεια, πόσο θα μας κοστίσουν τώρα οι θεραπείες και τα lockdown; Το σκέφτηκε η Κυβέρνηση πριν ανοίξει τα σύνορα; Για να είμαστε, όμως, αντικειμενικοί, είναι σωστό να αναφέρουμε πως υπήρχαν ήδη, από το 2018, ελλείψεις σε ΜΕΘ, όσον αφορά τότε τη γρίπη - όπως φαίνεται από τα έγγραφα, που θα καταθέσουμε αργότερα όλα μαζί στα Πρακτικά - ως αποτέλεσμα των μνημονίων που υπέγραψαν όλα τα κόμματα της «τρόικας εσωτερικού», η Νέα Δημοκρατία, το Κινήματος Αλλαγής, αλλά και ο ΣΥΡΙΖΑ, που σήμερα διαμαρτύρεται. Υπενθυμίζουμε εδώ πως ο Υπουργός Ανάπτυξης είχε δηλώσει στο παρελθόν ότι δεν ήθελε να του πάρει τη δόξα η τρόικα εξωτερικού για το κλείσιμο μονάδων του ΕΣΥ. Στο θέμα τώρα των δημοσιονομικών μέτρων και της βοήθειας της Ευρωπαϊκής Ένωσης, η Ελλάδα εμφανίζεται να έχει τη δεύτερη μεγαλύτερη αύξηση σε ενισχύσεις επιχειρήσεων, με 1,1 δισεκατομμύριο ευρώ - σύμφωνα με στοιχεία της Ευρωπαϊκής Ένωσης που θα καταθέσουμε στα Πρακτικά - από τις κορυφαίες στην παροχή κεφαλαίων κίνησης σε μικρομεσαίες επιχειρήσεις, που επίσης, θα καταθέσουμε στα Πρακτικά. Το στοιχείο αυτό αφορά βέβαια την αύξηση και όχι τα απόλυτα νούμερα. Από την άλλη πλευρά, οι άλλες χώρες έχουν πολύ καλύτερες οικονομίες και τράπεζες, ενώ η Ελλάδα είναι χρεοκοπημένη, με τις τράπεζές της να εστιάζουν στους πλειστηριασμούς και στις υψηλές προμήθειες. Αυτό, βέβαια, είναι ένα άλλο θέμα. Η Ελλάδα εμφανίζεται επίσης στις πρώτες θέσεις στην Ευρωπαϊκή Ένωση, όσον αφορά τις εταιρείες που έλαβαν ενισχύσεις, εν προκειμένω, με τριάντα χιλιάδες εταιρείες και 350 εκατομμύρια ευρώ, καθώς και τετρακόσιες πενήντα χιλιάδες ιδιώτες, όπως θα καταθέσουμε στα Πρακτικά. Η εικόνα, όμως, αλλάζει όταν δούμε τα δάνεια, που δόθηκαν από τις τράπεζες, αφού το 50% απορροφήθηκε από έξι μόνο μεγάλες επιχειρήσεις, όπως θα καταθέσουμε στα Πρακτικά. Ουσιαστικά, εισέρρευσαν στην Ελλάδα 30 δισεκατομμύρια ευρώ από το ευρωσύστημα, δόθηκαν μόλις 10 δισεκατομμύρια στις επιχειρήσεις, οπότε υποθέτουμε ότι τα υπόλοιπα 20 δισεκατομμύρια θα τα απορρόφησε το κράτος για την αγορά από τις τράπεζες των ομολόγων του. Σε σύγκριση με την Ευρωπαϊκή Ένωση τώρα, όσον αφορά τα πρόσθετα ποσά, που δόθηκαν στον τομέα της υγείας, τα 200 εκατομμύρια ευρώ περίπου, η Ελλάδα είναι χαμηλά - όπως θα καταθέσουμε στα Πρακτικά - πόσο μάλλον με δεδομένο το ότι υστερεί σε ΜΕΘ, ενώ δεν έχουμε αναλυτικά στοιχεία για τα διάφορα υγειονομικά υλικά. Για τις άλλες χώρες, όμως, υπάρχουν και θα τα καταθέσουμε στα Πρακτικά. Σε κάθε περίπτωση τα παραπάνω τεκμηριώνουν πως πράγματι η Κυβέρνηση δεν έκανε πολλά. Συνεχίζοντας, γενικότερα τα μέτρα είναι πολύ χαμηλά, σε σχέση με την υπόλοιπη Ευρωπαϊκή Ένωση και με τις συνθήκες της οικονομίας μας, αφού έως τις 23 Οκτωβρίου, μόλις 3,1% του μη αναθεωρημένου ΑΕΠ μας του 2019, τα δημοσιονομικά, 1,2% οι αναβολές και 2,1% οι εγγυήσεις, σύμφωνα με πίνακα μιας διεθνούς μελέτης που επίσης θα καταθέσουμε. Για ολόκληρο το 2020 τα δημοσιονομικά ανέρχονται σε 13 δισεκατομμύρια ευρώ από 11,4 δισεκατομμύρια στην έβδομη αξιολόγηση, ενώ χωρίς την επιστρεπτέα προκαταβολή, που δεν είναι δημοσιονομικό μέτρο, στα 9,5 δισεκατομμύρια ή στο 4,8% του ΑΕΠ του 2019, έως τον Σεπτέμβρη περίπου. Όσον αφορά τώρα τα ΕΣΠΑ, χωρίς να έχει οριστικοποιηθεί ο προϋπολογισμός της Ευρωπαϊκής Ένωσης, έχει προβλεφθεί μία αύξηση στο προσχέδιο του προϋπολογισμού για το 2020, αν και στα νούμερα έχουμε αρκετά ερωτηματικά. Αλήθεια, γιατί δεν χρησιμοποιεί η Κυβέρνηση το «μαξιλάρι» για το οποίο υπερηφανεύεται ο ΣΥΡΙΖΑ; Μήπως επειδή τελικά πρόκειται για μύθο, αφού τα 15,7 δισεκατομμύρια είναι του ESM και τα υπόλοιπα 20 δισεκατομμύρια είναι τα ταμειακά διαθέσιμα των οργανισμών του δημοσίου, δηλαδή, χρησιμοποιούνται ήδη στα REPOS; Σε σχέση με τα μέσα μαζικής μεταφοράς απορούμε για το θράσος. Έχουμε αναφέρει πολλές φορές πως ανήκουν στο υπερταμείο των ξένων, με το τρίτο μνημόνιο που ψήφισαν όλα τα κόμματα της «τρόικας εσωτερικού». Αυτό, λοιπόν - και εννοώ το υπερταμείο - θα έπρεπε να επενδύσει. Αλήθεια, δεν το γνωρίζετε ή το γνωρίζετε και δέχεστε να εισπράττετε το πολιτικό κόστος για να καλύπτετε το υπερταμείο των ξένων; [[Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή]] Ένα λεπτό, κύριε Πρόεδρε. Οφείλουμε, όμως, να σημειώσουμε πως είχαν διαπιστωθεί ελλείψεις πριν από την πανδημία, ενώ επισημάνθηκαν κατά τις πρώτες ημέρες της Κυβέρνησης με την επίσκεψη του κ. Καραμανλή στα γραφεία της ΣΤΑΣΥ. Κλείνοντας, θέλω να πω το εξής. Η μοναδική λύση της Ελλάδας είναι η δημιουργία πλούτου με την αλλαγή του οικονομικού της μοντέλου, μακριά από τη μονοκαλλιέργεια του τουρισμού, με τη στήριξη του πρωτογενούς τομέα, της μεταποίησης, της αμυντικής βιομηχανίας και της υψηλής τεχνολογίας. Όσον αφορά δε το ΕΣΠΑ, με τη χρησιμοποίησή του για επενδυτικούς σκοπούς και όχι για να κλείνει τρύπες, όπως συνήθως συμβαίνει. Έτσι θα δημιουργηθούν βιώσιμες θέσεις εργασίας για όλους, χωρίς να υπάρχει ανάγκη παροχής επιδομάτων ανέχειας και ανεργίας, που κάποια στιγμή θα τελειώσουν ή θα υποθηκεύσουν ακόμη περισσότερο την πατρίδα μας.
Ευχαριστούμε, κύριε συνάδελφε.
Τέλος, πρέπει να λάβετε υπ' όψιν σας, κύριε Υπουργέ, πως η Ελλάδα δεν είναι Βόρεια Κορέα για να χρηματοδοτείτε τα μέτρα με τις τσέπες των ιδιοκτητών ακινήτων, στους οποίους δεν δόθηκε ακόμη ούτε καν η μηδαμινή έκπτωση φόρου που τους υποσχεθήκατε. Ευχαριστώ πολύ, κύριε Πρόεδρε.
Ολοκληρώνουμε με την κ. Μπακαδήμα. Μετά θα ξεκινήσουμε τον κύκλο των δευτερολογιών με τον κ. Χαρίτση, ο οποίος έχει πέντε λεπτά. Οι κύριοι Φίλης, Ξανθός, Παππάς και η κ. Φωτίου τρία λεπτά και οι κύριοι Μαμουλάκης και Σαρακιώτης δύο λεπτά. Κυρία Μπακαδήμα, έχετε τον λόγο.
Σας ευχαριστώ, κύριε Πρόεδρε. Κύριε Υπουργέ, κυρίες και κύριοι συνάδελφοι, κατ' αρχάς οφείλω να σημειώσω πως ο τρόπος χειρισμού της πανδημίας εγείρει σε όλους μας εύλογα ερωτήματα, ένας χειρισμός που από το καλοκαίρι γίνεται φανερό ότι δεν επιδιώκει πραγματικά τη στήριξη των κοινωνικών υποδομών, που θα προστάτευαν το γενικό πληθυσμό από την εξάπλωση της πανδημίας, εξαιτίας του κόστους, που έχει η επένδυση σε τομείς της κοινωνικής πολιτικής. Πράγματι - και αυτό είναι κάτι που το γνωρίζουμε όλοι πλέον - η Κυβέρνηση εθελοτυφλεί, αποδίδοντας το πρόβλημα αποκλειστικά στην ατομική ευθύνη, αγνοώντας επιδεικτικά τον ρόλο του κοινωνικού κράτους και των κοινών αγαθών στη διαχείριση της κρίσης. Είναι κοινότυπο, αλλά είναι πέρα για πέρα αληθινό, αν μιλήσουμε για τις τάξεις των είκοσι πέντε ατόμων - είδαμε τα κρούσματα που αυξάνονται στα σχολεία μας - το συνωστισμό στα μέσα μαζικής μεταφοράς, την ανεπάρκεια του υγειονομικού συστήματος, αν μιλήσουμε για σπατάλη εξαιρετικά πολύτιμων πόρων σε κρατικοδίαιτα ιδιωτικά μέσα μαζικής επικοινωνίας και άλλους, αντίστοιχους, με αμφιλεγόμενη, τρόπον τινά, σχέση με το δημόσιο, ιδιωτικούς ομίλους, πόρων που θα έπρεπε να δίνονται αποκλειστικά στην υγεία και την παιδεία. Το πρωί, ερχόμενη στη Βουλή, άκουσα τις δηλώσεις του Υπουργού Μεταφορών πως μέχρι το τέλος του έτους θα δοθούν στην κυκλοφορία νέα μέσα μαζικής μεταφοράς, νέα τρόλεϊ και νέα λεωφορεία και ότι θα προσληφθούν νέοι οδηγοί. Μέχρι το τέλος του έτους! Δηλαδή, θα πρέπει να περιμένουμε δύο ακόμη μήνες, με το δεύτερο κύμα της πανδημίας να σφυροκοπά ανελέητα τη χώρα μας, με νέα μέτρα, που περιμένουμε να ακούσουμε το απόγευμα - θα τα ανακοινώσει ο ίδιος ο Πρωθυπουργός - όταν θα έπρεπε να έχουν γίνει βελτιωτικές κινήσεις, όταν όλη η Αντιπολίτευση σας φώναζε από το καλοκαίρι να αυξήσετε τα δρομολόγια και να προσληφθούν νέοι οδηγοί. Αφήσατε να εξελιχθούν σε υγειονομική βόμβα τα μέσα μαζικής μεταφοράς, για να έρθετε τώρα, κυρίες και κύριοι της Συμπολίτευσης, να πείτε τι; Ότι θα πρέπει να περιμένουμε άλλους δύο μήνες, ενώ οι πολίτες θα μολύνονται, θα ρισκάρουν την υγεία τους, γιατί χρειάζεται να χρησιμοποιήσουν τα μέσα μαζικής μεταφοράς για να πάνε στη δουλειά τους; Και τότε, σε δύο μήνες, μαζί με το εμβόλιο θα έρθουν και τα νέα λεωφορεία. Ταυτόχρονα, θα ήταν λάθος να θεωρήσουμε ότι οι ανεπάρκειες στη διαχείριση της πανδημίας υπαγορεύονται μόνο από τον επικοινωνιακό χαρακτήρα των χειρισμών της Κυβέρνησης και όχι από τις πολιτικές προτεραιότητες που εκείνη έχει θέσει, που δεν είναι άλλες από τον ακραία νεοφιλελεύθερο μετασχηματισμό του ελληνικού κράτους, κάτι που, εξάλλου, έχει γίνει εμφανές όλους αυτούς τους μήνες με το πλήθος των νομοθετημάτων που έχουν έρθει και ενισχύθηκε και από μία σειρά φιλοεπενδυτικών νόμων fast track εν μέσω πανδημίας. Η Κυβέρνηση έχει κάνει τη συνειδητή επιλογή να μην στηρίξει το κοινωνικό κράτος, εκθέτοντας, έτσι, τις χαμηλότερες τάξεις, τους ασθενέστερους συμπολίτες μας στον κίνδυνο μετάδοσης του ιού. Γιατί αν δούμε και τις μελέτες, θα δούμε ξεκάθαρα ότι οι μη προνομιούχες κοινωνικές ομάδες είναι πιο τρωτές στην πανδημία από τους υπόλοιπους. Αυτή η επιλογή βρίσκεται σε αντίθεση με τη γενικότερη τάση στη δυτική Ευρώπη, όπου η πανδημία έχει ωθήσει τα κράτη σε μία στροφή στην ενίσχυση των δημόσιων υποδομών και του κοινωνικού κράτους, ιδιαίτερα του τομέα της υγείας. Η Γαλλία προχωρά σε αύξηση των ΜΕΘ της. Η Γερμανία προσλαμβάνει νοσηλευτές. Η Τσεχία γιατρούς. Η Σερβία άνοιξε δύο νέα νοσοκομεία. Η Ιταλία προχώρησε σε αναβάθμιση του συστήματος υγείας της. Εμείς τι κάνουμε; Εμείς φροντίζουμε να δίνουμε εκατομμύρια σε κρατικοδίαιτα μέσα μαζικής επικοινωνίας. Ως ΜέΡΑ25 θεωρούμε ότι όσο επικοινωνιακός είναι ο χειρισμός της Κυβέρνησης για την κρίση, τόσο επικοινωνιακός είναι και από τη μείζονα αντιπολίτευση, που υποβιβάζει συχνά τη συζήτηση για την κρίση που αντιμετωπίζουμε, όπου οι απαντήσεις δεν είναι ποτέ δεδομένες, σε μία επιφανειακή κριτική του ποιος θα ήταν ή είναι ο καλύτερος διαχειριστής, σε μία πολιτική σκηνή όπου ο νέος δικομματισμός αντί να δει κατάματα τις προκλήσεις και να απαντήσει με έναν συνολικό τρόπο στα προβλήματα, πολώνει πολιτικά και περιορίζει την κουβέντα σε ένα ξεκάθαρα ανταγωνιστικό επίπεδο. Η πανδημία φαίνεται με μία πρώτη ματιά να βάζει στην άκρη θέματα στρατηγικών επιλογών της οικονομίας. Όμως, αυτό είναι ένα θεμελιώδες λάθος. Αντίθετα, η αντιμετώπιση των οικονομικών επιπτώσεων πρέπει να γίνει αναβαθμίζοντας την πολιτική της Πράσινης Συμφωνίας και οι επιλογές κατεύθυνσης των ΕΣΠΑ πρέπει να απαντούν σ' αυτή τη λογική. Η πανδημία μας υπενθυμίζει ότι έχουμε διαμορφώσει μία οικονομία που είναι ιδιαίτερα ευάλωτη σε κρίσεις. Σήμερα είναι η υγειονομική, χθες ήταν η δημοσιονομική, αύριο θα έρθει ίσως μία κλιματική. Οπότε, η συζήτηση πρέπει να επεκταθεί στις πολιτικές στρατηγικές της οικονομίας, οι οποίες, δυστυχώς, φαίνεται να αναπαράγουν τις παθογένειες της οικονομίας, αλλά και της κοινωνίας μας. Το άνοιγμα στον τουρισμό χωρίς να υπάρχει επαρκές σχέδιο - τα είδαμε τα αποτελέσματα - η στήριξη στις εξορύξεις υδρογονανθράκων, η προώθηση άχρηστων μεγαλοεπενδύσεων, συχνά κρατικοδίαιτων, όπως η περίπτωση του Ελληνικού και του λιμένα κρουαζιέρας στον Πειραιά, αλλά και πολλές άλλες, είναι πολιτικές που αν δεν αμφισβητηθούν σύντομα και σε βάθος, θα οδηγήσουν σύντομα, με μαθηματική ακρίβεια, σε νέα κατάρρευση της ελληνικής οικονομίας και της κοινωνίας, με επιπτώσεις πολύ χειρότερες και πολύ πιο ζοφερές από αυτές που έφεραν τα δέκα χρόνια των μνημονιακών πολιτικών. Ευχαριστώ.
Ευχαριστούμε πάρα πολύ την κ. Μπακαδήμα και για τον χρόνο. Συνεχίζουμε τώρα με τις δευτερολογίες. Θα ξεκινήσουμε με τον κ. Χαρίτση για πέντε λεπτά.
Κύριε Πρόεδρε, αφήστε να εξελιχθεί η συζήτηση. Είναι νωρίς ακόμα.
Όχι, κύριε Φίλη. Εσείς μπορείτε λίγο να καθίσετε.
Θέλετε να πάτε στην επαρχία σας;
Θέλω να πάω στη Γορτυνία. Ορίστε, κύριε Χαρίτση, έχετε τον λόγο.
Ευχαριστώ, κύριε Πρόεδρε. Δεν έχω πολύ χρόνο. Θα προσπαθήσω να είμαι πολύ συνοπτικός. Ξεκινώ από τα πιο συγκεκριμένα και το γνωστό θέμα της μη επιστρεπτέας ενίσχυσης των επιχειρήσεων. Δεν χρειάζεται να συζητάμε το ποιος είναι ο κανονισμός και πώς προχωράει η διαδικασία. Ξέρω πολύ καλά ότι η διαδικασία προχωράει με έγκριση και από το Υπουργείο προφανώς. Όμως, είναι προγράμματα των περιφερειών. Εγώ, επειδή είμαι καλός άνθρωπος, δεν θέλω να δημιουργήσω εσωκομματικό πρόβλημα στη Νέα Δημοκρατία. Δεν θα σας πω τι λένε κατ' ιδίαν οι περιφερειάρχες για την αντίδραση του Υπουργείου σας στα συγκεκριμένα προγράμματα. Όμως, αυτό το οποίο περισσότερο με ενδιαφέρει και έχει σημασία και για τις ίδιες τις επιχειρήσεις και για τους επιχειρηματίες που μας ακούν, είναι αν πραγματικά θεωρείτε - και αυτό είναι το ερώτημα που περιμένουμε να απαντήσετε - ότι τα προγράμματα αυτά επαρκούν για να καλύψουν τις ανάγκες που έχουν οι ελληνικές μικρομεσαίες επιχειρήσεις σήμερα. Να σας δώσω ένα παράδειγμα, που το γνωρίζω πολύ καλά. Στην Περιφέρεια Πελοποννήσου τα 30 εκατομμύρια - τόσα μπορούσε, προφανώς, να βγάλει ως πρόγραμμα η Περιφέρεια Πελοποννήσου, τη στιγμή που οι περιφέρειες αναλαμβάνουν και άλλες υποχρεώσεις στην πανδημία, για να καλύψουν δαπάνες για τα νοσοκομεία, για να καλύψουν και άλλου τύπου δαπάνες - φτάνουν για να καλυφθούν όλες οι ανάγκες που έχουν οι επιχειρήσεις; Και μιλάμε για μία ολόκληρη περιφέρεια, όπως είναι η Περιφέρεια Πελοποννήσου. Σας θέτω το ερώτημα και ελπίζω να απαντήσετε. Προχωρώ σε ένα άλλο ζήτημα, το οποίο δεν πρόλαβα να θίξω στην πρώτη μου ομιλία. Εμάς δεν μας απασχολεί μόνο το σήμερα, μας απασχολεί και το αύριο, όπου το αύριο είναι και το Ταμείο Ανάκαμψης. Το είπα και την προηγούμενη βδομάδα στη συζήτηση που κάναμε για την πρόταση μομφής. Δεν ήσασταν παρών και γι' αυτό το επαναφέρω και τώρα, πού είστε εδώ. Είναι πολύ ανησυχητικοί, κατά τη γνώμη μου, οι πειραματισμοί οι οποίοι γίνονται με τη δημιουργία της νέας δομής στο Υπουργείο Οικονομικών για τη διαχείριση των κονδυλίων του Ταμείου Ανάκαμψης. Ειλικρινά, μου προκαλεί απορία το γεγονός ότι δεχθήκατε ως Υπουργός Ανάπτυξης, για πρώτη φορά στα χρονικά, να έχουμε, ουσιαστικά, μεταφορά από το Υπουργείο Ανάπτυξης στο Υπουργείο Οικονομικών της διαχείρισης αυτών των πολύ σημαντικών κονδυλίων. Στο Υπουργείο Ανάπτυξης υπάρχουν υπηρεσίες οι οποίες διαχειρίζονται ευρωπαϊκά κονδύλια εδώ και πάνω από τριάντα χρόνια. Έχουν πολύ μεγάλη τεχνογνωσία. Θα μπορούσαμε να «χτίσουμε» πάνω σ' αυτή την τεχνογνωσία και με τη νέα αυτή ευκαιρία να τη στελεχώσουμε ακόμα περισσότερο. Δυστυχώς, αυτό το οποίο βλέπουμε είναι το «επιτελικό» κράτος του κ. Μητσοτάκη να διευρύνεται ακόμα περισσότερο, με νέα δομή, η οποία, μάλιστα, θα καταργηθεί μετά τη διαχείριση των σχετικών κονδυλίων. Δεν θα μείνει καμμία θεσμική μνήμη, αν θέλετε, στη δημόσια διοίκηση από τη διαχείριση αυτού του πολύ σημαντικού προγράμματος. Ειλικρινά, θεωρώ ότι μπαίνουμε σε πολύ επικίνδυνα μονοπάτια με αυτή την πρωτοβουλία την οποία πήρε η Κυβέρνηση, να δημιουργήσει αυτή τη δομή στο Υπουργείο Οικονομικών. Πρέπει να σας πω ότι ειλικρινά μου «πατήσατε και λίγο τον κάλο» προσωπικά, επειδή είπατε για τη διαχείριση του ΕΣΠΑ επί των ημερών μας. Επιμένετε να κάνετε αντιπολίτευση στην αντιπολίτευση. Εγώ λέω, μετά χαράς να κάνουμε, αν θέλετε, μία συνολική συζήτηση για τη διαχείριση του ΕΣΠΑ. Δεν έχω κανένα πρόβλημα. Ίσα - ίσα. Μπορούμε να συζητήσουμε για τα χρήματα που έχασε η χώρα τα προηγούμενα χρόνια. Ένα δισεκατομμύριο έχασε η χώρα στο Γ΄ Κοινοτικό Πλαίσιο Στήριξης με κυβερνήσεις ΠΑΣΟΚ - Νέας Δημοκρατίας. Μπορούμε να συζητήσουμε για τις αιρεσιμότητες που μπήκαν στη χώρα το 2014, ακριβώς λόγω των φαινομένων διαφθοράς όλα τα προηγούμενα χρόνια στην διαχείριση των κοινοτικών προγραμμάτων. Όμως, νομίζω ότι αυτή τη στιγμή το μείζον, το επείγον, είναι να συζητήσουμε, κύριε Υπουργέ, για το σήμερα και να συζητήσουμε για το πώς διαχειριζόμαστε αυτή την πολύ δύσκολη κατάσταση. Σε κάθε περίπτωση, επειδή αυτό το οποίο είπατε ήταν απολύτως ανακριβές, ότι, δηλαδή, ήταν μεγάλη αποτυχία επί των ημερών μας, εγώ θα σας διαβάσω μία δήλωση: «Είμαι απόλυτα ικανοποιημένος με το επενδυτικό πρόγραμμα το οποίο βρίσκει τόσο μεγάλη υποστήριξη στην Ελλάδα. Η Ελλάδα σήμερα έχει το μεγαλύτερο ποσοστό απορρόφησης των πόρων των διαρθρωτικών ταμείων και του Ευρωπαϊκού Ταμείου Στρατηγικών Επενδύσεων». Δεν είναι δήλωση δικιά μου. Δεν είναι δήλωση κάποιου ο οποίος μπορεί να θεωρηθεί ότι είναι κοντά στον ΣΥΡΙΖΑ. Είναι δήλωση του τότε Προέδρου της Κομισιόν, του κ. Γιούνκερ, στις 26-4-2018. Το καταθέτω για τα Πρακτικά για του λόγου το αληθές. [[Στο σημείο αυτό ο Βουλευτής κ. Αλέξης Χαρίτσης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και ένα τελευταίο σχόλιο, γιατί δεν έχω και πολύ χρόνο, κύριε Υπουργέ. Αυτό, κατά τη γνώμη μου, είναι ένα πρόβλημα συνολικό στον τρόπο με τον οποίο γίνεται ο δημόσιος διάλογος στη χώρα μας. Νομίζω ότι πολλές φορές καταλήγουμε να κάνουμε παράλληλους μονολόγους. Σας άκουσα να λέτε, «Φέρτε μου συγκεκριμένες προτάσεις». Μα, είναι δυνατόν; Δεν ακούσατε όλους τους Βουλευτές του ΣΥΡΙΖΑ, και τους επτά, και τον Κοινοβουλευτικό μας Εκπρόσωπο, να σας καταθέτουμε πολύ συγκεκριμένες προτάσεις; Εμείς ήρθαμε εδώ προετοιμασμένοι. Δεν ήρθαμε εδώ να κάνουμε αυτό το οποίο ζήσαμε κι εμείς όταν ήμασταν στην κυβέρνηση, μία απίστευτη καταστροφολογία. Έχουμε επίγνωση του πόσο δύσκολα είναι τα πράγματα αυτή τη στιγμή στην ελληνική κοινωνία και ερχόμαστε με πολύ συγκεκριμένες προτάσεις και για τα θέματα της παιδείας και για τα θέματα της υγείας και για τα θέματα των μεταφορών και για τα θέματα των προνοιακών και κοινωνικών υποδομών και για τα θέματα της έρευνας και των τεστ που πρέπει να γίνουν. Σε αυτές τις προτάσεις σας καλούμε να απαντήσετε. Και νομίζω ότι δεν μπορείτε να συνεχίσετε με γενικόλογες τοποθετήσεις, οι όποιες δεν απαντάνε στα συγκεκριμένα. Αυτή τη στιγμή η ελληνική κοινωνία θέλει να μάθει, θέλει να πληροφορηθεί γιατί δεν έχουν προχωρήσει όλες αυτές οι δράσεις, όλους τους προηγούμενους μήνες, ενώ υπήρχε η δυνατότητα από το ΕΣΠΑ. Κυρίως, όμως, θέλει να μάθει τι προτίθεστε να κάνετε από εδώ και πέρα, έτσι ώστε αυτό το δεύτερο κύμα της πανδημίας, το οποίο πλέον, δυστυχώς, είναι παρόν και στη χώρα μας, να μπορέσουμε να το αντιμετωπίσουμε με επιτυχία και με τις μικρότερες δυνατές απώλειες και για τη δημόσια υγεία και για την οικονομία. Σας ευχαριστώ.
Ευχαριστούμε για τον χρόνο. Ο κ. Φίλης έχει τον λόγο για τρία λεπτά.
Ευχαριστώ, κύριε Πρόεδρε. Η συζήτηση έχει ενδιαφέρον. Ακούσαμε τον κύριο Υπουργό, τον κ. Γεωργιάδη, περίπου να πανηγυρίζει ότι η ύφεση στην Ελλάδα είναι μικρότερη από αυτή που είχε προϋπολογιστεί. Δεν είναι - λέει -14%, είναι 10%, είναι 9%. Αλλού - λέει - είναι μεγαλύτερη. Προφανώς ζει σε άλλη χώρα ο κ. Γεωργιάδης. Δεν γνωρίζει ότι είχαμε 25% μείωση του ΑΕΠ στα χρόνια του μνημονίου και ότι η σημερινή ύφεση και 7% να είναι και 9% - που θα είναι 10% οπωσδήποτε - επικάθεται πάνω σε μία οικονομική κρίση, σε μία συντριβή της οικονομίας, που συνέβη με τις πολιτικές των κυβερνήσεων του παλαιού δικομματισμού την εποχή των μνημονίων. Δεν πρέπει, λοιπόν, να κοροϊδεύουμε τους Έλληνες πολίτες και να ασχημονούμε πάνω στις δυσκολίες τις οποίες αντιμετωπίζουν. Η κρίση και 7% και 8% να είναι, είναι σαν να είναι 30% στην Ελλάδα, αν συνυπολογιστεί το 25% ύφεσης τα προηγούμενα χρόνια των μνημονίων. Δεύτερον, βεβαίως και η κρίση είναι παγκόσμια. Το πώς, όμως, αντιμετωπίζεται σε κάθε χώρα με την αξιοποίηση ενός νέου ευρωπαϊκού πλαισίου, ευνοϊκότερου - είναι αυτό που λένε κεϋνσιανισμός της κρίσης, για παράδειγμα κι όχι ο νεοφιλελευθερισμός της κρίσης - δείχνει ποια πολιτική ακολουθεί η κάθε κυβέρνηση. Εσείς δεν αξιοποιείτε το πλαίσιο αυτό του κεϋνσιανισμού της κρίσης. Εσείς βρίσκετε ευκαιρία τώρα με την κρίση, να εφαρμόζετε έναν σκληρό νεοφιλελευθερισμό και να κάνετε τους φτωχούς, φτωχότερους και περισσότερους και μία δράκα της οικονομικής ελίτ - τραπεζίτες, εφοπλιστές, επιχειρηματίες - πλουσιότερους. Αυτή είναι η πραγματικότητα. Τρίτον, άκουσα να λένε εδώ ότι στα σχολεία δεν μεταδίδεται η νόσος. Ακούσαμε πως ούτε στα λεωφορεία μεταδίδεται η νόσος. Φαντάζομαι πως ούτε και στις εκκλησίες μεταδίδεται, όπου οι ιερείς στις λιτανείες πηγαίνουν χωρίς μάσκες. Πού μεταδίδεται ο κορωνοϊός; Αν πιστέψουμε τον κύριο Υπουργό, όπως είχε πει, μεταδίδεται στην εκδήλωση την αντιφασιστική έξω από τη δική της Χρυσής Αυγής. Είναι σοβαρά πράγματα αυτά; Γελοιοποιείτε την πολιτική με αυτά τα οποία λέτε, και με τους ισχυρισμούς τους πρώτους και με την ακατανόητη αυτή συμπεριφορά σας, κύριε Υπουργέ! Βεβαίως, κι άλλα πράγματα έχουν ενδιαφέρον εδώ. Δεν ακούσαμε απάντηση για τα μέτρα για την εκπαίδευση που ζητήσαμε, μέτρα που αφορούν προσλήψεις προσωπικού, κτήρια, καθαριότητα, ηλεκτρονικό σύστημα, tablet στα παιδιά και στους εκπαιδευτικούς. Τίποτα απ' όλα αυτά. Κοστολογημένες προτάσεις κάναμε και το καλοκαίρι και τώρα. Καμμία απάντηση! Κυρίες και κύριοι συνάδελφοι, θα μπορούσαμε κι άλλα πράγματα να πούμε. Έχουμε ζητήσει να γίνει κοινή συνεδρίαση της Επιτροπής Μορφωτικών Υποθέσεων με την Επιτροπή Κοινωνικών Υποθέσεων της Βουλής, να έρθουν εκεί και οι αρμόδιοι. Δεν έχουμε εμπιστοσύνη στους Υπουργούς τι λένε. Κάθε μέρα αλλάζουν αυτά τα οποία λένε. Να έρθουν και οι αρμόδιοι, οι εμπειρογνώμονες, οι ειδικοί. Έχουμε εμπιστοσύνη σε αυτούς. Κι αν τους αφήσετε να κάνουν τη δουλειά τους, χωρίς να τους παρασύρετε σε διάφορες πολιτικές επιλογές που εσείς θέλετε, θα μπορέσουν να ανταποκριθούν στις ανάγκες του ελληνικού λαού. Τελευταίο θέμα: Άκουσα τον κύριο Υπουργό στην προηγούμενη συζήτησή μας να καταλήγει αναφωνώντας τρεις φορές: «Ο διεθνισμός είναι προδοσία!». Άνοιξα το λεξικό του κ. Μπαμπινιώτη. Διαβάζω τι είναι διεθνισμός: Η πολιτική και πολιτισμική αντίληψη, σύμφωνα με την οποία πρέπει να επιδιώκεται η σύσφιξη των σχέσεων μεταξύ των λαών και των εθνών και η κατάργηση των επιμέρους εθνικών συμφερόντων. Γνωρίζουμε, επίσης, ότι ο διεθνισμός - που είναι προδοσία, η ειρήνη, δηλαδή, είναι προδοσία, κατά τον κύριο Υπουργό - έλκει την καταγωγή του από την Γαλλική Επανάσταση και από τα βιβλία του Ζαν Ζακ Ρουσσώ. Γνωρίζουμε ότι αντιδιαστέλλεται προς τον εθνικισμό - το οποίον με τρόπο επιθετικό και πολεμοκάπηλο υποστηρίζει ο κύριος Υπουργός - και τον κοσμοπολιτισμό, που είναι αντανάκλαση των αποικιοκρατικών σχέσεων. Διαβάζουμε, επίσης, ότι υπάρχει ο διεθνιστικός εθνικοαπελευθερωτικός κύκλος στη χώρα μας με πρωταγωνιστές τον Ρήγα Φεραίο και τον Αδαμάντιο Κοραή. Αυτός είναι ο συνταγματικός πατριωτισμός, που ενώνει τον πατριωτισμό με τον διεθνισμό για την ειρήνη και τη δημοκρατία! Ευχαριστώ.
Όπως καταλάβετε, υπήρξε κι ένας μικρός σεισμός κατά την ομιλία του κ. Φίλη.
Υπήρξε σεισμός από την ομιλία μου ή απ' όσα λέει ο κύριος Υπουργός;
Από την ομιλία σας πάντα, κύριε Φίλη. Να συνεχίσουμε με τον κ. Ξανθό, ο οποίος έχει τον λόγο για τρία λεπτά.
Ευχαριστώ, κύριε Πρόεδρε. Επειδή ο Υπουργός ζήτησε δίκαιη κριτική, οφείλω κι εγώ να πω ότι όντως η εκτίμηση περί αποτυχίας, περί ομολογίας αποτυχίας, προφανώς δεν αφορά μόνο της χώρα μας. Αφορά, κατ' αρχάς, το παγκόσμιο γίγνεσθαι, όπου υποτιμήθηκε πάρα πολύ αυτό το οποίο είχε πει από την αρχή ο Παγκόσμιος Οργανισμός Υγείας, ότι δηλαδή αυτή η κρίση πυροδοτεί ανισότητες και ότι ευάλωτοι δεν είναι μόνο οι χρόνιοι ασθενείς και οι λεγόμενες «ευπαθείς ομάδες», οι ηλικιωμένοι, αλλά και οι φτωχοί και ότι χρειάζονται μέτρα στήριξης της κοινωνικής συνοχής, διότι έχει αποδειχθεί ότι αυτές οι κατηγορίες των πολιτών είναι πολύ πιο ευάλωτες σε σοβαρή νόσηση και σε θάνατο. Απέτυχε και η Ευρώπη, η οποία δεν φρόντισε, για παράδειγμα, να θεσπίσει ένα ενιαίο υγειονομικό πρωτόκολλο, το οποίο θα αφορά τις μετακινήσεις των πολιτών και τον τουρισμό, έτσι ώστε να περιορίσουμε τον κίνδυνο διάδοσης και να υπάρχει μια ενιαία αντιμετώπιση και γραμμή σε όλες τις χώρες. Και, φυσικά, απέτυχε και η χώρα μας, απέτυχε η πολιτεία, με την ευρύτερη έννοια, να πείσει αυτή την περίοδο κομμάτια της κοινωνίας και για την πραγματική εκτίμηση του κινδύνου, αλλά και για την ανάγκη συμμόρφωσης στα ενδεικνυόμενα μέτρα. Και, φυσικά, απέτυχε και η Κυβέρνηση, η οποία μετά την καραντίνα - θυμίζω - το κεντρικό της σύνθημα ήταν «Μένουμε Ασφαλείς». Ε, δεν μείναμε ασφαλείς, κύριε Γεωργιάδη. Δεν μείναμε ασφαλείς! Αυτό είναι success story; Δεν είναι αυτό αποτυχία; Νομίζω, λοιπόν, ότι συνεχίζετε, δυστυχώς, κι αυτή την κρίσιμη περίοδο να δίνετε αντιφατικά μηνύματα. Δεν γίνεται, δηλαδή, να έχουμε ένα διαρκές εκκρεμές ανάμεσα στο ότι εμείς τα πάμε καλύτερα από άλλες χώρες. Θυμίζω ότι στο πρώτο κύμα λέγαμε ότι ήμασταν οι καλύτεροι, ότι ήμασταν παγκόσμιο παράδειγμα. Τώρα απλώς συμβαδίζουμε με τις άλλες χώρες. Από τη μια, λοιπόν, λέτε ότι τα πάμε καλύτερα ή περίπου το ίδιο με τον μέσο όρο των άλλων χωρών και από την άλλη λέτε ότι τα πράγματα έχουν ξεφύγει, ότι πρέπει να ληφθούν μέτρα, ότι πρέπει ο κόσμος να συμμορφωθεί κ.λπ.. Αυτό είναι αντιφατικό μήνυμα που δεν βοηθάει σ' αυτό που λέμε, την ανάγκη συναίνεσης της κοινωνίας και συμμόρφωσης στα αναγκαία μέτρα. Επειδή είπατε να σας πούμε και δυο ιδέες μήπως και τις αξιοποιήσετε, θα σας αναφέρω, λοιπόν, εγώ δυο συγκεκριμένους τομείς που πρέπει να υπάρχει, κατά την άποψή μου, αξιοποίηση των πόρων του ΕΣΠΑ και, βεβαίως, του Ταμείου Ανάκαμψης. Θέλω να κάνω εδώ μια σύντομη παρένθεση. Δεν υπάρχει καν ο όρος «δημόσιο σύστημα υγείας». Δεν υπάρχει. Λέει, «τομέας υγειονομικός», «σύστημα υγείας», γενικώς. Αυτό σημαίνει πως πίσω απ' αυτό υπάρχει μια ατζέντα ότι θα αξιοποιηθούν αυτοί οι πόροι για να υλοποιηθεί η γραμμή των ΣΔΙΤ, των συμπράξεων δημόσιου και ιδιωτικού τομέα, που αποδείχθηκε ότι μέσα στην πανδημία δεν δουλεύει ως εργαλείο, διότι ο ιδιωτικός τομέας είναι απών. Έχω, λοιπόν, να κάνω δύο προτάσεις: Πρώτον, ολοκληρωμένο δίκτυο υπηρεσιών και δομών, που θα επικεντρωθούν σε αυτή τη μεγάλη ανάγκη που έχει προκύψει από την πανδημία. Οικογενειακός γιατρός, κινητές μονάδες υγείας, κατ' οίκον παρακολούθηση, ψυχοκοινωνική υποστήριξη, συνεργασία των δημόσιων δομών υγείας με τις κοινωνικές υπηρεσίες αυτοδιοίκησης. Αυτό είναι ένα πεδίο στο οποίο μπορείτε, αν θέλετε πραγματικά, να συγκροτήσετε ένα σοβαρό σχέδιο, να το καταθέσετε και να αντλήσετε πόρους. Δεύτερο πεδίο: Εθνικό σχέδιο υποδομών υγείας με έμφαση στα κρίσιμα πεδία, στις εγκαταστάσεις των ΤΕΠ, των ΜΕΘ, τη ξενοδοχειακή υποστήριξη, τα εργαστήρια δημόσιας υγείας. Μιλάμε για ένα εθνικό σχέδιο υποδομών, το οποίο σε βάθος χρόνου θα ανανεώσει τις γερασμένες εγκαταστάσεις του συστήματος υγείας και των απαρχαιωμένο εξοπλισμό, όπου υπάρχει ακόμα, και δεν θα έχουμε την ανάγκη να προσφεύγουμε σε δωρεές. Αυτές είναι οι δυο προτάσεις. Περιμένω την απάντησή σας. Ευχαριστώ.
Ευχαριστούμε. Συνεχίζουμε με τον κ. Παππά. Θα ακολουθήσει η κ. Φωτίου και θα ολοκληρώσουμε με τον κ. Σαρακιώτη. Μετά θα μιλήσει ο Υπουργός, στη συνέχεια ο κ. Τσακαλώτος και θα κλείσει ο κύριος Υπουργός. Ορίστε, κύριε Παππά, έχετε τον λόγο για τρία λεπτά.
Ευχαριστώ κύριε Πρόεδρε. Φαίνεται ότι έχει γίνει σεισμός στη Σάμο και είναι πολύ ισχυρός. Τον νιώσαμε και εδώ. Ελπίζουμε να μην είναι τα πράγματα δυσάρεστα. Ένα από τα πράγματα που είπε ο κ. Καραμανλής σήμερα το πρωί είναι ότι μόνο το 5% των λεωφορείων έχει πληρότητα πάνω από 65%. Το λέω για να καταλάβετε τη διαστημική απόσταση, που έχει από την πραγματικότητα ο άνθρωπος. Οι εικόνες είναι συγκλονιστικές, καταιγιστικές. Είναι δυνατόν να εκστομίζονται τέτοια πράγματα; Κύριε Υπουργέ, θα πω κι εγώ αυτό που είπαν και οι άλλοι επερωτώντες Βουλευτές, ότι, δηλαδή, δεν απαντήσατε σε τίποτα. Σας κάναμε προτάσεις. Δεν μας είπατε ούτε καν αν θα σταματήσετε τον αποσπασμένο από το γραφείο σας και δεν πήρατε ένα τηλέφωνο τον Καραμανλή στο ενδιάμεσο να δεσμευτεί κι αυτός ότι θα επιστρέψει τους τέσσερις οδηγούς. Προσλήψεις: Θα πάρουμε καμμία απάντηση; Κάτι διακινείται, ότι υπάρχει μία προκήρυξη. Θα τη φέρετε να τη δούμε; Έχουμε καταθέσει αίτημα. Για να καταλάβει ο κόσμος ποσό εγκληματικές είναι οι ευθύνες σας, έχουμε τα οχήματα τα οποία είναι έτοιμα και δεν έχουν οδηγό. Σήμερα ο επικεφαλής των τεχνικών είπε ότι κοντεύουν τα διακόσια. Εκατόν εβδομήντα λεωφορεία και εκατό τρόλεϊ, που με επιδιορθώσεις μέσα σε ένα χρονικό ορίζοντα ενός μηνός είναι έτοιμα. Εφτακόσια πενήντα λεωφορεία που είχαν δρομολογηθεί με τον διαγωνισμό και δεν επαναπροκηρύσσετε. Και βεβαίως - επειδή για όλα φταίει και η κ. Δούρου - ενενήντα δυο οχήματα που είχαν εξασφαλιστεί από το ΠΕΠ Αττικής, τα απένταξαν. Είχε ενταχθεί, είχε εξασφαλιστεί χρηματοδότηση ενενήντα δυο οχημάτων εκ των οποίων τα δώδεκα ήταν ηλεκτροκινούμενα και τα άλλα, βεβαίως, με κατανάλωση πολύ φιλική προς το περιβάλλον. Αυτή είναι η πολιτεία σας και όλες αυτές οι επιλογές έχουν ένα κοινό παρονομαστή: να αποδείξετε ότι ο δημόσιος φορέας δεν μπορεί να εξυπηρετήσει, για να πάτε κακήν κακώς σε συμβάσεις τις οποίες αρνείστε να φέρετε και ενώπιον του Κοινοβουλίου. Δύο κουβέντες για τα μεγάλα έργα. Μεθοδευμένη αδράνεια. Εκεί δεν σας καταλαβαίνουμε, πραγματικά. Στο πρόγραμμά σας λέγατε ότι θα δημιουργηθούν από αυτά τα έργα σαράντα χιλιάδες νέες θέσεις εργασίας. Δε σας ενδιαφέρει να συμβεί αυτό; Εσείς το λέγατε. Πρόγραμμα της Νέας Δημοκρατίας σελίδα δώδεκα. Σαράντα χιλιάδες νέες θέσεις εργασίας. Και τα έχετε παγώσει όλα. Μετρό Θεσσαλονίκης. Επειδή κάτι ακούστηκε, θα πω τα εξής: Με συγχωρείτε, παραλάβαμε τη δαπάνη στο 30% του έργου και σας την παραδώσουμε στα 75% και εδώ κάνουμε πλακίτσα για μουσαμάδες. Ο κόσμος στη Θεσσαλονίκη γνωρίζει και βλέπει. Άρα, νομίζω ότι πρέπει να υπάρχει ένα μέτρο. Τέλος, όσον αφορά τα χρηματοδοτικά εργαλεία θα πω τα εξής: Διακόσιες χιλιάδες αιτήσεις, είκοσι χιλιάδες επιχειρήσεις μπήκαν στα χρηματοδοτικά εργαλεία τα εγγυημένα από το κράτος των τραπεζών. Αν αυτό δεν είναι μεθοδευμένη χρηματοπιστωτική ασφυξία τι είναι; Στην Ελλάδα είναι εφτακόσιες πενήντα χιλιάδες επιχειρήσεις. Αν βγάλεις τους αυτοαπασχολούμενους, είναι πεντακόσιες, πεντακόσιες πενήντα χιλιάδες επιχειρήσεις με εργαζόμενους. Και είκοσι χιλιάδες είναι αυτές στις οποίες επέτρεψε η πολιτική σας να χρηματοδοτηθούν. Πείτε μου αν αυτό είναι λύση. Βεβαίως, όπως είπαμε και πριν, τους κάνατε και δώρο τον Πτωχευτικό για να καθαρίσει από τα ζόμπι, όπως λέει η άθλια έκθεση Πισσαρίδη, η προσβλητική αυτή έκθεση Πισσαρίδη, που έχετε υιοθετήσει και λιβανίζετε και να κρατήσετε και τα λεφτά του Ταμείου Ανάκαμψης και τα λεφτά του ΕΣΠΑ για τους επιβιώσαντες. Η ελληνική οικονομία χρειάζεται χρηματοδότηση και, μάλιστα, σε δυο κύματα. Ένα πρώτο, γενναίο κύμα για να στηριχθούν και να επιβιώσουν επιχειρήσεις κάτω από τις οποίες κρέμεται το 80% και το 85% της απασχόλησης και ένα δεύτερο κύμα στήριξης για να αναβαθμιστούν τεχνολογικά: να προχωρήσουν στον ψηφιακό τους μετασχηματισμό, να αναπτύξουν συνέργειες, να ανοιχτούν σε καινούριες αγορές και να αυξήσουν την παραγωγικότητά τους. Όμως, αυτά είναι κομμάτια ενός σχεδίου δίκαιης ανάπτυξης που πόρρω απέχει απ' όλα αυτά που εσείς έχετε στο μυαλό σας και εφαρμόζετε.
Ευχαριστούμε τον κ. Παππά. Τον λόγο έχει τώρα η κ. Θεανώ Φωτίου. Ο σεισμός, κύριοι συνάδελφοι, ήταν 6,6 ρίχτερ στη Σάμο. Έτσι διάβασα πριν λίγο.
Κύριε Υπουργέ, η Ισπανία, στο θέμα που συζητάμε, από τη συνολική χρηματοδοτική στήριξη των 87 δισεκατομμυρίων της Ευρώπης πήρε τα 21,3 δισεκατομμύρια και εμείς πήραμε 2,7 δισεκατομμύρια. Δηλαδή, πήρε δέκα φορές περισσότερα χρήματα από μας με πληθυσμό τέσσερις φορές μεγαλύτερο από μας. Μπράβο σας! Είστε πρωταθλητές! Γι' αυτό σήμερα αποφεύγετε κάθε συζήτηση πάνω στην επίκαιρη ερώτηση. Όταν σας ανέφερα τα προγράμματα - πάνω από 100 εκατομμύρια - που εντάξαμε στο ΕΣΠΑ και τα οποία παγώσατε, φανταζόμουν ότι ήμουν υπερβολική, ότι η απάντηση θα ήταν, «έχουν καθυστερήσει», «θα τα επιταχύνουμε», κάτι τέλος πάντων. Εσείς μου απαντήσατε με υπερηφάνεια, «τα σταματήσαμε, γιατί εμείς…» - δηλαδή ο ΣΥΡΙΖΑ - «…έχασε τις εκλογές». Δηλαδή, για να καταλάβω, θα τα απεντάξετε κιόλας; Προγράμματα ενταγμένα, προγράμματα 100 εκατομμυρίων; Αυτό σημαίνει ότι δεν θα φτιάξετε άλλα κέντρα κοινότητας; Τελειώσατε; Δηλαδή, εσείς θα εκδικηθείτε, επειδή έχασε ο ΣΥΡΙΖΑ, τα εκατομμύρια ηλικιωμένων που πλήττονται από την πανδημία; Δεν θα φτιάξετε τα εκατόν πενήντα κέντρα ΟΦΗΛΙ, τα οποία κάνουν 24 εκατομμύρια; Εσείς θα εκδικηθείτε τα άτομα με αναπηρίες; Δεν θα υλοποιήσετε τα εκατόν εξήντα διαμερίσματα και σπίτια για ανάπηρους, για να μη μπαίνουν τα παιδιά τους, οι μεγάλοι ανάπηροι στα ιδρύματα και για να μην έχουν αγωνία οι γονείς τους, «τι θα κάνω με αυτό το ανάπηρο παιδί, μόλις εγώ πεθάνω;»; Κι αυτό θα το πετάξετε, 50 εκατομμύρια; Για πείτε μου: Θα εκδικηθείτε τις οικογένειες, επειδή όλα αυτά τα πρότεινε και τα σχεδίασε ο ΣΥΡΙΖΑ; Δεν θα κάνετε, δηλαδή, τα κέντρα στήριξης της οικογένειας με 20 εκατομμύρια, τα οποία είναι ακριβώς πάνω στην περίοδο, γιατί υπάρχουν προβλήματα ενδοοικογενειακής και έμφυλης βίας; Κύριε Υπουργέ, εγώ καταλαβαίνω ότι ο αμοραλισμός σας με ξεπερνάει. Και καλά με τους φτωχούς, οι οποίοι πολλαπλασιάζονται ραγδαία. Με αυτούς δεν έχετε εσείς σχέση. Κι εξάλλου, αυτό που υποσχεθήκατε προεκλογικά ήταν να σώσετε τα περιβόητα μεσαία στρώματα που κατέστρεφε ο ΣΥΡΙΖΑ, δίνοντας τα λεφτά στους φτωχούς, πράγμα που υπήρξε η μεγαλύτερη πολιτική εξαπάτηση που έχει συμβεί ποτέ στην Ελλάδα προεκλογικά. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Τελειώνω, κύριε Πρόεδρε. Αυτά καταβαραθρώνετε σήμερα, τα μεσαία στρώματα, που διόγκωσαν τα δάνειά τους με τη μη εξυπηρέτηση των δανείων τους κατά την περίοδο της διακυβέρνησής σας. Γιατί δεν είστε καινούργιοι. Είστε από το 2012 μέχρι το 2014. Τότε, αυτή την περίοδο 2012-2014, αυξήθηκαν τα μη εξυπηρετούμενα δάνεια κατά 66%. Μπας και δεν ήσασταν τότε κυβέρνηση; Τότε αυτά τα μεσαία στρώματα ήταν που δεν μπορούσαν να πληρώσουν και κοκκίνισαν. Από αυτά τα μεσαία στρώματα θα πάρετε αυτό που έχουν, δηλαδή την πρώτη τους κατοικία. Αυτό θα κάνετε με τον πτωχευτικό νόμο. Δεν έχει νόημα να σας κάνω τις προτάσεις ούτε να σας πω την κοστολόγησή τους. Μου εξηγήσατε ήδη ότι ούτε για τα ένα εκατομμύριο τετρακόσιες χιλιάδες παιδιά και τις μητέρες τους ενδιαφέρεστε ούτε για ένα εκατομμύριο ηλικιωμένους ενδιαφέρεστε. Δεν ενδιαφέρεστε. Γι' αυτό τι να σας εξηγήσω; Πόσο κοστίζουν οι προτάσεις που σας έκανα, τι κόστος έχουν; Ό,τι ώρα θέλετε, κύριε Υπουργέ, καλέστε με στο γραφείο σας να σας πω το κόστος. Γιατί είναι προφανές ότι για όλους αυτούς δεν ενδιαφέρεστε.
Ευχαριστούμε. Τον λόγο έχει ο κ. Σαρακιώτης για δυο λεπτά.
Ευχαριστώ, κύριε Πρόεδρε. Κύριε Υπουργέ, μιλήσατε είκοσι ένα ολόκληρα λεπτά και δεν βρήκατε τον χρόνο να αναφερθείτε ούτε μια φορά στους Έλληνες ερευνητές, στους Έλληνες επιστήμονες οι οποίοι παρέμειναν στη χώρα και συνεχίζουν να προσφέρουν και σ' αυτή τη δύσκολη συγκυρία τις πολύτιμες υπηρεσίες τους για τη διαχείριση και καταπολέμηση της πανδημίας. Δεν είχατε προφανώς τον χρόνο να μιλήστε και να απευθυνθείτε σε αυτούς τους ανθρώπους. Τι ζητούν οι επικεφαλής των ερευνητικών δομών, των ερευνητικών κέντρων; Ζητούν απλά την ενεργή εμπλοκή τους σε όλη αυτή τη διαδικασία. Έχουν αναπτύξει μόνοι τους πρωτόκολλα. Ο ίδιος ο Πρωθυπουργός τούς συνεχάρη πριν από κάποιους μήνες και όλο αυτό το χρονικό διάστημα τους έχετε γυρίσει την πλάτη. Τους υποχρηματοδοτείτε και συνεχίζετε να αδιαφορείτε. Δεν αναφερθήκατε καθόλου γι' αυτά τα ερευνητικά κέντρα τα οποία βραβεύονται από ευρωπαϊκούς φορείς, τα ερευνητικά αυτά κέντρα και πανεπιστήμια τα οποία μας κάνουν όλους υπερήφανους. Τα έχετε παροπλίσει συνειδητά. Πέραν της άμεσης συμβολής τους στην καταπολέμηση της πανδημίας μέσω της διενέργειας πάρα πολλών, χιλιάδων τεστ σε ημερήσια βάση, με ακρίβεια, με την επιστημονική τους επάρκεια, όπως προανέφερα, είναι και το θέμα το οικονομικό με το οποίο φαίνεται ότι δεν ασχολείστε. Όταν αυτά τα ερευνητικά κέντρα μπορούν να διενεργήσουν τεστ με κόστος 30, 35 ευρώ το ένα, βλέπουμε το ελληνικό δημόσιο, νομικό πρόσωπο δημοσίου δικαίου από την Έδεσσα - θα καταθέσω στα Πρακτικά - να πληρώνει 100 ευρώ το τεστ. νοσοκομείο δημόσιο στη Σάμο πληρώνει 60 ευρώ συν ΦΠΑ το τεστ. [[Στο σημείο αυτό ο Βουλευτής κ. Ιωάννης Σαρακιώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Δεν σας ενδιαφέρει η εμπλοκή τους. Το οικονομικό σκέλος σάς αφορά; Το ότι πληρώνει υπερδιπλάσια ή τριπλάσια ποσά το ελληνικό δημόσιο για τη διενέργεια αυτών των τεστ απασχολεί κάποιον στην Κυβέρνηση σας; Το είπα και στην πρωτομιλία μου. Βλέπετε μια κρίση και προσπαθείτε να την κάνετε ευκαιρία συστηματικά, συνειδητά, οργανωμένα. Αντί να διοχετεύσετε το μεγαλύτερο αριθμό των ελέγχων στα ελληνικά ερευνητικά κέντρα, τα στέλνετε σε ιδιώτες. Μετά και τις τελευταίες επιστολές που έχουν δει το φως της δημοσιότητας, μιλάμε για σχέδιο. Δεν μιλάμε ούτε για ανικανότητα ούτε για ιδεοληψία. Μιλάμε για ένα σχέδιο από την πλευρά της Κυβέρνησής σας.
Ευχαριστούμε. Απλώς, μια που μιλήσαμε για τους επιστήμονες, να σας πω κάτι, κύριε Υπουργέ, και στους συναδέλφους, που το βρήκα χθες. Ένας συνάδελφος γιατρός, αναπληρωτής καθηγητής στο Πανεπιστήμιο Αθηνών, έφυγε για το εξωτερικό πέντε - έξι χρόνια, επέστρεψε πίσω και πήγε να κάνει τα χαρτιά του στο Εθνικό Σύστημα Υγείας. Και βεβαίως, αυτός ο άνθρωπος ξεκίνησε πάλι - ο κ. Ξανθός μπορεί να το ξέρει - από την θέση του επιμελητή Β΄. Δηλαδή, θέλει μια προσπάθεια από όλους να το δούμε. Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Κατ' αρχάς, πριν πω οτιδήποτε άλλο, να ευχηθούμε περαστικά να είναι όλα και να μην υπάρχουν θύματα στη Σάμο. Ο σεισμός φαίνεται ότι ήταν πάρα πολύ μεγάλος, της τάξης ίσως των 6,9 βαθμών της κλίμακας Ρίχτερ, με επίκεντρο τη Σάμο. Φαίνεται πως υπάρχουν καταστροφές. Ας ελπίσουμε ότι όλα θα πάνε καλά.
Υποθαλάσσιος;
Δεν ξέρω ακριβώς. Διαβάζω μόνο και με πήραν από την Κυβέρνηση να μου πουν ότι υπάρχουν ζημιές σε σπίτια. Φαίνεται ότι υπάρχουν ζημιές σε αρκετά σπίτια. Μπαίνω λίγο στα θέματα. Κατ' αρχάς, θέλω να απαντήσω λίγο στην κ. Φωτίου πρώτα απ' όλα, διότι νομίζω ότι, όταν μιλά ένας Υπουργός σε μια πρώην Υπουργό, μπορούν να συνεννοηθούν. Εγώ ποτέ δεν είπα ότι δεν ενδιαφερόμαστε για τα προγράμματα. Είμαι βέβαιος ότι έχετε την τεχνική δυνατότητα να ξέρετε εάν έχουμε παρατείνει ή όχι όλα αυτά τα προγράμματα. Και είμαι βέβαιος ότι, αν δεν μπορείτε να το ξέρετε εσείς ως πρώην Υπουργός, κάτι δεν πάει καθόλου καλά με το γραφείο σας. Διαβάζω, λοιπόν: Τα προγράμματα κέντρα κοινότητας, κοινωνικά παντοπωλεία και φαρμακεία, δομές αστέγων, δομές κακοποιημένων γυναικών παρατάθηκαν έως το τέλος της τρέχουσας προγραμματικής περιόδου, δηλαδή ως το τέλος του 2023. Επίσης, το πρόγραμμα «Εναρμόνιση Οικογενειακής και Επαγγελματικής Ζωής» συνεχίζεται μέχρι το τέλος του 2023 συγχρηματοδοτούμενο από το ΕΚΤ και τον κρατικό προϋπολογισμό. Εμείς, μόνο εμείς, παρατείναμε - δεν το είχατε πραγματοποιήσει εσείς - τα κέντρα στήριξης κακοποιημένων γυναικών. Αυτά τα έχουμε κάνει ήδη. Πώς έρχεστε στη Βουλή και λέτε ότι δεν ενδιαφερόμαστε για όλα αυτά, όταν γνωρίζετε ότι έχουν παραταθεί; Το γνωρίζετε. Αυτό που σας είπα είναι ότι λόγω των εκλογών έχουμε το δικαίωμα να εφαρμόζουμε το δικό μας σχέδιο. Δεν σας είπα ότι δεν ενδιαφερόμαστε για όλους αυτούς τους ανθρώπους. Και είναι κρίμα - είστε και καθηγήτρια Πανεπιστημίου, πρώην Υπουργός - να έρχεστε στη Βουλή και να λέτε τέτοια πράγματα. Όσον αφορά στο μείζον που είπατε, ότι ήταν η μεγαλύτερη πολιτική εξαπάτηση όλων των εποχών προεκλογικά, ξέρετε, κυρία Υπουργέ, υπάρχει ένα πρόβλημα εδώ. Όταν εξαπατάς κάποιον προεκλογικά - που μπορεί να συμβεί, το κάνατε εσείς το 2015 και θα έρθω αμέσως μετά στον κ. Τσακαλώτο - , μετά ο κόσμος καταλαβαίνει την εξαπάτηση. Γι' αυτό και ο ΣΥΡΙΖΑ ήδη από τις αρχές του 2016 ήταν πίσω στις δημοσκοπήσεις και έχασε κι όλες τις εκλογές. Δεν είναι λίγο περίεργο να εξαπατήσαμε τον κόσμο προεκλογικά και δεκαπέντε μήνες μετά να σας ρίχνουμε νταμπλ σκορ στο κεφάλι; Δεν το βλέπετε λίγο περίεργο; Δηλαδή, δεκαπέντε μήνες μετά οι Έλληνες πολίτες δεν κατάλαβαν ακόμη την εξαπάτηση και περιμένουν τη Φωτίου; Άρα, πάμε λοιπόν τώρα. Και να δώσω και ένα στοιχείο εξαπάτησης. Ο κ. Τσακαλώτος - οφείλω να πω, συμπαθής σ' εμένα και σοβαρός άνθρωπος - ξεκίνησε με μία ιστορία από την Κίμωλο, πολύ ενδιαφέρουσα. Και σκέφτηκα, ποια άλλη ιστορία από νησί θυμάμαι; Θυμήθηκα αμέσως. Ξέρετε, είναι εκείνη η στιγμή στη Γαύδο πριν τις εκλογές του 2015 που συναντάει ο κ. Τσίπρας μια συμπαθέστατη γριούλα, που του λέει ότι δεν θέλει να πληρώσει τον ΕΝΦΙΑ. Διαβάζω, το είδα στο Google το βίντεο πριν, αυτό άκουγα στο κινητό μου: «Τσίπρας στη γριούλα: Το χαράτσι μια φορά δεν θα το πληρώσεις!». Λοιπόν, τα 13 ευρώ βρείτε τα και δώστε τα στη γριούλα από τη Γαύδο, γιατί το χαράτσι το πλήρωσε. Το λέω γιατί εξυπνάδες μπορούμε να λέμε όλοι εδώ, αλλά είπαμε να λέμε σοβαρά πράγματα. Άρα, αν θέλει η κ. Φωτίου να βρει ποια είναι η μεγαλύτερη πολιτική εξαπάτηση όλων των εποχών, είναι όσα λέγατε πριν από το 2015. Και μάλιστα, κύριε Τσακαλώτε, θα το πάω στο πολύ πιο σοβαρό τώρα. Εγώ εκλαμβάνω την ομιλία σας και ένα συγκεκριμένο κομμάτι αυτής ως μια μεγάλη πράξη ιστορικής ενσυνείδησης και συμφιλίωσης της τελευταίας δεκαετίας. Τι είπατε; Ότι ο λόγος που σήμερα έχουμε τα χαμηλά επιτόκια και έχουμε μια σταθερότητα στα δημόσια οικονομικά μας είναι ότι το χρέος μας είναι ρυθμισμένο για τα επόμενα δέκα χρόνια, γιατί φτιάξατε το «μαξιλάρι». Μάλιστα. Το χρέος μας είναι ρυθμισμένο γιατί φτιάξατε το «μαξιλάρι» από το μνημόνιο. Εσείς ήσασταν απ' έξω εδώ στη Βουλή, στους «αγανακτισμένους», κατά του μνημονίου. Τα δύο βασικά επιτεύγματα που αναφέρατε είναι φρούτα, αποτελέσματα, καρποί του μνημονίου. Χαίρομαι, κύριε Τσακαλώτε, που αναφέρετε στις επιτυχίες του μνημονίου, έστω και του τρίτου, του αχρείαστου, του δικού σας. Αλλά έρχομαι στο πρώτο σκέλος του ερωτήματός σας, διότι έχει πιο μεγάλο ενδιαφέρον για την εθνική μας αυτογνωσία. Τι είπατε; Ότι το χρέος μας είναι ρυθμισμένο για τα επόμενα δέκα χρόνια. Πράγματι. Ποια είναι η ύψιστη στιγμή της ρυθμίσεως του ελληνικού χρέους, κύριε Τσακαλώτε, που το γράφατε πάντα και στους προϋπολογισμούς σας και σας το έλεγα πάντα, όταν ήσασταν Υπουργός; Το PSI του Φεβρουαρίου του 2012. Θέλετε να σας θυμίσω τι λέγατε για το PSI όλοι εσείς του ΣΥΡΙΖΑ; Θα πηγαίνατε τάχατες και στο ειδικό δικαστήριο τον Ευάγγελο Βενιζέλο. Κάντε του και ένα άγαλμα να τον τιμήσετε, αφού έρχεστε εδώ και μας λέτε πόσο καλό είναι που ρυθμίστηκε το χρέος, με τη δικιά μου ψήφο, όταν ήσασταν απ' έξω και καίγατε την Αθήνα με τους «αγανακτισμένους». Έτσι, για να θυμόμαστε λίγο και τι έγινε στην Ελλάδα. Άρα, χαίρομαι που έστω και εκ των υστέρων αναγνωρίσατε με πόσο δηλητήριο ποτίσατε τον ελληνικό λαό όλες τις κρίσιμες ώρες τις τελευταίες δεκαετίες. Και χαίρομαι για τον ύμνο στο PSI που είπατε προηγουμένως και στον Ευάγγελο Βενιζέλο, έστω και αν δεν αναφέρατε το όνομά του. Πάμε λοιπόν, τώρα στα μέτρα τα συγκεκριμένα γιατί είπα ότι θέλω καλόπιστη συζήτηση και καλόπιστη δεν είδα. Τα παίρνω ένα - ένα. Στήριξη του τομέα υγείας. Μας κατηγορείτε τόση ώρα ότι δεν χρησιμοποιήσαμε το ΕΣΠΑ και ευρωπαϊκούς πόρους για στήριξη του τομέα της υγείας. Όσο για τον οικογενειακό γιατρό, θυμίζω ότι με δικό μου νόμο καθιερώθηκε το 2014. Είναι η μεταρρύθμιση του ΠΕΔΥ. Όσον αφορά όσα κάνατε για την πρωτοβάθμια φροντίδα υγείας, κύριε Ξανθέ, ούτε οικογενειακό γιατρό κάνατε, και οι ΤΟΜΥ που φτιάξατε ήταν αποτυχημένες. Πάμε λοιπόν, τώρα. Μέσω των τομεακών και περιφερειακών προγραμμάτων του ΕΣΠΑ 2014-2020, υλοποιούνται δράσεις στον τομέα της υγείας άνω των 750 εκατομμυρίων ευρώ από το Ευρωπαϊκό Ταμείο Περιφερειακής Ανάπτυξης για έργα υποδομών κ.λπ. Κατά τη διάρκεια της πανδημίας, αυτό που με ρωτάτε τώρα, εντάχθηκαν στο ΕΣΠΑ επιπλέον σαράντα δράσεις συνολικού προϋπολογισμού 340 εκατομμυρίων ευρώ για νέες προμήθειες ιατροτεχνολογικού εξοπλισμού, για ενίσχυση των φορέων υγείας με επικουρικό προσωπικό, για ανταπόκριση στις ανάγκες λόγω πανδημίας. Ειδικότερα, 270 εκατομμύρια για νέο επικουρικό προσωπικό για την πανδημία, 18 εκατομμύρια για δημιουργία δικτύου .νοσηλευτών για τη λήψη δειγμάτων βιολογικού υλικού, 30 εκατομμύρια KOMY μοριακών ελέγχων για τα τεστ. Εργαλεία ανάλυσης και ερμηνείας στοιχείων, 1,5 εκατομμύριο. Ανάπτυξη δεξιοτήτων - ικανοτήτων ανθρώπινου δυναμικού για τα ασθενοφόρα του ΕΚΑΒ, 16,5 εκατομμύρια. Διατομεακή εθνική στρατηγική δημόσιας υγείας, 5 εκατομμύρια, ενώ τώρα μας έχει αιτηθεί το Υπουργείο Υγείας για επιπλέον έργα επιπλέον 135 εκατομμυρίων ευρώ, τα οποία θα εγκρίνουμε. Άρα, 340 και 135, μισό δισεκατομμύριο έχει πάρει επιπλέον η υγεία από το ΕΣΠΑ - αυτά που με ρωτάτε - μόνο για τον COVID. Δεν τα ξέρατε; Γιατί δεν τα αναφέρατε; Είναι πολλά άλλα για την υγεία. Δεν τα λέω, γιατί είναι πάρα πολλά. Πάμε τώρα για τις σχολικές μονάδες και όλα αυτά που μας είπε ο κ. Φίλης. Πάμε να δούμε για τις σχολικές μονάδες. Μέσω των τομεακών και περιφερειακών προγραμμάτων υλοποιούνται και έχουν εξειδικευθεί δράσεις του τομέα παιδείας ύψους 105 εκατομμυρίων ήδη για την αντιμετώπιση της πανδημίας. Ενδεικτικά αναφέρονται: Προμήθεια από τα ανώτατα εκπαιδευτικά ιδρύματα υγειονομικού υλικού για να διεξαχθούν με ασφάλεια εργαστηριακές και κλινικές ασκήσεις. Προμήθεια υγειονομικού υλικού για τις φοιτητικές εστίες. Οικονομική ενίσχυση των ασφαλιστικών εισφορών των μαθητευόμενων σε μαθητείες ΕΠΑΛ, ΙΕΚ κ.λπ.. Συμβουλευτική υποστήριξη της σχολικής κοινότητας, ώστε να αποκτήσουν δεξιότητες που απαιτούνται για την πανδημία. Υποστήριξη της υποχρεωτικής εξ αποστάσεως εκπαιδευτικής δραστηριότητας με τη προμήθεια ηλεκτρονικού εξοπλισμού. Τα περίφημα τάμπλετ που είπατε, κύριε Φίλη, τα έχουμε ήδη πάρει, τα έχουμε μοιράσει. Συνυποστήριξη της εκπαιδευτικής διαδικασίας με την παροχή ηλεκτρονικού φορητού εξοπλισμού. Για τα τάμπλετ να πω ειδικά θυμάμαι ακόμα, όταν παίρναμε την απόφαση, πορεία της ΟΛΜΕ και εκπαιδευτικών που φώναζαν κατά των τάμπλετ έξω από το γραφείο μου. Επιπλέον, στο πλαίσιο των συγχρηματοδοτούμενων προγραμμάτων ΕΣΠΑ υλοποιούνται δράσεις για ενίσχυση σχολικών μονάδων - αυτό που είπατε για τις προσλήψεις - με αναπληρωτές εκπαιδευτικούς προϋπολογισμού 560 εκατομμυρίων ευρώ για το σχολικό έτος 2020-2021. Δεν τα ξέρατε, κύριε Φίλη; Έρχεστε εδώ και μου λέτε εάν έχουμε χρησιμοποιήσει χρήματα του ΕΣΠΑ εν μέσω πανδημίας με τους νέους κανόνες για την υγεία και τα σχολεία και έχουμε βγάλει μισό δισεκατομμύριο για την υγεία, πάνω από μισό δισεκατομμύριο για τα σχολεία. Δεν τα ξέρατε;
Τάμπλετ δώσατε;
Σας είπα ότι πρέπει να κάνουμε μεταξύ μας καλόπιστη συζήτηση. Εάν δεν κάνουμε καλόπιστη συζήτηση, άκρη στη χώρα δεν θα βγάλουμε.
Οι αριθμοί ευημερούν δυστυχώς για εσάς.
Πάμε τώρα στον κ. Χαρίτση. Πρόγραμμα περιφερειών. Κατ' αρχάς, προσπερνάω το κουτσομπολιό, τι λένε οι περιφερειάρχες. Αυτά τα ξέρετε, εντάξει. Τα ακούω. Πάμε παρακάτω. «Πώς ξεκίνησαν τα προγράμματα των περιφερειών;», σας είπα. Ξεκίνησαν με επιστολή δική μου προς τον κ. Τζιτζικώστα. Η επιστολή αν θέλετε να σας παραδοθεί, κάντε μου ένα αίτημα εγγράφως, να σας την δώσω. Για ποιον λόγο έγινε αυτή η επιστολή και αυτή η συμφωνία; Για να είμαι ειλικρινής και καθαρός μαζί σας. Διότι οι περιφερειάρχες έβαλαν πολύ μεγάλη πλάτη στην πρώτη φάση της πανδημίας, καθόσον πήραμε τα υπόλοιπά τους του ΕΣΠΑ για να τα βάλουμε ως εγγύηση για το ΤΕΠΙΧ και το εγγυοδοτικό τους μήνες Απρίλιο και Μάιο και σε αντίδωρο που τους πήραμε αυτά χρήματα για να βγουν γρήγορα τα προγράμματα και έτσι γίναμε πρώτοι στην Ευρώπη που τα βγάλαμε και μας έλεγαν τα συγχαρητήρια που έλεγα προηγουμένως, τους εγκρίναμε να κάνουν τα δικά τους προγράμματα στήριξης της επιχειρηματικότητας στα τέλη Ιουλίου του 2020. Δεύτερο ερώτημα σας: «Φτάνουν τα λεφτά που έχουν ανακοινώσει οι περιφερειάρχες, κύριε Υπουργέ, και το έχετε εξετάσει;». Πάλι θα το πω, επειδή είστε ικανό πρόσωπο, είστε άνθρωπος που ξέρει τη δουλειά του, προφανώς. Ξέρετε ότι όχι μόνο τα έχουμε προϋπολογίσει, τα έχουμε αιτηθεί κιόλας. Αποκλείεται εσείς να μην έχετε τη δυνατότητα να ξέρετε τι έχουμε αιτηθεί από την επιτροπή. Ξέρετε λοιπόν, ότι το σύνολο των εξαγγελλομένων προγραμμάτων των περιφερειών για τη στήριξη της επιχειρηματικότητας είναι 800 εκατομμύρια ευρώ. Το δικό μου αίτημα προς την Ευρωπαϊκή Επιτροπή είναι να μας εγκρίνουν 1,6 δισεκατομμύριο, δηλαδή άλλα τόσα. Και αυτό το αίτημα, κύριε Χαρίτση, έγινε πριν το δεύτερο κύμα της πανδημίας που ενδεχομένως, θα δημιουργήσει και νέες επιπλέον ανάγκες. Σημειώστε δε επίσης - είμαι βέβαιος ότι το ξέρετε - ότι ενώ η αρχική απόφαση της Κομισιόν ήταν αυτά τα προγράμματα να έχουν όλα απορροφηθεί μέχρι 31 Δεκεμβρίου του 2020, εμείς ζητήσαμε και πήραμε παράταση μέχρι 30 Ιουνίου του 2021, ακριβώς για να προλάβουν να ξοδευτεί και το 1,6 δισεκατομμύριο. Άρα, με ρωτάτε κάτι που εσείς γνωρίζετε ότι και το ξέρω και έχω δράσει και έχω λάβει έγκριση ως Υπουργείο Ανάπτυξης για να γίνουν αυτά. Γιατί δεν τα λέτε; Επαναλαμβάνω. Εάν η μεταξύ μας συζήτηση δεν έχει και κάποια στοιχεία γενναιοφροσύνης και πολιτικού πολιτισμού, άκρη δεν πρόκειται να βγάλουμε. Θέλω να απαντήσω όμως για το Ταμείο Διαχείρισης, για το οποίο είναι δόκιμο το ερώτημα και η κριτική. Γιατί δεν γίνεται η διαχείριση από το Υπουργείο Ανάπτυξης και γίνεται από το Υπουργείο Οικονομικών; Είναι μια εύλογη απορία. Τι είπατε; Είπατε ότι το Υπουργείο Ανάπτυξης έχει έναν δομημένο και υπαρκτό μηχανισμό διαχείρισης ευρωπαϊκών κονδυλίων, αφού χειρίζεται το ΕΣΠΑ, κατά συνέπεια για ποιον λόγο έπρεπε να γίνει μια καινούργια δομή στο Υπουργείο Οικονομικών; Αυτό δεν είναι το ερώτημα; Φαντάζομαι και πάλι ότι θα γνωρίζετε ότι αυτή είναι η βασική απόφαση που πήραμε στην Κομισιόν. Τι έγινε δηλαδή; Έπρεπε να αποφασίσει η Ευρωπαϊκή Επιτροπή: Το Ταμείο Ανάκαμψης να το χειριστούν οι διευθύνσεις Ευρωπαϊκής Επιτροπής, αυτές δηλαδή, που παραδοσιακά διαχειρίζονται το ΕΣΠΑ; Ή θα γίνει ξεχωριστή παράλληλη δομή, ώστε να μην υπερφορτωθεί η πρώτη και να πάει στη δεύτερη; Τι αποφάσισε η Κομισιόν; Δεύτερη παράλληλη δομή.
Πού;
Στην Επίτροπο, στην Φον Ντερ Λάιεν, στην Πρόεδρο της Κομισιόν. Η Πρόεδρος της Κομισιόν έφτιαξε παράλληλη δομή, προσπερνώντας τις γενικές διευθύνσεις της Κομισιόν. Το ίδιο ακριβώς μοντέλο που έκανε η Κομισιόν κάνουν όλες οι χώρες, μηδεμιάς εξαιρουμένης. Για ποιον λόγο; Διότι τα δύο θα τρέξουν παράλληλα. Παράλληλα θα τρέξει το νέο ΕΣΠΑ. Παράλληλα θα τρέχει το παλαιό ΕΣΠΑ το υπόλοιπο, ό,τι παρέμεινε από την παράταση, αυτά που θα έχει το Υπουργείο Ανάπτυξης. Παράλληλα θα τρέχει το Ταμείο Ανάκαμψης …
Παράλληλα και συμπληρωματικά και όχι αντιπαραθετικά.
Σωστά, και συμπληρωματικά, αλλά με τελείως διαφορετικές διαδικασίες. Είναι πολύ πιο γρήγορες οι διαδικασίες του Ταμείου Ανάκαμψης και διαφορετικές οι διαδικασίες του ΕΣΠΑ.
Θα πάρετε και τον χρόνο της τριτολογίας σας, κύριε Υπουργέ;
Άρα, λοιπόν, σε όλη την Ευρώπη έγιναν παράλληλες δομές. Αυτή είναι η απάντηση στο γιατί έγινε και στην Ελλάδα. Δεν έγινε μόνο στην Ελλάδα. Έρχομαι στον κ. Φίλη και στην ωραία συζήτηση περί διεθνισμού. Τζάκρη: «Άπατρις και διεθνιστής ο Μητσοτάκης». Το ξαναλέω σε περίπτωση που δεν το έχετε ακούσει. Δεν ξέρω, αν το έχετε πληροφορηθεί. Προηγουμένως, καθόταν δίπλα σας.
Για εσάς πείτε μας.
«Άπατρις και διεθνιστής ο Μητσοτάκης». Με συγχωρείτε, αν θέλετε να με ψέξετε εμένα για τις ιδέες μου περί διεθνισμού…
Προδοσία είναι;
Αν τον λέει «άπατρι», τι είναι;
Εσείς το είπατε. Αφήστε την απούσα συνάδελφο. Για εσάς μιλάμε τώρα.
Εγώ θα προτιμήσω να σας δω να τα λέτε αυτά με την ίδια στεντόρεια φωνή στην κ. Τζάκρη. Όσο δεν τα λέτε με την ίδια στεντόρεια φωνή στην κ. Τζάκρη, τότε κρίνω ότι η πίστη στις ιδέες σας είναι εν μέρει, είναι σχετική. Αν έχετε το θάρρος, πείτε τα στην Τζάκρη, όχι στον Γεωργιάδη. Έτσι, για να είμαστε συνεννοούμενοι.
Κύριε Υπουργέ…
Θα χρειαστώ μερικά λεπτά, κύριε Πρόεδρε, για να απαντήσω, γιατί δεν θέλω να αφήσω τίποτε αναπάντητο.
Ο χρυσαυγιτισμός είναι παρών.
Χρυσαυγίτισσα η κ. Τζάκρη; Πολύ βαρύ αυτό που είπατε.
Για εσάς μιλάω.
Ήταν πολύ βαρύ. Χρυσαυγίτισσα η κ. Τζάκρη; Είπε άπατρι και διεθνιστή τον Μητσοτάκη. Είναι χρυσαυγίτισσα; Πείτε το.
Για το κόμμα σας μιλάω. Ντροπή!
Σας παρακαλώ, κύριε Φίλη!
Να γραφτούν όλα στα Πρακτικά.
Όταν θα μπορέσετε να το πείτε στην Τζάκρη, τότε θα το πείτε και στον Γεωργιάδη. Όσο δεν μπορείτε να το πείτε στην Τζάκρη, παρακαλώ πολύ, λίγη συστολή. Έρχομαι στον κ. Βιλιάρδο. Και θα κλείσω, λέγοντας για ένα λεπτό για τον νεοφιλελευθερισμό. Κύριε Βιλιάρδο, ακούστε, όταν κάνετε κριτική - σας το είπα κι εχθές στη συζήτηση - πρέπει να εδράζεστε επί πραγματικών στοιχειών. Δεν υπάρχει κανένα επιστημονικό δεδομένο, που ενώνει το άνοιγμα του τουρισμού με το ξέσπασμα του δεύτερου κύματος του κορωνοϊού στην Ελλάδα. Για τον λόγο αυτό, το δεύτερο κύμα κορωνοϊού στην Ελλάδα ήρθε με μεγάλη καθυστέρηση από την υπόλοιπη Ευρώπη. Γι' αυτό, εμείς τώρα μπαίνουμε στο δεύτερο κύμα στην πραγματικότητα, όταν οι άλλοι έχουν μπει ήδη από τον Αύγουστο. Αντιθέτως, η Ελλάδα κατάφερε να παραμείνει μια πάρα πολύ ασφαλής χώρα. Εμείς τα λέμε αυτά; Τα λέει η Κυβέρνηση Μητσοτάκη αυτά; Τα λέει η λίστα Πέτσα; «HANDELSBLATT»: Η Ελλάδα ασφαλής τουριστικός προορισμός. Πότε; Στις 15 Οκτωβρίου 2020. Αυστρία: «Η Ελλάδα ανάμεσα στους πιο ασφαλής προορισμούς μετά την εμφάνιση του κορωνοϊού». Πότε; Στις 21 Οκτωβρίου. «TUI»: «Στην Ελλάδα το μεγαλύτερο μερίδιο της «TUI»», στις 25 Σεπτεμβρίου 2020. «TUI»: «Η Ελλάδα ο πιο δημοφιλής προορισμός για το 2020», στις 25 Σεπτεμβρίου. Τα καταθέτω όλα στα Πρακτικά. [[Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Και η «TUI» στη λίστα Πέτσα. Και η Αυστρία στη λίστα Πέτσα. Και η «HANDELSBLATT» στη λίστα Πέτσα. Και όλοι στη λίστα Πέτσα. Ωραία ερμηνεία έχετε για το πώς δουλεύει ο πλανήτης. Για αυτό χάνετε με είκοσι μονάδες, γιατί δεν κάθεστε να σοβαρευτείτε. Κλείνω. Κύριε Τσακαλώτο, όσον αφορά όλη αυτή την θεωρητική κουβέντα που κάνετε περί νεοφιλευθερισμού και των νεοφιλελεύθερων επιλογών μας, θα σας πω το εξής: Και εσείς και εμείς συμμεριζόμαστε μια κακή κοινή μοίρα εν μέρει. Το λέω για να είμαστε δίκαιοι. Και εσείς όταν κυβερνήσατε λόγω συγκυριών, προφανώς, αναγκαστήκατε να εφαρμόσετε πολιτικές πολύ ασύμβατες με την ιδεολογία σας, υπερψηφίζοντας μνημόνιο, λόγω των δεσμεύσεων - αν θέλετε - που είχε η χώρα εκείνη την περίοδο και εμείς στη δική μας θητεία τώρα, εδώ κι έναν χρόνο, από το ξέσπασμα της πανδημίας, προφανώς, εφαρμόζουμε πολιτικές πολύ διαφορετικές από τη δική μας ιδεολογία. Διότι δεν φαντάζομαι να λέτε στα σοβαρά ότι το μοίρασμα επιδομάτων, που έχω μοιράσει, πια, επί θητείας μου μερικά δισεκατομμύρια, ότι η αναστολή πληρωμών, ότι τα εγγυημένα δάνεια και όλα τα υπόλοιπα είναι νεοφιλελεύθερα σχέδια. Φαντάζομαι μπορείτε να καταλάβετε, γιατί έχετε περάσει, από την άλλη πλευρά, από την ίδια στενωπό ότι κι εγώ εφαρμόζω πολλά μέτρα, διάφορα από την ιδεολογία μου, όπως κάνατε κι εσείς από αντίθετες πλευρές και από αντίθετες συνθήκες. Άρα συζήτηση περί ιδεολογιών όταν θα έχουμε επιστρέψει σε μια κανονικότητα και θα μπορούμε να εφαρμόσουμε το σχέδιό μας σωστά, πολύ ευχαρίστως να την κάνουμε. Προς το παρόν, δεν υπάρχει ούτε νεοφιλελεύθερο, ούτε άλλο σχέδιο. Υπάρχει προσπάθεια να μείνει η χώρα όρθια υπό εξαιρετικά αντίξοες συνθήκες. Σε αυτή την προσπάθεια, εμείς την Αξιωματική Αντιπολίτευση τη θέλουμε σύμμαχο, όχι αντίπαλο. Θέλουμε καλόπιστο σύμμαχο.
Ευχαριστούμε.
Όσον αφορά τους οδηγούς, για να μην το ξεχάσω, με πληροφόρησαν, γιατί δεν είχα πλήρη γνώση όταν μου το είπατε, εννιά οδηγούς από τα λεωφορεία μετέταξε ο ΣΥΡΙΖΑ στο Υπουργείο Ανάπτυξης και δουλεύουν σήμερα σε γραφεία. Μάλιστα, η τελευταία μετάταξη των εννέα έγινε δύο μήνες προ των εκλογών. Αφήστε, κύριε Παππά. Στο σπίτι του κρεμασμένου δεν μιλάμε για σχοινί.
Τον λόγο έχει ο κ. Τσακαλώτος. Έχετε ακόμη δευτερολογία και τριτολογία, έξι και τρία λεπτά, σύνολο εννιά λεπτά.
Ευχαριστώ, κύριε Πρόεδρε. Ο κ. Γεωργιάδης, ο κύριος Υπουργός στη δευτερολογία του είπε πολλά σωστά και σχετικά πράγματα, όπως τον ακούσαμε. Δυστυχώς, ως συνήθως, όσα ήταν σωστά ήταν άσχετα με την επερώτηση. Μας είπε πόσο σημαντική είναι η πανδημία και πόσο δύσκολο ήταν. Όσα ήταν σχετικά με την ερώτηση, δεν ήταν σωστά. Ποια ήταν η ερώτηση; Ήταν πολύ απλή νομίζω. Ήταν πολύ καλή η ομιλία του κ. Χαρίτση. Νομίζω ήταν ξεκάθαρη. Έθεσε το πλαίσιο. Υπήρχαν δαπάνες, που θα μπορούσαμε να κάνουμε λόγω της διαφοροποίησης των ΕΣΠΑ, να μπουν και καινούργια πράγματα που δεν ήταν στο παλιό πλαίσιο για την κοινωνία, για την υγεία; Αυτή είναι η πρώτη ερώτηση. Υπήρχε αυτό; Υπήρχε μια δυνατότητα να δαπανήσουμε κάτι που δεν θα μπορούσαμε να κάνουμε πριν από τον COVID σε διάφορους τομείς που εσείς δεν το κάνατε; Δεν πήραμε απάντηση. Θα μπορούσαμε να έχουμε κάνει περισσότερα με αυτή τη νέα ευκαιρία, που μας έδωσε η Ευρωπαϊκή Ένωση ή όχι; Δεν κατάλαβα εγώ να είπατε κάτι σχετικά με αυτό. Το δεύτερο θέμα είναι οι διάφορες προτάσεις για τη φτώχεια, την αναπηρία, για τις μεταφορές, για την υγεία, για τους νέους ερευνητές, για την παιδεία. Εσείς διαβάσατε μία λίστα με πράγματα που κάνατε για την παιδεία, για την υγεία. Προφανώς, κάνετε πράγματα. Από όλα αυτά που είπαν οι συνάδελφοι και η συναδέλφισσα, υπήρξε κάτι που σας συγκίνησε; Υπάρχει κάτι που να είπατε «ναι, αφού υπάρχει χώρος στο ΕΣΠΑ με τους καινούριους κανόνες, υιοθετώ αυτό που είπε η κ. Φωτίου για την αναπηρία»; Το λέω τυχαία. Μπορεί κάποιο άλλο να σας συγκίνησε εσάς. Δεν ξέρω. Ή αυτό που είπε ο Ανδρέας Ξανθός, για τις κινητές μονάδες υγείας ή για ένα εθνικό σύστημα υποδομών, όπως το ανέλυσε. Δεν κατάλαβα. Διότι, μας είπατε στην πρώτη σας ομιλία ότι εσείς θέλετε προτάσεις και ότι θα τις ακούσετε. Ακούσατε προτάσεις και ούτε μία δεν αξιολογήσατε. Απλώς, μας είπατε, τι θα κάνατε. Πάμε, τώρα, να πούμε για τον νεοφιλελευθερισμό. Δεν είναι σε αναστολή ο νεοφιλελευθερισμός σας ούτε πριν από τον COVID που κάνατε αυτά για τις εργασιακές σχέσεις. Λες και το πρόβλημα είναι αυτό που είπε ο κύριος Μητσοτάκης στη Θεσσαλονίκη - νομίζω - ότι είναι πολύ ακριβή η εργασία. Λες και δεν έχετε παρακολουθήσει όλη την ευρωπαϊκή συζήτηση για τη στασιμότητα των μισθών. Δεν ήταν όμως και σε αναστολή και μετά από τον COVID. Το πτωχευτικό νομοσχέδιο που φέρατε και το συζητήσαμε για πέντε μέρες που αλλάζει την ισορροπία ανάμεσα στο να βοηθήσουμε επιχειρήσεις για αναδιορθώσεις και στη ρευστοποίηση, ήταν ένα καθαρά νεοφιλελεύθερο σχήμα. Και σας λέω ότι δεν χρησιμοποιείτε την ευκαιρία από το ΕΣΠΑ και πολύ φοβάμαι το καινούργιο πλαίσιο για τα ΕΣΠΑ και το πλαίσιο που θα είναι για το Ταμείο Ανάκαμψης, για να αλλάξετε πορεία. Ίσα - ίσα η δυστοκία σας να υιοθετήσετε κάποιες από τις προτάσεις που έχουμε κάνει, έχει σχέση με την δυστοκία σας να μην ανοίξετε χαραμάδες που η κοινωνία θα θέλει να τις πάρει και να κάνει ένα σοβαρό κοινωνικό κράτος. Σας είπε ο κ. Ξανθός ότι ο Παγκόσμιος Οργανισμός Υγείας, αλλά πρέπει να σας πω, κύριε Ξανθέ, και πάρα πολλοί άλλοι και οικονομικοί οργανισμοί, λένε ότι η πανδημία έχει πολύ ταξικό πρόσημο και δημιουργεί πολλές καινούργιες ανισότητες όλων των ειδών, αντρών, γυναικών, ταξικών, περιφερειακών, ανάμεσα σε περιφέρειες, σε ανθρώπους που έχουν πρόσβαση σε συστήματα υγείας και σε αυτούς που δεν έχουν. Εσείς για ποιες από αυτές τις ανισότητες ανησυχείτε και λέτε ότι πρέπει να κάνουμε αναστολή των ιδεολογικών μας διαφορών; Είναι κάποιες απ' αυτές τις ανισότητες που έχετε ακούσει, που έχετε ενημερωθεί, που τις βλέπετε με τα μάτια σας; Κι ένα τελευταίο σημείο. Είπατε ότι δεν σας ανησυχεί ο κορωνοϊός στα σχολεία, γιατί οι ενδείξεις είναι ότι δεν είναι πηγή μετάδοσης του ιού. Το ακούω και ακούω ότι και σε άλλες χώρες έχει γίνει αυτή η παρατήρηση. Ανησυχώ βέβαια για το τι θα γίνει άμα χειροτερέψει η κατάσταση, αλλά το ακούω. Αλλά για να μπορεί να γίνει μια σοβαρή συζήτηση στη διαφορά που είχατε με τον κ. Παππά, μπορείτε να μας πείτε αν έχετε στοιχεία τι ισχύει για τα μέσα μαζικής μεταφοράς; Γιατί δεν αμφισβητείτε τις φωτογραφίες που έδωσε ο Αλέξης Τσίπρας και που - όπως είπαν και άλλοι - και με τα μάτια σας μπορείτε να δείτε στα λεωφορεία. Μερικά πράγματα είναι ιδεολογικές διαφορές και θα παραμείνουν και δεν υπάρχει, δυστυχώς, αναστολή λόγω κορωνοϊού, αλλά μερικά είναι και θέμα εμπειρικής ανάλυσης. Δηλαδή εγώ θα ήθελα να ξέρω αν η κριτική που σας κάνουμε είναι άδικη γιατί έχετε στοιχεία που δείχνουν ότι συνωστισμός στα λεωφορεία, στα τρένα, στο μετρό δεν είναι πρόβλημα. Πολύ φοβάμαι, όμως, ότι δεν τα έχουμε αυτά τα στοιχεία και δεν τα ψάχνουμε αυτά τα στοιχεία. Μέρος της δημοκρατίας και μέρος της ευθύνης μιας κυβέρνησης είναι να μαζεύει τέτοια στοιχεία για να μπορούμε να κάνουμε καλές πολιτικές και να δούμε που πρέπει να εντοπίσουμε το ενδιαφέρον μας στις πολιτικές. Άρα, κύριε Γεωργιάδη, δεν έχετε κάνει αναστολή των δικών σας ιδεολογικών προτιμήσεων. Σωστά μπορεί να πει κάποιος, αλλά νομίζω ότι πολύ γρήγορα θα δείτε μια σημαντική αλλαγή στον κόσμο, γιατί όταν θα ξεπεραστεί ο φόβος, που τώρα τον κόσμο δεν τον αφήνει να σκέφτεται, να προβληματιστεί, να συζητήσει με άλλους, να διαβουλευτεί, να ακούσει άλλες γνώμες, πολλά από τα πράγματα που λέει η Αριστερά για τη σημασία του δημοσίου τομέα, ιδιαίτερα στην υγεία, για τη σημασία να έχουμε ενεργητικές πολιτικές στην οικονομία και μακροοικονομικές, αλλά και μακροοικονομικές, για να μπορέσει να γίνει τελικά αυτή η παραγωγική ανασυγκρότηση, πολλά από αυτά θα έρθουν στην επιφάνεια. Και σας θυμίζω ότι στην ιστορία του καπιταλισμού τις μεγάλες κρίσεις πολύ σπάνια γύρισε το σύστημα στο status quo ante, δηλαδή στην κατάσταση που επικρατούσε πριν. Ούτε το 1929 έγινε αυτό, ούτε το 1974 προς το 1981 έγινε αυτό, ούτε σε αυτή την κρίση θα γίνει αυτό. Ελπίζουμε όλοι και θα παλέψουμε όλοι να πάει σε μια προοδευτική κατεύθυνση, αλλά είναι σίγουρο ότι δεν θα επιστρέψουμε στα ιδεολογήματα του νεοφιλελευθερισμού. Μην ανησυχείτε για τις ανισότητες. Μην θέλετε να ρυθμίζετε τις αγορές. Μην επενδύετε σε δημόσια συστήματα υγείας και παιδείας. Αυτό μας τελείωσε. Είναι καθήκον της Αριστεράς και όλων των προοδευτικών δυνάμεων να τα κάνουν αυτά πενηνταράκια, ό,τι σημαίνει αυτό στην πράξη. Αυτή είναι η δικιά μας υποχρέωση τους επόμενους μήνες. Ευχαριστώ πάρα πολύ.
Κύριε Υπουργέ, έχετε τον λόγο και κλείνουμε.
Αγαπητέ συνάδελφε, κύριε Τσακαλώτε, πρώτον όταν ο κ. Μητσοτάκης στη Διεθνή Έκθεση Θεσσαλονίκης αναφέρθηκε στην μεγάλη επιβάρυνση των μισθών, δεν εννοούσε αυτό που είπατε μόλις τώρα, εκτός αν δεν το καταλάβατε. Δεν εννοούσε δηλαδή ότι οι εργαζόμενοι παίρνουν πολλά λεφτά στην Ελλάδα. Εννοούσε ότι λόγω των νόμων των δικών σας, όχι μόνο της κυβερνήσεως σας γενικά, αλλά και του Υπουργού Οικονομικών Τσακαλώτου και του Υπουργού Εργασίας Κατρούγκαλου, ένας εργαζόμενος που θέλουμε να φέρουμε π.χ. για δουλέψει στο data center της «MICROSOFT» και δουλεύει σήμερα στο data center στην Αγγλία, αν πάρει στην Ελλάδα τον ίδιο μισθό ακριβώς που παίρνει στην Αγγλία, στην τσέπη του μένουν στην Ελλάδα τα μισά, γιατί ακριβώς 50% είναι μεγαλύτερη η επιβάρυνση από τον νόμο Κατρούγκαλου και από τους φόρους Τσακαλώτου. Άρα, λοιπόν, ο κ. Μητσοτάκης ήρθε να σας πει - σας το διευκρινίζω αν δεν καταλάβατε - ότι η Κυβέρνησή μας έχει πάρει μια μεγάλη πρωτοβουλία μείωσης του κόστους ασφαλιστικών εισφορών στην αγορά εργασίας, έτσι ώστε να μπορέσει ο εργαζόμενος τελικά στην τσέπη του να έχει περισσότερα χρήματα και να μην του τα παίρνετε εσείς με το νόμο Κατρούγκαλου - Τσακαλώτου. Και μάλιστα θέλω να σας πω ότι αυτός είναι και ένας βασικός λόγος για τον οποίο μας ψήφισαν. Επειδή είπατε πολλές φορές για τη μεσαία τάξη, υπάρχουν τα σχετικά σας βίντεο από τότε. Και πράγματι, κύριε Τσακαλώτε, για να είμαστε ειλικρινείς, αν θέλετε να κάνουμε μια σοβαρή συζήτηση στον ΣΥΡΙΖΑ, το γεγονός ότι γδάρατε τη μεσαία τάξη με τρόπο πρωτοφανή είναι ο βασικότερος λόγος που χάσατε τις εκλογές. Και το γεγονός ότι μέχρι σήμερα η μεσαία τάξη ακούει ΣΥΡΙΖΑ και στρίβει, κάτι σημαίνει. Να πω στη κ. Φωτίου που νομίζει ότι εμείς εξαπατήσαμε τον κόσμο, ότι δεν εξαπατάται τόσο εύκολα όσο νομίζετε και δεν είναι τόσο ανόητοι οι Έλληνες όσο νομίζετε. Ξέρουν τι πληρώνανε, ξέρουν τι πληρώνουνε. Καταλαβαίνουν τη διαφορά και γι' αυτό μας ψηφίσανε και γι' αυτό μας εμπιστεύονται. Τώρα, ως προς τα μέσα μαζικής μεταφοράς, ποιος είπε ότι η Κυβέρνηση δεν ενδιαφέρεται για τα μέσα μαζικής μεταφοράς; Ήδη το Υπουργείο Μεταφορών και Υποδομών έχει βάλει πολύ περισσότερα λεωφορεία σε λειτουργία και ο κ. Καραμανλής ανακοίνωσε, όπως ξέρετε, ότι μέσα στις επόμενες εβδομάδες θα μπουν και πολλά περισσότερα. Είδα, όμως, προ ολίγου, γιατί το διαδίκτυο είναι μαγικός χώρος, ότι έχουν φτιάξει ένα πολύ ωραίο βίντεο εκεί στην «Ομάδα Αλήθειας» όπου βρήκαν μια ομιλία του κ. Σπίρτζη από τη Βουλή ως Υπουργού Μεταφορών και Υποδομών του ΣΥΡΙΖΑ, που εξηγεί πολύ αναλυτικά τους λόγους για τους οποίους αυτά τα διακόσια εβδομήντα λεωφορεία που αναφέρατε δεν μπορούν να επισκευαστούν. Και δίπλα έχουν βάλει στο βίντεο τις δικές σας δηλώσεις για το πόσο εύκολα μπορούν να επισκευαστούν. Θα σας πρότεινα να πάρετε ένα τηλέφωνο τον κ. Σπίρτζη να μας εξηγήσει αυτά που με πολύ μεγάλη λεπτομέρεια εξηγούσε στη Βουλή αυτή δύο χρόνια πριν και γιατί αυτά τα διακόσια εβδομήντα λεωφορεία είναι αδύνατο να επισκευαστούν. Αν έλεγε ψέματα ο κ. Σπίρτζης, δεν ξέρω. Εγώ ειδικός στα λεωφορεία δεν είμαι. Είδα, όμως, το βίντεο που αν το δουν οι Έλληνες πολίτες έχει πολύ ενδιαφέρον για να δουν πώς είναι ο ΣΥΡΙΖΑ με καρέκλα και ο ΣΥΡΙΖΑ χωρίς καρέκλα. Πάμε στο τελευταίο και πιο ενδιαφέρον. Κύριε Τσακαλώτε, υπάρχει μια συγκλονιστική παρεξήγηση - όχι παρεξήγηση, είστε αρκετά έξυπνος για να το ξέρετε - αλλά μια λάθος αντίληψη του κόσμου ότι δήθεν εσείς, δηλαδή αριστεροί, ενδιαφέρεστε για τις ανισότητες, ενώ εμείς οι δεξιοί δεν ενδιαφερόμαστε για τις ανισότητες. Κάνετε πολύ μεγάλο λάθος. Μόνο ένας βάρβαρος, μόνο ένας άνθρωπος χωρίς ψυχή δεν ενδιαφέρεται για τις ανισότητες. Εκτός αν νομίζετε ότι κάποιοι άνθρωποι, κατά κάποιο τρόπο, ηδονίζονται να βλέπουν φτωχούς ή αναξιοπαθούντες ή ανθρώπους χωρίς ευκαιρίες στη ζωή. Σας διαβεβαιώ ότι εγώ δεν είμαι ένας από αυτούς και δεν είμαι στη Δεξιά γιατί θέλω να βλέπω φτωχούς ανθρώπους και ανισότητες. Είμαι στη Δεξιά και πιστεύω στον καπιταλισμό, γιατί πιστεύω ότι από όλα τα συστήματα της ανθρώπινης ιστορίας πολεμάει τις ανισότητες καλύτερα από οποιοδήποτε άλλο. Και αυτή είναι η βασική μας διαφορά, όχι το αν θέλουμε να χτυπήσουμε τις ανισότητες, αλλά το πώς θα χτυπήσουμε τις ανισότητες. Σας λέω λοιπόν εγώ ότι ο καπιταλισμός και η ελεύθερη αγορά είναι το σύστημα που επιτρέπει στον άνθρωπο να ξεφύγει από τις ανισότητες. Γι' αυτό και σε αυτό το σύστημα πάρα πολλοί φτωχοί άνθρωποι έγιναν πλούσιοι και πάρα πολλοί αμόρφωτοι άνθρωποι μορφώθηκαν και πάρα πολλοί άνθρωποι που δεν είχαν μέλλον, βρήκαν μέλλον. Αντίθετα, κατά τη δική μου γνώμη, κύριε συνάδελφε, στα συστήματα του κεντρικού σχεδιασμού της οικονομίας, αυτού δηλαδή που ευαγγελίζεται η Αριστερά, τύπου Σοβιέτ ή παραλλαγές του, οι άνθρωποι όχι μόνο δεν μπόρεσαν να έχουν κοινωνική κινητικότητα και να μειώσουν τις ανισότητες, αλλά πήγε όλη η κοινωνία προς τα κάτω και τελικά καταστράφηκε. Γι' αυτό και ένα μετά το άλλο τα συστήματα αυτά έσβησαν. Άρα, μη μου λέτε εδώ για το αν πονάμε για τις ανισότητες. Πονάμε για τις ανισότητες. Μαχόμαστε για να λήξουν οι ανισότητες και μαχόμαστε για να λήξουν οι ανισότητες με το καλύτερο σύστημα που εφηύρε η ανθρωπότητα από τη γέννησή της, τον καπιταλισμό και την ελεύθερη αγορά, όσο κι αν δεν σας αρέσει. Ευχαριστώ πολύ.
Ευχαριστούμε. Όπως ξέρετε, πάντα τη διαδικασία την ολοκληρώνει η Κυβέρνηση. Κυρίες και κύριοι συνάδελφοι, ολοκληρώθηκε η συζήτηση της υπ' αριθμόν 1/1/5-10-2020 επίκαιρης επερώτησης με θέμα: «Καμμία αξιοποίηση του ΕΣΠΑ για την αντιμετώπιση των υγειονομικών, οικονομικών και κοινωνικών συνεπειών της πανδημίας του κορωνοϊού.» . Ερωτάται το Σώμα: Δέχεστε να λύσουμε τη συνεδρίαση;
Με τη συναίνεση του Σώματος και ώρα 14.47΄ λύεται η συνεδρίαση για τη Δευτέρα 2 Νοεμβρίου 2020 ώρα 17.00΄ με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.